# **Sloboda**

Etimológia: z všeslovenského „sloboda“, ktoré je zložené zo „svo“ (= svoj) + prajazykový výraz „pot“ = „pán“ (napr. aj latinské „potestas“ = „moc“, obsahuje tento slovný koreň). Teda samotný termín „slobodný“ etimologicky znamená: „svoj-mocný“, sám sebe pánom“. Podobne aj v gréckom svete termín „sloboda“ znamenal predovšetkým protiklad k otroctvu, to znamená „nezávislosť“: jednotlivec, alebo skupina (mesto, štát) nie je vystavená vôli a náladám despotu, ale v rámci zákonov, ktoré sú promulgované na základe vzájomnej dohody jednotlivých členov, je osoba (fyzická, alebo právna) samostatná a teda môže sama rozhodovať o svojom ďalšom osude.

Používanie termínu „sloboda“ v SZ je sémanticky veľmi blízke uvedenému etimologickému významu. Často sa ním myslí záchrana z nejakého konkrétneho nebezpečia: z choroby, z ohrozenia od nepriateľov, z otroctva, zo smrti.

V NZ sa taktiež často používa spojenie: „otrok – slobodný“, ale nie len v jeho význame spoločenskom alebo politickom, ale veľmi často aj vo význame duchovnom. Napr. v Gal 3,26-28 *(„Už niet Žida ani Gréka, niet otroka ani slobodného, niet muža a ženy, lebo vy všetci ste jeden v Kristovi Ježišovi“)*. Podobne aj v 1Kor 12,13; *(„Veď my všetci, či Židia alebo Gréci, čo otroci alebo slobodní, boli sme v jednom Duchu pokrstení v jedno telo. A všetci sme boli napojení jedným Duchom“);* Kol 3, 11; a Ef 6, 8 sa úplne stierajú rozdiely medzi rôznymi sociálnymi skupinami, jedna druhej podriadenými, a zdôrazňuje sa to, čo tieto rozdiely odstraňuje a vytvára novú skutočnosť: *„vy všetci ste jeden v Kristovi Ježišovi“*.

Teda sloboda tu už neznamená **„byť sám sebe pánom“**, ale **vy všetci ste jeden** v Kristovi Ježišovi“.

Celkovo, nielen v PS ale aj v ostatných spisoch NZ, keď sa hovorí o slobode a o oslobodení, myslí sa na slobodu od hriechov, tzn. od omylov, bludov, tmy, ktoré držia človeka v zajatí a to tak, že si myslí, že je sám sebou, svojím vlastným pánom (počiatok toho stavu je zaznamenaný hneď v knihe Gn). Hriech tu totiž znamená: „omyl“, „ilúziu“ že si vystačím, že môžem existovať sám: „budete ako Boh“; tzn. že človek chce byť sám sebe pánom. Takto ponímaná sloboda totiž, a to nakoniec nielen v biblických obrazoch a termínoch ale aj v praktickom každodennom živote, je vlastne samotou a v celkovom životnom kontexte je kontraproduktívna: život nerozvíja, ale ho limituje a v konečnom dôsledku úplne ničí. Z tohto hľadiska, keďže cieľom a zmyslom existencie je samotný život, jeho rast a rozvoj, je teda sloboda chápaná ako „svoj-mocnosť“ čímsi absurdným.

Skutočná sloboda (oslobodenie) sa teda neuskutočňuje v nezávislosti, ale naopak – hoci to znie veľmi paradoxne – v závislosti. Inými slovami, nie v „ne(na)viazanosti“, ale naopak v schopnosti väzby vytvárať. Jedná sa však, znovu opakujem, o inú závislosť a väzbu, než je vo vzťahu: pán – otrok. Je to závislosť priateľov: *„Už vás nenazývam sluhami, lebo sluha nevie čo robí jeho Pán. Nazval som vás priateľmi, pretože som vám oznámil všetko, čo som počul od svojho Otca“* (Jn 15,15).

Teda, chápeme slobodu v zmysle „sám sebe pánom“, alebo „vy všetci ste jeden?“ Inými slovami, do čoho vyúsťuje moja sloboda, či oslobodzovanie sa: do „svoj-mocnej slobody“, alebo do spoločenstva?

A tak aj v našej dobe často používame slovo „seba-relaizácia“, môže v skutočnosti znamenať iba obyčajné „seba-uspokojovanie“, a môže mať tak málo spoločného s Pavlovým „vy všetci ste jeden v Kristovi Ježišovi“, teda so skutočnou komunikáciou. Mnohí si dokonca myslia, že slobodne milujú, alebo slúžia druhým a pritom iba uspokojujú seba. Lebo, nakoniec, na svete existujú iba dve veci: seba-ukájanie a láska (komunikácia)...

## Sloboda a strach

## Na jednej strane teda pozorujeme, že sloboda (oslobodzovanie) sa môže nesprávne chápať – či zvrhnúť, vyústiť – do „budete ako Boh“, teda do izolácie, spočívajúcej v tom, že nie je s kým komunikovať – alebo sa stráca schopnosť – komunikovať, to znamená do stavu, ktorý smeruje k záhube.

## Na druhej strane – a zároveň s túžbou po oslobodení – existuje v človeku podivná inklinácia uzatvárať sa do seba, ktorá nie je spôsobená ničím iným než strachom: Človek má tendenciu postaviť si okolo seba hradby a to čo ho k tomu vedie je strach. Hoci strach ako súčasť existencie každého živého tvora má svoju dôležitosť a v podstate slúži v procese uchovania života, či už jednotlivca alebo skupiny. Inými slovami, strach môže byť niekedy oprávnený a slúži životu, niekedy však môže človeka držať v izolácii a v akomsi uzatvorení sa do vlastných bariér a hradieb. V takom prípade strach životu prekáža, lebo, namiesto ku komunikácii, ho vedie do izolácie a dokonca, v horšom prípade, k tendencii eliminovať odlišné.

## Tak aj v prípade sv. Františka, na ceste jeho konverzie, sú zreteľné viditeľné momenty, v ktorých prekonáva strach a prelamuje tieto hradby a tak sa vlastne stáva slobodný. Lebo, jednoducho, vychádza zo svojej samoty a je schopný utvárať väzby.

## Stretnutie sa s malomocným. Malomocenstvo ako choroba naháňajúca v ľuďoch strach... František tým, že tohto malomocného obíme a pobozká prelomí v sebe hradbu strachu a je tak schopnejší stretávať sa – utvárať väzby – a teda je slobodnejší. V podstate nejde o to, či je človek malomocným alebo inak chorým slúži vo veľkej alebo menšej miere... Stačí jedno takéto stretnutie aby bola hradba strachu prelomená.

## Stretnutie sa s malomocenstvom morálnym. František sa stretáva s lupičmi a tým sa prelomí v ňom existujúca bariéra strachu voči týmto ľuďom... Tým sa stáva vnútorne slobodnejší... Koľko lupičov sa potuluje po našich uliciach a aký z nich máme strach, hoci aj oni sami žijú v strachu a možno práve z nás. Alebo bezdomovci, ľudia z preriférie... Strach k nemu prehovoriť, aby niečo nechcel, alebo vôbec, neobťažoval... Strach stavajúci v nás bariéru, ktorá nás uzatvára a teda robí neslobodnými.

## Malomocenstvo duchovné. Františkovo prekonanie strachu zo saracéna (moslima), žijúceho v Asissi... Alebo stretnutie sa s Islamom vôbec (epizóda s kráľom el Kamilom)... Celé armády stáli proti sebe, živené strachom... František prelomí hradbu strachu z cudzieho náboženstva a stane sa slobodný... Naša tendencia eliminovať ideologicky odlišné nespočíva v ničom inom, než v strachu, aby si nás toto odlišné nepodmanilo, alebo nás neprekvapilo... Zatiaľ čo iba naša vnútorná sloboda, ako sme o nej hovorili, je schopná vytvoriť v nás protitlak proti ideologicky odlišnému. František nejde a nechce obrátiť moslimov na kresťanskú vieru, ale v praxi im ukazuje, čo kresťanská viera v človeku produkuje.

## Toto je Františkovo oslobodzovanie sa v mlčaní, ktoré však kričí do celého sveta. Bolo a je silnejšie, než vtedajšie armády sveta, živené fanatickými ideológiami, zakladajúcimi sa v podstate na strachu z odlišného a z ne-existencie.

## František takto kričí dodnes. Aj my môžem a máme... Bol by to náš prínos tomuto svetu, tejto spoločnosti, volajúcej po oslobodení a po živote a predsa zároveň zmietajúcej sa akoby na pokraji smrteľného zápasu.