**Študijný materiál – 4. A – Slovenská poézia po roku 1945 – 1. časť**

Situácia v poézii: Tesne po skončení 2. SV vychádza tzv. **priečinková literatúra** - básne, ktoré vznikali počas vojny, no nemohli vyjsť z rôznych dôvodov. Ich vydanie po vojne bolo vlastne vyrovnanie sa so zážitkami s vojny. Po 2. SV stratila opodstatnenie tvorba **nadrealistov**. Básnici tvoria ďalej, ale nie v duchu nadrealizmu. V tomto období doznieva ešte tvorba **katolíckej moderny**. Po zmene spoločenskej situácie v roku 1948 mnohí katolícki autori emigrovali alebo sa odmlčali (tzv. vnútorná emigrácia). V tomto období sa začala uplatňovať **metóda socialistického realizmu – jediná tvorivá umelecká metóda –** v jej duchu vznikali diela **schematické,** ovplyvnené ideológiou, diela bez umeleckej hodnoty.

**J. Kostra, P. Horov, A. Plávka –** prví autori, básnici, označujú ich ako **regionalistov –** ich tvorba sa viaže ku konkrétnemu regiónu Slovenska.

**J. Kostra –** rodák z **Turca**, napísal mnoho básnických zbierok motivicky rôzne zameraných (ľúbostná, prírodná, osobná...). Z jeho početnej tvorby vyberám **tzv. emblémovú báseň –** báseň, ktorá sa s jeho menom najviac spája.

**Ján Kostra: Moja rodná (TEXT MÁTE AJ V ČÍTANKE 4 NA STR. 158 - 159)**

Zachcelo sa mi zrazu šepkať slová

Moja rodná

Ej zablúdili sme zablúdili

v krtisku bolestí a smútkov

ďalekým mestám vyznávali lásku

a bledým kráskam posielali verše

v poryvoch vetra ktorý zrážal listy

prastarej jari

  A ty si zatiaľ vyčkávala na mňa

ty verná rodná hruda kamenistá

pás poľa zemiakového

pokorný ovsík chudoby

trnka na medzi

šíp

nepoddajný strážca krehkej nádhery

slepej ruže

  A ty si zatiaľ vyčkávala na mňa

šatôčku vyšívala

v pokornej pýche svojej panenskej

ty ktorá nepoznala si dosiaľ chvály

milencových úst

  Ty bosá kráľovná moja

pastierka jahniat najbelších

svätica slnkom opálená

práčka podkasaná

na brehoch najsladších vôd

  Vidím ťa

na prahu domova

Oheň praská v kozube západu

a iskry sršia po nebesách

Spiežovce oviec vyhrávajú

a tíchnu pod krídlom spánku

Pod krídlom spánku tíchnu

operenci drobní

v jamkách mäkkých hniezd

len ty máš dlane na nich

na očiach

vyštípaných túžbou

a čakaním

Zhadzujem na prah mošnu žobrácku

palicu lámem družku blúdení

a padám tvárou v lono trávnaté

Moja rodná

**Interpretácia básne:** Báseň je vyjadrením lásky k domovu, rodnému kraju (**moja rodná**), začína sa nostalgickou spomienkou na domov, ľudia sú roztratení po svete (**krtisko**), častokrát je cudzina veľmi vzdialená od rodiska, ten veľký svet je často spojený s útrapami, bolesťou...A v nasledujúcich veršoch si rodisko personifikuje (**vyčkávala,** **ty verná rodná hruda,** **bosá kráľovná...),** v týchto veršoch nájdeme obraz Slovenska – chudoba, pokora, skromnosť (**bosá kráľovná –** preňho kráľovná, ktorá je bosá), ovce, ktoré sa pasú na lúkach (typický obraz života v minulosti), pointa básne – treba ju hľadať v posledných štyroch veršoch – návrat domov, zanechanie ,,tuláckeho života“, pretože domov je vždy istota.

**Forma básne:** báseň má podobu voľného verša (jeho znaky nebudem opakovať, mali by ste ich vedieť), taktiež je bohato zastúpená umeleckými prostriedkami (pokúste sa ich nájsť).

**P. Horov –** rodák **zo Zemplína**, ďalší zo skupiny regionalistov, autor taktiež mnohých básnických zbierok, tematicky rôznorodá tvorba – 2. SV, rodný kraj, cudzina.... Ja som pre vás vybrala báseň Domov. V čítanke nie je.

**P. Horov – Domov**

Stratené chvíle u nás pri Ondave,

nad vodami jej dúdro mĺkvymi,

čistými tónmi v nepokojnej hlave

jak včely v úli zabzučali mi. .

Spod hliny času vyplavená nehou

zvonkohra tichá v srdci zaznie ti:

svet zabudnutý v piesku starých brehov

bosonohý ti beží v ústrety. .

Maštaľkou dýcha, klasmi žniva šumí,

keď do detstva ťa nežne uspáva.

A hoci z neho ostali len rumy,

je ako rosa v ranných otavách,

je ako rosa na lupeňoch ruží,

ktorá im nedá v páli leta sprieť.

Preto ja zavše, keď ma smútok súži,

spievam vám chválu na ten svet a kvet,

čo pre mňa rastie doma pri Ondave,

nad vodami jej múdro mĺkvymi,

bo čisté tóny v nepokojnej hlave

mení mi v srdci na spev, na rýmy.

**Interpretácia básne:** Báseň je vyjadrením lásky k domovu, rodnému kraju (symbolom rodiska je rieka **Ondava - Zemplín**), báseň sa taktiež začína nostalgickou spomienkou na domov, autor hovorí **o stratených chvíľach,** t. z. niečo, čo je nenávratne preč... je to spomienka na detstvo – **svet bosonohý, maštaľka, žatva...**detstvo je preč, ale spomienka naňho je pre autora ako **rosa** - spomína ju niekoľkokrát, keď mu je smutno, spomienka na domov je pre autora osvieženie, povzbudenie, pokoj. Domov je tu vždy a je to istota.

**Forma básne:** báseň má podobu klasického verša – 5 strof, každá strofa je 4-veršová, striedavý rým, taktiež je bohato zastúpená umeleckými prostriedkami (pokúste sa ich nájsť).

**A. Plávka** – slovenský básnik, rodák z **Liptova**, tematicky rôznorodá – 2.SV, SNP, rodný kraj, neskôr nadobúda charakter reflexívnej lyriky. Vybrala som jednu báseň, v ktorej je spracovaná taktiež téma rodného kraja, ale na rozdiel od predchádzajúcich dvoch básní túto tému spracoval inak.

**A. Plávka – Na troskách (**zbierka Ohne na horách) **(TEXT MÁTE AJ V ČÍTANKE 4 NA STR. 163 - 164)**

Ešte ma oči štípu

ešte sa duša zachvieva

vychádzam z tragédie

jak pokorená deva

Ešte sa bojím stúpiť

aj na zem ubolenú

splašené zvyšky stáda

sa ešte vôkol ženú

Ale už v rozvalinách

dochrčal diablov víchor

v konároch rozčesnutých

už je len dym a ticho

Sprobujem hľadať ľudí

čo so mnou vydržali

rozprávky materine

o pekle pravdu mali

Ozajstných ľudí nájdem

stretnem sa s dvoma-tromi

do zeme ubolenej

zažneme sadiť stromy

Do domov bezo dverí

snáď srdce ľahšie vníde

poznávať ľudskú biedu

v bolestnej panychíde

Diabolskú sadzu sadzu z duší

snáď zmyje ľudská slza

a srdcia nekovové

nebude zžierať hrdza

Podaj mi ruku človek

chcem cítiť tvoje teplo

a teraz sa mi priznaj

stavať chceš raj či peklo

**Interpretácia básne:** Báseň vyjadruje lásku k domovu, no cez zážitok z 2.SV (zbierka má názov Ohne na horách – čo vyjadruje partizánsky boj, povstanie...) Ak pôjdeme postupne po strofách, autor začína úvahu vyjadrením toho, že vojna skončila (prvé dve strofy – no spomienky a bolesť sú stále veľmi silné a bolestivé), od štvrtej strofy sa už začína autor pozerať dopredu – treba ísť a žiť ďalej (**do zeme ubolenej zažneme sadiť stromy),** ľudia po tejto bolestnej skúsenosti budú mať k sebe bližšie, verí, že ľudia sa poučia a budú k sebe lepší **(srdcia nekovové nebude zžierať hrdza**). Pointa básne je v poslednej strofe – je vyjadrením ľudskej spolupatričnosti, ľudia potrebujú iných ľudí k životu, len ľudia rozhodujú o tom, či život bude rajom alebo peklom.

**Forma básne:** Báseň má sčasti prvky modernej aj tradičnej poézie – 8 strof, každá strofa má 4 verše, rým prerývaný, no na druhej strane nepoužíva interpunkčné znamienka. Báseň je bohato zastúpená umeleckými prostriedkami (pokúste sa ich nájsť).

P.S. Príjemné štúdium, budem pokračovať druhou a treťou časťou a to bude z poézie všetko. P. p. Blahovská