**Študijný materiál – Slovenská poézia po r. 1945 - Poppoézia – piesňové texty – určovanie interpretov**

**V slovenskej poézii v 70. , 80. a 90. rokov a aj v súčasnej poézii sa objavujú rôzne skupiny autorov a taktiež jednotlivci. Ja som pre vás vybrala poppoéziu – ide o autorov, ktorí sa svojou básnickou tvorbou podieľali na vytváraní slovenskej populárnej hudby.**

**Ide o tvorbu, ktorá sa objavila v 60. rokoch 20. storočia – vtedy vzniká populárna hudba, teda  bolo treba vytvárať texty piesní, čo sú vlastne básne, takže vzniká textárska tvorba.**

**Kamil Peteraj, Boris Filan – dve významné osobnosti stojace na začiatku poppoézie.**

**K. Peteraj – autor básnických zbierok, ako textár sa podieľal na vydaní LP platní skupín a spevákov – Prúdy P. Hammela, M. Žbirku, M. Gombitovej.**

**B. Filan - pôsobil výlučne ako textár, podieľal sa na vydaní LP platní skupín a spevákov – Prúdy, Elán – autor hitov Stužková, Zaľúbil sa chlapec...**

**Z ďalších mien slovenských textárov spomeniem: D. Mikletič – texty pre skupiny Banket a Vidiek, M. Sarvaš – texty pre Tublatanku, P. Uličný – texty pre Banket, Team a pre P. Haberu, ďalší textári D. Hevier, J. Urban...**

**V súčasnosti, hoci je trend počúvať zahraničnú hudbu, máme na Slovensku početné zastúpenie spevákov, speváčok a skupín, mnohí z nich si píšu vlastné texty. Verím, že v rámci slovenskej populárnej hudby máte nejakých obľúbených interpretov.**

**V nasledujúcich ukážkach (1. – 6.) sa pokúste určiť interpreta. Pozrite sa na piesňové texty ako na báseň - hľadajte motívy, ktoré sú v textoch, pozrite sa na formu básne (strofa, verš, rým, umelecké prostriedky)...**

**1.** Láska je strašne bohatá,   
 láska tá všetko sľúbi   
 no ten, čo ľúbil, sklamal sa   
 a ten, čo sklamal, ľúbi.   
  
 Prach dlhých, smutných, letných dní   
 na staré lístie padá  
 poznala príliš neskoro  
 ako ho mala rada.

**2.** Len s nami slnko svieti, sme stále veľké deti  
 V nekonečných príhodách  
 Život s nami hrá sa, nikto neschová sa  
 Šťastie je o náhodách  
 Aj keď nás ženy trápia, vždy sa naspäť vrátia  
 Láska nemá pravidlá  
 Nevzdáme to práve, aj keď nevyhráme  
 Jedna plus jeden nie je dva...

**3.** Ak je láska výbuch citov  
 tak to bola sopka  
 stačil iba jeden pohl'ad  
 k nemu dve tri slovká,  
 stalo sa to vo vlaku  
 rovno sa ma spýtal  
 tým úžasným dialektom  
 čo na srdci skrývam

**4.** Príde k nám   
 Nebo bude otvorené   
 Príde k nám  
 Nedokážeš povedať nie   
 Príde k nám   
 Anjel ktorý vezme si nás   
 Príde k nám...

**5.** Príď, klavír spí tu pod prachom,   
 príď, zahraj mne a oblakom,   
 tak príď, do tej izby podkrovnej,   
 veď vieš, vyhnali sme lásku z nej,   
 stratená v púpavách,   
 stála som tam raz.   
  
 **6.**  Čo neurobím sám  
 to urobíme spolu  
 raz všetko musí vyjsť  
 veď treba mať len vôľu  
  
 A každý bude hrať  
 v živote hlavnú rolu  
 čo nepochopím sám  
 to pochopíme...