Expremiér Fico kúsok po kúsku nahlodáva voličský vkus. Miera akou sa dokážeme vyhnúť schematickému, nekritickému a pudovému rozhodnutiu koho voliť a koho nie sa rodí dlho a ťažko. No trvá krátko, ako opäť skĺznuť na populistickú a ľúbivú rétoriku, zvlášť, ak prichádza v želaný čas, v situácii, ktorú si síce nikto neželá, no napriek tomu nikomu prichádza vhod. Historická skúsenosť nám už neraz ukázala, že v kríze sa vkus deformuje ľahšie, presvedčovanie je rýchlejšie, stačí ak pôsobíte vierohodne, kričíte na všetky strany, každého obviníte z neschopnosti a seba vyexponujete ako mesiáša. Nezáleží na tom, či ide o hospodársku alebo pandemickú krízu, psychologický dopad je podobný a nevyužiť to je pre populistu a človeka bez chrtovej kosti premárnená príležitosť. Napriek tomu, že to vieme, nikdy sa nepoučíme, je to v našej náture, ľudskej povahe veriť jednému hlasnému a dookola opakujúcemu tvrdeniu, ako si vybrať v mozaike rôznorodého spektra názorov a myšlienok tú, ktorá nám najviac vyhovuje.

To všetko Fico vie, vie že je to jeho možno posledná príležitosť, ako vymaniť seba i svojich oligarchov z pavučiny klientelizmu a korupcie. Preto je taký aký je. Za viac ako desaťročia jeho politickej kariéry sa jeho genotyp pretavil v zúriace monštrum, ktoré búra bariéry slušnosti a politickej korektnosti. No nemožno mu uprieť schopnosti akými dokáže vycítiť slabé miesta oponentov, útok na svoju osobu premeniť na protiútok, bravúrne kľučkovať v politických prestrelkách a manipulovať s výrokovou logikou, tak aby v očiach voličov nikdy nepripustil ústup, omylnosť či nedajbože rezignáciu. Ako z veľkej školy Mečiara hovorí presvedčivo, na škodu veci však zámerne zavádza, tvrdí polopravdy a pretáča svoju kritiku na kritiku iných. Útočí vždy, ak mu niekto naruší egocentrické kruhy, a vždy pateticky a emocionálne. Vie však i otočiť, aby nevzbudzoval a neprejavoval iba negácie a hnev; stáva sa iným, v monologickom až dojímavom prejave pokojným hlasom a v bielej podsvietenej košeli a pravidelným hlasovým rytmom, bez emócii rozpráva pokojným hlasom, ako dobrý a starostlivý otec svojim skalopevným i potenciálnym voličom svoj príbeh o starostlivosti o nás všetkých a svoje obavy o budúcnosti Slovenska bez jeho účasti.

Zámerne píšem voličov, pretože Fico už dávno opustil (a pravdepodobne nikdy ani nemal) v centre svojich záujmov politiku ako službu verejnosti, a preto pojem ako národ, ľud, či nedajbože indivíduum sú klišé stále s veľkou výpovednou hodnotou, ale pre Fica druhoradé. Moc mu zabezpečí iba volič, preto načasovanosť slov musí mať v pravý moment svojho adresáta. Sú však toto schopnosti, ktorými má disponovať súčasný politik? Machiavelizmus sa z politického boja nikdy nevytratí, ale sme vari horšími a naivnejšími voličmi ako z čias, keď sa o politike rozhodovalo v obmedzenom elektoráte? Možno nie sme horší, ale zdá sa, že ani lepší. Pamätné Masarykové slová o demokracii, či Havlov apel na morálku budú ešte dlho nedosiahnuteľnou métou a normou s akou by politici mali nielen vystupovať, ale hlavne konať. Fico nielenže tento obraz nepripomína ale ho priam vyvracia. Neverím politikom, ktorí sa nevedia usmiať, miesto prirodzeného úsmevu vyškeria ironický posmech, nevedia odľahčiť svoju rolu prostou ľudskosťou, dôkazom, že sú prirodzení, omylní, občas nedbanliví a ľahkovážni. Žiaľ, príliš veľa Slovákov verí politikom, ktorí miesto tej prirodzenosti rozsievajú averziu hnev a antipatiu a do politického súperenia prenášajú nevraživosť a nepriateľstvo. No nakoniec sme to my voliči, ktorí sme stvorili Tisa, Mečiara, Harabina, Kotlebu či Fica a aby som nezabudol i Matoviča. Na 5 miliónový národ príliš veľa. A nie je to len v časovej postupnosti, každý z nich zanechal v nás kúsok svojho vzorca správania, kúsok ideologického izmu...

Zmŕtvychvstanie Fica prebudilo i tú časť voličského elektorátu, ktorá vyrástla z popola postmečiarovskej éry. Odchodom Mečiara však jeho voliči neodišli, sú tu, etablovaní v rôznych stranách. Prevažná časť z nich nie sú kultúrne a mentálne naklonení prozápadným hodnotám, nezdieľajú moderný liberálny trend vyspelej časti Európy a prevažná časť z nich sú vyslovene proti NATO, živia v sebe po generácie iracionálny antiamerikanizmus a antiliberalizmus. A naopak, velebia slavianosfilstvo a politickú rusofíliu, a to i napriek negatívnej skúsenosti z minulosti. Je to stereotyp, ktorý v istom type ľudí neprejde kritickou analýzou, je to skôr emocionálna fixácia pestovaná od Štúra cez Lenina k dnešnému Putinovi. Fico a ďalší populisti z opozície to vedia a bolo by veľkou chybou, ak by nezalovil i v tomto rybníku. A keďže politika prináša stále nové témy, tak i tá najnovšia - obranná zmluva s USA - môže priniesť Smeru a opozícii politické body. Nemusíte byť žiadny znalec politických pomerov, aby ste nevedeli, že i pri tejto téme budú vajatať, podmieňovať alebo rovno odmietať adresnosť i obsah tejto dohody. Vedia, že žiadne základne tu nebudú, žiadne nebezpečné zbrane sa sem neprivezú, ale nemôžu to povedať tým svojim voličom, ktorí toto nechcú počuť. Je to ako pri pandémii, hrať tak i onak, byť za očkovanie i proti, nosiť i nenosiť rúška ... Nie sú dôležité racionálne zásady a princípy, ale kalkulácia, sofizmus a machinácia pri hľadaní ďalších politických bodov.

Slovenský volič zaťažený historickými súvislosťami v ktorých sa formoval a v ktorých prispôsoboval svoju vôľu mocným a vládnucim silám potrebuje i dnes silné autority, ktoré vedia zvýšiť hlas, zovrieť päste a občas i niečo vulgárne povedať. Nie len historické jarmo v maďarskom zovretí, ale i submisívna poddajnosť komunistickej ideológie v mnohých zanechala svoju stigmu minulosti. Možno i preto, aby ste boli na Slovensku úspešní, stačí byť dobrý herec, skvelý rečník, manipulátor. Hovoriť s dostatočnou emóciou to, čo ľudia chcú počuť, nepresviedčať ich, že sa možno mýlia, neviesť ich k novým víziám, nebyť tvorcom zmeny ich hodnotového rámca. To je náročná a nepopulárna úloha, úloha pre skutočných politikov. Máme však i takých, možno to nie je výnimka z pravidla, možno je to nádej, že Slovensko raz bude mať dobrú vládu a dobrú opozíciu, ktorá bude odrazom toho, že máme i dobrých voličov.