**Slávnosť Najsvätejšieho Božského Srdca**

Bratia a sestry jezuita, otec Karl Rahner, ktorý bol prítomní na II. vatikánskom koncile, opisuje jednu takúto príhodu, keď ho istý španielsky kňaz poprosil, aby sa koncil nejakým spôsobom dotkol aj tajomstva Najsvätejšieho Srdca Ježišovho. Pretože Ježiš sám predsa chcel mať túto úctu v cirkvi a spojil s ňou veľké prísľuby.

Dokázať také niečo nebolo celkom v silách Karla Rahnera a tak nakoniec to dopadlo tak, že snem sa vo svojich 16 dlhých dekrétoch ani raz nezmienil o tejto úcte. Zase na to - Panne Márii snem venoval až veľmi veľa pozornosti. Záhadné mlčanie II. vatikánskeho koncilu nedokázal vysvetliť ani pápež Pavol VI. Karol Rahner povedal, že nemá cenu zakrývať to, že úcta k Božskému Srdcu prechádza krízou. Situáciu prirovnáva k úcte k Pražskému Jezuliatku, ktorého socha zdobila skrinky a kredence našich babičiek a ešte dnes sa tu a tam vyskytuje v niektorých kresťanských rodinách. Pritom ešte pred niekoľkými desaťročiami bola táto úcta k Jezuliatku dosť rozšírená.

Karol Rahner sa pýta: „Budú sa ešte za dvadsať rokov sláviť v našich farnostiach prvé piatky? Budú za dvadsať rokov ľudia ešte rozumieť tomu, čo je to Božské Srdce? Tento jezuita vidí úpadok tejto úcty v tom, že nám vysychá naše srdce. **Zanedbávame modlitbu a spojenie s Bohom.** To je podľa neho príčina krízy tejto úcty. Táto úcta úplne nezmizne pretože Duch Svätý si to postráži, ale táto úcta zmizne zo života priemerného kresťana. Preto bude táto úcta zvláštnou milosťou pre úzky okruh veriacich, a taktiež samozrejme aj pre kňazov.

Kňaz zajtrajška bude potrebovať pomoc Božského Srdca. Už sa nebude opierať o svoje spoločenské postavenie tak, ako tomu bolo doteraz, ale o svoju osobnú vieru v Boha a silu Ducha. Musí to byť človek silnej viery, neochvejnej nádeje a lásky. Do tohto svojho povolania musí kňaz investovať, vložiť do neho celý svoj život zo všetkými úspechmi i neúspechmi. Bude to človek, ktorý bude spoločensky i politicky bezvýznamný, ale pritom bude na seba brať i bremená druhých. Nebude sa zháňať po peniazoch ani po pôžitkoch, ani si nebude zakladať na moci. Svoje povolanie pred svetom bude pred svetom ťažko obhajovať, ale bude vidieť Božiu milosť a Božie pôsobenie medzi ľuďmi. Bude veriť, že cez to všetko je Božím služobníkom a poslom. Celkovo môžeme povedať, že kňaz zajtrajška bude mužom s prebodnutým srdcom. Prebodne ho svet bez Boha a jeho vlastné neúspechy. Prebodne ho bláznovstvo lásky a vedomie vlastnej úbohosti. On sám ale bude veriť!

Končí doba, keď kňaz ešte niekým bol/ a zajtrajšok pre neho bude omnoho náročnejší a prísnejší. Pomaly mu zostane len to, čo patrí k podstate kňazstva: byť človekom, ktorý *verí, dúfa a miluje*. Bude hľadieť na toho, ktorého prebodli a obráti sa k prebodnutému Božskému Srdcu. Kňaz nájde svoje povolanie až vtedy, keď sa zadíva na Pánovo Srdce, ktoré na seba vzalo hriechy celého sveta i opustenosť od Boha. Keď sa vždy pozrie na Srdce, ktoré je stredom sveta. Toto nie je *„sladké“* Srdce, je to skôr Srdce desivé. Desivé pre svoju smrteľnú úzkosť i lásku. Desivé i pre svoju náročnosť i pre svoju dôveru, ktorú do nás vkladá. BS - vidíme teda, že to vôbec nie je úcta prežitá a staromódna, ale je to úcta naopak veľmi moderná. Bez výlevov a vzdychov. Až vtedy sa prebudíme z ospalosti a budeme s vierou hľadieť na toho, ktorého prebodli.

**Najsvätejšie Srdce Ježišovo – Dobré srdce - Jn 19,31-37**

Ľuďom záleží na tom, aby dobre fungovali ich duchovné schopnosti. Používajú rôzne techniky a lieky na udržanie intelektuálnej kondície a dobrej pamäti. Ježiš mal všetky schopnosti v dokonalej miere. Bolo by pravdivé, keby sme oslavovali *„najsvätejší Ježišov intelek“* , alebo *„najsvätejšiu Ježišovu pomäť“*? Oslavujeme však jeho **Najsvätejšie Srdce.** Na prvom mieste bola u neho láska a z nej pramenili všetky ostatné činnosti. Ježišov život je veľký príbeh Božieho srdca a jeho lásky k nám. Skôr ako jeho srdce vykrvácalo na kríži, ukazoval v každodennom živote jeho nesmiernosť. Bolo mu ľúto ľudí, ktorí trpeli telesnými a duchovnými bolesťami, alebo mali zlých náboženských vodcov. Je to emotívny obraz, keď matka v Naime ide so zástupom pochovať syna. Ježiš prichádza a vracia mu život. Podobný je aj obraz, keď k Ježišovi prichádzajú malé deti a on kladie na ne ruky. Privádzajú k nemu ženu pristihnutú pri cudzoložstve. A on ju zachraňuje. Povedal hlboké podobenstvá o stratenej ovečke alebo synovi, ktorý odišiel od milujúceho otca. A na kríži, ešte skôr ako prebodli jeho srdce, dáva kajúcemu zločincovi večný život.

Ľudia so zlým srdcom sú egoisti. Ctitelia Božského Srdca by mali byť altruisti, ktorým záleží na druhom človekovi a zároveň pomáhajú budovať milosrdný svet. Pri celosvetovom boji s pandémiou pomáhali ľudia s mnohými charizmami, ale predovšetkým s dobrými srdcami, či už veriaci v Boha alebo len v človeka. Pápež František pripomína na Nedeľu Božieho milosrdenstva, že *„kým myslíme na pomalé a namáhavé zotavovanie z pandémie, vkráda sa práve toto nebezpečenstvo:* ***zabudnúť na toho, kto zostal pozadu.*** *Rizikom je, že nás postihne ešte hroší vírus –* ***vírus ľahostajného egoizmu.*** *Prenáša sa počiatočnou ideou, že život sa zlepšuje, ak je lepšie mne, že bude dobre, ak bude dobre mne. To je začiatok procesu, ktorý vyústi do selektovania osôb, vyraďovania chudobných, do obetovania toho, kto je pozadu, na oltári pokroku... Nemyslime len na naše záujmy, na záujmy jednej časti. Berme túto skúšku ako príležitosť pripraviť zajtrajšok pre všetkých. Bez vyraďovania kohokoľvek. Pretože bez vízie celku nebude budúcnosť pre nikoho.“*

**Abba Poemen** bol mních z egyptskej púšte zo 4. stor. Hovoril o srdci ako o tajomnom priestore, ktoré sa má človek usilovať udržovať ***„teplé“* pre Boha:** *„Pokiaľ je hrniec v ohni, nemôže sa k nemu dostať žiadna muška ani zviera, ale len čo vychladne, tieto bytosti nemajú problém dostať sa doň.“* Vlastnosťou srdca je aj **paradoxná veľkosť.** Skúsenosť hovorí, že kde je niečoho veľa, tam je potom menej miesta. V srdci je to ináč. Čím je v ňom viac lásky, tým je v ňom viac miesta. A aj opačne. Čím menej ľudí milujeme, tým máme v srdci menej miesta.

Nepoškvrnené srdce Panny Márie

    „Potom sa s nimi vrátil do Nazareta a bol im poslušný. A jeho matka zachovávala všetky slová vo svojom srdci.“ Týmito slovami nám dnešné evanjelium charakterizuje Pannu Máriu. Hovorí o nej ako o žene, ktorá vo svojom srdci zachovávala Božie Slovo. Jej srdce bolo otvorené pre Božie Slovo, ale zároveň a možno práve preto, uzatvorené voči hriechu.  
    Panna Mária nás poučuje o tom, že správne miesto, v ktorom máme uchovávať Božie Slovo je srdce. Teda nielen v rozume a v pamäti ale v srdci treba nosiť Božie Slovo. Sv. Pavol v liste Rimanom hovorí: „Blízko teba je slovo, v tvojich ústach a v tvojom srdci; totiž slovo viery, ktoré hlásame. Lebo ak svojimi ústami vyznávaš: "Ježiš je Pán!" a vo svojom srdci uveríš, že Boh ho vzkriesil z mŕtvych, budeš spasený. Lebo srdcom veríme na spravodlivosť a ústami vyznávame na spásu.   
    Sv. biskup Vavrinec Justiniani takto uvažuje nad P. Máriou:   
    „Mária premýšľala o všetkom, čo čítala, počula a videla. A potom ako rástla vo viere, ako sa rozmnožovali jej zásluhy, aká múdrosť ju zdobila a aký oheň lásky ju čoraz väčšmi spaľoval! A stále hlbšie prenikanie do nebeských tajomstiev napĺňalo ju radosťou, obohacovalo darmi Ducha, upriamovalo na Boha a chránilo pokoru jej srdca. Naozaj blahoslavená duša Panny, ktorá pod vplyvom Ducha, čo v nej prebýval, a jeho učenia vždy vo všetkom poslúchala príkazy Božieho Slova!   
    Nenechala sa viesť svojím citom ani vlastnou vôľou, ale čo jej vnútri odsúhlasila múdrosť v súlade s vierou, to pomocou tela robila navonok. Preto bolo veľmi vhodné, že keď si Božia múdrosť stavala dom Cirkvi ako svoj príbytok, použila najsvätejšiu Máriu za vzor zachovávania zákona, očisťovania duše, ideálu pokory a duchovnej obety.   
    Napodobňuj ju, verná duša. Vstupuj do chrámu svojho srdca, aby si sa duchovne očistila a obmyla od nákazy hriechov. Tam Boh hľadí viac na lásku pri všetkom, čo konáme, ako na dielo. Preto či už v rozjímaní otvárame myseľ a venujeme sa Bohu alebo sa cvičíme v čnostiach a usilujeme sa pomáhať svojím blížnym chvályhodnými skutkami, robme to tak, aby nás hnala iba Kristova láska. Lebo to je príjemná duchovná obeta očisťovania, ktorá sa nekoná v chráme zhotovenou rukou, ale v chráme srdca, do ktorého Kristus Pán rád vstupuje.“   
    Sv. Vavrinec Justiniani hovorí, že hoci Panna Mária bola žena, nenechala sa viesť klamnými a nestálymi citmi, ale čo jej vnútri odsúhlasila múdrosť v súlade s vierou, to pomocou tela robila navonok. I v tomto nasledujme Pannu Máriu.