**Ostaňte v mojej lásky** – Jn 15,9-12 - 1Kor 13, 4-8a

Milí **Simeon a Zitka** - drahý rodičia, súrodenci bratia a sestry – priatelia. Istá stará bájka rozpráva o slonovi a mravcovi ako raz išli po moste. Samozrejme most sa prehýbal a dunel pod ťarchou veľkého slona. A keď sa dostali na druhú stranu, mravec uveličene zahlásil:„Ale sme dupotali, čó?!

BS – tak nejako to chodí aj v našom živote všetci radi zveličujeme, ak ide o to, čo všetko sme schopní dokázať. Radi by sme čosi dokázali, zanechali perfektnú a veľkú stopu po sebe.

Je však smutné pre našu dobu, že niekedy nevieme, kam smerujeme.

V istom modernom románe hlavný hrdina volá: „Vpred, vpred“. Jeho blízki spolupracovníci sa pýtajú: „A ktorým smerom?“ – Na tom nezáleží, len vpred, naša úloha je hnať sa dopredu.“ (mať a nie byť, vzťah-obeta) Človek by mal vedieť, ktorým smerom ide a zanechať po sebe niečo pekné a hodnotné.

Nás dnes cez Božie slovo Ježiš jasne usmerňuje svojimi slovami: „Ostaňte v tejto mojej láske. Ak budete zachovávať moje prikázania, ostanete v mojej láske, ako aj ja som zachovával prikázania svojho Otca a ostávam v jeho láske.“ (Jn 15,9-12)

BS - láska je tou najkrajšou hodnotou, pre ktorú sa oplatí naplno žiť. Ona nikdy nezanikne – toto sme čítali v druhom čítaní. Láska, tá ozajstná, tá navždy ostane. Nielen pre tento život, ale aj ako záruka večného života. To je hodnota, ktorá by mala ostať po nás.

Ako už býva zvykom pred sviatkami - deti, študenti v škole prosia svojich učiteľov, aby ich neskúšali. Na tabuli v školskej triede sa objavuje nápis -„Dnes je sviatok váš, neskúšajte nás!“Raz to študenti pred Dňom Matiek využili. A učiteľka im rozdala papiere a povedala: „Nebudem známkovať ani hodnotiť; môžete napísať jednu vetu, ale neopisujte.“ Téma znie: „Prečo mám rád svoju mamu?“ Odpovede boli všelijaké: „Lebo ma nebije..., lebo mi všetko dovolí..., lebo je dobrá....a pod.“ – Pri jednej z týchto odpovedí mi vyhŕkli slzy z očí,“ – hovorí učiteľka. Jeden chlapec napísal: „Mám rád mamu preto, lebo ona ma mala rada prv, ako som ju mal rád ja.“

Priznajme si, to je fakt, ktorý sa nedá odškriepiť. Najprv nás otec a mama mali radi, a potom až my ich.

To platí aj v duchovnom živote. Kristus nám hovorí: „Nie vy ste si mňa vyvolili, ale ja som si vyvolil vás a ustanovil som vás, aby ste išli a prinášali ovocie a aby vaše ovocie zostalo, žeby vám dal Otec všetko, čo budete od neho prosiť v mojom mene. (Jn15,15-6).

On nás prvý miloval. Prišiel nás naučiť ako máme žiť, aby sme sa mu páčili. Dáva nám nielen príklad, ale aj prostriedky, aby sa nám príkaz lásky ľahšie plnil.

V liste Efezanom sv. Pavol hovorí o veľkej láske Krista ku Cirkvi. Ako sa za ňu vydal a celý obetoval...

„Láska je trpezlivá, láska je dobrotivá; nezávidí, nevypína sa, nevystatuje sa, nie je nehanebná, nie je sebecká, nerozčuľuje sa, nemyslí na zlé, neteší sa z neprávosti, ale raduje sa z pravdy. Všetko znáša, všetko verí, všetko dúfa, všetko vydrží. Láska nikdy nezanikne.“ (1Kor 13,4-8a).

Ona vám – milí snúbenci, môže vždy pomáhať v ťažkých chvíľach, lebo aj také prídu. Aj tie majú miesto v našom živote. Je zbytočné si pred nimi zakrývať oči. Ale skutočná láska, vám vždy vnukne najlepšie a najvýhodnejšie východisko.

Istý človek, ktorý chcel naplno žiť lásku, sa raz dostal do konfliktu so susedom. Ja ho pobožnôstkára naučím hádať sa, hnevať i zahrešiť, pomyslel si sused. Robil oplotenie svojho pozemku, ale blízko jeho záhradky ho nedokončil. Jeho sliepky prechádzali k susedovi a ničili mu zeleninu. Ten sliepky vyháňal a prosil suseda: „Ohraďte si to, aby mi tu vaše sliepky nerobili škodu.“ Ale on to nechcel. Vtedy ten človek dostal nápad. Kúpil pár vajíčok. Zaklopal na dvere suseda, doniesol mu vajíčka a povedal: „Pán sused, v mojej záhradke som ich našiel. Iste sú od vašich sliepok.“ Sused prekvapený poďakoval. Urobil to druhý raz, i tretí raz. Ďalší raz už neprišiel. Vtedy sa ten sused zamyslel: „Iste si ponecháva moje vajíčka. Ohradím radšej a nebudem škodovať.

Utrpel len škodu za pár vajíčok, ale iste menšiu - ako hnev, hádanie, hriech. BS – láska je vynaliezavá.

Aj vo vašom živote prídu také chvíle, keď vás to bude ťahať k zlosti, hnevu, hriechu. Ak budete stavať na láske, iste budete vedieť nájsť také riešenie, ktoré obstojí a rozvinie rôzne stupne lásky.

My ktorí sme tu dnes s vami - sa budem za vás modliť, aby cez sviatosť manželstva mohol Kristus vstupovať do vašich životov a tam rozvíjať svoju pôsobnosť k vašej spokojnosti, k naplneniu vašich túžob a predstáv o spoločnom živote a k tomu, aby ste svojím životom priniesli jedno veľké poďakovanie svojím rodičom za všetku ich lásku a starostlivosť.

Prosme o dary Ducha Svätého, aby jeho pôsobnosť rozvíjala pravú lásku, vernosť i radosť vo vašom živote. K tomu vám Pán Boh pomáhaj!