**Sobášna** Dnes budete počuť množstvo blahoprajných slov o láske. Vaši známi a priatelia vám budú priať, aby vaša láska, ktorá vás spojila a naplňuje šťastím, vám vydržala v hojnej miere po celý život. Keď ste boli malými deťmi, tak isto ste počuli alebo sami čítali mnohé rozprávky, v ktorých sa tiež hovorilo o láske. Viete čo sú to rozprávky! Láska tu vystupovala ako úžasná sila, premieňajúca všetky kúzla a čary. Tí, ktorý chceli získať ruku krásnej princezny, museli najprv predložiť dôkaz o svojej láske. Vyžadovalo to od nich prekonať rôzne úskalia a ťažkosti, bojovať zo zlými mocnosťami, ale i zo svojimi vlastnými slabosťami a negatívnymi vlastnosťami a často-krát boli nútený od základu zmeniť svoj život. Kto nebol ochotný pristúpiť na tieto podmienky, jeho láska zostala nenaplnená. Problematike lásky a jej dôkazom sa venujú mnohé diela a filmy. Skúsme si položiť však jednu otázku, čo je skutočným dôkazom lásky. Ako poznáme, že práve tato láska je pravá a skutočná? Aký dôkaz lásky môžeme žiadať od partnera?

Istý francúzsky spisovateľ vyslovil raz tuto myšlienku: *„Najväčším dôkazom lásky je jej trvanie.“* Pravá láska je tá, ktorá bola, môžeme povedať *„preskúšaná ohňom“.* Skutočná láska, to nie je pobláznenie mysle, zbožňovanie toho druhého. Skutočná láska je prijatie toho druhého so všetkým, i s jeho negatívnymi vlastnosťami. Takejto lásky sú schopní len tí, ktorý spolu žijú mnoho rokov a niečo už spolu prežili. Prečo to však hovorím vám, (milí snúbenci) ktorí ste mladí a ste vlastne celkom na začiatku spoločnej životnej púte? Nechcem tým povedať, že vaša láska nie je pravá a skutočná. Práve naopak. Uvedené skutočnosti poukazujú na to, že láska nikdy nedosiahne svoj vrchol. Láska nemá hornú hranicu. Môže stále rásť. Dnes má vaša láska má podobu veľkej radosti. Cítite sa naplnení a prežívate chvíle šťastia. Ale mali by sme si tiež uvedomiť, že to nie je ale jediná podoba lásky.

Milovať, to prináša zo sebou nie len radostné chvíle, ale často to vyžaduje i **obetu**.... Božie slovo hovorí: *„Preto muž opustí otca i svoju matku a priľne k svojej manželke a budú jedným telom (Gn 2,24).* Tento výrok Božieho slova je veľmi jednoduchý ale pritom veľmi hlboký. Hovorí o troch veciach, ktoré sú nutné k manželstvu : **opustiť, priľnúť a stať sa jedným telom.**

*„preto opustí muž svojho otca a svoju matku...“*

**Opustiť** – to je akoby peniaz, ktorým sa musí zaplatiť za budúce šťastie. Musí dôjsť k zreteľnému a ráznemu rezu. Ani novonarodeniatko by sa nemohlo ďalej vyvíjať, ak by sa nepretrhla pupočná šnúra, ktorá ho spája s matkou. **Tak ani manželstvo sa nemôže rozvíjať a rásť k svojej plnosti pokiaľ nedôjde ku skutočnému odlúčeniu od rodiny, ženícha i nevesty.** Iba ak sa vám poskytne možnosť začať svoj vlastný život, tak neskôr budete schopní aj vy pomáhať svojím rodičom.

*„a priľne k svojej manželke...*“

V hebrejčine slovo **priľnúť** znamená doslovne prilepiť sa k niekomu, splynúť s ním, nerozlučne sa s ním spojiť. Manžel a manželka sú teda k sebe prilepení ako dva listy papiera. Ak sa pokúsime oddeliť od seba dva listy papiera, ktoré boli spolu zlepené, roztrhneme ich obidva. **Priľnúť znamená milovať zrelou láskou, ktorá sa rozhodla zostať vernou jednej osobe po celý život.**

*„...a budú jedným telom...“*

Táto časť hovorí o telesnom spojení manželov, ktoré má rovnako dôležité miesto v Božom pláne pre manželstvo ako opustenie rodičov a prilipnutie k sebe navzájom. Avšak výraz **stať** **sa jedným telom** znamená omnoho viac ako len telesné spojenie manželov. Znamená to, že dve osoby sa delia o všetko, čo majú, nielen o svoje telo, svoj majetok, ale tiež myšlienky a city, svoje radosti a bolesti, svoje nádeje a obavy, svoje úspechy a neúspechy. **Stať sa jedno telo znamená, že dve osoby sa úplne zjednotia, stanú sa novou jednou bytosťou, a predsa zostanú dvomi osobami.** V tom spočíva najhlbšie tajomstvo manželstva. Nie je ľahké ho pochopiť, ale môžete ho zakúsiť a prežiť. A toto vám milí snúbenci...... zo srdca prajem a od Všemohúceho dnešný deň vyprosujem...