Sobášna Mt 5,1 – 12 ; 1Kor 13,4-8a V novinách otvorene diskutovali o šťastí. Boli tu rôzne mienky a vyjadrenia, ktoré vychádzali zo života, ale tiež aj z rôznych teórií. Medzi nimi prevažovali aj názory v parafráze dávneho mysliteľa stredoveku: **„Cogito, ergo sum“** – myslím, teda som. Niektorý účastníci to posunuli do roviny, ktorú dáva ľudská skúsenosť s vyjadrením o predstave šťastia: **„Užívam si, teda som.“** Tu patrilo taktiež vyjadrenie z čias vrcholného obdobia Rímskeho impéria, známe pohanské: „Chlieb a hry.“ K spokojnosti, k šťastiu ľudí i dneška stačí užívať, mať, mať napr. dom, byt, chatu, auto, atraktívnu dovolenku. To stačí mnohým ku tzv. „šťastiu“. Ale v živote okolo nás pozorujeme, že to v skutočnosti takto nie je. Ozajstné šťastie sa nikdy takto nevytvorí. Mnohí ľudia, ktorí majú rozprávkové možnosti o sebe netvrdia, že sú šťastní ľudia. Mnohé ich extravagancie, exesy, drogové skúsenosti hovoria mnohovravne, ale aj varujúco. Pán Ježiš hovorí o ceste k pravému šťastiu, k blaženosti, avšak nie časnej, ale večnej. „Blahoslavení tichí, lebo im bude patriť zem. Blahoslavení, čo sú lační a smädní po spravodlivosti, lebo budú nasýtení. Blahoslavení čistého srdca, lebo oni uzrú Boha. Blahoslavení, čo šíria pokoj , lebo ich budú volať Božími synmi. Blahoslavení, ktorých prenasledujú pre spravodlivosť, lebo ich je nebeské kráľovstvo....“ (Mt 5,1-12) Tu sú rôzne cesty k naplneniu pozemského života, ale i večného. Sv. Pavol hovorí o láske, ktorá rozhoduje. (1Kor 13,4-8a) Ona dáva každému primerané schopnosti, silu, aby mohol svoju blaženosť naplniť. Láska nie je vypočítavá, nie je sebecká. Netreba závidieť, že tamten má to i ono a ja nemám. Nehovoriť s iróniou - že niekomu sa žije. Za usmiatou tvárou sa často skrýva veľa preglgnutých sĺz. Mať aspoň to, čo majú tí druhí alebo mať sa aspoň trochu lepšie je určitou charakteristikou našich dní. Lenže naháňačka za materiálnymi vecami nikdy nikoho dokonale neuspokojila, nepriniesla šťastie. V starých časoch chodil jeden vladár smutný. Múdri ľudia mu radili, zháňali pre neho veľké cenné veci, v ktorých mal potešenie, ale nič ho nebavilo ani nič netešilo. Zavolali k nemu veštkyňu, aby ona určila, čo ho poteší a urobí šťastným. Ona nariadila: „**Musíš si obliecť košeľu človeka, ktorý je šťastný a budeš i ty šťastný.“** Hneď začali hľadať takého človeka. Každý mal vo svojom živote trochu nešťastia, jeden žialil za matkou, iný bol chorý, ďalšiemu búrka zničila dom a pod. Rozhodol sa, že pôjde tú košeľu hľadať sám. Prešiel celé kráľovstvo, ale nenašiel takého človeka. Vracal sa cez lesy domov. A zrazu - čo vidí! Človek, ktorý rúbe drevo, si spieva, pohvizduje. Nuž sa ho pýta: „Si šťastný?“ – *„Áno.“* – A čo rodina?“ –*Chvalabohu, všetci sme zdraví!“* – „A robota nie je ťažká?“ – *„Je, ale som mladý a silný.“* - „A nemenil by si?“ – *„Za nič na svete!“* – „Ani s kráľom?“ – *„Ani s ním!“* – „Si teda šťastný?“ – *„Áno.“* – „Tak mi predaj svoju košeľu.“ Rozopol si kabát a povedal: *„Pozri, ja nemám nijakú košeľu!“*  Veci, tie naozaj neurobia nikoho šťastným. Aj bez košele môže byť človek šťastný. Nestavajte svoje šťastie na veciach, ale na Kristovej láske. On vám dá dosť síl, aby ste mohli prežívať šťastný život. Želáme vám a vyprosujeme, aby ste prežili život spolu s Ježišom Kristom a v Ňom nachádzali záruku časeného i večného šťastia. Tak vám Pán Boh pomáhaj!