Drahí novomanželia! Spomienka na dnešný deň bude zaiste patriť medzi tie najmilšie. Akoby nie. Veď dnešným dňom sa začne odvíjať váš spoločný život. A práve preto azda viac než gratulácie očakávate radu, čo robiť, aby tento váš spoločný život bol čo najkrajší.  
      Jednému kňazovi po ukončení prípravy na prijatie sviatosti manželstva položili snúbenci podobnú otázku: „Čo máme robiť, aby naše manželstvo bolo krásne?“  
      Kňaz sa usmial a povedal: „Milujte sa a snažte sa, aby vaša láska stále rástla.“  
       „Iba to?...“ čudovali sa snúbenci. Očakávali azda nejaké špeciálne pokyny. Dôležité veci však majú jednoduché návody.  
      Pozrite sa. Kedysi dávno žili v malej dedinke manželia, ktorých láska od svadby nikdy neprestávala rásť. Boli veľmi chudobní, ale obaja vedeli, že ten druhý nosí v srdci nesplnené prianie. Muž mal zlaté vreckové hodinky, ktoré zdedil po otcovi a sníval, že si raz k ním kúpi zlatú retiazku. Žena snívala o perleťovom hrebienku, ktorý by si vtkala do svojich dlhých a jemných svetlých vlasov. Roky utekali a muž myslel stále viac na hrebienok, zatiaľ čo žena na neho takmer zabudla a snažila sa nájsť spôsob, ako manželovi kúpiť zlatú retiazku.  
      Raz ráno, v deň desiateho výročia svadby, prišla žena k svojmu manželovi s úsmevom, ale s hlavou ostrihanou takmer dohola. Nádherné vlasy boli preč.  
       „Čo si to urobila, miláčik?“ pýtal sa manžel celý prekvapený.  
      Žena otvorila dlaň, na ktorej zažiarila zlatá retiazka.  
       „Vlasy som predala, aby som ti mohla kúpiť zlatú retiazku k hodinkám.“  
       „Čo si to len urobila,“ povedal muž a ukázal žene prekrásny a drahý hrebienok z perlete. „Ja som predal hodinky, aby som ti mohol kúpiť hrebienok.“  
      A objali sa. Nepotrebovali nič iného. Boli bohatí jeden druhým.  
      Či ten kňaz nemal pravdu, ak snúbencom radil, aby sa milovali a snažili sa, aby ich láska stále rástla? Prijmite aj vy dnes túto radu, aby váš spoločný život bol krásny – a to je predsa vaša veľká túžba. Amen

**Cílem manželského života není pouze zůstat spolu navždy, nýbrž navždy se milovat**

SEKCE: [RODINA A MANŽELSTVÍ](https://vojtechkodet.cz/temata/rodina-a-manzelstvi)

 | 8. 10. 2015

Homilie papeže Františka při zahájení Synody o rodině v říjnu 2015.

*„Když se milujeme navzájem, Bůh zůstává v nás a jeho láska je v nás přivedena k dokonalosti“*(*1 Jan* 4,12). Zdá se, jako by biblická čtení této neděla byla zvolena právě k události milosti, kterou církev prožívá, totiž k řádnému zasedání biskupské synody na téma rodiny, které otevírá tato eucharistická slavnost.

Soustředí se na tři problémy: na drama osamělosti, na lásku mezi mužem a ženou a na rodinu.

**Osamělost**  
Adam, jak čteme v prvním čtení, žil v ráji, pojmenovával ostatní stvoření a projevoval tak vládu, která ukazuje na jeho nepopiratelnou a nesrovnatelnou nadřazenost, přesto se však cítil sám, protože „nenacházel pomoc sobě rovnou“ (srov. *Gen*2,20) a pociťoval osamělost.  
Osamělost je dramatem, které i dnes sužuje mnoho mužů a žen. Myslím na staré lidi, opuštěné dokonce i jejich nejbližšími a vlastními dětmi, na vdovce a vdovy, na mnoho mužů a žen opuštěných vlastní ženou a vlastním mužem, na mnoho lidí, kteří se cítí sami, nepochopeni a nevyslechnuti, na migranty a uprchlíky, kteří prchají z válek a pronásledování a na tolik mladých obětí konzumní kultury „použij a odhoď“ a kultury odpisu.  
Zažíváme dnes paradox globalizovaného světa, v němž je vidět množství luxusních obydlí a mrakodrapů, ale stále méně hřejivost domova a rodiny; množství ambiciózních projektů, ale málo času na to, abychom prožili to, co se uskutečnilo; mnoho sofistikovaných možností zábavy, ale stále více hlubokého prázdna v srdci; spoustu požitků, ale málo lásky; mnoho svobody, ale málo autonomie... Stále více je lidí, kteří se cítí sami, ale také těch, kteří se uzavírají v egoismu, v melancholii, ničivém násilí a v otročení požitkům a bůžku peněz.  
Prožíváme dnes v jistém smyslu stejnou zkušenost jako Adam, velká moc doprovázená velkou osamoceností a zranitelností. A rodina je toho obrazem. Stále méně vážnosti v pěstování pevného a plodného vztahu lásky, ve zdraví i v nemoci, v bohatství i v chudobě, v dobrém i zlém.Trvalá, věrná, vědomá, pevná a plodná láska je stále častěji vysmívaná a zahlíží se na ni jako na cosi zastaralého. Zdá se, že právě nejrozvinutější společnosti mají nejnižší procento porodnosti a nejvyšší procento potratů, rozvodů, sebevražd a znečištění jako přírodního tak sociálního prostředí.

**Láska mezi mužem a ženou**  
V prvním čtení dále čteme, že Bůh byl zarmoucen z Adamovy osamělosti a pravil: „Není dobré, že člověk je sám. Udělám mu pomocníka, který by se k němu hodil“ (*Gen* 2, 18). Tato slova ukazují, že nic nečiní lidské srdce tak šťastné jako srdce, které se mu podobá, které mu odpovídá, miluje ho a vytrhuje ze samoty z pocitu osamělosti. Ukazují také, že Bůh nestvořil lidskou bytost k životu ve smutku nebo k setrvávání v samotě, nýbrž ke štěstí, k tomu, aby sdílela cestu s jiným člověkem, s nímž by se doploňovala, k životu nádherného zakoušení lásky, totiž milovat a být milován a spatřit svou lásku naplněnou v dětech, jak o tom mluví dnešní žalm (srov. *Ž* 128). Právě to je Boží záměr s jeho milovaným stvořením. Chce je vidět naplněné v láskyplném vztahu muže a ženy, šťastné ze společné cesty a plodné ve vzájemném sebedarování. Jde o týž plán, který Ježíš v dnešním evangeliu shrnuje slovy:*“Na začátku při stvoření (Bůh) učinil (lidi) jako muže a ženu. Proto opustí muž otce i matku, připojí se ke své ženě, a ti dva budou jeden člověk. Už tedy nejsou dva, ale jeden“* (*Mk* 10,6-8; srov. *Gen* 1,27; 2, 24).   
Na rétorickou otázku, kterou mu kladou - patrně jako léčku, aby od něj odvrátili sympatie zástupu, který ho následoval a který běžně praktikoval rozvod jako něco zavedeného a nedotknutelného – Ježíš odpovídá upřímně a nečekaně. Vrací se až na počátek stvoření, aby nás učil, že Bůh žehná lidské lásce, že je to On, kdo spojuje srdce muže a ženy, kteří se milují, a spojuje je v jednotě a nerozlučnosti. Znamená to, že cílem manželského života není pouze zůstat spolu navždy, nýbrž navždy se milovat! Ježíš tak obnovuje původní a ustavující řád.

**Rodina** *„A proto: co Bůh spojil, člověk nerozlučuj!*“ (*Mk* 10,9) To je povzbuzení věřících, aby překonali veškerý individualismus a zákonnictví, za nimiž se skrývá přízemní egoismus a strach vzít za svůj autentický význam života ve dvou a lidské sexuality v Božím plánu.  
Jedině ve světle bláznovství Ježíšovy nezištné velikonoční lásky se totiž jeví jako srozumitelné bláznovství nezištné manželské lásky, která je výlučná a *usque ad mortem*(až do smrti).  
Pro Boha není manželství adolescentní utopie, nýbrž sen, bez něhož je bytost jím stvořená odkázána k osamělosti! Strach přijmout tento plán totiž ochromuje lidské srdce.  
Dnešního člověka, který často tento plán zesměšňuje, paradoxně přitahuje a fascinuje každá autentická láska, každá pevná láska, každá plodná láska, každá láska, která je věrná a trvalá. Vidíme ho, jak se žene za chvilkovými láskami, avšak sní o skutečné lásce, žene se se za tělesnými slastmi, touží však po úplném sebedarování.  
Nyní totiž, „když jsme plně okusili přísliby neomezené svobody, začínáme znovu chápat výraz ´smutek tohoto světa´. Zakázané požitky ztratily svou přitažlivost, jakmile přestaly být zakázané. I kdybychom je dovedli ad extremum a opakovali je donekonečna, zůstanou mdlé, protože jsou to věci konečné a my žízníme po nekonečnu“ (Joseph Ratzinger, Auf Christus Schauen. Einübung in Glaube, Hoffnung, Liebe, Freiburg 1989, s. 73)  
V tomto velmi obtížném společenském a manželském kontextu je církev povolána žít své poslání ve **věrnosti, pravdě a v lásce.**

**Žít své poslání ve věrnosti**svému Mistru, jako hlas volajícího na poušti, abychom obhajovali věrnou lásku a povzbuzovali velké množství rodin, které prožívají své manželství jako prostor, v němž se ukazuje Boží láska, abychom obhajovali posvátnost života, každého života, abychom obhajovali jednotu a nerozlučnost manželského svazku jako znamení Boží milosti a lidské schopnosti milovat vážně.

**Žít své poslání v pravdě**, která se nemění podle pomíjivých mód či převládajících názorů. Pravda, která chrání člověka a lidstvo před pokušením odkazovat jen k sobě samému, plodnou lásku měnit ve sterilní egoismus a věrný svazek v chvilkové vztahy. „Láska bez pravdy skončí v sentimentalismu. Láska se stane prázdnou šlupkou, kterou lze libovolně naplňovat. V kultuře bez pravdy je láska nevyhnutelně ohrožena“ (Benedikt XVI., *Caritas in veritate*, 3).

**Žít své poslání v lásce**, která neukazuje prstem, aby ostatní odsuzovala, nýbrž ve věrnosti své mateřské povaze pociťuje povinnost vyhledávat a léčit zraněné dvojice olejem přijetí a milosrdenství, být „polní nemocnicí“ s branou otevřenou k přijetí kohokoliv, kdo zaklepe a požádá o pomoc a podporu, vykračovat s pravou láskou ze svého okruhu směrem k ostatním a kráčet se zraněným lidstvem, aby je vzala za své a vedla k pramenům spásy.  
Být církví, která učí a hájí základní hodnoty, a zároveň nezapomíná, že „sobota je pro člověka, a ne člověk pro sobotu“ (*Mk*2,27) a že Ježíš rovněž řekl: „Lékaře nepotřebují zdraví, ale nemocní. Nepřišel jsem povolat spravedlivé, ale hříšníky.“ Být církví, která vychovává k autentické lásce, schopné zbavovat osamělosti, ale zároveň nezapomíná, že jejím posláním je být milosrdným Samaritánem zraněného lidstva.  
Vybavují se mi slova sv. Jan Pavel II.: „Chyby a zlo musejí být vždy odsuzovány a potírány, ale člověk, který upadne nebo se zmýlí musí být přijímán s pochopením a milován [...] Musíme milovat dobu, v níž žijeme, a pomáhat člověku naší doby“ (Promluva k Italské katolické akci, 30. prosince 1978: *Insegnamenti* I [1978], s. 450). A církev jej musí hledat, přijímat a doprovázet, protože církev se zavřenými dveřmi zrazuje sebe samou a své poslání a místo toho, aby byla mostem, stává se překážkou: „Vždyť ten, kdo posvěcuje, i ti, kteří jsou posvěcování, mají stejný původ. Proto se neostýchá nazývat je svými bratry“ (*Žid* 2,11). V tomto duchu prosme Pána, aby nás doprovázel během Synody a vedl svou církev na přímluvu blahoslavené P. Marie a jejího snoubence, sv. Josefa.

Sobášny príhovor I.

Milí snúbenci, vážení svadobní hostia, drahí bratia a sestry! Keď som bol malý chlapec, pamätám si na niektoré sídliskové svadby. Keďže bytovky sú jedna vedľa druhej a žije v nich veľa ľudí, príchod ženícha a jeho následný odchod s nevestou na sobáš mohlo vidieť z okien alebo na ulici celé sídlisko. Ako to už býva, všetci boli najviac zvedaví na nevestu. Ženícha si môžete ľahko pomýliť, lebo muži sú na svadbách v oblekoch. Ale nevesta v bielych šatách je neprehľadnuteľná. Dalo by sa povedať, že jej oblečenie najviac hovorí o tom, čo sa bude diať. Biela farba spojená s nádhernými šatami. Z jednej strany to vyjadruje čistotu úmyslov. Vyzerá to ako dôkaz, že sa berú z čistej lásky. Zo strany druhej akoby nevestine šaty vo svojej belobe a kráse chceli povedať: V tomto okamihu sa zatvára kniha osudu, ktorú písal každý z nás a od tejto chvíle otvárame knihu, ktorú budeme písať spoločne. Všetci sa tešíme, keď vidíme snúbencov, ako vchádzajú do kostola alebo odchádzajú ako novomanželia. Je v tom ukryté tajomstvo ľudského života. Cítime radosť, že dvaja ľudia našli lásku. V tom pohľade ľudí na novomanželov je nádej, že pravá a nefalšovaná láska naozaj jestvuje. Preto radi príjmame pozvanie na sobáš. Aj vy, milí snúbenci X a Y, ste pre nás zdrojom nádeje i radosti. Veľmi sa tešíme, že môžeme tento pre vás tak významný deň prežiť spolu s vami.  
  
V dnešnom Matúšovom evanjeliu prichádzajú za Ježišom farizeji a pýtajú sa ho: „Či smie muž prepustiť svoju manželku z akejkoľvek príčiny?“ Tá otázka zaznievala kedysi a zaznieva často aj dnes. Hľadať na ňu odpoveď znamená pýtať sa, aký bol Boží zámer pri stvorení človeka. Na začiatku Svätého Písma v knihe Genezis sa dozvedáme, že Boh stvoril človeka ako muža a ženu. Nestvoril osamote muža a osamote ženu, ale človeka ako muža a ženu. Adam je stvorený do raja. Eva je kosťou z jeho kostí, nie z hlavy, aby mu dominovala, ani nie z päty, aby dominoval on jej, ale z rebra na znak rovnosti. Sila muža je fascinovaná jemnou krásou ženy. Kým Adam je duchovne, emocionálne a telesne predurčený na objavovanie sveta, duchovný boj so zlom a dobýjanie ženského srdca, žena je povolaná byť jeho záchrankyňou, poskytovať trvalú lásku a očarúvať. Muž a žena sa vzájomne dopĺňajú. Pán Ježiš hovorí, že raz príde chvíľa, kedy muž opustí rodičov, ožení sa, priľne k svojej manželke a stanú sa obidvaja jedným telom. Preto je manželstvo nerozlučiteľné.  
  
​Drahí bratia a sestry! Dnes hľadíme s nádejou na našich snúbencov a zo srdca im prajeme len to najlepšie. Všetci dobre vieme, že ak má manželský vzťah vydržať, potrebuje nielen veľa lásky, ale aj veľa tolerancie, otvorenosti či ochoty vzájomne si odpustiť. Každý vzťah je v podstate dobrodružstvom. Vždy prináša nejaké prekvapenia a aj po rokoch môžeme na svojom životnom partnerovi objaviť niečo nové a pekné. Milí snúbenci X a Y! Sme vďační Bohu, že vám doprial túto krásnu chvíľu. Vaša túžba uzavrieť manželstvo je znakom, že to so svojou láskou myslíte naozaj vážne. Pravá láska je totiž úplným, trvalým a výlučným sebadarovaním sa. Vaša ochota i odvaha vstúpiť do manželstva je nielen prejavom lásky, ale aj zodpovednosti. To, že ste prišli až k oltáru, navonok znamená, že ste ochotní a pripravení vziať za lásku zodpovednosť. Že urobíte všetko preto, aby váš vzťah rástol. Žiaľ, je veľa ľudí okolo nás, ktorí takú odvahu nemajú. Je veľa tých, ktorí prežili sklamanie v manželskom vzťahu a hoci po láske túžia, na akýkoľvek záväzok hľadia s nedôverou. Vy nám dnes svojou prítomnosťou hovoríte, že láska a zodpovednosť spolu súvisia. Všetci dnes s radosťou príjmeme vaše verejné vyznanie lásky, keď si poviete „áno.“ V tom krátkom slovíčku sú ukryté všetky vaše túžby i nádeje. Toto jediné slovo nesie v sebe ochotu chcieť zo všetkých síl túžbu toho druhého i vašu budúcnosť. My, ktorí budeme o pár chvíľ svedkami tohto obradu, vám chceme povedať, že vás máme radi a dôverujeme vám. Váš spoločný príbeh od tejto chvíle vstúpi aj do našich životov. Spolu sa vami sa budeme smiať, ale aj plakať, ak bude treba.  
  
Milí snúbenci X a Y! Prameňom každej lásky je Boh. Jeho láska k nám je dokonalá. Ak sme schopní milovať, tak je to preto, že On prvý miloval a miluje nás, či si to uvedomujeme alebo nie. Boží obraz v nás sa nedá zaprieť. Toto je výzva, aby ste už teraz na začiatku zverili svoje manželstvo, svoju budúcnosť, svoju rodinu do rúk dobrotivého Boha. On bude pri vás stáť naďalej, tak ako to robil aj doteraz Nikdy na to nezabudnite a často mu v modlitbách odovzdávajte svoje radosti i starosti. Toto bude vaša každodenná cesta za šťastím. Pamätajte na to, že na svoje starosti nie ste samy. Okrem Boha sú tu aj vaši príbuzní a priatelia, ktorí sú pripravení vám kedykoľvek pomôcť. Nech šťastie, ktoré teraz prežívate, je len začiatkom mnohých krásnych spoločných zážitkov, ktoré vás čakajú. Nech sa z vás stanú nielen dobrí manželia, ale aj svedomití rodičia. Zo srdca vám želám, aby bol váš spoločný život naplnený pokojom, šťastím a Božím požehnaním. Amen.

Sobášny príhovor II.

Milí snúbenci, drahí bratia a sestry! Víno patrí k obľúbeným nápojom mnohých ľudí. Nejeden z nás si rád dá po dobrom obede alebo večeri pohár vína. Ale skôr, než sa víno dostane na stôl, svieti na neho slnko, vinič obrábajú pracovité ruky mnohých ľudí. Ale ani to ešte nie je všetko. Víno musí zrieť v tmavých suchých priestoroch, v pivniciach. Niekedy potrebuje dlhé roky, aby dozrelo a získalo tú pravú chuť.  
  
Jánovo evanjelium rozpráva o svadbe v Káne Galilejskej. Pán Ježiš tam na príhovor svojej matky, Panny Márie, premenil vodu na víno. Panna Mária povedala sluhom: „Urobte všetko, čo vám povie.“ Sluhovia dostali za úlohu poslúchnuť vo všetkom Ježiša. Tak sa na hostine vyriešil nedostatok vína. Aj človek je ako víno. Pomaly rastie, potrebuje veľkú opateru, mnoho slnka a lásky, veľa Božích dotykov. Dozrieva ako to víno. Niekto potrebuje na dozretie viac času, niekto menej. Ale bez Božej pomoci by sme nedokázali zrieť. Prejavom zrelosti je aj schopnosť urobiť vo svojom živote dôležité rozhodnutia. Medzi takéto rozhodnutia patrí výber strednej a vysokej školy, výber zamestnania, výber hodnôt, ktoré budeme v živote uprednostňovať. Medzi najkrajšie, ale zároveň najťažšie a najzodpovednejšie rozhodnutia v ľudskom živote patrí rozhodnutie zveriť svoj život v dôvere a láske inému človeku v manželskom zväzku.  
  
​Milí snúbenci, X a Y! Rozhodli ste sa uzavrieť sviatostný manželský zväzok. Ľudia pri pohľade na mladomanželov, ktorí vychádzajú z kostola, si neraz povzdychnú: „Tak, už to majú za sebou“. Ja Vám hovorím, že všetko máte pred sebou. Čaká Vás život, ktorý bude každý deň preverovať Vašu vzájomnú lásku. Deň čo deň budete objavovať pravdu o sebe samých a učiť sa, ako milovať toho druhého nielen s tými dobrými, ale aj zlými vlastnosťami. Manželstvo vyžaduje veľa obety a sebazapierania. V mene lásky a vzájomného vzťahu, v mene detí, ktoré Vám Boh daruje, sa manželia a rodičia neraz zriekajú svojich osobných záujmov, kariéry, lepšieho materiálneho zabezpečenia. V dnešnom svete vyvstáva otázka: Kde nájsť silu obetovať sa, pokorne sa učiť milovať jeden druhého? Odpoveď núka dnešné evanjelium. Keď sa minulo víno, Panna Mária povedala sluhom: „Urobte všetko, čo vám povie!“ Toto je kľúč k šťastnému životu.  
  
Aj vás, milí snúbenci, život postaví neraz ako manželov pred dôležité rozhodnutia. Celý život sa budete učiť žiť ako manželia. Každý deň si znova a znova budete dokazovať svoju lásku. Lebo nielen človek, ale aj láska je ako víno. Ona musí zrieť, dozrievať, aby ste boli šťastní. K dozrievaniu vašej lásky potrebujete podobne ako sluhovia v evanjeliu, poslúchnuť Ježiša. Nech by ste mali v živote akýkoľvek problém, vždy sa v modlitbe, pri svätej omši, obráťte s dôverou na neho.  
  
Milí snúbenci, bratia a sestry! Asi niet svadobnej hostiny, kde by na stole chýbalo dobré víno. Odteraz nech vám pohľad na pohár vína vždy pripomenie vašu lásku. Lásku, ktorá pomaly rastie a dozrieva; lásku, ktorú pred oltárom Boh požehnal. Nevzdávajte sa jej. S Božou pomocou prekonáte všetky problémy. Ovocím vašich obiet a modlitieb bude dobré víno – váš spoločný šťastný život. A to vám všetci zo srdca želáme. Amen.

Sobášny príhovor III.

Milí snúbenci X a Y, vážení hostia, bratia a sestry! Keď sme boli deti, radi sme pozerali alebo počúvali rozprávky. V nejednej z nich vystupoval princ, ktorý musel prekonať rôzne prekážky, aby nakoniec dostal princeznú za manželku. Aj princezné boli vystavené rôznym problémom, kým sa dostali k tomu svojmu princovi. Takto sa rodia trvalé a šťastné vzťahy. O každý vzťah treba zápasiť. Na začiatku toho Vášho boli sympatie, zaľúbenosť až prišla láska. Láska, ktorá už nie je len chvíľkovým citovým vzplanutím, ale prejavom Vašej trvalej snahy chcieť zo všetkých síl dobro toho druhého.  
  
V dnešnom Božom slove sme počuli slová evanjelistu Matúša. Keď sa Pána Ježiša farizeji pýtali, či muž smie prepustiť svoju manželku, on im odpovedal starou pravdou. Boh stvoril človeka ako muža a ženu. Nestvoril osamote muža a osamote ženu, ale človeka ako muža a ženu. To znamená, že zväzok muža a ženy je predurčený k spojeniu a jednote. A tak muž a žena už nie sú dvaja, ale iba jedno telo. A čo Boh spojil, človek nemá rozlučovať. Preto je manželský zväzok nerozlučiteľný. A preto je manželská vernosť nevyhnutným predpokladom šťastného manželstva.  
  
Cirkev si váži Vašu odvahu a ochotu spečatiť svoju lásku manželským zväzkom. Lebo prijatím sviatostného manželstva Vás Boh osobitne požehná, obdarí svojimi darmi, no najmä posilní lásku, ktorá je základom Vášho vzťahu. To, že ste prišli až k tomuto oltáru, navonok znamená, že ste ochotní vziať za svoju lásku zodpovednosť a to po celý život. Že v každej chvíli urobíte všetko pre rast Vášho vzťahu. Že sa budete správať zodpovedne voči Bohu, voči sebe navzájom, no najmä voči deťom, ktoré Vám Boh daruje. V manželstve už nie sú dvaja, ale iba jedno telo.  
  
Milí snúbenci X Y! Je Vašou úlohou napĺňať tento Boží príkaz. Aby medzi Vami vládla jednota a svornosť. Vzorom jednoty pre každé ľudské spoločenstvo, aj pre manželské spoločenstvo je na prvom mieste Najsvätejšia Trojica: Otec, Syn a Duch Svätý. Vnútorný život Trojice nie je živený ničím iným, len čistou nezištnou láskou. Druhým vzorom pre Vás nech je Svätá rodina: Pán Ježiš, Panna Mária a svätý Jozef. Nasledujte ich príklad obetavého života, ich ochotu nasledovať v živote za každých okolností Božiu vôľu. Často sa v modlitbách utiekajte ku svätej rodine, aby Vám svojim orodovaním pomohla prekonávať všetky problémy a prekážky, s ktorými sa v živote stretnete.  
  
Drahí bratia a sestry! Manželská jednota nie je samozrejmosťou a nikomu z neba nespadne. Ba v dnešnej dobe sa zdá, akoby manželstvo a úplná rodina boli prežitkom. Hviezdy šoubiznisu sa v médiách neraz chvália svojimi rozvodmi a nemanželskými vzťahmi. Ich zdanlivé šťastie je však iluzórne. Nemôže byť šťastný ten, kto všade hľadá len seba. Ak chceme žiť v šťastných manželstvách a úplných rodinách, musíme ísť cestou obety a zapierania.  
  
​Ak chcete byť, milí snúbenci, vo svojom manželstve naozaj šťastní, musíte obaja do vzťahu veľa investovať. Obaja musíte približne rovnako dávať, aby ste mohli aj rovnako dostať. Dnes sa začína Vaša spoločná cesta životom. Vy X ste ten princ a Vy Y ste tá princezná, ktorí budú o svoju lásku zápasiť. Možno nebudete musieť ísť k jaskyni a mečom zabiť živého draka. Vy nepotrebujete meč, iba lásku. Len sila Vašej lásky môže zahubiť toho pomyselného „draka“ sebectva, hnevu, nevraživosti alebo nejakej závislosti. Preto proste dnes Všemohúceho Boha, aby požehnal Vaše manželstvo. A pamätajte nato, že odteraz už nie ste dvaja, ale jedno telo. A táto Vaša jednota, ku ktorej sa dobrovoľne hlásite, nech je pre Vás oboch zdrojom Božieho požehnania, radosti a pokoja. Amen.

Sobášny príhovor IV.

Keď ste sem prichádzali, určite ste si všimli, ako sa ľudia obzerajú za mladuchou v krásnych bielych šatách. Každého upútajú najmä tie šaty, ktoré sú znakom jednej z najkrajších udalostí v živote človeka. Je to chvíľa, v ktorej si s muž a žena povedia slobodne svoje „áno“. „Áno“ pre večnosť, „áno“ spoločnému životu v láske a deťom, ktoré chcú mať.  
  
V Jánovom evanjeliu, ktoré sme počuli, nás Ježiš vyzýva, aby sme ostali v jeho láske. Hovorí: „Ako mňa miloval Otec, tak aj ja som miloval vás“. Ježiš Kristus prišiel na tento svet, aby nás vykúpil z hriechu. Zomrel za nás na kríži. Jeho zmŕtvychvstanie, ktoré nasledovalo po krutej smrti na kríži, sa stalo pre nás žriedlom neutíchajúcej nádeje. Nádeje na večný život. Nádeje, že na problémy a starosti v živote nie sme samy. Je tu s nami Ježiš, ktorý sa stal človekom a dôverne pozná naše radosti i trápenia. Všimnite si, milí snúbenci túto vetu: „Ako mňa miloval Otec, tak aj ja som miloval vás.“ Boží Syn prišiel na svet z lásky. Poslal ho jeho a náš Otec. Keby nebol milovaný Otcom, nebol by prišiel na svet a my by sme asi nikdy nespoznali pravú hodnotu lásky. Možno by sme nikdy nepochopili, že milovať znamená bezvýhradne prijímať človeka takého, aký je, z jeho kladmi i zápormi. Tejto chvíli, ktorú teraz spoločne prežívame, predchádzali určite okamihy rozhodovania. Ostáva veľkým tajomstvom, že vždy sa nájdu dvaja ľudia, ktorí si spoločne rozumejú a chcú prežiť spoločný život v láske. A postavia sa pred oltár, aby svoju lásku potvrdili pred Bohom a Cirkvou.  
  
Každý človek túži po tom, aby ho mal niekto rád. Chce mať pri sebe niekoho, komu by sa mohol zdôveriť, kto by vedel všetko o jeho radostiach i starostiach. Vás, milí snúbenci si sám Boh povolal do stavu manželského. To On vám vložil do srdca lásku, ktorá je schopná veľkých obiet. Dnes nikto z nás netuší, čo vás v živote postretne. Zažijete veľa pekných a radostných okamihov, ak budete o seba stáť. Ak sa budete snažiť stáť pri sebe vo chvíľach dobrých i zlých. Ak sa naučíte vzájomne si odpúšťať a bezvýhradne si dôverovať.  
  
​Chváľme dnes Boha za všetky dary, ktoré sme od neho dostali. Dobrorečme mu za tento okamih. Lebo sme svedkami malého zázraku. Vaše rozhodnutie žiť v láske a zodpovednosti, ktorá z toho plynie, je pre všetkých zdrojom radosti. Keď si o chvíľu poviete navzájom svoje „áno“, pamätajte na to, že zdrojom vašej lásky je Boh, ktorý ju vám do srdca daroval. Veď aj preto sme sa dnes zhromaždili, lebo chceme mať účasť na vašej radosti. Chceme sa tešiť, lebo aj vy sa tešíte. Amen.

Sobášny príhovor V.

Milí snúbenci X a Y, bratia a sestry! Jedno slovenské príslovie hovorí, že láska aj hory prenáša. Ak nosíme niekoho vo svojom srdci, dokážeme sa pre neho aj obetovať, sme schopní zrieknuť sa vlastných záujmov, len aby sme toho druhého urobili šťastným. Prišli ste do Božieho chrámu, k oltáru, aby ste verejne vyznali, že ste pripravení jeden za druhého prinášať obetu.  
  
V dnešnom Jánovom evanjeliu Pán Ježiš povedal svojim učeníkom: „Je mojím prikázaním, aby ste sa milovali navzájom, ako som ja miloval vás“ Lebo nik nemá väčšiu lásku ako ten, kto položí život za svojich priateľov. Ježiš dobre vedel, čo hovorí. On totiž prišiel na túto zem práve preto, aby svojimi slovami a skutkami dosvedčil Božie priazeň voči ľuďom. Nakoniec sa za nás obetoval, keď zomrel za nás na kríži. Veľa ráz sme o tom počuli, ale uvedomme si, že on sa obetoval za nás v čase, keď sme boli hriešnici. Svätý apoštol Pavol hovorí, že za spravodlivého by sa azda odhodlal niekto umrieť, ale za hriešnika? Aj dnes platí, že nik nemá väčšiu lásku ako ten, kto položí život za svojich priateľov. Ako veľmi záleží Bohu na každom jednom z nás, keď neváhal poslať svojho Syna, aby za vzal na seba naše hriechy a vyniesol ich na dreve kríža!  
  
Vás, milí snúbenci, Boh povolal do manželského stavu. V manželstve máte vytvoriť jednotu. Ježišovo prikázanie lásky k blížnemu platí na všetkých ľudí. Vy ste však povolaní k tomu, aby váš vzťah ukazoval tomuto svetu, aká mocná vie byť ľudská láska. Dnes vašu lásku Boh posilní vo chvíli, keď si poviete navzájom svoje áno a uzavriete sviatostné manželstvo. Božie slovo vás povzbudzuje k tomu, aby ste sa dokázali jeden za druhého obetovať. Pamätajte na manželský sľub pred oltárom, aby ste sa milovali a jeden druhého neopustili nielen v šťastí, ale i v nešťastí; nielen v zdraví, ale aj v chorobe. Lebo každý vzťah sprevádza nielen radosť, ale aj krízy. V takej chvíli sa vždy v mysli vráťte k tomuto dňu, keď ste stáli pred oltárom a povedali si „áno“. Toto „áno“ je na celý život, je to „áno“ životu, manželstvu i deťom, ktoré vám Boh daruje. Keď vám bude ťažko, spomeňte si na to, čo ste si navzájom pred Bohom a ľuďmi sľúbili. Ak budete schopní prinášať aj obetu a nájdete v srdci dosť pokory, Boh vás vždy požehná. Často sa spoločne modlite a stále si vyprosujte požehnanie pre spoločný život.  
  
​Milí snúbenci, bratia a sestry! Láska naozaj hory prenáša. Ale len u tých, ktorí o takú lásku stoja. Pán Ježiš vám dnes pripomína, aby ste manželský vzťah nestavali len na svojich predstavách, ale utiekali sa k Bohu, ktorý jediný dáva skutočný zmysel ľudskému životu. Lebo nik nemá väčšiu lásku ako ten, kto položí život za svojich priateľov. Teraz ste na rade vy. Nech je takáto silná láska základným kameňom vášho manželstva. Život a jeho skúšky ju budú často preverovať. S Božou pomocou vytrváte v dobrom až do konca. Všetci vám zo srdca prajeme, aby obetavá, nezištná láska vo vašom vzťahu nikdy nechýbala. Amen.

Sobášny príhovor 2009

Milí snúbenci, drahí bratia a sestry! Keď sme boli malými deťmi, naši príbuzní a kamaráti sa nás často pýtali, čím chceme byť. V tom čase sme vlastnú budúcnosť videli len v tých najjasnejších farbách a to, čím sme chceli byť, záviselo od toho, aké povolanie nás zaujalo. Keď sme podrástli, začali sme si veci plánovať. Premýšľali sme, kde chceme žiť, ako sa zamestnať, koľko by sme chceli zarábať, kedy by sme sa chceli vydať alebo oženiť. Hoci žijeme v dobe plánovania, predsa len dokonalé plánovanie nie je možné. Náš život totiž závisí od mnohých okolností, ktoré vôbec alebo len veľmi málo môžeme ovplyvniť. Skutočný život teda začína tam, kde končí naše plánovanie. Každý dobrý projekt musí rátať aj s nepredvídateľnými okolnosťami, musí maž základy, ktoré vydržia aj vtedy, keď tých zlých vonkajších vplyvov bude priveľa. Preto plánovanie má zmysel len vtedy, ak naše ľudské plány stoja na pevných základoch. Na takých, akých rozpráva dnešné evanjelium.  
  
Na začiatku Ježiš hovorí: „Nie každý, kto mi hovorí, Pane, Pane, vojde do nebeského kráľovstva, ale len ten, kto plní vôľu môjho Otca.“ Čiže nestačí sa prihlásiť ku Ježišovi slovami, ale treba to robiť stále svojim životom. Otcovu vôľu plnia tí, ktorí Ježišove slová nielen počúvajú, ale aj ich uskutočňujú v praxi. Takýto človek sa podobá podľa Matúšovho evanjelia múdremu mužovi, ktorý si dom postavil na skale. Prišla síce víchrica a povodeň, ale dom vďaka základom vydržal a nezrútil sa. Ale stať sa môže aj to druhé. Dom, ktorý je postavený na piesku, veľa nevydrží a spadne.  
  
Dnes sme sa tu zišli, aby sme boli svedkami chvíle, keď si naši snúbenci X a Y vyslúžia pred tvárou Cirkvi sviatosť manželstva. Veľmi sa tešíme. V tejto chvíli do tejto dvojice vkladáme veľké nádeje. Veríme, že ich láska bude rásť, že budú mať dostatok pokory, odvahy i síl, aby s Božou pomocou prekonali aj všetko nepríjemné, čo ich čaká. Dúfame, že si zachovajú vieru v Boha, ktorý je darcom každej lásky a On ich bude spájať aj naďalej. Radujeme z ich rozhodnutia, ktoré sa pre nich stáva doživotným záväzkom, lebo „čo Boh spojil, človek nemá rozlučovať.“ Avšak keď hovoríme o manželstve ako o projekte, ktorý musí stáť na pevných základoch, aby všetko vydržal, natíska sa otázka: Aký je recept na šťastné manželstvo?  
  
Mnohí z vás, drahí bratia a sestry, žijete v manželstvách. Niektoré manželstvá aj po desaťročiach sú ukážkové, iné zase končia už po niekoľkých rokoch. Jedna vec je istá. Manželstvo potrebuje pevný základ. V manželstve dvoch veriacich ľudí je takým základom Kristus. Nikdy nebudeme dokonalí a vždy je čo vytknúť tomu druhému. Je tu však Boh, ktorý posväcuje ľudskú lásku. On nám dáva silu prekonávať ťažkosti. Boh nám v modlitbe odkrýva pravdu o nás samých. Toto je cesta k väčšej pokore, vrúcnejšej vďačnosti i obetavejšej láske. Vedomie, že Boh mi odpustil, že ma obdaroval toľkými dobrami nás bude podnecovať, aby sme aj my odpúšťali a milovali. Skutočná láska si nekladie podmienky a nepýta sa, prečo ma máš rád. Lásku treba jednoducho prijímať a potom rozdávať. Láska prijíma toho druhého taký, aký je.  
  
​Milí snúbenci X a Y! Každý nový projekt musí mať dobré základy, aby vydržal. Skutočnosť, že ste prišli k tomuto oltáru a chcete si povedať svoje „áno“ pred Božou tvárou i tvárou Cirkvi svedčí o tom, že si to uvedomujete. Na začiatku vášho vzťahu bola zamilovať, teraz je to už láska. Láska, ktorá chce zo všetkých síl dobro toho druhého. Táto udalosť je dôkazom vašej viery, že láska v duchu Pavlových slov „všetko verí, všetko dúfa, všetko vydrží.“ Je svedectvom vašej túžby, aby sa tak naozaj stalo. Váš spoločný manželský projekt začínate stavať na pevnom základe, ktorým je Kristus. Všetci vám v tejto slávnostnej a pre vás tak vzácnej chvíli zo srdca želáme, aby vaša dnešná radosť vydržala po celý život. Budeme vám nielen ľudsky povedané „držať palce“, ale budeme sa za vás modliť, aby manželské povolanie prinieslo vo vašich životoch hojné ovocie. Aby bolo pre vás i vaše potomstvo, ktoré vám Boh daruje, prameňom stálej lásky, porozumenia, obetavosti a pokoja. Amen.

Sobášny príhovor - júl 2009

Milí snúbenci, bratia a sestry! Najväčšou odlišnosťou človeka od ostatného tvorstva je jeho sloboda. Vyberáme si, ako, kde a s kým chceme žiť; vyberáme si zamestnanie. Od malička počúvame, že budeme mať taký život, ako si ho zariadime. Čiže zjednodušene povedané, žijeme v presvedčení, že úspech alebo neúspech je predovšetkým vecou našej voľby. Sloboda je najväčším darom, ktorý nám Boh daroval a v slobode sa Bohu aj najviac podobáme. Sloboda sa však nevzťahuje len na možnosť výberu zamestnania alebo partnera. Sloboda je zároveň bránou k morálne dobrým alebo zlým rozhodnutiam. Ak sa rozhodneme pre zlo, strácame slobodu a stávame sa otrokmi hriechu.  
  
Na jednej strane sme zvyknutí o všetkom rozhodovať sami a veľmi neradi sa pri takejto voľbe nechávame obmedzovať. Na strane druhej však Ježiš v dnešnom evanjeliu hovorí: „Nie vy ste si vyvolili mňa, ale ja som si vyvolil vás, aby ste šli a prinášali ovocie a aby vaše ovocie zostalo.“ Na prvý pohľad tieto slová vyvolávajú dojem, akoby sme touto Božou voľbou prichádzali o vlastnú slobodu. Hneď sa ponúkajú dve otázky: K čomu nás Boh vyvolil a k čomu nás toto vyvolenie zaväzuje? Človek nie je dielom náhody, máme nielen telo, ale aj nesmrteľnú dušu a boli sme stvorení na Boží obraz. Celý život, nech je akokoľvek ťažký alebo zmätočný, je hľadaním tohto Božieho obrazu v nás. Zmietajú nami rôzne pocity, naša myseľ dokáže utiecť do diaľav a predovšetkým dokážeme milovať. Práve v láske vidíme zmysel života a zároveň si uvedomujeme, že nemá hranice. Máme radi, ale nevieme popísať ako veľmi. Láska však nie je len o pocitoch, ale najmä o trvalej túžbe chcieť zo všetkých síl dobro toho druhého. Skutočná láska, tá vždy zaväzuje. K vernosti, obetavosti, priateľstvu.  
  
Ježiš hovorí, že je jeho prikázaním, aby sme sa tak navzájom milovali ako On miloval nás. Kto si uvedomí lásku Boha, ten nedokáže odpovedať inak, len láskou skrze vieru. Boh si nás vyvolil, aby sme celú svoju existenciu prežívali v jeho láske. A že to s nami myslí naozaj vážne, to nám dokázal, keď za nás zomrel na kríži, aby nás vykúpil z otroctva hriechu a smrti. Láska sa nedá zaslúžiť, láska je darovaná. Boh nám daroval seba samého a našou odpoveďou je viera. Boh nám ju dáva do srdca, aby sme dokázali aj druhých milovať. A osobitne ju vkladá do srdca muža a ženy, aby sa stali manželmi.  
  
Manželstvo uzavreté pred tvárou Cirkvi nie je len spoločenskou udalosťou. Je sviatosťou, čiže pozvaním pre Božieho Syna, aby vstúpil do tohto zväzku a posvätil ho. Takéto manželstvo je sväté a nerozlučiteľné. Manželstvo nie je len rozhodnutím muža a ženy, ale povolaním kráčať cestou života vo dvojici za Ježišom a k Ježišovi. Je to povolanie viesť toho druhého do večnosti. Manželia sú tak sebe navzájom cestou Božej lásky. Boh miluje manžela cez jeho manželku a opačne.  
  
​Milí snúbenci, veľmi sa tešíme vašej prítomnosti pred oltárom. Je to dôkaz, že chcete, aby vaša láska rástla a túžite, aby ju Boh požehnal. Tak ako nám Boh zjavil a daroval seba samého, aj vy ste si navzájom darom. Jedinečným a neopakovateľným. O malú chvíľu uzavriete sviatosť manželstva a budete navždy pred Bohom svoji. Žite v láske a úcte po celý život. Nezabudnite na rodičov, ktorí vás vychovali. Pamätajte na súrodencov a priateľov, ktorí vás sprevádzali. A najmä, usilujte sa stať jeden pre druhého cestou k Bohu. Spoločne kráčajte do večnosti. Spoločne sa modlite, spoločne vychovávajte vo viere deti, ktoré vám Boh daruje. Boh si vás vyvolil, aby ste šli a prinášali ovocie. My všetci, dnes tu zhromaždení, ďakujeme dobrotivému Pánovi, že ste odpovedali „áno“ na toto povolanie. Modlíme sa za vás a budeme vás sprevádzať aj naďalej. Nech vás Boh požehná, aby vaše manželstvo bolo pre vás stálym prameňom radosti, lásky a pokoja. Amen.

Sobášny príhovor - VI.

Milí snúbenci, drahí bratia a sestry! Keď sa hovorí o manželstve uzavretom v katolíckom kostole, väčšina ľudí ho spája s manželskou prísahou a so skutočnosťou, že takéto manželstvo je nerozlučiteľné. Avšak keď hovoríme o manželstve, dotýkame sa niečoho, čo je ľudské i božské zároveň. Boh stvoril človeka na svoj obraz, v Biblii čítame, že ho stvoril ako muža a ženu. Každý človek je povolaný k láske a táto láska má veľa podôb. Medzi najkrajšie patrí láska snúbenecká, ktorá sa uzavretím manželstva stáva láskou manželskou. Preto, ako čítame v knihe Genezis, „muž opustí otca i matku a pripúta sa k svojej manželke a budú jedným telom.“ Manželská láska je taká významná, že má dokonca prednosť aj pred láskou k rodičom. Človek je teda Bohom povolaný k tomu, aby vytvoril spoločenstvo dôverného života a lásky v manželstve.  
  
Dnes sa zdá, že potrebujeme viac vnímať hodnotu kresťanského manželstva, ktoré je iné ako ostatné manželstvá najmä preto, lebo je sviatosťou, čo znamená, že v tomto zväzku je mimoriadnym a zvláštnym spôsobom prítomný Boh sám. Boh teda nielen povoláva ku životu v manželstve, ale zároveň je vo sviatostnom manželstve zvláštne prítomný. On nám pomáha prekonávať naše rozdiely, nepochopenie, on nás učí prijímať toho druhého. Ťažkostí, ktorá nás v živote stretávajú a môžu stretnúť, je veľmi veľa. Preto je dobré, že na ich prekonanie nie sme sami, nepomáhajú len príbuzní, ale že sme v Božích rukách. Toto by sme si mali uvedomiť, že sviatostné manželstvo je od začiatku požehnaným manželstvom. A spoločný pohľad na svet, rovnaká viera snúbencov nie sú na prekážku, práve naopak. Rovnaká viera v Boha, v Božieho Syna Ježiša Krista, dávajú veľkú nádej, že toto manželstvo nebude stáť len na ľudských vlastnostiach, ale aj na tom, čo je Božie. A to Božie dokáže to ľudské a nedokonalé prekonať. Úvaha nad hodnotou kresťanského manželstva je o to naliehavejšia, že v našom svete sa rodinám a manželstvám príliš nedarí. Vidíme priveľa zlyhaní, veľa sklamaných a zranených ľudí. A možno sa pýtame, má vôbec zmysel uzatvárať dnes sviatostné manželstvo, má zmysel hovoriť o jeho nerozlučiteľnosti? Má, lebo pripomína, že sviatostné manželstvo je ako dom postavený na skale, je Božím projektom, na ktorom sú obaja manželia povolaní spolupracovať. Je prejavom Božej lásky voči človeku. Ak snúbenci pristupujú k uzavretiu manželstva rozvážne a uvedomujú si, že ich vzájomná láska je veľkým darom, ktorý treba ďalej udržiavať a rozvíjať, jestvuje opodstatnená nádej, že ich manželstvo bude pre nich navzájom veľkým darom a že ich vzájomná láska bude stále rásť.  
  
​Milí snúbenci, drahí bratia a sestry! Pán Ježiš hovorí o kresťanoch ako o soli zeme, hovorí o nás ako o svietniku, ktorý nemožno ukryť. Inými slovami, Ježiš hovorí o tom, aké je pre tento svet potrebné, aby sme vydávali svedectvo o Kristovi. Nie je povedané len tak, lebo Kristus je skutočne jedinou nádejou pre tento svet. Iba Boh vie, čo je v človeku, lebo nás stvoril a povoláva nás k sebe. Aj sviatostné manželstvo je prejavom našej viery. Je prejavom viery, že v tomto manželstve bude prítomný stále Kristus a že práve z jeho pomocou títo novomanželia prekonajú všetky prekážky, aby raz v starobe pri pohľade na vlastné vnúčatá mohli podobne ako sv. Pavol povedať: „Dobrý boj som bojoval, beh som dokončil, vieru som zachoval.“ Viera v Krista nie je v manželstve len nejakou podružnou nepodstatnou vecou, ale jednou z tých skutočností, na ktorej toto manželstvo bude stáť. Milí snúbenci, vám patrí vďaka za svedectvo viery, ktoré dnes vydávate. Všetci sa tešíme z vašej lásky a sme poctení, že môžeme byť pri tom, keď sa vaša láska stáva vašim dobrovoľným celoživotným záväzkom. Iste ste veľa rozprávali o tom, ako si predstavujete spoločnú budúcnosť. Nech je pre Vás povzbudením, že ste súčasťou veľkého Božieho plánu a že dobrotivý Boh urobí všetko, aby ste v tomto zápase o lásku, o dobro, vytrvali až do konca. Usilujte sa žiť vo vzájomnej láske a úcte, zachovajte si živú vieru. Nezabudnite na svojich rodičov a príbuzných. Nech je vaše manželstvo nielen vám na úžitok, ale nech vydáva dobré svedectvo o sile Kristovho evanjelia. Aby ste v duchu dnešného evanjelia boli soľou zeme či svietnikom, ktorý bude ešte dlho tým ostatným ukazovať cestu ku skutočným hodnotám. Amen.

Sobášny príhovor VII.

Milí snúbenci, drahí bratia a sestry! Jedno staré príslovie hovorí: „Keď sa chceš plaviť po mori, pomodli sa; ak ideš do vojny, pomodli sa dvakrát; ale keď sa ideš ženiť, pomodli sa trikrát!“ Táto veta znie vážne i šibalsky zároveň. Jej posolstvo je zrejmé: uzavretie manželstva je vážnou vecou, preto treba prosiť Boha o schopnosť múdro sa rozhodnúť a zároveň uvedomiť si, že tak ako v živote, rovnako aj v prípade manželstva, nevieme predvídať, čo všetko nás stretne v budúcnosti. My sme sa tu zišli, aby sme sprevádzali našich snúbencov na začiatku ich spoločnej cesty životom a vyprosili pre nich od dobrotivého Pána požehnanie pre nasledujúce dni a roky.  
  
Kedy sa vlastne majú mladí ľudia rozhodnúť, že sa vezmú? Je to vtedy, keď ich vzťah dorastie do troch rozmerov: overia si, že sa navzájom povahovo dopĺňajú; poznajú nielen dobré, ale aj zlé vlastnosti toho druhého a po tretie, vyskúšali si, že chyby toho druhého dokážu uniesť. Zamilovanosť by mala trvať tak dlho, až sa premení v lásku, ktorá dokáže na tom druhom jasne vidieť aj chyby a nedostatky. Všetci túžime po intimite, byť blízko toho druhého. Znamená to však otvoriť sa tomu druhému, a preto byť zraniteľný a závislý. Intimitu však nemožno v prípade partnerských vzťahov odlúčiť od záväzku. Vyhľadávanie intimity bez záväzku podnecuje emocionálne a fyzické túžby, ktoré nemôže naplniť žiadny partner. Vzbudzovať v niekom očakávania a potom nedodržať slovo Biblia nazýva klamstvom. Intimita bez záväzku je ako šľahačka bez torty, môže byť síce sladká, ale nakoniec je nám z nej ťažko. Ak teda mladí ľudia nie sú pripravení prehĺbiť svoj záväzok s úmyslom uzavrieť manželstvo, mal by sa intímny vzťah udržať na úrovni priateľstva.  
  
Milí snúbenci, vy ste dokázali prekročiť túto hranicu, preto dnes stojíte pred oltárom a o chvíľu uzavriete sviatosť manželstva. Občiansky sobáš možno absolvovať niekoľkokrát za život, ale katolík v duchu Ježišových slov „čo Boh spojil, človek nech nerozlučuje“, sa môže sobášiť iba raz. Čo to ale znamená uzavrieť sviatostné manželstvo? Môžeme ho prirovnať ku trojuholníku, kde vrcholy tvoria on, ona a Boh. Boh je vševediaci, preto iba on má recept na šťastné manželstvo. Cez sviatosť manželstva pozývajú snúbenci Boha medzi seba. Znamená to, že nechcú budovať manželstvo len s vlastnými silami; len s tým, čom oni vedia. Manželstvo, uprostred ktorého je Boh, možno prirovnať ku domu na skale, ktorý má dobré základy. Teraz sa na chvíľu zamyslime nad slovami manželského sľubu. Znie takto: „Ja, M, beriem si, teba, M, za manželku a sľubujem pred Všemohúcim Bohom, že ti budem verným manželom a že ťa nikdy neopustím, ani v šťastí, ani v nešťastí, ani v zdraví, ani v chorobe a že ťa budem milovať a ctiť po všetky dni môjho života.“  
  
V slovách „beriem si ťa“ sú zhrnuté dve veci: odovzdávam sa ti a prijímam ťa, čo znamená, že už nikdy nebudem úplne sám sebe pánom, že už nikdy nebudem môcť robiť rozhodnutia len sám za seba. Musím toho druhého prijať takého, aký je, s dobrými i zlými vlastnosťami, s rodinou i s jeho budúcnosťou, o ktorej nikto nevie, aká bude. Manželský sľub skrátka obsahuje ochotu prijať partnera za akýchkoľvek nepredvídaných okolností. Človek nie je deliteľný. Nemôžeme dve tretiny akceptovať a tú poslednú nechať za dverami. Tu platí zásada: „Buď všetko alebo nič.“ Ďalšia časť sľubu hovorí o láske, úcte a vernosti. Láska k partnerovi sa zdá byť samozrejmosťou, ale ako si vysvetliť úctu v manželstve? Ak niekto stratí voči mne úctu, cítim sa byť ponížený. A vzájomnú úctu v manželstve je možné ľahko stratiť. Pred partnerom sa môžeme zhodiť všelijako: neupravenosťou, klamstvom, zbytočným nariekaním. Čo sa týka vernosti, prostredie, v ktorom sa pohybujeme, vernosti rozhodne nenapomáha, ani ju nerešpektuje. Preto manželia musia dobre pamätať na sľub vernosti. V ďalšej časti budeme počuť: „sľubujem ti, že ťa nikdy neopustím.“ Opustiť človeka nemusíme len fyzicky, ale robíme tak vždy, keď nám jeho starosti začnú byť ľahostajné. Čo sa jednému z partnerov zdá ako maličkosť, to môže byť pre druhého neprekonateľným problémom, preto je potrebné byť všímavý na potreby toho druhého. Tento manželský sľub trvá až do smrti jedného z partnerov. Niesť všetko dobré, s čím sa v budúcnosti stretneme, to nebude ťažké. Ale treba niesť aj to zlé, čo príde. Manželia si nesľubujú lásku a vernosť len dovtedy, kým budú zdraví a krásni, kým budú bohatí alebo spoločensky úspešní, kým bude ten druhý lásku opätovať či kým nenastanú prvé vážne problémy. Tento manželský sľub platí až do smrti jedného z manželov.  
  
​Milí snúbenci! Na jednej strane je tu sľub, ktorý nie je ľahký a bude pre vás celoživotným záväzkom. Na strane druhej je vo vašich životoch prítomná láska, máte ochotu, nechýba vám dobrá vôľa a svojou prítomnosťou v chráme dávate najavo, že chcete, aby vo vašom manželstve bol vždy prítomný aj Boh. Pozývate ho medzi seba. Buďte si istí, že vás nikdy neopustí. Každý deň mu ďakujte za všetky dobrodenia a vyprosujte si jeho požehnanie. My všetci, tu prítomní, máme úprimnú radosť z vášho rozhodnutia žiť spolu ako manželia celý život. Tešíme sa, lebo vy sa tešíte. Som presvedčený, že vás svojou pomocou, priateľstvom i modlitbou, budeme sprevádzať i naďalej. Amen.

Sobášny príhovor VIII.

Milí snúbenci, vážení svadobní hostia, drahí bratia a sestry! Keď som bol malý chlapec, pamätám si na niektoré sídliskové svadby. Keďže bytovky sú jedna vedľa druhej a žije v nich veľa ľudí, príchod ženícha a jeho následný odchod s nevestou na sobáš mohlo vidieť z okien alebo na ulici celé sídlisko. Ako to už býva, všetci boli najviac zvedaví na nevestu. Ženícha si môžete ľahko pomýliť, lebo muži sú na svadbách v oblekoch. Ale nevesta v bielych šatách je neprehľadnuteľná. Dalo by sa povedať, že jej oblečenie najviac hovorí o tom, čo sa bude diať. Biela farba spojená s nádhernými šatami. Z jednej strany to vyjadruje čistotu úmyslov. Vyzerá to ako dôkaz, že sa berú z čistej lásky. Zo strany druhej akoby nevestine šaty vo svojej belobe a kráse chceli povedať: V tomto okamihu sa zatvára kniha osudu, ktorú písal každý z nás a od tejto chvíle otvárame knihu, ktorú budeme písať spoločne. Všetci sa tešíme, keď vidíme snúbencov, ako vchádzajú do kostola alebo odchádzajú ako novomanželia. Je v tom ukryté tajomstvo ľudského života. Cítime radosť, že dvaja ľudia našli lásku. V tom pohľade ľudí na novomanželov je nádej, že pravá a nefalšovaná láska naozaj jestvuje. Preto radi príjmame pozvanie na sobáš. Aj vy, milí snúbenci X a Y, ste pre nás zdrojom nádeje i radosti. Veľmi sa tešíme, že môžeme tento pre vás tak významný deň prežiť spolu s vami.  
  
V dnešnom Matúšovom evanjeliu prichádzajú za Ježišom farizeji a pýtajú sa ho: „Či smie muž prepustiť svoju manželku z akejkoľvek príčiny?“ Tá otázka zaznievala kedysi a zaznieva často aj dnes. Hľadať na ňu odpoveď znamená pýtať sa, aký bol Boží zámer pri stvorení človeka. Na začiatku Svätého Písma v knihe Genezis sa dozvedáme, že Boh stvoril človeka ako muža a ženu. Nestvoril osamote muža a osamote ženu, ale človeka ako muža a ženu. Adam je stvorený do raja. Eva je kosťou z jeho kostí, nie z hlavy, aby mu dominovala, ani nie z päty, aby dominoval on jej, ale z rebra na znak rovnosti. Sila muža je fascinovaná jemnou krásou ženy. Kým Adam je duchovne, emocionálne a telesne predurčený na objavovanie sveta, duchovný boj so zlom a dobýjanie ženského srdca, žena je povolaná byť jeho záchrankyňou, poskytovať trvalú lásku a očarúvať. Muž a žena sa vzájomne dopĺňajú. Pán Ježiš hovorí, že raz príde chvíľa, kedy muž opustí rodičov, ožení sa, priľne k svojej manželke a stanú sa obidvaja jedným telom. Preto je manželstvo nerozlučiteľné.  
  
Drahí bratia a sestry! Dnes hľadíme s nádejou na našich snúbencov a zo srdca im prajeme len to najlepšie. Všetci dobre vieme, že ak má manželský vzťah vydržať, potrebuje nielen veľa lásky, ale aj veľa tolerancie, otvorenosti či ochoty vzájomne si odpustiť. Každý vzťah je v podstate dobrodružstvom. Vždy prináša nejaké prekvapenia a aj po rokoch môžeme na svojom životnom partnerovi objaviť niečo nové a pekné. Milí snúbenci X a Y! Sme vďační Bohu, že vám doprial túto krásnu chvíľu. Vaša túžba uzavrieť manželstvo je znakom, že to so svojou láskou myslíte naozaj vážne. Pravá láska je totiž úplným, trvalým a výlučným sebadarovaním sa. Vaša ochota i odvaha vstúpiť do manželstva je nielen prejavom lásky, ale aj zodpovednosti. To, že ste prišli až k oltáru, navonok znamená, že ste ochotní a pripravení vziať za lásku zodpovednosť. Že urobíte všetko preto, aby váš vzťah rástol. Žiaľ, je veľa ľudí okolo nás, ktorí takú odvahu nemajú. Je veľa tých, ktorí prežili sklamanie v manželskom vzťahu a hoci po láske túžia, na akýkoľvek záväzok hľadia s nedôverou. Vy nám dnes svojou prítomnosťou hovoríte, že láska a zodpovednosť spolu súvisia. Všetci dnes s radosťou príjmeme vaše verejné vyznanie lásky, keď si poviete „áno.“ V tom krátkom slovíčku sú ukryté všetky vaše túžby i nádeje. Toto jediné slovo nesie v sebe ochotu chcieť zo všetkých síl túžbu toho druhého i vašu budúcnosť. My, ktorí budeme o pár chvíľ svedkami tohto obradu, vám chceme povedať, že vás máme radi a dôverujeme vám. Váš spoločný príbeh od tejto chvíle vstúpi aj do našich životov. Spolu sa vami sa budeme smiať, ale aj plakať, ak bude treba.  
  
​Milí snúbenci X a Y! Prameňom každej lásky je Boh. Jeho láska k nám je dokonalá. Ak sme schopní milovať, tak je to preto, že On prvý miloval a miluje nás, či si to uvedomujeme alebo nie. Boží obraz v nás sa nedá zaprieť. Toto je výzva, aby ste už teraz na začiatku zverili svoje manželstvo, svoju budúcnosť, svoju rodinu do rúk dobrotivého Boha. On bude pri vás stáť naďalej, tak ako to robil aj doteraz Nikdy na to nezabudnite a často mu v modlitbách odovzdávajte svoje radosti i starosti. Toto bude vaša každodenná cesta za šťastím. Pamätajte na to, že na svoje starosti nie ste samy. Okrem Boha sú tu aj vaši príbuzní a priatelia, ktorí sú pripravení vám kedykoľvek pomôcť. Nech šťastie, ktoré teraz prežívate, je len začiatkom mnohých krásnych spoločných zážitkov, ktoré vás čakajú. Nech sa z vás stanú nielen dobrí manželia, ale aj svedomití rodičia. Zo srdca vám želám, aby bol váš spoločný život naplnený pokojom, šťastím a Božím požehnaním. Amen.

Sobášny príhovor - 09.12.

Milí snúbenci, vážení svadobní hostia, bratia a sestry! Keď sa povie svadba, počujeme trúbenie áut, vidíme more kvetov, veľa blahoželaní a najmä šťastných snúbencov, z ktorých sa čoskoro stanú manželia. Zo sídliska, kde som býval ako dieťa, si pamätám, ako sme vyzerali svadobný sprievod. Všetkých najviac zaujímala nevesta. Muža v obleku vidíme bežne, ale ženu vo svadobných šatách nie. Zvyčajne sa berú len raz za život. Už zo samotného oblečenia snúbencov je zrejmé, že prežívajú jedinečný okamih. A keď sa navyše berú v katolíckom kostole, dávajú najavo, že inštitúcia manželstva má pre nich veľkú cenu a že sa hlásia k tomu, čo Katolícka cirkev hovorí dve tisícročia, totiž že manželstvo je nerozlučiteľné , že si vyžaduje vernosť a obetavosť v akejkoľvek životnej situácii. Preto aj v manželskom sľube počúvame o vernosti v šťastí i v nešťastí, v zdraví i v chorobe, o tom, že sa manželia nikdy nesmú navzájom opustiť, nech by sa dialo čokoľvek a že sa majú milovať a ctiť po všetky dni svojho života.  
  
Tento sľub predstavuje manželskú inštitúciu tak, ako je ona zakódovaná v srdci každého človeka. Všetky kultúry tohto sveta, všetky náboženstvá, dobre chápu, že muž a žena nemôžu žiť spolu len tak, bez záväzkov. Manželstvo je totiž zmluva, ktorú nemožno porušiť bez následkov. Boží Syn, Ježiš Kristus, hovorí, že muž opustí svojho otca i matku a priľne k svojej manželke a budú dvaja jedným telom. Aké je ťažké uvedomiť si hodnotu manželstva v spoločnosti, kde toľko párov žije bez sobáša, kde je toľko nemanželských detí a utilitaristický prístup k životu ktorý končí konštatovaním, že na to, aby som s niekým žil, nepotrebujem predsa papier.  
  
Kresťania takto nikdy rozmýšľať nesmú. Ba neuvažujú tak ani ľudia, ktorí nie sú veriaci, ale vo svojom srdci poznávajú isté mravné normy, ktoré v Cirkvi nazývame prirodzeným zákonom. Ak by sme totiž takto uvažovali, znamenalo by to, že už pre nás nič nie je sväté, že si nectíme ani Božie prikázania a že sme stratili vieru. A ak takto rozmýšľa pokrstený, zvoláva na seba Boží trest. Manželstvo totiž nikdy nebolo len o papieroch. Spomeňme si na mnohých statočných manželov, ktorí stáli pri sebe bok po boku v dobrom i v zlom. Ktorí si dodnes pomáhajú a nelámu nad sebou palicu. Určite by sme takéto manželstvá našli i v našich rodinách. Keby nebolo našich predkov, ktorí si ctili inštitúciu manželstva a vytvorili stabilné prostredie pre výchovu detí, mnohí z nás by tu ani neboli. Máme dôvod byť im vďační a zároveň je to motivácia nasledovať ich konanie. Manželstvo je v Katolíckej cirkvi sviatosťou, určite je zväzkom, uprostred ktorého je sám Boh. Boh manželov posväcuje, On im dáva silu prekonávať prekážky i silu zostať verný manželskému sľubu. Čiže sviatosť manželstva sprostredkúva manželom Božie požehnanie, Božiu priazeň. A čo viac si veriaci človek môže priať ako žiť stále viac v spoločenstve s Pánom.  
  
Manželstvo je zmluva, ktoré nesie so sebou aj záväzky. Je to zmluva, ktorá zaväzuje muža a žena navzájom sa milovať a ctiť. Neochota prijímať záväzky je väčšinou známkou buď nezrelosti alebo vypočítavosti. Avšak láska bez noriem nie je pravou láskou, ale často je vydaná svojvôli a citom, ktoré sa menia. Láska nie je súkromnou záležitosťou, lebo jej úlohou je viesť človeka, aby spolu s ďalšími budoval nejaké spoločné dobro. Manželstvo Boh ustanovil len medzi mužom a ženou, žiaden iný vzťah sa manželstvom z tohto dôvodu nazývať nemôže. Zmluva, ktorú manželia týmto zväzkom vytvárajú, nevytvára len viditeľné puto, ale aj puto morálne, sociálne či právne. Preto si vytvorenie takéhoto puta žiada rozhodnutie a súhlas manželov. Z týchto dôvodov manželstvo nikdy nebude len obyčajným spolužitím. Pravá manželská láska je verná, výlučná a otvorená voči životu.  
  
Milí snúbenci, drahí bratia a sestry! Inštitúcia manželstva prešla v posledných desaťročiach takou devalváciou, aká nemá obdobu. Dnes hádam nie je nič ľahšie, ako odstúpiť od manželskej zmluvy. Akoby ľudia našich čias už nepočítali s utrpením, ktoré si spôsobujú navzájom i svojim deťom. Keďže si mnohí inštitúciu manželstva už nectia, riešia sa už len technické otázky, ako napríklad zrýchlenie rozvodového konania. Manželstvo však nikdy nebolo súkromnou záležitosťou. Je totiž v záujme Cirkvi, spoločnosti i nás samých, aby vznikali manželstvá, ktoré vytvoria dobré zázemie nielen pre samotných manželov, ale aj pre ich deti. Manželstvo sa uzatvára verejne, pred svedkami, je slávnosťou nielen najbližšej rodiny, ale v Cirkvi aj celej farnosti či komunity. Preto sa teším, že sme sa tu zišli v takom hojnom počte a povzbudzujem vás, nezosobášených, aby ste prežili tento okamih v kruhu svojej rodiny, priateľov či celej komunity.  
  
​Aby sme sa stali opravdivými ľuďmi, potrebujeme vzťah, v ktorom nás iný človek príjme takého, akí sme. Manželstvo je preto úsilím o opravdivú lásku. A ako sa s manželským dobrom spája dobro rodiny a tým zasa dobro spoločenstva, tak ochrana a obrana inštitúcie manželstva je požiadavkou spoločného dobra.  
  
Milí snúbenci, drahí bratia a sestry! Na dnešný sviatok Ježiš na kríži odovzdáva apoštola Jána Panne Márii a hovorí jej: „Žena, hľa tvoj syn.“ A jemu zase hovorí: „Hľa, tvoja matka!“ Božia Matka je nielen Ježišovou, ale aj našou matkou. Sme jej deti. Som presvedčený, že aj na príhovor Sedembolestnej Panny Márie bude vaše manželstvo požehnané. Všetci, tu zhromaždení, v tomto starobylom chráme, si veľmi želáme, aby bolo vaše manželstvo miestom, kde bude rásť láska a kde sa budete cítiť dobre. Možno aj váš príklad privedie druhých k presvedčeniu, že inštitúcia manželstva je dôležitá. Kiež by ľudia na vás videli, že záväzok lásku neubíja, ale naopak. Láska vďaka záväzku rastie. Zachovajte si vieru, buďte vďační svojim rodičom a príbuzným za všetko, čo pre vás urobili. Nikdy na nich nezabudnite. A rovnako nezabudnite ani na svojich priateľov. Oni na vás, ako vidíte nezabudli. A pamätajte, že od dnešného dňa už nie ste dvaja, ale jedno telo. Zo srdca Vám želám, aby ste boli dobrými manželmi, ak Boh dá, aj starostlivými rodičmi a aby ste po statočne prežitom živote získali večnú spásu. Amen.