**Sokrates, Platón a Aristoteles**

Traja najznámejší antickí filozofi, ktorí svojim učením ovplyvnili celú nasledujúcu generáciu filozofov i samotnú filozofiu ako takú. V Grécku bola v tých časoch demokracia, i keď nie taká, ako ju poznáme my, ale v jednom sa tej našej podobala. Každý mal možnosť zastávať nejakú funkciu a každý mal právo voliť. Samozrejme ak neberieme do úvahy, že otroci a ženy nemali to právo. Dnes sa nám to zdá absurdné, lenže vtedy to bolo samozrejmé. Žena nebola podľa nich stvorená na mudrovanie a politiku, mala inú rovnako dôležitú povinnosť - výchovu detí. A otroci neboli považovaní za ľudí. Grécka demokracia však nebola až tak tolerantná k ľudským právam a slobode myslenia. Preto napríklad hneď prvý z tej trojice slávnych filozofov Sokrates musel za svoje učenie zaplatiť životom, hoci nemusel, mal druhú možnosť odísť z Atén, no ako všetci poznali Sokrata, on by za pravdu i život položil. A položil. Keďže ich filozofia je dosť rozsiahla, povieme si aspoň základné črty ich myslenia. Poďme ale od začiatku.

**Sokrates** - jeho život a hlavne dielo spadá do 5 stor. pr.n.l. Mal veľmi hašterivú ženu Xantipu, aby nemusel stále počúvať jej nabrúsený jazyk (jazyčnica) , tak radšej odišiel do ulíc aby učil mládež správne rozmýšľať. On sám nič nenapísal, no všetky jeho múdre myšlienky zachytil jeho žiak Platón. Sám Sokrates dychtivo túžil po poznaní, no na rozdiel od svojich predchodcov, nemal hlavu vztýčenú do nebies, aby hľadal podstatu všetkého tam hore, práve naopak, jeho myšlienky boli obrátené na oveľa konkrétnejšie veci. Zaujímal ho sám človek, no nie po biologickej stránke, ale po tej eticko - spoločenskej. Filozoficky povedané jeho nezaujímala ontológia ( náuka o bytí), ale filozofická antropológia. Hľadal odpoveď na otázky, kto je človek, aké je jeho miesto v tomto svete, odkiaľ prišiel a kam smeruje. Známy je hlavne svojim výrokom: **Poznaj sám seba a Viem že nič neviem**. Vysvetlíme si ten druhý výrok. Viem, že nič neviem, neznamená že naozaj nič neviem, ale fakt, že čím viac sa učím a poznávam tento svet, tak tým viac sa mi otvárajú nové a nové tajomstvá, ktoré nepoznám. Pre človeka, ktorý sa o nič nezaujíma a nič ho netrápi, pre neho je svet jednoduchý, no človek ktorý neustále hľadá a skúma, je svet veľké tajomstvo a zisťuje koľko toho ešte nevie.

Sokrates miloval pravdu, tvrdil, že pravda existuje čím prišiel do sporu so sofistami, ktorí tvrdili že pravda je relatívna (každý má svoju pravdu). Známa je i **sokratová metóda** dialógu. Kladením vhodných otázok sa dopracujem k pravde. Ako som už spomínal, zomrel dobrovoľne pod nátlakom, mal totiž na výber, ale vybral si smrť. Vypil bolehlav. Len preto, že vraj svojim učením kazil mládež.

**Platón** – bol jeho slávnejším žiakom. Svojim učením položil základy **idealizmu**. Smer filozofického myslenia, ktorý tvrdí, že podstatou všetkého je niečo nehmotné. To nehmotné je príčinou všetkého čo vidíme i nevidíme. To nehmotné môže byť duch, duša, boh, energia alebo idea (myšlienka) od toho i idealizmus. Platón sa domnieval, že všetky veci pozemské a hmotné sú pominuteľné, stále sa menia a vyvíjajú, až nakoniec zaniknú. Nie sú teda stále, sú pominuteľné, nestále, nie sú večné. No všetky tie veci ( stolička, stôl, dom, kameň, zviera, človek, srdce, lampa, ihla...) majú niečo spoločné majú svoju ideu, tá bola skôr ako oni vznikli. Ak by sme totiž všetky stoličky na zemi zlikvidovali, spálili, vymazali z kníh a nútili ľudí aby o nich nehovorili, oni by nezanikli, pretože už od nepamäti idea stoličky vždy existovala. Človek ju len pretvoril do konkrétnej podoby. A to sa týka všetkých vecí. Z toho plynie že idey sú večné stále, nemenné a preto i skutočné, lebo konkrétny mobil raz skončí, zanikne, no myšlienka hovoru bez drôtu tu bola večne, človek ju len spodobil. Jeho učenie sa nedá krátko rozpísať , tak len toľko aby ste vedeli.

**Aristoteles** - bol najslávnejší z pomedzi tej trojice. Venoval sa skoro všetkému, položil základy mnohých súčasných vied – matematike, logike, biológii, fyzike, psychológii... ale hlavne bol veľký a najslávnejší grécky filozof. Jeho dielo je veľmi rozsiahle, preto len naozaj stručne sa o ňom zmienim. Známa je jeho logika. Príklad: Vtáky lietajú - 1. premisa  
 Lastovička je vták - 2. premisa  
 Lastovička lieta - úsudok

Je to tzv. **sylogizmus**, kde prvé 2 tvrdenia sú premisy a výsledok je záver – úsudok.

Na rozdiel od Platóna tvrdil, že podstata všetkých vecí nie je tam hore v ideách, ale tu na zemi, v každej veci. Stôl napríklad vznikol z dreva a drevo muselo vyrásť, čiže najprv bolo nejaké semienko. A potom musel prísť drevorubač, stolár... čiže stôl je výsledkom nejakého tvorivého postupu, pohybu... Každá vec má svoju podstatu v sebe samej. Keďže sa všetko pohybuje, strom rastie, drevo pod stolárom mení tvar ..... Každá vec je zložená z **látky a formy.** Látka je možnosť, z ktorej sa stáva skutočnosť – forma. Ale niekde to muselo začať. Niekto musel dať ten prvý pohyb všetkému. Podľa Aristotela to bol **Prvý hybateľ** . Niečo ako boh, no ten prvý hybateľ sa nepohyboval, lebo by bola otázka, kto pohol s ním... Preto je to **Nehybný prvý hybateľ**.