Spoznajme spolu Slovensko

*...my opäť v Bratislave*

Krúžok s názvom Spoznajme spolu Slovensko, o ktorý prejavili študenti záujem, pracuje v našej škole aj tento rok.

Prvou plánovanou akciou bola návšteva Bratislavy. Tentoraz boli naším cieľom dve miesta: starší študenti šli na prehliadku s názvom Ľudské telo a mladší študenti mali v pláne prehliadku Bratislavského hradu. Šestnásť študentov sprevádzali kolegyne A. Slovenkaiová, J. Víťazková, K. Blahovská, no a pozvali sme tiež americkú lektorku.

Bratislava nás opäť privítala nádherným slnečným počasím. Po príchode sme sa rozdelili do dvoch skupín a každý z nás šiel svojou cestou. Výstava bola síce zaujímavá, ale zároveň náročná. Študenti si ju však pochvaľovali.

Návšteva Bratislavského hradu bola jedinečným zážitkom. Kto ho ešte nenavštívil, nech tak urobí, boli sme milo prekvapení. Po prehliadke hradu nám sprievodca ukázal krásne barokové záhrady, ktoré sú súčasťou areálu. Nasledovala prechádzka po nábreží Dunaja, krátke zastavenie v Eurovei a presun na železničnú stanicu. Čakala na nás dlhá cesta domov.

Prežili sme opäť jednu výnimočnú sobotu. Žiakom sa výlet veľmi páčil a už vo vlaku sme snovali ďalšie plány... Už sa všetci tešíme na jar a na ďalšie spoločné potulky naprieč Slovenskom.

Text: Mgr. K. Blahovská

Foto: RNDr. Slovenkaiová

Mgr. K. Blahovská a študenti