Spoznajme spolu Slovensko

*...naše potulky tatranskou prírodou*

Dňa 14. 12. 2019 sme sa opäť vybrali na potulky Slovenskom.

Cesta začala ráno o 6.30 hodine na ŽS v Margecanoch. Nastúpili sme do rýchlika smer Poprad. Následne sme prestúpili do tatranskej električky a o krátku chvíľu sme vystúpili v Starom Smokovci. Po takmer hodinovej túre sme prišli na Hrebienok. Cestou sme si vychutnávali pravú zimnú atmosféru – kopy snehu, sneženie, guľovanie či váľanie sa v snehu, ale aj pohľad na majestátne tatranské štíty. Po krátkom oddychu nás čakal najväčší zážitok – návšteva ineraktívnej výstavy – Kvantárium. Hra svetiel bola úžasná... oplatilo sa ju vidieť. Navštívili sme aj Tatranský dóm, niektorí sa sánkovali, iní oddychovali pri horúcej čokoláde či čaji. Pešo sme sa presunuli späť do Starého Smokovca a tatranskou električkou do Popradu. Tu sme zažili atmosféru vianočných trhov – krásna svetelná výzdoba, rôznorodé stánky a dobroty rôzneho druhu.

Domov sme sa vrátili večer. Unavení, uzimení, ale plní krásnych dojmov. A tak môžeme povedať, že sme opäť spolu prežili jednu zážitkovú sobotu.

Text: Mgr. K. Blahovská