Spoznajme spolu Slovensko

Už tretí školský rok funguje na Gymnáziu v Gelnici krúžok Spoznajme spolu Slovensko. Jeho cieľom je spoznávanie bližších aj vzdialenejších miest a zákutí v rámci nášho malebného Slovenska.

Naším prvým tohtoročným cieľom sa v sobotu dňa 29. 9. 2018 stala opäť Bratislava. Naplánovali sme si výlet loďou na Devín, prehliadku hradu a vo večerných hodinách potulky po našom hlavnom meste.

Sobota sa pre nás začala skorým ranným vstávaním, ale išli sme predsa na výlet...

Bratislava nás privítala krásnym slnečným počasím, túlali sme sa po nábreží Dunaja a netrpezlivo sme čakali na príchod našej lode. Plavba bola nezabudnuteľným zážitkom, Bratislava sa nám pomaly strácala z dohľadu a pred nami sa zrazu týčil majestátny Devín. Toto miesto má neopakovateľné čaro, snúbi sa tam dávna minulosť s novodobou históriou Československa. Sútok dvoch riek, nádherná príroda, Rakúsko a Morava na dosah ruky... Jednoducho, nádhera.

Unavení,  ošľahaní vetrom, ale zohriati lúčmi jesenného slniečka sme sa podvečer doplavili do Bratislavy. Oddýchli sme si pri večeri či dobrom čaji v obchodnom centre Eurovea a následne sme sa vydali na potulky ulicami hlavného mesta. Zažili sme aj atmosféru Bielej noci, večerného veľkomesta, davy prechádzajúcich sa ľudí.

Domov sme sa vracali polnočným rýchlikom a naša dobrodružná cesta sa skončila v nedeľu ráno.

Čo dodať na záver? Naši študenti opäť nesklamali, preto s nimi rady absolvujeme tieto výlety. Zážitkov máme neúrekom, tie nám nikto nevezme...

A náš ďalší cestovateľský sen? Nechajte sa všetci prekvapiť.

Mgr. K. Blahovská

RNDr. A. Slovenkaiová

vedúce krúžku