Pokoj a dobro!

Hneď na začiatok by som Vás chcel opraviť lebo sa nevolám br. Egid Masseo ale br. Egid Branislav Golha ofm. Brat Masseo je môj rodný ale aj rehoľný brat, ktorý sa momentálne pripravujem na misie do Sudánu.

Odpovede na otázky:

**Mohli by ste povedať čitateľom spravodaja niečo o sebe?**

Priznám sa, že nerád rozprávam o sebe. Ale keby sa chcel niekto o mne niečo dozvedieť rád sa s ním stretnem osobne pri káve alebo čaji.

**Najskôr bola u Vás túžba po živote v reholi a po nej túžba patriť Bohu a aj ako kňaz, alebo sa tieto skutočnosti spájali v jediné volanie?**

Myslím si, že otázka povolanie je vždy Božia vec a je len na samotnom človekovi či v slobode odpovie, že ide alebo nejde tou cestou, ktorú mu Boh ponúka. Mňa Boh oslovil v štrnástich rokoch. A následne krátko potom som mu povedal svoje „áno“ a bolo to vo františkánskom kostole v Nových Zámkoch pred 20 rokmi. Po skončení školy som hneď vstúpil do rehole a priznám sa, že som nechcel byť kňazom. Túžil som byť tým najposlednejším bratom. Ale Božie úmysly sú úplne iné ako tie naše. Túžba po kňazstve vo mne dozrievala tak pomaličky. Ja som sa na túto službu vôbec necítil bál som sa jej ale – Boh mi raz v modlitbe povedal, že to nie je o mne ale o Ňom. On sám mi vložil túto túžbu do srdca a ja mu za to ďakujem.

**Prečo práve františkáni? Čo Vás oslovilo natoľko, že ste sa rozhodli práve pre nich?**

Ako malých chlapcov mňa a môjho mladšieho brata /ktorý je tiež kňaz a františkán/ nás vodila naša teta mamkina sestra do františkánskeho kostola. Niekde tu môžem povedať, že som mal prvý kontakt z miestom ale aj duchom – spiritualitou sv. Františka. Samozrejme z jeho života ma oslovovalo veľmi veľa /pokora, láska, radosť, jednoduchosť/ ale asi to najviac – úplne a bezvýhradne patriť iba len Bohu.

**Slávenie každej sv. omše je obeta Nášho Pána na kríži a očakávanie prísľubu nášho zmŕtvychvstania. Čo zmŕtvychvstanie Krista znamená pre Vás?**

To, že ON ŽIJE... je moje všetko.

**Mnohí ľudia používajú nejaké citáty, výroky ako inšpiráciu do života, pomoc pri prekonávaní ťažkostí, ktoré prináša život. Čo Vám pomáha ísť životom za Kristom najmä vtedy, keď je to ťažké...?**

Intímny vzťah s NÍM a rozhovor tvarou v tvár.

**Na človeka doľahne kríza, ťažkosti, cez ktorú sa musí prehrýzť. Ako je to u Vás?**

Vážnu krízu som v živote nemal a ak sa nejaké tie menšie dostavia vnímam ich ako šancu veci nanovo prehodnotiť. Myslím si, že kríza v živote je dobrá vec pomáha človeku sa posunúť trochu ďalej.

**V čom vidíte nádej pre cirkev do budúcnosti?**

Najväčším darom, ktorý nám Boh dal je VIERA. A viera to znamená mať osobný živý vzťah s Bohom. VIERA = VZŤAH. A tento vzťah žiť v malých spoločenstvách bunkách života skrze Božie slovo a sviatosti – a samozrejme toto musí každý začať žiť u seba v sebe so sebou - v tomto vidím nádej cirkvi do budúcnosti.