Sprievodné slovo:

1. vstup: ................................................................

Vážené slávnostné zhromaždenie,

Učíme sa spolu a navzájom... už 20 rokov, to je motto dnešnej oslavy vzájomného partnerstva medzi Kaufmännische Schulen Offenburg a Gymnáziom Gelnica.

Pri zrode výmenných pobytov stál pán Ladislav Műller, vďaka ktorému 17. septembra 1992 zavítalo na desaťdňovú návštevu do Offenburgu 21 gelnických gymnazistov. 31. mája 1993 navštívila Gelnicu prvá skupina nemeckých študentov. A tieto výmenné pobyty sa každoročne opakovali.

Moja spolužiačka a ja (môj spolužiak a ja) tiež patríme do rodiny viac ako 300 študentov Gymnázia v Gelnici, ktorí sa zúčastnili na jednom z výmenných pobytov v Offenburgu. A v čom vidíme ich prínos? Je to úžasná životná skúsenosť – spoznávať kultúru iného národa, zdokonaľovať sa v cudzom jazyku, možnosť navštíviť nádherné miesta, stretnúť nových ľudí, nájsť si priateľov, ale zároveň si uvedomiť, kde sú naše korene a aký význam má v našom živote rodina.

Vážení prítomní,

dovoľte nám, aby sme sa v mene nás študentov srdečne poďakovali koordinátorom výmenných pobytov – pani prof. Mariete Helcmanovskej a pánovi Helmutovi Surbeckovi za osobný prístup a zanietenie pri príprave výmenných pobytov, riaditeľom oboch zúčastnených škôl, nemeckým a slovenským pedagógom, ktorí každoročne výmenné pobyty organizovali, rodičom a všetkým, ktorí  svojou prácou prispeli k naplneniu cieľa tohto projektu.

i Dovolíme si parafrázovať motto spomínané v úvode. Učme sa spolu naďalej, nech partnerstvo medzi našimi školami pretrvá ďalších 20 rokov.

Sprievodné slovo:

2. vstup: ................................................................

Vážení prítomní,

20 rokov partnerstva medzi našimi školami znamená 40 spoločných stretnutí a viac ako 500 nemeckých a slovenských študentov, ktorí sa na výmenných pobytoch zúčastnili. Je tu však niečo, čo sa číslami vyjadriť nedá. Veľa krásnych zážitkov, nezabudnuteľných stretnutí a nových priateľstiev. Nuž, zastavme sa na chvíľu a spomínajme.