**Komparácia výsledkov práce so žiakmi v jednotlivých ročníkoch**

Pri výučbe predmetov občianska náuka a dejepis sa stretávam so žiakmi všetkých ročníkov osemročného a štvorročného štúdia. Z tohto dôvodu je prirodzené a pre výsledok nevyhnutné prispôsobiť osnovy, metodiku výučby a štýl konverzácie jednotlivým ročníkom. Tak ako vnímame odlišnosť jednotlivých žiakov, tak sú odlišné od seba i celé triedy. Súvisí to nielen s počtom žiakov, charakterovými vlastnosťami jednotlivých osobností, ale i s celkovou klímou, ktorá prevláda v triede. Sú triedy temperamentné, živé a vnímavé, triedy pozorné, sústredené aktívne sa zapájajúce do práve, ale i triedy viac rozjímavé a pasívne. A takéto rozdiely sú i medzi samotnými žiakmi. Niekedy je vhodný frontálny výklad, inokedy je potrebné sa zamerať viac na individuálny prístup k žiakovi. Žiaci nižších ročníkov sú viac vnímaví pri práci s rôznymi vizuálnymi pomôckami, preto využívam rôzne mapy, farebné obrázky, pojmové mapy, alebo ilustrovanú filmovú projekciu. V triedach, kde sú žiaci zvedavejší a často sa opytujúci využívam diskusiu, pri ktorej mi pomáhajú materiály a dostupné informácie na internete. Vo vyšších ročníkoch prevláda kritické myslenie, analýza textu, analógia alebo konfrontácia s inými udalosťami a javmi. Celkovo môžem hodnotiť prácu so žiakmi pozitívne. Žiaci sú poväčšine disciplinovaní, pracovití a tvoriví.

**Zhodnotenie prínosov a možných nedostatkov činnosti pedagogického klubu**

V 2. polroku šk. roka 2021/2022 sa PK – čitateľská gramotnosť uskutočňoval pravidelne. Takmer všetky stretnutia sa uskutočnili prezenčnou formou. Osobne som sa zúčastnil všetkých stretnutí.

Každé takéto stretnutie je prínosom pre každého učiteľa. Navzájom sa informujeme a vymieňame si vlastné skúsenosti pri výučbe. Prezentujeme rôzne didaktické metódy, informujeme sa o ďalšom postupe, ako kde niečo vylepšiť poprípade niečo úplne zmeniť. Samotné stretnutia posilňujú kolektívne povedomie a zvyšujú efektivitu práce.

Radúz Burčák, člen PK – čitateľská gramotnosť