Sviatok Svätej rodiny

    Dnes oslavujeme sviatok Svätej rodiny. I keď vieme, že Ježiš prišiel zvláštnym spôsobom na tento svet, ako to vyjadrujeme v Kréde: *„počal sa z Ducha Svätého a narodil sa z Márie Panny"*, predsa Božia prozreteľnosť určila preňho život v úplnej rodine. Hoci by matka - panna a jej syn, mohli pôsobiť väčšou vierohodnosťou, ako vyplnené prisľúbené znamenie predpovedané už prorokom Izaiášom, predsa Boh to takto nechcel a nezamýšľal. Ježiš sa narodil do úplnej rodiny. Stretával sa v nej s **nežnosťou** *matky* i **mužnosťou** *otca.* Vieme, že Jozefa nazýval otcom. Všetci susedia boli presvedčení o tom, že Jozef je jeho skutočným otcom. Pochybovačne sa pýtali: *„Či to nieje syn Jozefov?"* Čo nám tým chce Boh povedať? Chce nás **poučiť** o tom, že **úplná rodina je pre dieťa veľmi potrebná**, že dieťa má byť formované obidvoma rodičmi. ***Otec i matka majú nezastupiteľnú úlohu nielen pri vzniku nového života, ale aj pri správnej psychickej formácii dieťaťa.***   
    Božie Slovo z knihy Sirachovej vystihuje veľmi pekne potrebu obidvoch rodičov: *„Pán dal otcovi vážnosť, ktorá je vysoko nad deťmi a upevnil právo matky nad synmi."* Položme si otázku: V čom spočíva vážnosť otca? Táto vážnosť spočíva v tom, že otec v rodine má byť predobrazom samotného Boha. Či si to ten - ktorý otec uvedomuje alebo nie, všetci máme túto skúsenosť, že keď nám po prvý krát ktosi ohlási: *„Boh je naším Otcom"*, každý si predstaví niečo iné, lebo zažil rozdielne otcovstvo. Niekto napríklad vôbec nebude vedieť, kto je Boh, pretože svojho otca v živote nevidel. Iný zasa pocíti veľkú radosť, pretože Boh sa podobá jeho otcovi, ktorého poznal ako dobrého a spravodlivého. A zasa iný môže prežiť v sebe vzburu, lebo jeho otec bol alkoholik, surový a zlý človek, nedokáže sa pozdvihnúť vo viere k tomu, aby dôveroval Bohu Otcovi. Verí síce v Boha, ale má z neho strach, teda neverí a nedokáže veriť Bohu. (ale nie vždy to tak musí byť)  
    Zážitok otca v rodine formuje náš duchovný život. Aký je otec, taká bude aj naša predstava Boha. Ak je otec prehnané tvrdý a prísny, dožije sa toho, že jeho deti budú trpieť škrupuľami a Boha sa budú viacej báť ako milovať. Je veľmi dôležité, aby aj otec prejavil svoju nežnosť voči deťom. Niektoré výskumy homosexuality ukazujú, že ak chlapec v detskom veku nezažije nežnosť zo strany svojho otca, snaží sa neskoršie naplniť túto túžbu vo vzťahu k inému mužovi. V detskom veku by prežil svoj vzťah k otcovi bez erotického podfarbenia, ako dospelý prežíva tieto túžby už s erotickým zafarbením, čo je mu skôr na škodu a utrpenie ako k dobru.   
    **Postavenie otca v rodine je veľmi dôležité.** A jeho úloha je veľmi náročná. Musí žiť múdro, lebo predovšetkým od neho závisí náboženský život jeho detí. Aj keď sa nám zdá, že je to úloha matky, v skutočnosti je to naopak. **Matka učí deti modliť sa, ale** **otec učí deti veriť**. Otec neformuje nábožnosť deti natoľko slovom, ako zjavom a bytím. Je zaujímavé, že v židovskej kultúre celá náboženská formácia rodiny je v rukách muža - otca. Ak sa otec neprejaví ako veriaci, aj jeho deti budú mať ťažkosti s vierou. Podľa židovského myslenia je poslaním muža odovzdávať svojej žene i svojím deťom spomienku na Boha a jeho činy v dejinách.  
    Sv. Pavol hovorí: *„Otcovia, nedráždite svoje deti, aby nezmalomyseľneli"*. Malomyseľnosť je opakom toho, čo chce Boh. Je opakom viery, je vyhasínaním viery. Kedy otcovia dráždia svoje dietky? Keď ich rozkazom chýba múdrosť a rozumnosť, keď sa rozkazuje len preto, aby sa udržala autorita, keď sa niečo presadzuje len silou. **Avšak najväčším hriechom proti rodine je alkoholizmus.** Ak sa otec opije, to pre jeho deti znamená, akoby sa klátil Boh na nebi. Tento hriech najviac ohrozuje vieru detí.  
    Božie Slovo však hovorí: *„Kto si váži otca, očisťuje sa z hriechov: bude sa ich zdržiavať a bude vyslyšaná jeho každodenná modlitba."* Nech bol otec akýkoľvek, sme vyzývaní, **aby sme si ho vážili** ako toho, skrze ktorého sme prišli na svet. Mnohé hriechy nečistoty súvisia práve s týmto nevďačným postojom voči otcovi. ***Zatrpknutosť voči Bohu - Otcovi, prináša ako ovocie nečistotu.*** Sv. Pavol na mnohých miestach svojich listov vyzýva ku vďake. Hlavným dôvodom vďaky má byť Ježiš, v ktorom sa nám zjavuje nefalšované otcovstvo Božie: *„Z hĺbky srdca a s vďačnosťou spievajte Bohu žalmy, hymny a duchovné piesne. A čokoľvek hovoríte alebo konáte, všetko robte v mene Pána Ježiša a skrze neho ďakujte Bohu Otcovi."*  
    Manželský zväzok, ktorým muž a žena medzi sebou vytvárajú najvnútornejšie spoločenstvo celého života zamerané svojou prirodzenou povahou na prospech manželov a na plodenie a výchovu detí, je medzi pokrstenými povýšené Ježišom Kristom na sviatosť. Manželstvo stojí v tej istej línii ako krst, birmovanie, sviatosť oltárna, pokánie, pomazanie chorých a kňazstvo. Manželstvo môžeme nazvať sviatosťou aj preto, lebo je **tajomstvom**. **Tajomstvom stretnutia sa človeka s Bohom skrze človeka.** Boh v tomto tajomstve prichádza ako partner. Pomáha nám odpovedať na otázku: *„S kým sa vlastne stretám, keď sa stretám s druhým človekom?"* Manželstvo je len vtedy sviatosťou, ak sa uzatvára v Kristovi. Aby dvaja ľudia boli schopní uzavrieť v plnom slova zmysle sviatostne manželstvo, musia najprv svoje individuálne bytosti odovzdať Ježišovi. To sa deje pri skutočnom a svätom prijímaní. Ježiš v nich je základom sviatosti manželstva.   
    **Pán Ježiš hovorí, že každé stretnutie s človekom je súčasne stretnutie s ním samým.** Preto nemôžem so žiadnym človekom narábať **ľubovoľne.** Každé privlastnenie si človeka, bez Božieho súhlasu a požehnania, môžeme označiť termínom *„svätokrádež".* K človeku, rovnako ako ku Kristovi vo Sviatosti, správne pristupujem len vtedy, ak sa mu približujem v Duchu Svätom. Preto človek potrebuje zvláštne Božie požehnanie, aby dokázal partnera správne prijať do svojho spoločenstva. Prijatie druhého človeka sa dotýka nielen partnera v manželstve ale aj deti. Rodičia by mali ku svojím deťom pristupovať v postoji sv. Jozefa. Starať sa o ne ako o svoje vlastné a predsa vedieť, že sú predovšetkým Božím vlastníctvom. Aj k ním sa človek musí približovať v Duchu Svätom.  
    Deti sú snáď najväčším problémom moderných rodín. Hoci Božie Slovo hovorí, že žena sa spasí svojím materstvom, je medzi ženami málo takých, ktoré ochotne dávajú život. Je zaujímavé, že keď sa hociktorej matky alebo otca opýtam, či má rad svoje deti, priznáva, že ich ma veľmi rád, že sú pre neho takou hodnotou, žeby ich nedal nikomu a možno by sa aj proti Bohu postavil, keby mu ich chcel vziať. Je tu však otázka na zamyslenie, prečo si teda myslíte, že by to tretie alebo štvrté bolo už niečím iným, ako veľkým Božím darom, v ktorom ste sami úžasne obohatení. Porozmýšľajte nad tým. Slovenské príslovie hovorí: *„Deti a fliaš na zaváranie, nikdy nie je v dome navyše."* Vyprosujte si dnes Božie požehnanie pre svoj rodinný život, aby ste sa správne zhostili tých úloh, do ktorých vás postavila Božia prozreteľnosť. A na záver bratia a sestry - aj keď sa v dnešnom svete veľa plače nad rodinou, je v dnešný deň primerané tešiť sa a ďakovať. Preto ďakujem všetkým mužom v našej farnosti, ktorí si možno rok, a možno už päťdesiat rokov plnia príkladne svoje životné poslanie. Aj vy, muži, ďakujte Bohu, že vám pomáha plniť váš sľub, ktorý ste dali kedysi pred oltárom. Chcem poďakovať aj všetkým ženám a matkám, ktoré nezradili svojich mužov a spolu s nimi v dennodenných radostiach a starostiach prinášajú obety na oltár svojej rodiny. Aj vy, manželky, ďakujte Bohu za svojich manželov, aj keď vás možno niekedy sklamali. Predsa ste si ich vybrali vy a až do smrti budú vaši.... Ďakujem aj všetkým deťom, ktoré majú úctu voči svojim rodičom, či sú ešte mladí alebo už starí. A bratia a sestry, deti, mladý priatelia - nezabúdajme sa modliť za rodičov a rodiny, skúsme si to zobrať aj za takú každodennú povinnosť. *„Svätyne lásky“* – tak nazval rodiny Sv. Otec rodiny. *„Zbytočná inštitúcia“* – tak nazývajú niektorí iní rodinu.

*Lk 2, 41-52:* **Vôľa môjho otca**

Je to zvláštne, ale keď chceme svoje **rozprávanie o Svätej Rodine** podložiť dnešným úryvkom z evanjelia, nevyhneme sa **myšlienke konfliktu**. **Konflikt vo Svätej Rodine**. Znie to dosť paradoxne. Ale tak to bolo. Už vopred poviem, že **problémom bola výchova**: nie však výchova dieťaťa, ale **výchova rodičov**. Znie to paradoxne, ale aj rodičia potrebujú byť vychovávaní. Vo výchove je čas, kedy deti bezvýhradne poslúchajú vôľu rodičov, ale je čas aj na opak: **kedy rodičia poslúchajú “vôľu” detí**. Takto povedané to znie dosť neohrabane a snáď aj nepravdivo. **To hlavné je v oboch prípadoch počúvať a poslúchať vôľu Božiu:** vôľu nebeského Otca. Vôľa rodičov ohľadom výchovy ich detí musí byť stotožnená s vôľou Božou. Ak nie je, potom nastane problém, ktorý nastal v dnešnom evanjeliu. A **deti budú musieť rodičov napomenúť, ako to urobil Ježiš.**

Čo sa teda stalo? Ježiš mal **12 rokov**; **nebol ešte mužom, ale nebol celkom už ani dieťaťom**. Toto obdobie je pre človeka a pre jeho rodičov dosť **problematickým obdobím**: presne kvôli tomu, že nie je jasné, či človek v tomto období je už dospelým alebo či je ešte stále dieťaťom.

Na ceste z Jeruzalema domov si **Mária** všimla, že Ježiš nekráča s ňou. Možno si myslela: ***Dvanásť rokov. Iste sa pokladá už za muža a tak zrejme kráča s Jozefom a s ostatnými mužmi****.* Keď si **Jozef** všimol, že nekráča s ním, možno si pomyslel čosi podobné: ***Dvanásť ročný! Stále ešte dieťa. Iste kráča s matkou a ostatnými ženami.***

Až **večer tohoto prvého dňa** svojej cesty domov zistili, že Ježiš s nimi vlastne **nekráča** vôbec; ani s jedným ani s druhým. **Pocítili horor.** “Ako je to možné? Čo je s ním? Kde je?” Nasledujúce ráno, hneď na úsvite, uháňali naspäť do Jeruzalema. Našli ho **až na tretí deň** a to v **chráme**.

Text v Písme hovorí, že keď ho našli, **“stŕpli”**. Neviem, čo toto slovo “stŕpli” presne v tejto súvislosti znamenalo. **Plakali? Vyskakovali od radosti? Boli nahnevaní?**

**Mária ho pokarhala**, zdá sa. Povedala mu: “Čo si nám to urobil? Pozri, tvoj otec a ja sme ťa s bolesťou hľadali.” Inými slovami: **“Vystrašil si nás k smrti. Vôbec ťa nenapadlo, že sa môžeme o teba strachovať? Vôbec si na nás nepomyslel?”**

Ježiš sa na ňu pozrel svojimi čistými očami a odpovedal: **“Neviete, že ja má plniť vôľu svojho Otca? Že jediné, čím sa mám zaoberať, sú veci môjho Otca?”**

Ako keby im bol povedal: “Som vás ochotný, ako svojich rodičov, **počúvať a poslúchať**. Som ochotný na vás **myslieť**. Som pripravený vás maximálne **milovať**. **Lenže je mi ľúto: ten, ktorého mám počúvať, milovať a na ktorého mám myslieť najviac a na prvom mieste, je môj Otec, Boh.**”

**Mária to nepochopila**. Nepochopil to **ani Jozef**. Mária si však všetko toto **zachovávala vo svojom srdci**. A veríme, že to pochopila až neskôr: keď stála pod krížom. Mária, aj keď bola výnimočnou matkou, lebo bola matkou Božieho Syna, nevedela tiež všetko. Je syn bol aj pre ňu tajomstvom. Pri jeho narodení, ktoré bolo pre ňu (spolu so zvestovaním) čímsi zvláštnym, nedostala automaticky aj návod na jeho výchovu. Pri jeho výchove musela byť, ako každá iná Matka, otvorená pre tajomstvo: tajomstvo plánu, ktorý má s jej synom Boh. A ona sa musela tomuto tajomstvu nepretržite učiť. Po tejto udalosti si uvedomila, že v**živote jej syna sa nachádza niečo, čo je nad všetky jeho pozemské zväzky.** Niečo, čo je ďaleko dôleěitejšie, než všetko ostatné a to je vôľa jeho nebeského Otca.

Z tohoto príbehu nazaretskej rodiny, vyplývajú pre nás, ktorí žijeme v kresťanských rodinách, a ktorí sa snažíme tieto rodiny formovať podľa vzoru nazaretskej rodiny dve veci:

1. **Či sa snažíme ako rodičia, zameriavať svoje deti na plnenie vôle Otca a nie na plnenie svojej vôle?** Alebo lepšie či naša vôľa sa snaží byť v zhode s vôľou Božou? V**istom veku - 12 rokov veku je dosť často práve ten vek - sa deti začínajú orientovať na niečo viac, ako je vôľa jeho (jej) rodičov.** Na svoj širší život, na svoje širšie zameranie: **Povolanie, dary, stav...** Snažíte sa ako rodičia upriamiť pozornosť a snahy svojich detí na toto, **aj keď tomu nerozumiete?** Ak príde k nešťastiam vo výchove, príčina je často práve v tomto: **nenasmerovanie ich na vôľu, ktorú má Boh s vašim dieťaťom.** Boh má s každým človekom svoj konkrétny plán a povinnosťou rodičov dieťaťa ale samotného dieťaťa, akonáhle je toho schopné, je skúmať tento Boží plán s ním.

2. Ďalším dôsledkom tejto myšlienky môže byť: **nemyslíme príliš len na svoje vlastné záujmy ako rodina?** Sme dostatočne otvorení na širšie problémy, ktoré sa nachádzajú v prostredí okolo nás a vo svete, čo sú vlastne veci Otcove: pokoj, spravodlivosť, jednota a láska? Nie sme uzavretým **getom**, žijúcim len pre seba a topiacim sa vo svojich vnútorných problémoch? **Nepomohla by nám takáto otvorenosť lepšie prekonať svoje vnútorné a niekedy žabo-myšie konflikty v našich rodinách?** V prípade nazaretskej rodiny by sme si mohli dialóg Márie s Ježišom parafrázovať aj takto: “Čo si nám to urobil? Či nevieš, že patríme spolu? Že sa nemáš čo vzďaľovať z našej rodiny? Že problémy vo vnútri našej rodiny by mali byť jediným, čím by si sa mal zaoberať?” A Ježiš by mohol kľudne odpovedať: “Vôľou môjho Otca je, aby sme šli aj poza hranice našej rodiny a angažovali sa aj na širšom poli, pre dobro väčšej rodiny, ktorou je celé ľudstvo...”

Toto je pekná a ďalekosiahajúca myšlienka: Neplatí len pre angažovanie sa detí mimo rodinu, ale aj pre angažovanie sa ostatných členov rodiny pre dobro Cirkvi, spoločenstiev iného rázu, obce, školy, atď.

**Ježiš šiel domov spolu so svojimi rodičmi. A poslúchal ich** - ako hovorí text. **Napriek tomu sa však všetko zmenilo.** Odteraz si jeho rodičia boli jasnejšie **vedomí**, v čom budú spočívať jeho záujmy a jeho nasmerovanie. Odteraz bol Ježiš nasmerovaný na prvom mieste na vôľu svojho Otca. A myslím, že toto začalo byť krédom a snahou aj pre Máriu aj pre Jozefa.

A **takto nás všetkých učia, v čom vlastne spočíva svätosť v rodinách.**