**Svoj pokoj vám dávam**  
  
Holandský konvertita Werhade sa stal neskoršie benediktínom v Beurone. Napísal svoju cestu k obráteniu s nadpisom: Nepokojom k Bohu. Počiatok obrátenia vidí v hlbokej nespokojnosti so svetom a životom. “Pokoj vám zanechávam, svoj pokoj vám dávam. Ale ja vám nedávam, ako svet dáva.” Cirkev sa modlí pri sv. omši ústami kňaza pred sv. prijímaním v mene všetkých … Najväčší dar Kristov po zmŕtvychvstaní: Pokoj vám!  
  
Pokoj je veľký Boží dar. Každý ho hľadá v niečom inom. Keď sa ráno ľudia ponáhľajú do práce, úradov, deti do škôl, vidíme na uliciach ruch. Zvádza to k nepokoju. Každý sa niekam náhli. Predstavme si, že z tejto rušnej ulice vstúpime do Božieho chrámu, tam chceme nájsť pravý pokoj. Ten Kristov. On ho dáva. V čistom svedomí, v čistých myšlienkach, skutkoch. Pokoj, ktorý vyviera z vedomia, že kto miluje a nasleduje ho, nič nestráca, naopak veľa získava. To čo tu je nehmatateľné a viditeľné až vo večnosti.  
  
Myslime na to vo chvíľach, keď sa za niečím zháňame. Keď to úporne získame, chceme viac. Potom nepokojne spíme a musíme vyhľadať niekedy aj lekárov. Predstavte si tento obraz: Veľké osobnosti histórie prechádzajú popred Boží trón. Prechádza Mojžiš: Čo si dal svojmu ľudu? – Boží zákon. – A čo z neho urobili? – Hriech. Prechádza Karol Veľký: Čo si dal ľudu? – Oltáre na spôsob trónu Boha medzi ľuďmi. – A čo z nich urobili? – Hranicu na upaľovanie heretikov. Prichádza i Ježiš. – Čo si dal svojmu ľudu? – Dal som im pokoj. – A čo z neho urobili? – Vojnu! To je dielo človeka. Boží dar je pokoj v duši a v živote. Ak strácame často pokoj, to znamená, že ešte nemáme v plnej miere ten, ktorý Ty dávaš.

Ježiš odpovedal: „Keby ste ma milovali, radovali by ste sa, že idem k Otcovi.“   
Jn 14, 27 – 31a, Sk 14, 19 – 28; Ž 145   
  
Láska je vždy slobodná. Aj keď sa dve bytosti láskou primknú k sebe, neznamená to, že by mali stratiť vlastnú slobodu. Hlavná postava knihy Zberateľ Johna Fowlesa si myslí, že získa lásku ženy vtedy, keď ju uväzní v pivnici. Napriek tomu, že sa žene snaží poskytnúť komfort, žena zomiera. Učeníci sa v Ježišovej prítomnosti cítia sebaisto. Keď im horí za pätami, vedia, na koho sa majú obrátiť (por. Mk 4, 35 – 41). Najradšej by si ho „suchým zipsom“ prilepili k sebe. Podobne sa správa aj Mária Magdaléna, ktorej Ježiš hovorí podobne: „Už ma nedrž, lebo som ešte nevystúpil k Otcovi.“ (por. Jn 20, 17) Pritom Ježiš neodchádza od učeníkov do ničoty a prázdna. Odchádza k svojmu naplneniu, ale upozorňuje, že pre učeníkov je to dokonca lepšie. Jednak by nikdy neprišiel Tešiteľ (por. Jn 16, 7) a jednak by učeníci, držiac sa Ježiša ako kliešť, nikdy nedospeli. Milovať občas paradoxne neznamená prísť bližšie, ale vzdialiť sa, aby sme pre druhého vytvorili priestor na dosiahnutie jeho vlastného naplnenia.