Jednoduché právne písomnosti 2.ročník\_ext.

V písomnom styku organizácií sa vyhotovujú pri rôznych činnostiach aj špeciálne písomnosti právneho charakteru. Jednoduché právne listiny, ktorých forma a obsah sú ustálené, dokážeme zostaviť aj sami a nepotrebujeme na to pomoc advokátskej poradne, notára ani právnika organizácie.  
  
Musia obsahovať určité údaje, ktoré jednoznačne vyjadrujú vôľu vystavovateľa alebo vôľu oboch zmluvných strán. Ich vonkajšia úprava vyplýva z požiadaviek prehľadnosti písomného vyhotovenia príslušného právneho aktu.

Zložitejšie právne listiny musia skutočnosť vyjadriť presne, preto ich vydávajú alebo vystavujú rôzne verejné orgány, napríklad súdy, notárstva, zastupiteľské úrady a podobne.

**Jednoduché právne listiny:**

1. potvrdenie,
2. splnomocnenie,
3. uznanie dlhu,
4. rôzne druhy zmlúv,
5. záručné listy.

**Potvrdenie**  
Je jednoduchá písomnosť právneho charakteru, ktorá sa vystavuje na také právne konania, pri ktorých veriteľ alebo inak oprávnená osoba potvrdzujú prijaté plnenia. Organizácie používajú na vykonávanie pokladničnej služby záväzné potvrdenky. Ak sa nepoužijú tieto formuláre, musí mat individuálne štylizované potvrdenie tieto základné náležitosti.

**Splnomocnenie**  
V určitých prípadoch dochádza k situáciám, keď pred podnikateľom, organizáciou alebo hociktorým občanom sa vynára potreba dať sa zastúpiť, to znamená konať nepriamo. V praxi sa stretávame s prípadmi, keď na strane zastúpeného ako aj na strane zástupcu vystupuje buď právnická, alebo fyzická osoba.

**Podľa rozsahu splnomocnenia:**

1. generálnu,
2. špeciálnu,
3. individuálnu.

**Plná moc zaniká:**

1. uskutočnením úkonu,
2. vypovedaním plnej moci splnomocnencom alebo splnomocniteľom,
3. úmrtím splnomocnenca alebo splnomocniteľa.

Splnomocnenie je zmocnenie vydané na určitý výkon alebo konanie. Možno ho udeliť písomne, alebo iným prejavom vôle.

**Uznanie dlhu**

Uznanie dlhu je jednostranný právny úkon dlžníka adresovaný veriteľovi, ktorým dlžník písomne uzná, že zaplatí svoj dlh. Uznanie dlhu zabezpečuje záväzok dlžníka tým, že uľahčuje procesné postavenie veriteľa v prípade vymáhania pohľadávky súdnou cestou, čo znamená, že súd v prípade súdneho sporu bude predpokladať existenciu dlhu v čase jeho uznania.

**Náležitosti uznania dlhu**

Uznanie dlhu musí mať **písomnú formu**, a to aj v prípade, že záväzok nevznikol na základe písomného úkonu, musí byť z neho **zrejmý dôvod vzniku pohľadávky**, musí v ňom byť **presne určená výška pohľadávky** a musí obsahovať aj **prísľub dlžníka tento dlh zaplatiť**. Neformálne uznanie dlhu (napríklad ústne uznanie alebo uznanie konkludentným úkonom, napríklad zaplatením splátky) nespôsobuje účinky uznania dlhu. To znamená, že aj v prípade, že dlžník uzná svoj záväzok ústne pred viacerými svedkami, ktorí by boli ochotní potvrdiť takéto uznanie dlhu na súde, nebude mať uznanie dlhu takýmto spôsobom účinky uznania dlhu podľa § 558 Občianskeho zákonníka.