**2. vlna slovenského literárneho realizmu – KRITICKÝ REALIZMUS**

**JOZEF GREGOR TAJOVSKÝ (1847 – 1940)**

- prozaik, dramatik

- umelecké meno Tajovský – podľa dedinky Tajov, kde sa narodil

- pochádzal z 10 detí – vychovávali ho starí rodičia (toto obdobie autor považoval za najkrajšie vo

svojom živote)

- vyštudoval pedagogický ústav v Kláštore pod Znievom – ako učiteľ odmietol slúžiť maďarizácii →

vzdal sa učiteľského povolania a odišiel ďalej študovať do Prahy na OA → potom pôsobil ako

bankový úradník

- pochovaný je v rodnom Tajove pri starých rodičoch

**CHARAKTERISTIKA TVORBY**:

* majster krátkej prózy
* písal krátke črty a poviedky – tematicky sú veľmi široké:

1. ***spomienky na detstvo***
2. ***spomienky na starých rodičov***
3. ***sociálne otázky (život chudobných na dedine a v malom meste)***
4. ***príbehy a portréty obyčajných ľudí***

* od starších literátov si vyslúžil hanlivé pomenovanie *„tupiteľ národa“* – za prenikavú kritickorealistickú metódu a za *„zámerné očierňovanie slovenského ľudu“*:
* priniesol do literatúry portréty prostých chudobných ľudí, ktorí živoria, žijú z ruky do úst – naplnení bohatstvom ľudského citu a charakteru ukrytom v biede
* neúprosne kritizuje hlavne tam, kde nešťastie je dôsledkom vlastnej viny, ich nerestí, nič nezatajuje, nič neprikrášľuje
* zaútočil na slovenskú pasivitu, odnárodňovanie, neochotu prijať kultúru a vzdelanie
* vydáva o živote slovenského ľudu otrasné svedectvá, a to preto:
* lebo ho to bolí, trápi
* aby odhalil príčiny biedy, ukázal na vinníkov a prebúdzal nespokojnosť
* korene ľudskosti teba hľadať v Tajovského rodinnej výchove – starý otec vzbudil u neho úctu k práci, lásku k materinskému jazyku a vytvoril pevný mravný postoj k ľudu

**TVORBA:**

* ***spomienky na detstvo a starých rodičov (tzv. „starootcovský cyklus“):***
* *Do konca,*
* *Prvé hodinky,*
* *Do kúpeľa,*
* *Žliebky*
* ***z dedinského prostredia (portréty chudobných, sluhov a iných bedárov)****:*
* *Maco Mlieč,*
* *Na chlieb,*
* *Horký chlieb,*
* *Mamka Pôstková,*
* *Apoliena,*
* *Mišo*
* humoristické, niekedy ironické, ale aj tragické ladenie
* dokumentárny charakter, dej sa sústreďuje okolo jednej postavy
* využíva ľudovú hovorovú reč
* dôraz nie je na deji, ale na postavách a na osobe rozprávača
* postavy sú ľudové = biedni, utláčaní, bezmocní, ale pracovití a čestní ľudia
* autor ich neidealizuje, nezakrýva ich chyby, ktoré sú dôsledkom biedy (zaostalosť, poverčivosť, ľahostajnosť, konzervativizmus, alkoholizmus)

**ROZBOR POVIEDOK:**

**DO KONCA –** poviedka patrí k najkrajším spomienkovým prácam v slov. literatúre. Je to spomienka jednak na starú mamu, ale hlavne na starého otca, ktorý je obrazom pracovitosti, humoru a zdravého sedliackeho rozumu.

Starý otec stále pracoval – v lete v záhrade, na poli a v zime si tiež hľadal prácu (napr. s drevom – vyrábal špice do kolies, lyžičky, varechy, ...) . Pracoval do konca svojho života. Svedčí o tom obraz, keď bol veľmi chorý, ležal v posteli a jeho žena odchádzala na pole. On jej sľúbil, že za ňou príde, aby jej pomohol. Na pole však nedošiel. Našli ho mŕtveho, keď sa vrátili domov . Bol oblečený, s kapsou a sekerou v ruke.

**MACO MLIEČ**– sociálne ladená poviedka

**Hlavné postavy:**

**autor – rozprávač**

**Maco Mlieč**

**OBSAH:**

Maco Mlieč mal od detstva poškodený sluch. Po otcovej smrti odišiel k richtárovi do služby. Gazda matke vyplácal Macovu mzdu, ale po jej smrti už Maco pravidelný plat nedostával. Maco nepoznal skutočnú hodnotu peňazí, jemu samému sa zdalo, že nič nepotrebuje – všetko mu dá jeho gazda. Dostával stravu, sem – tam oblečenie, spávať mohol v maštali pri dobytku. A navyše sa Maco ešte tešil, že to všetko má zadarmo. Neuvedomoval si, že pre richtára je lacnou pracovnou silou.

Maco najprv robil kočiša – keď mu nový záprah prevrátil koč a zlomilo sa mu koleno, pán ho poslal najprv k lekárovi, čo Maca len utvrdilo v tom, že richtár je veľmi dobrý človek. Noha sa mu zle zrástla, ale Maco aj tak chodil za kravami ako pastier. Keď nevládal, dal mu richtár robotu pri voloch, potom sa vzorne staral o teliatka.

Z Maca sa ľudia často smiali, sluhovia ho ostrihali podľa rajnice tak, aby bol aj ostatným na posmech. Nemal sa kde umývať, dievky preto pri ňom nechceli sedieť a jesť. Misku s jedlom mu dávali preto na prah čeľadínca. Maco si mnohé veci uvedomoval, bol však ústupčivý, veľmi dobrý, všetko sa snažil brať z lepšej stránky.

Keď ako šesťdesiatročný prechladol, cítil, že zomrie, rozhodol sa ísť za richtárom, aby sa s ním porátal. Prvýkrát ho vtedy pustili do izby. Gazda sa zahanbil, keď počul, že Maco sa obáva, že mu je dlžný za tie roky, počas ktorých u neho býval. Aj tak prešibaný gazda vypočítal sumu len za posledný rok – nie za celé roky služby. Maco ho poprosil, aby ho za tie peniaze dal pochovať ako slušného človeka s obradom, s krížom, na ktorom konečne bude napísané jeho meno Mlieč a nie Mliečnik, ako ho pre hluchotu prezývali. Ráno našli Maca mŕtveho a gazda mu vystrojil pohreb. Len sluhovia si šepkali, že vraj mal za čo.

**MAMKA PÔSTKOVÁ** - sociálne ladená poviedka o veľmi ťažkom osude chudobnej ženy

**Hlavné postavy:**

**Mamka Pôstková**

**Autor**

**OBSAH:**

Mamka Pôstková bola chudobná žena, ktorá celý život poctivo pracovala. Hoci pracovala ťažko, nedokázala ani tak vyžiť. Manžela mala opilca, ktorý nechcel pracovať, s ničím jej nepomáhal. Neskôr bol taký aj jej syn. Aby uživila seba (ale aj deti svojho syna a nevestu), požičala si v banke peniaze a začala piecť chlieb. Nikdy však nemala zisk, pretože bola príliš dobrá a neraz dala chlieb zadarmo deťom susedy a iným.

Jej tri korunky úradník (autor) dávno pripisoval k iným vyšším sumám, ale neodvážil sa jej to povedať. Mamka Pôstková totiž považovala za hriech nesplatiť to, čo si požičala. Aj naďalej nosila po šestáčikoch splátky do banky. Dala sa zjednať aj na sezónne práce na Dolniaky, zarobené korunky schovala u gazdu, ale ten ich prehajdákal. V zime spadla z pôjda, zlomila si ruku, liečili ju len ženy z dediny, v komôrke skoro zamrzla, obec ju musela dať do búdy pre nakazených cholerou. Synovi sa vtedy pohlo svedomie a zobral ju k sebe. Mala svojho syna rada, aj keď pil, všetko mu odpustila. Predala postupne všetky šaty, aby mali čo jesť. Na jar predala aj poslednú perinku a prišla zaplatiť úrok z troch koruniek. Bola rozhodnutá si ešte zarobiť na svoj pohreb, preto chcela ísť pracovať do repy.

**APOLIENA**– poviedka o postihnutom dievčati

**Hlavné postavy:**

**Apoliena**– dievča z chudobnej rodiny

**OBSAH:**

Apoliena pochádzala z rodiny, ktorá bola chudobná a v ktorej otec veľmi pil. Opitý často a tvrdo Apolienu bil. Apoliena po bitke ohluchla. Matka ju vychudnutú a vystrašenú doviedla do mesta do služby, kde mala pracovať len za stravu. Slúžila u remeselníka, kde sa jej dvaja učni vysmievali, volali ju Poleno, lebo nepočula, sťažovali sa na jej prácu a smiali sa na nej. Neskôr sa ale dozvedeli, že matka ju poslala do mesta preto, aby viac netrpela bitky svojho otca. Učni sa zahanbili a začali Apoliene pomáhať.