Okres Gelnica sa nachádza na východnom Slovensku v Košickom kraji. Má rozlohu 584,43 km², žije tu 31 421 obyvateľov a priemerná hustota zaľudnenia je 54 obyvateľov na km² (údaje k 31. 12. 2013). Územie patrí do povodia Hornádu, ale územie odvodňuje predovšetkým rieka Hnilec (52,5 km v okrese), ktorý sa pri Margecanoch vlieva do Hornádu. Významnejšie prítoky Hnilca sú Smolník, Stará Voda a Kojšovský potok. Nadregionálny význam má priehrada Ružín. Veľkým problémom je kvalita povrchových vôd, predovšetkým najväčších tokov Hornád, Hnilec a Smolník. Celková kvalita vody v povodí Hornádu odpovedá  III. – V. stupňu znečistenia a to prevažne z dôvodu vysokých koncentrácií toxických kovov vo vode.

Do okresu Gelnica patrí 20 samosprávnych sídelných útvarov, **19 obcí** a **jedno mesto** Gelnica. Priemerná ročná teplota je približne 4 – 6°C.

Okres je **najlesnatejším okresom** vrámci **SR** s lesnatosťou viac ako 74% (436 km2). V lesoch je hlavnou hospodárskou drevinou smrek obyčajný, jedľa biela a buk lesný. Zaujímavosťou je výskyt borovice horskej kosodreviny a tiež borovice limby.

Z hľadiska surovinových zdrojov je okres Gelnica jeden z najbohatších v SR s výskytom rudných surovín. V Margecanoch sa aktívne ťaží vápenec, vo Švedlári sa v minulosti ťažil kremeň a taktiež aj v Smolníku a Smolníckej Hute. V Gelnici sa ťažili rudy s obsahom Fe, Cu, Hg ale aj Ag a Au.

Kategórie chránených území v okrese Gelnica:

* Prírodná rezervácia - Polianske rašelinisko, Kloptaň
* Prírodná pamiatka - Margecianska línia, Závadské skalky
* Územie európskeho významu - Folkmarská skala, Starovodské jedliny, Hnilecké rašeliniská
* Chránené stromy okresu - na území mesta Gelnica sa nachádza 1 chránený strom lipy malolistej, zapísaný ako Lipa v Gelnici a v Kojšove sa nachádza 5 chránených líp, z toho 2 v zastúpení lipy malolistej a 3 lipy veľkolisté

**Prakovce**

Prakovce preslávila bohatá strojárska tradícia **Závodu Prakovce**, ktorého história sa píše od roku 1760. Z hľadiska ochrany prírody a krajiny sa tu nachádza Prírodná rezervácia **Kloptaň** vyhlásená v roku 1993, v ktorej platí najprísnejší 5. stupeň ochrany. K chráneným a ohrozeným rastlinám územia patrí kosatec sibírsky, konvalinka voňavá, plamienok alpínsky a horec krížatý. V studničkách žijú aj mloky. V lese v okolí obce sa nachádza netradičná galéria **drevených sôch** (Jánošík, Madona...), ktoré priamo v prírode do stromov vyrezal miestny umelec Pavol Kinský.

**Helcmanovce**

Na priestranstve nazývanom Humence sa nachádza **kaštieľ** veľkostatkára Imricha Csákyho vystavaného v klasicistickom slohu z roku 1925. Kaštieľ slúžil ako nemecká vojenská škola, banícke učilište, ale i ako detský domov, základná škola, alebo ako ubytovacie a reštauračné zariadenie. Helcmanovce sú aj kolískou nádejných olympijských sánkarkov. V minulosti tu bola vystavená drevená sánkarská dráha, ktorá bola chladená tekutým dusíkom. V rámci sánkarského oddielu (v SR sú iba 3) sa v Helcmanovciach aktívne venujú **sánkovaniu** už od útleho veku a nás a našu krajinu reprezentovali aj na ZOH v Soči 2014.

**Mníšek nad Hnilcom**

Nachádza sa tu evanjelický kostol z roku 1787 a rímskokatolícky kostol z roku 1829. V Mníšku nad Hnilcom **ústi** do rieky Hnilec **Smolnícky potok**, ktorý výrazne ovplyvňuje kvalitu vody v rieke ak aj vo vodnej nádrži Ružín. Nachádza sa tu **motocrossová trať**, na ktorej sa pravidelne konajú preteky na regionálnej, celoslovenskej ale aj medzinárodnej úrovni.



**Smolnícka Huta**

Nachádza sa tu kostol Nanebovzatia Panny Márie, v ktorom je uložená vzácna **relikvia** talianskeho svätca **pátra Pia** (1887). Je to kúsok obväzu z jeho krvácajúcich stigiem, ktoré sa nikdy nehojili, ani sa nikdy neinfikovali. V kostole sa nachádza rovnaký exemplár ako v talianskom San Giovanni Rotondo, kde každoročne putuje osem miliónov veriacich.

Do Smolníckej Huty viedla niekedy **banská úzkorozchodná trať**, ktorá zanikla v roku 1965. Využívala sa na nákladnú aj osobnú dopravu.

**Smolník**

Prvá písomná zmienka o Smolníku pochádza z listiny z roku 1243. Boli tu železorudné bane a drviarne a železná ruda sa pražila v hute. V roku 1327 sa **Smolník** stal kráľovským **banským mestom**. Získal banské, trhové, poľovné a rybárske právo. Banská činnosť bola zameraná hlavne na ťažbu **pyritu** (CuS2). Na námestí sa nachádza posledná vyťažená tona rudy. Hoci v roku 1993 bola ťažba definitívne zastavená, no aj v súčasnosti vytekajúce kyslé banské vody zo zatopených štôlní predstavujú trvalú **environmentálnu záťaž** na okolité prostredie. Voda v Smolníckom potoku má v oblasti od Smolníckej Huty najvyšší, piaty stupeň znečistenia, o čom svedčí výskyt organizmov obmedzená iba na prítomnosť pijavíc.

**Úhorná**

V obci sa nachádza **jazero**, banský tajch, vybudovaný baníkmi, s hĺbkou 8 m a veľkosťou 4 ha. Nachádza sa tu aj barokový kostol z roku 1749. Každoročne v auguste sa v Úhornej nad obcou koná diecézna púť k Panne Márii Snežnej pri **Kaplnke Panny Márie Snežnej**.

**Švedlár**

Nachádza sa tu katolícky pôvodne gotický kostol sv. Margity z 2. polovice 14. storočia a evanjelický klasicistický kostol z roku 1787. Obec má najväčší kataster a jeho väčšinu zaberajú lesy. V minulosti sa vo Švedlári ťažil **kremeň**.

**Nálepkovo**

V Nálepkove bola nájdená kamenná sekera z neskorej doby kamennej, ktorá potvrdzuje skoré osídlenie tejto oblasti. Rímsko-katolický kostol sv. Štefana a evanjelický kostol z roku 1785. V strede obce sa nachádzajú zvony Glaube a Liebe. V lesoch rastie chránená mäsožravá rastlina rosička okrúhlolistá.

**Stará Voda**

Od 18. storočia sa spomína ako banská a hutnícka osada. Väčšina medených hút však bola prenesená do Smolníckej Huty. Z ochranárskeho hľadiska majú v tejto obci význam Starovodské jedliny.

**Henclová**

Nachádza sa tu katolícky kostol sv. Jozefa postavený v rokoch 1888 – 1891 grófom Andrassyim a tiež pomník padlým a popraveným účastníkom SNP.

**Závadka**

Obyvatelia Závadky boli chýrni bačovia, ktorí vyrábali vynikajúci syr. Tunajšie lesy tvoria ihličnaté dreviny (až 86%). Katastrálne územie obce patrí do navrhnutého Chráneného vtáčieho územia pre hniezdenie druhov ako bocian čierny, ďateľ bielochrbtý, muchárik červenohrdlý, muchárik bielokrký, včelár lesný, rybárik riečny, žlna sivá, strakoš červenochrbtý. Hniezdi tu aj orol krikľavý, sova dlhochvostá, kuvičok vrabčí, ďateľ čierny a ďateľ trojprstý.

**Žakarovce**

Stará banícka obec, v ktorej bola vybudovaná **prvá ozubnicová železnica na území bývalého Uhorska.** Žakarovská zubačka slúžila na prepravu rudy a svoje „zlaté“ časy prežívala v rokoch 1884 –1899. Žakarovce preslávila aj speváčka ľudových piesní Janka Guzová.

**Jaklovce**

Nachádza sa tu kaštieľ,  rímsko-katolícky kostol sv. Antona pustovníka a chránený druh stromu ginkgo dvojlaločné.

**Veľký Folkmar**

Najväčšou raritou obce je objavenie **Folkmarského** **zlatého pokladu** (65 dukátov z 15. - 16. storočia.) 24. marca 1992 v malej keramickej nádobke, ktorý bol objavený pri rekonštrukcii starého domu. Ide o druhý najväčší poklad nájdený na území Slovenska z tohto obdobia. Poklad je uložený vo Východoslovenskom múzeu v Košiciach.

Na Folkmarskej skale rastie na vápencovom podklade chránený poniklec slovenský, astra alpínska, prvosienka holá, klinček včasný a mnohé iné. Turistickou atrakciou na skale sú aj zdivočené kozy.

**Kojšov**

V obci sa nachádza tradičná izba s krojmi. V oblasti **Turnísk** (Skalné veže) je náučný chodník a rastie tu v hojnom množstve chránený **cesnak medvedí**, ktorý má významné antibakteriálne účinky.

**Margecany**

Na dne Ružínskej priehrady sa nachádzajú **základy bývalého kláštora**. V jej okolí hniezdi chránená volavka popolavá, ale aj bocian čierny. Vo vápenke spoločnosti Calmit sa ťaží vápenec a vyrába sa **cevamit** - nevýbušná vápenná zmes na rozpojovanie tuhých sústav, unikátny výrobok, ktorý sa v rámci celej strednej Európy vyrába iba v Margecanoch. Jej stálou súčasťou je expozícia Múzea Vápenky s dobovým oblečením, niekdajšou technikou a dobovými fotografiami.

**Kluknava**

Nachádza sa tu barokový **kaštieľ** renesančného pôvodu z rokov 1715 – 1720, baroková kaplnka sv. Jána Nepomúckeho, z druhej polovice 18. Storočia a v neďalekých lesoch stojí kaplnka sv. Anny z roku 1632.

**Richnava**

V Richnave sa nachádzajú pozostatky **hradu**, ktorý tu stál v 13. storočí.

**Hrišovce**

Prameň **Kvašná voda** jediný minerálny prameň v okrese Gelnica. Nachádza sa v lese asi 1 km na severozápad od obce a je prístupný lesnou cestou.