*Na počiatku bolo Slovo... A Slovo sa telom stalo... (porov. Jn 1,1-14).* Zaznelo v našom svete, stalo sa vnímateľným. Pre koho? Kto ho môže počuť a uchopiť. Alexis Carrel sa vyjadril: „Boh neprehovorí k človeku, kým ten nedokáže nastoliť v sebe samom ticho.“ Tieto slová prinášajú konkrétnu odpoveď: Boha môže počuť ten, kto sa naučí mlčať a počúvať.

Nádherne sa to uskutočnilo v Márii. Kardinál de Bérulle sa vyjadril, že *Mária je bytosť silencia – mlčania. Boh stvoril túto bytosť, tento stánok ticha – silencia, aby tu mohol spočinúť, aby v nej mohol prebývať. Slovo – Božie slovo – je v nej; Je to Slovo, ktoré si z nej vzalo telo.* Vďaka Máriinmu vnútornému tichu, Boh mohol prehovoriť tak, aby ho ona počula pri zvestovaní a všetci „tichí a mlčiaci“ pri narodení.

Ak ja nepočujem Boha, ak ho nevnímam, možno som ešte nenastolil ticho v sebe samom.

Pohľad na Ježišovu Matku a jej adorujúce ticho je pre nás výzvou, aby sme sa snažili o silentim srdca. Vtedy budeme schopní prijať skutočné Slovo. V tom silentiu srdca musí byť umlčané naše „ja“ a všetky ostatné hlasy, ktoré nás držia na čisto povrchnej úrovni. Prijaté Slovo nás napĺňa a zároveň pretvára. Formuje nás, lebo nás presahuje a prevyšuje. Vďaka nemu sa stávame živým a žijúcim slovom, vteleným Slova, ináč povedané zjavením Božej lásky k ľuďom. Usilujme sa skutočne hľadať a milovať silentium. Máme po ňom túžiť a milovať ho. Je to dar, ktorý nám Boh ponúka. Od nás sa očakáva prijať ho a chrániť si ho. Zvláštnosťou tohto daru je to, že ho môžem prežívať v tichu lesa, v samote púšte, ale aj v hluku mesta, uprostred ľudí. To vonkajšie ticho trochu napomáha vnútornému tichu, ale ho nelimituje ani neobmedzuje. Keby sme dokázali prijať dar silentia, už by sme mali v sebe tajomstvo pokoja; vojna v skutočnosti začína búrlivými citmi a slovami; kto zostáva tichý srdcom je plný pokoja a šíri okolo seba pokoj. Dnes ľudia len zriedkavo dokážu zostávať v tichu srdca. Nanajvýš mlčia, ale mlčanie môže byť vzdorovité a odmietavé. Mlčanie ešte neznamená byť tichý srdcom. Tichosť srdca je otvorenosť pre Boha a ochota poddať sa mu, dať sa mu k dispozícii. Tichosť srdca je pokora, miernosť, nežnosť, dobrota. Keby sme objavili toto tajomstvo, našli by sme cestu k jednote. Slová veľmi často rozdeľujú, ale ticho lásky zjednocuje.