**LEKLIONÁR 8. januára**

**BL. TITUSA ZEMANA, KŇAZA A MUČENÍKA**

Spomienka

PRVÉ ČÍTANIE 1 Jn 3, 11 – 16

Čítanie z Prvého listu svätého apoštola Jána

Bratia! Toto je zvesť, ktorú ste počuli od začiatku: aby sme jeden druhého milovali. Nie ako Kain; on bol zo Zlého a zabil svojho brata. A prečo ho zabil? Preto, že jeho skutky boli zlé a bratove spravodlivé. Bratia, nedivte sa, ak vás svet nenávidí. My vieme, že sme prešli zo smrti do života, lebo milujeme bratov. Kto nemiluje, ostáva v smrti. Každý, kto nenávidí svojho brata, je vrah. A viete, že ani jeden vrah nemá v sebe večný život. Čo je láska, poznali sme z toho, že on položil za nás svoj život. Aj my sme povinní dávať život za bratov.

Počuli sme Božie slovo.

**RESPONZÓRIOVÝ ŽALM** Ž 34, 2-3. 4-5. 6-7. 8-9

**R. Pán ma vyslobodil zo všetkej hrôzy.**

Pána chcem velebiť v každom čase, \*

moje ústa budú ho vždy chváliť.

V Pánovi sa bude chváliť moja duša; \*

nechže to počujú pokorní a nech sa tešia. – R.

Velebte so mnou Pána \*

a oslavujme jeho meno spoločne.

Hľadal som Pána a on ma vyslyšal \*

a vytrhol ma zo všetkej hrôzy. – R.

Na neho hľaďte a budete žiariť \*

a tvár vám nesčervenie hanbou.

Úbožiak zavolal a Pán ho vyslyšal \*

a vyslobodil ho zo všetkých tiesní. – R.

Ako strážca sa utáborí anjel Pánov okolo bohabojných \*

a vyslobodí ich.

Skúste a presvedčte sa, aký dobrý je Pán; \*

šťastný človek, čo sa utieka k nemu. – R.

**ALELUJOVÝ VERŠ** Mt 10, 18.22

R. Aleluja. Aleluja. Pre mňa vás budú vláčiť pred vladárov, aby ste vydali svedectvo – kto vytrvá do konca, bude spasený. R. Aleluja.

**EVANJELIUM**  Mt 10, 26-31

Pán s vami

**Čítanie zo svätého Evanjelia podľa Matúša**

Ježiš povedal svojim apoštolom: Uvedomte si, že nič nie je skryté, čo by sa neodhalilo, a nič utajené, čo by sa neprezvedelo. Čo vám hovorím vo tme, hovorte na svetle, a čo počujete do ucha, rozhlasujte zo striech. Nebojte sa tých, čo zabíjajú telo, ale dušu zabiť nemôžu. Skôr sa bojte toho, ktorý môže i dušu i telo zahubiť v pekle. Nepredávajú sa dva vrabce za halier? A predsa ani jeden z nich nepadne na zem bez vedomia vášho Otca. Vy však máte aj všetky vlasy na hlave spočítané. Nebojte sa teda, vy ste cennejší ako mnoho vrabcov. Každého, kto mňa vyzná pred ľuďmi, aj ja vyznám pred svojím Otcom, ktorý je na nebesiach. Ale toho, kto mňa zaprie pred ľuďmi, aj ja zapriem pred svojím Otcom, ktorý je na nebesiach.

Počuli sme slovo Pánovo.

**SPOLOČNÉ MODLITBY VERIACICH**

Bratia a sestry, modlime sa k Bohu Otcovi, aby nám skrze Krista, na orodovanie mučeníka blahoslaveného Titusa, svojou milosťou pomáhal vydávať svedectvo o sile Svätého Ducha, ktorý neustále pôsobí v Cirkvi.

**R.: Na príhovor blahoslaveného Titusa vyslyš nás, Pane.**

1. Za svätú Božiu Cirkev:

aby sa prostredníctvom kríža čoraz viac zapájala do tajomstva vykúpenia. Prosme Pána. R.

2. Za pápeža, biskupov, kňazov a diakonov:

aby veľkodušne a zodpovedne konali svoju službu a tak pripravovali ľud na príchod Božieho kráľovstva a pomáhali ho šíriť. Prosme Pána. R.

3. Za misionárov a katechétov:

aby plným priehrštím rozsievali semeno evanjelia do sŕdc ľudí, ktorí hľadajú pravdu, spravodlivosť a pokoj. Prosme Pána. R.

4. Za povolaných ku kňazskému a k zasvätenému životu:

aby vedeli počúvať Kristov hlas a úplne sa darovali Cirkvi.

Prosme Pána. R.

5. Za prenasledovaných kresťanov:

aby vytrvali vo vernosti a aby si tí, ktorí ich prenasledujú, uvedomili, v čom spočíva sloboda, ktorú nám dal Boh. Prosme Pána. R.

6. Za mladých:

aby sa vedeli orientovať v živote, dobre si vybrali svoje životné povolanie a zodpovedne sa naň pripravovali. Prosme Pána. R.

7. Za nás, ktorí sa zúčastňujeme na tejto eucharistickej obete:

aby sme vo svetle viery prijímali každodenné ťažkosti a učili sa dopĺňať to, čo ešte chýba Kristovmu utrpeniu pre život Cirkvi, jeho tajomného tela. Prosme Pána. R.

Otče, ty si dal blahoslavenému mučeníkovi Titusovi silu obetovať život za možnosť bratov ohlasovať evanjelium; pretvor aj nás silou svojho ducha, aby sme sa vždy viac stávali tvojimi pravými učeníkmi. Skrze Krista, nášho Pána.