***After: bozk***

Vybral som si knihu a zároveň film After: bozk, pretože film ma frajerka ,,nedobrovoľne prinútila´´ pozerať a knihu som si, tak nejak, tiež nedobrovoľne prečítal a zároveň, je to jediná kniha, ktorú som čítal a jediný film, ku ktorému som prečítal knihu.

Už spomínaná kniha nakoniec nebola až taká zlá, ako som čakal. Jasné, nebola to kniha, ktorú, by som si sám vybral, ale v konečnom dôsledku ma, dá sa povedať prekvapila. Bola síce veľmi dlhá, predsa mala viac, ako 500 strán, ale nebolo to až také hrozné, ako som čakal.

Film sa mi zdal lepší, len preto, že som nemusel čítať ,,Bibliu´´, no kniha bola viac premyslená a bolo v nej viac detailov, ba príbeh bol obsiahlejšie rozobratý a opísaný v knihe.

Bohužiaľ, je to veľmi dlhý román, na viac pokračovaní a ,ak by tieto knihy nemali 500 až 800 ba dokonca viac strán, tak, by som si možno prečítal aj pokračovanie. Každopádne, už teraz viem, že druhej časti filmu sa určite nevyhnem, nie len vďaka mojej frajerke, ale aj preto, že ma zaujíma, ako to cele dopadne.

Príbeh a všetky problémy, boli viac rozobraté v knihe, ale podľa môjho názoru, len preto, že tam na to bolo viac priestoru, predsa je to román, ktorý sa skladá z 5 kníh. Filmové spracovanie, však tiež nebolo vôbec zlé. Tým, že je to román s viacerými časťami, tak film a aj kniha skončili nejasne. Áno, je to ťah, aby ste si prečítali a pozreli aj ostatné diely.

S mojou frajerkou sme sa zhodli, že do filmu vybrali skvelých hercov, ktorí dokonale sedeli do vybraných rolí postáv. Film bol výborne spracovaný, no možno, by som vo filme odhalil o trochu viac, práve pre ľudí, ako som ja, ale tým, ktorí nečítali knihu určite vo filme nebude chýbať nič.

Celý dej sa odohrával na vysokej škole v Amerike. Hlavnými postavami sú Tessa Youngová a Hardin Scott. Hlavným rozdielom a zároveň aj problémom sú veľké rozdiely v povahách a osobnostiach postáv.

Tessa je veľmi slušne vychovaná, nikdy nerobila žiadne problémy, vždy mala skvelé známky a vždy počúvala svoju matku, nikdy nebola výraznou osobnosťou a ani sa nesnažila pútať pozornosť iných chlapcov, okrem jej priateľa Noaha.

Hardin je naopak veľmi problémový, stretáva sa s ľuďmi, ktorí berú drogy a konzumujú alkohol, aj keď on sám alkohol nepije, pretože, jeho otec bol alkoholik. Jediné dve farby, ktoré nosí v podobe oblečenia, sú čierna a biela. Je veľmi prelietavý, čo sa dievčat týka. Na každú noc má inú a žiadna, mu nevie odolať.

Spoločným záujmom pre Tessu aj Hardina je anglická literatúra, ktorú obaja študujú na vysokej škole. Obe postavy sa spoznajú vďaka Tessinej spolubývajúcej Steph, ktorá je zároveň súčasťou Hardinovej partie. Steph prehovorí Tessu, aby s ňou šla na párty, kde sa Tessa spozná s celou partiou. Paria popri popíjaní alkoholu hrá hru Vadí, nevadí?... Počas tejto hry, sa dievča z partie s menom Molly opýta túto otázku Tessy. Tessa dostane za úlohu pobozkať Hardina, ona však odmietne a odíde, lebo v tej dobe ešte stále chodí s Noahom. Molly si to celé natočí na mobilný telefón a Hardinovi sa vysmeje, ten však neznesie porážku a s ostatnými členmi partie sa staví, že ju získa.

Tessa mu chvíľu bude odolávať, no nakoniec Hardinovi podľahne a zaľúbi sa doň. Bohužiaľ netuší, že Hardin sa s ňou len zahráva. Neskôr sa však aj Hardin zaľúbi do Tessy, zistí, že je úplne iná, než všetky, s ktorými doposiaľ trávil noci v jednej posteli. Molly, však pôvodnú stávku Tesse prezradí, čo však Hardin nechcel, pretože sa do Tessy naozaj zaľúbil a už o ňu nechce prísť. Tessa začne ľutovať, že si s Hardinom vôbec začala, že si pokazila vzťah s matkou a opustila Noaha. Prvá časť príbehu sa končí tak, že hlavné postavy sa rozídu, Hardin však napíše záverečnú prácu z anglickej literatúry, ktorú obaja študujú práve o Tesse a o tom, ako veľmi ju ľúbi a, že mu ukázala iný život. Profesorka odovzdá toto vyznanie lásky Tesse, so slovami, že je to písané skôr pre ňu a, že by si to mala prečítať. Napokon sa Hardin a Tessa neplánovane stretnú na mieste ich prvého rande. Čo sa bude diať ďalej? To sa dozvieme, len ak si prečítame ďalší diel knihy, alebo si počkáme na pokračovanie filmu.

Ak by bolo na mne, film by som urobil mierne obsiahlejší, ale inak mi nič neprekážalo. Koniec koncov som aj celkom rád za túto príjemnú skúsenosť, ktorá síce nebola dobrovoľná, ale určite mi do života niečo dala. Nakoniec, nič som nestratil tým, že som si prečítal na prvý pohľad obyčajnú a hrozne dlhú knihu. Hlavne ma to naučilo, že nič nemusí byť také, ako sa zo začiatku zdalo.