**Turíce 2004 (C)**Jn 20,19-23: **Ako rozpoznať   
prítomnosť Ducha Svätého vo mne?**  
UPC, Bratislava, 30. 5. 2004

Ak ste chodili na bohoslužby počas tohto veľkonočného obdobia a často a pozorne počúvali bohoslužbu slova, všimli ste si, že sa takmer o ničom inom tak silne nehovorilo, ako o Duchu Svätom. **Žili sme v očakávaní Ducha.** Dnes si pripomíname jeho zoslanie. Je to kľúčový moment v živote Cirkvi. Niektorí ho nazývajú momentom jej narodenín. Ale nejde tu len o cirkev ako spoločenstvo. Ide tu aj o každého jedného jej člena. Nielen Cirkev ako celok prijala Ducha, ale, a predovšetkým, **každý jej člen.**

Tu si kladieme otázku: Bolo to nutné? **BOL  NUTNÝ DUCH?** Odpoveď je jednoznačná: **Bez Ducha Božieho by sme neboli schopní byť veriacimi.** Bolo by to všetko bez života a postupne by to zaniklo. Bez Ducha Svätého by sme neboli schopní pochopiť **takmer nič** z toho, o čom Ježiš učil a **úplne nič** z toho, čo robil, hlavne jeho smrť a zmŕtvychvstanie. Hlavne táto otázka - otázka jeho smrti a zmŕtvychvstania - ostáva bez Ducha Svätého pre ľudí "tabu". **Bez Ducha Svätého by jeho učenie ostalo len púhou filozofiou, schopnou síce nadchnúť pár jedincov, ale neschopnou premeniť ich a najmä premeniť svet.** Len si spomeňme aké premeny sa začali diať pod vplyvom Ducha v apoštoloch a v ich okolí. Tie premeny sa nediali, zakiaľ tu bol „len" Ježiš, pred príchodom Ducha.

**Ale ako spoznám, že (alebo či) je vo mne prítomný Duch Svätý?** Toto je otázka naozaj kľúčová. **Som, čo nie som vedený Duchom Svätým?** My všetci sme tu zrejme veriaci, tak si to myslíme. Veľa ľudí okolo nás sa vydáva za veriacich. Ako vieme či sme veriaci a či tí okolo nás sú naozaj veriaci? Inými slovami, či sme vedení Duchom. **Ako teda spoznať, že Duch Svätý je v nás v činnosti.**

Je veľa odpovedí na túto otázku. Snáď najčastejšou je táto: Prítomnosť Ducha Svätého vo mne spoznám **podľa ovocia**. Sv. apoštol Pavol vo svojom liste Galaťanom menuje deväť druhov ovocia, ktoré sú znakom prítomnosti Ducha Svätého v človeku: „Ale ovocie Ducha je láska, radosť, pokoj, zhovievavosť, láskavosť  dobrota, vernosť, miernosť, zdržanlivosť (Gal 5, 22-23). Je pravda, že ovocie dobré ovocie je znakom dobrého stromu. Lenže je tu jeden problém: Ako spoznáte, že je na vás ovocie? Totiž vo chvíli, keď začnete na sebe rozpoznávať dobré ovocie, sa začne vo vás objavovať aj iné ovocie, ktoré je znakom toho najhoršieho: pýcha. Človek, ktorý má pokoru, predsa nebude na sebe hľadať ovocie Ducha.

Niektorí by mohli namietať: že predsa naše okolie nám často dáva najavo, že nás život obsahuje v sebe ovocie dobrých skutkov. Aj keď je pravda, že ľudí treba počúvať a že ich reči treba brať - aspoň vo väčšine prípadov - vážne, predsa je pravdou aj to, že **ľudia pohovoria všeličo**. Niekedy nám úmyselne lichotia, aby si nás získali. Nie vždy sme schopní toto ich **lichotenie** rozpoznať. Inokedy sa zasa môže stať, že z tých či oných dôvodov **na nás neuznajú skutky**, ktoré sú výslovne dobré a to len preto, že ich to dráždi. A my môžeme žiť vo frustrácii. A konečne, netreba zabúdať, že raz tu ovocie je, raz nie je: totiž stačí **chvíľková neopatrnosť** a v momente môžeme zničiť to, čo sme si budovali týždne. Napríklad sa pohádam z matkou, alebo s priateľom. Príčinou môže byť napríklad moja momentálna nedisponovanosť, alebo moja neschopnosť regulovať svoj hnev. **Znamenalo by toto, že vo mne nie je Duch Svätý?** Že keď spácham nejaký jednorazový hriech, že z môjho života odíde Duch Svätý? Ak by to tak bolo, bolo by to veľmi drastické, a hlavne nepravdivé.

Aká je teda odpoveď na spomínanú otázku? Mám dojem, že o málo subjektoch sa napísalo toľko kníh, koľko práve o tejto odpovedi. Mne osobne sa páči definícia prítomnosti Ducha Svätého v človeku, ktorá pochádza od jezuitu Richarda J. Hausera, SJ.[[1]](http://www.upc.uniba.sk/index.php?option=com_content&view=article&id=691:turice-2004-c&catid=22:kazne-v-roku-2004-c&Itemid=45#_ftn1) Ten hovorí: **v stupni, v akom sa naše srdcia hýbu smerom k túžbe milovať a slúžiť Bohu a blížnym, sme pod vplyvom Ducha Svätého; a naopak v stupni, v akom sa hýbeme od tejto túžby, nie sme vedení Duchom Svätým.** Táto jeho „definícia" prítomnosti Ducha Svätého v nás potrebuje niekoľko vysvetľujúcich poznámok.

1.   Ide tu o **odstupňovanie** prítomnosti Ducha Svätého v nás. Naozaj, nie je možné sa na jeho prítomnosť v nás pozerať podľa zásady buď/alebo: buď je alebo nie je. Je tam možné stupňovanie alebo inými slovami **rast**. V oddanosti Duchu je možné a nutné rásť. Alebo snáď lepšie slovo je: **proces, dynamika... Rast v Duchu je proces, dynamika.**

2.   Sústreďujeme sa tu **nie na skutky**, ktoré sú alebo nie sú (Ježiš nepokladal vždy skutky za neomylný znak, že človek je dobrý. Pravdu povediac Ježiš mal najväčší problém práve s ľuďmi, ktorí konali najviac dobrých skutkov - **farizejmi**. Ich skutky boli dobré, ale ich srdce nepatrilo Bohu...). To, na čo sa tu sústreďujeme, je **kvalita srdca.** A tak sa pýtame, ktorá z našich vnútorných mohutností by sa mohla stať najlepším kritériom na rozoznávanie duchov: **Predstavivosť? Myšlienky? Chcenie? Pocity?** Najlepším kritériom bezpochyby je naše **CHCENIE**, čiže **NAŠE TÚŽBY**. **Túžba po láske a službe Bohu a blížnym, ktorá pochádza z nášho vnútra, je základným kritériom na rozpoznanie toho, že Duch Svätý transformuje naše vnútorné skúsenosti a zážitky alebo nie.** Teologické odôvodnenie tejto pravdy je jednoduché: Sami zo svojej vlastnej iniciatívy nie sme schopní urobiť žiaden pohyb smerom k dobru, t.j. smerom k Bohu a k iným v láske. Nakoľko túžba milovať a slúžiť Bohu a iným je jednoznačne hnutím smerom k dobru, nemôže byť výsledkom našej iniciatívy; teda **musí pochádzať jedine od Ducha Svätého.** Túžba je teda výsledkom, dielom Ducha Svätého.

3.   **TÚŽBA** je podstatným prvkom v procese rozlišovania. Je omnoho spoľahlivejším kritériom ako **city**. Jedného dňa sa môžeme prebudiť s chrípkou a vôbec sa nemusíme cítiť byť priťahovaní k službe Boha a blížnemu. Avšak napriek tomu si to stále želáme. Je spoľahlivejším kritériom dokonca aj ako **vnútorný pokoj**. V našom živote sú chvíle, kedy sme preniknutí smútkom z nefungujúceho vzťahu s niekým alebo znechutení z neúspechu vo svojej práci, ktorú napríklad robíme výslovne pre Boha. Vnútorný pokoj sa v nás v takýchto chvíľach nemusí nachádzať avšak aj napriek tomu sme „primknutí" k túžbe milovať Boha a blížneho. Za normálnych okolností sa obyčajne v stave vnútorného pokoja nachádzame - Pavol hovorí, **že láska, radosť, pokoj a trpezlivosť** sú ovocím prítomnosti Ducha Svätého - avšak **o rast v túžbe Pánovi sa budeme musieť snažiť dokonca aj vtedy, keď pokoja nemáme, počas období našej dezolácie (bezútešnosti), ktorá je normálnou súčasťou každodenného života.**

4.   Aj nasmerovanie na **LÁSKU** je podstatným prvkom. Dve najdôležitejšie prikázania, ktoré nám Ježiš dal, sa týkajú lásky: lásky k Bohu a k blížnemu. Táto **Ježišova (agapé) však nie je záležitosťou citov ale vôle.** Žiada od nás, aby sme kráčali životom tak, že potreby blížneho budeme považovať za prvoradé. Táto láska stojí v opozícii k pokušeniu kráčať životom **individualistickým**, na seba zameraným postojom, ktorý sa pozerá na naše vlastné potreby ako na prvoradé vo všetkom, čo robíme. Pretože táto túžba je umiestnená do vôle, nemusí **byť nevyhnutne sprevádzaná pocitmi priateľstva.** Láska v priateľstve predpokladá pocity a vzájomnosť (reciprocitu). Ježišova láska však od nás požaduje, aby sme milovali **bez ohľadu na pocity a vzájomnosť. Aby sme milovali dokonca aj svojich nepriateľov.** Naša láska musí byť taká, aká je láska Božia - univerzálna a bezpodmienečná. Mať takúto lásku je možné iba preto (alebo len vtedy) keď v nás prebýva Duch Boží.

5.   A našou túžbou musí byť milovať a **SLÚŽIŤ**. **Naša túžba musí byť odprevádzaná skutkami.** (aj keď sme si vyššie spomenuli, že skutky nie sú najdôležitejšie, ale že nie sú na prvom mieste podľa Ježiša, predsa sú dôležité. Skutky sú totiž ovocím Ducha, prejavom, že žije v nás.  Ono vlastne faktom je to, že ak je v nás naozaj Duch Svätý, potom sú tu aj skutky. Prítomnosť Ducha Svätého bez vonkajších skutkov je nonsenzom. Opak je ale možný. Človek môže mať skutky, ale nemusí mať Ducha. Nemôže však mať Ducha a nemať skutky. Skutky sú tu automatické). Evanjeliá už nemôžu byť v tomto ani jasnejšie. U Lukáša je rozprávanie Ježišovo o prikázaniach lásky ilustrované príbehom **o milosrdnom Samaritánovi**. Taktiež na konci, pri **poslednom súde**, jediným kritériom bude služba. Lukášova verzia príkazu lásky poznamenáva, že iných máme milovať ako seba samých. Nakoľko každá láska pochádza od Boha, aj láska k sebe samým pochádza od Boha. Keď milujeme seba samých a keď posluhujeme sami sebe v našich potrebách aj vtedy poslúchame Ducha Svätého. Kritériom tu samozrejme je, že ide **o sebalásku zdravú**, a že hlavným zameraním tejto lásky je služba Bohu a ľuďom.

Túžba po raste v láske a službe Bohu a blížneho nás postupne vnútorne pretvára. Žiadna túžba nemá väčšie šance byť vypočutá, ako práve táto, pretože tu ide o túžbu po svätosti. Je to tým, že čím viac vecí v našom vnútri je pretransformovaných, tým silnejší je v nás aj hlas Ducha Svätého a tým slabší je v nás hlas zla. Na začiatku duchovného rastu je to naopak, preto musíme pri snahe o dobro prekonávať takú obrovskú námahu. A tak sa môže po čase stať, že konanie dobra sa nám stane akoby druhou prirodzenosťou, tak ako to bolo v prípade Matky Terezy, Pátra Pia, Jána Bosca či iných.

Ako som teda na tom ja? Ako by som vo svetle týchto kritérií obstál? **Je vo mne prítomný Duch Svätý alebo nie je. Ak je (čo iste je), tak v akej miere?**

**Turíce 2007 (C)**Sk 2,1-11;1Kor 12,3-7,12-13;Jn 20,19-23: **Duch Svätý v dejinách**UPC, Bratislava, 27. 5. 2007

„Pred niekoľkými rokmi, na **samom začiatku 70-tich rokov,** som strávil leto ako výpomoc v jednej farnosti v San José v Kalifornii," hovorí istý kňaz. „Je to asi 80 km na juh od San Francisca. Počas tejto mojej výpomoci vo farnosti ma istí farníci pozvali raz na jedno **stretnutie tzv. modlitebnej skupiny**. Bolo tam spolu si 30 až 40 ľudí, muži i ženy, mladí i starí. Spievali sme piesne, držali sme sa za ruky, modlili sme sa a meditovali. Keď sme tak meditovali v tichu, zrazu jeden zo skupiny **začal nahlas hovoriť**. Alebo snáď lepšie by bolo povedať, že sa z neho začala doslova akoby **liať** reč. Problémom bolo to, že to bolo absolútne **nezrozumiteľné drmolenie**. Bol to desivý zážitok a cítil som, ako sa - nezvyklý na niečo podobné - chvejem na celom tele. Keď tento jeho výstup skončil, **ďalší člen skupinky sa začal modliť za dar porozumenia** tomu, čo tu bolo povedané. Po istej odmlke zasa tretí člen skupiny prekladal alebo lepšie **vykladal, čo bolo povedané**. Nič mimoriadneho nebolo povedané. Celkom jednoduché a vlastne známe myšlienky. **Čo však bolo mimoriadne na tomto všetkom bola udalosť samotná.** Čo som vtedy ešte nevedel a čo som sa dozvedel až neskôr bolo to, že **toto bolo jedno z prvých stretnutí toho, čo sa neskôr začalo nazývať charizmatické skupiny**. Pravdu povediac, toto bola **druhá takáto skupina na celom svete**. Počas ďalších desiatich rokov sa **charizmatické hnutie** šírilo obrovskou rýchlosťou a stávalo sa čím ďalej tým známejším. To, čo som v ten večer zažil v San José bol **prejav tzv. daru jazykov** (glosolalia), ktorý sa po prvý raz praktizoval v deň Turíc počas apoštolských čias."

A kňaz pokračuje vo svojich spomienkach ďalej, tým, že toto hnutie akosi hodnotí. A myslím si, že jeho slová by mohli byť platné i pre nás, v našej dobe, na Slovensku, nakoľko i u nás je charizmatická spiritualita veľmi obľúbená u jedných a naopak sú z nej v rozpakoch, iní. Kňaz hovorí: „Napriek **dobru**, ktoré charizmatické hnutie doteraz vykonalo a stále ešte koná, vždy som mal **dve výhrady** voči nemu. Cítil som, (1) **ako keby iba členovia charizmatického hnutia mali** akýsi privilegovaný prístup k Duchu Svätému, a že ako keby Duch Svätý uprednostňoval iba komunikáciu s organizovanými skupinami. (2) Bola tu tiež **tendencia**, ako tomu bolo v ten večer v San José, akoby **zvýrazňovať mimoriadne prejavy Ducha Svätého**, ako boli napríklad dary jazykov a dar uzdravovania, čo bolo dosť silne **na úkor** omnoho početnejších bežných prejavov (či vyliatí) Ducha Svätého, s ktorými sa stretávame v každodennom živote. **A my predsa vieme, že každý jeden človek má prístup k Duchu Svätému a Duch Svätý má prístup ku každému jednému človeku**. Patria sem nielen tí, ktorí sú veriaci, ale dokonca aj neveriaci, nielen tí, ktorí sú napojení na organizované náboženstvo, ale aj tí, ktorí nie sú. **„Duch veje kam chce"**, hovorí Ježiš v Jánovom evanjeliu. Par excellence Duch Svätý sa prejavuje cez **jedincov, ktorí sú obdarení špeciálnymi darmi**. No bežne sa prejavuje cez mnohých iných, menej pozorovaných."

Dôležité námietky! Ducha Svätého nemožno spútať a obmedziť len na jedno miesto alebo len na jednu skupinu ľudí. Aj keď samozrejme jestvujú privilegované miesta prítomnosti Ducha Svätého a privilegovaní jedinci, **jemné naliehania** Ducha Svätého zakúša každý jeden človek. Sú to napríklad tie chvíle a momenty v našom živote, kedy máme **nutkanie ísť ponad seba samých** a vykonať niečo, **čo takmer hraničí s hrdinstvom**. Alebo vyjsť zo seba a **pomôcť niekomu, kto sa nachádza v problémoch**, **obetovať** svoj čas alebo svoju pohodu na totálne nesebecké ciele. V skutočnom živote **týchto momentov nie je veľa** a prípadov, kedy ich vypočujeme a necháme sa nimi viesť je **ešte menej**. **Najväčšími krachmi** v našom živote **nebudú pravdepodobne pokušenia k zlu**, ktorým sa poddávame, ale skorej to bude **dobro, ktoré odmietame vykonať**, hoci nás k nemu naše vnútro - vlastne Duch Svätý v našom vnútri - pohýna. Mali by sme **dať zelenú našim veľkodušným impulzom** namiesto toho, aby sme sa v poslednej chvíli stiahli a tak vlastne zmarili impulzy a inšpirácie a vlastne aj akoby doslova naliehania Ducha Svätého.

**Duch Svätý sa však najlepšie uplatňuje u jedincov, ktorí si najlepšie uvedomujú svoje dary a využívajú na ich rozvoj vhodné príležitosti.** Pozrime sa na **dejiny sveta**, dokonca aj na dejiny našej vlastnej krajiny, či prostredí, v ktorých žijeme. **Každé jedno hnutie**, ktoré zatriaslo povrchom zemským bolo výplodom uvažovania, dumania a povedzme to priamo aj snov nejakého výnimočného jedinca. A za týmito inšpiráciami vždy stojí Duch Svätý. **Martin Luther King** v USA napríklad začal krížovú výpravu za občianske práva černochov, **Mahatma Gandi** takmer sám zrovnoprávnil celý subkontinent. Čím iným sú dejiny Cirkvi, ako životmi svätých, líniou jedincov takého kalibru, ako bol napríklad **sv. František Assiský, Ignác z Loyoly, Vincent z Pauly, Ján XXIII.** A **Matka Tereza** z Kalkuty a pápež **Ján Pavol II.** v posledných časoch? Ako inak máme vnímať aj iniciatívy prichádzajúce k nám v ľuďoch, ako sú napríklad **Jean Vanier, Roger Schutz, .... Marián Kuffa** (ktorý pracuje na Spiši s narkomanmi)**...** a pod? Dejiny sveta nie sú ničím iným, iba **dejinami Ducha Svätého**. Títo jedinci, spolu s Duchom Svätým **obnovili a obnovujú zem a svet**. Aj ja, či ty za pomoci Ducha Svätého **môžeme robiť to isté. A toto je vlastne posolstvo Turíc.**

Zoslanie Ducha Svätého B 31.5.09

Žijeme v dobe rozmanitých bezpečnostných zariadení. Známy je napríklad systém kódovania, podľa ktorého si určíme nejaké čísla, ktoré nikto druhý nepozná a tie nám pomáhajú otvoriť napríklad trezor alebo zámok na dverách. Alebo existujú špeciálne kľúče a zámky, ktoré majú vysoký stupeň bezpečnosti. V dnešný sviatok sa môžeme pýtať, čo je tým kódom, tým kľúčom, ktorý nám pomôže “otvoriť”, teda pochopiť dnešný sviatok? Tým správnym kľúčom je známa udalosť zo Starého zákona, ktorú poznáme pod názvom Stavba babylonskej veže.

Ona nám rozpráva o pýche ľudí, ktorí sa rozhodli postaviť vežu, ktorá bude siahať až do neba. To podľa vtedajšieho poznania znamenalo dostať sa až do príbytku Boha. Začali veľkú prácu, ale ju neukončili. Prečo? Biblia hovorí, že si prestali rozumieť. Boh, aby potrestal ich pýchu, pomiešal im jazyky. Tento opis netreba rozumieť doslovne, ako keby začali pri stavbe všetci rozprávať inými jazykmi. Nebolo to takéto pomiešanie jazykov. Stavba tejto veže je obrazom zaslepenia človeka, ktorý túži urobiť niečo, čo ho urobí slávnym, čo ukáže jeho veľkosť. V staroveku takýmto prejavom bola stavba mimoriadnych rozmerov. Pýcha a túžba po moci spôsobila, že si nedokázali stavitelia veže rozumieť.

Symbol babylonskej veže je stále aktuálny. Stačí, keď si spomenieme v celosvetovom meradle zbrojárske túžby alebo snahu o dobytie kozmu, podmanenie prírody, vytvorenie svetového morálneho systému bez Boha. To všetko sa podobá Babylonskej veže a jej staviteľom. To všetko ale aj spôsobuje pomätenie jazykov a vzťahov medzi ľuďmi. Aj v privátnom živote existuje nebezpečenstvo postavenia vlastnej babylonskej veže. To sú túžby ako urobiť nejakú kariéru, ako sa stať bohatým, ako vlastniť všetko, čo sa vlastniť môže. A práve takýto ľudia strácajú schopnosť porozumieť si s inými. Je predsa nemožné, aby si rozumel človek, ktorý má v banke milióny korún s tým, ktorý je chudobný. Oni obidvaja môžu dobre hovoriť po slovensky, ale rozumieť si nebudú. Je nemožné, aby si majiteľ nejakého podniku alebo skupina ľudí, ktorá ho privatizovala a buduje si super moderné vily mohli rozumieť s robotníkom, ktorý z mesačnej výplaty musí vyživiť rodinu. To nič, že hovoria po slovensky, oni si nebudú rozumieť. A tak isto je nemožné, aby nejaký muž, ktorý celý svoj život zasvätil nejakej práci, lebo v nej vidí perspektívu kariéry a zabudol na svoju rodinu, aby si on mohol rozumieť so ženou a deťmi. Aj tu nastane pomiešanie jazykov. A neraz stavba takýchto novodobých babylonských veží končí tragicky.

Dnešná slávnosť je odpoveďou na toto ľudské zaslepenie. Duch Svätý, ktorý zostúpil na apoštolov spôsobil, ako sme počuli v Skutkoch apoštolských, že im všetci cudzinci v Jeruzaleme rozumeli. Prečo? Lebo hovorili jazykom lásky Ducha Svätého, ktorému rozumie každý človek. To je jazyk srdca a kdekoľvek je ľudské srdce, tam sa tomuto jazyku rozumie. Jazyk lásky je svetovým esperantom, ktorému rozumia všetci ľudia.

Duch Svätý tak začal stavbu novej veže, ktorá siaha skutočne až do neba. Tou vežou je Cirkev so svojimi veriacimi, ako živými kameňmi, s ich ľudskými srdcami otvorenými pre potreby druhých, srdcami, ktoré hovoria jazykom lásky. Od apoštola Petra, cez sv. Františka až po dnešného Sv. Otca, ľudia vstupovali do Cirkvi, milovali Cirkev, obetovali sa za ňu práve preto, že tí, ktorí v nej žili, ktorí ju reprezentovali, hovorili jazykom lásky. Celé dejiny Cirkvi sú dejinami jazyka Ducha Svätého. Kedykoľvek na niektorom mieste sveta prestala Cirkev hovoriť týmto jazykom, vtedy začala strácať, vtedy jej nikto nerozumel. Aj my sa zdokonaľujme stále v tomto jazyku. Majme otvorené srdce, aby v nás mohol prebývať Duch Svätý a cez nás miloval každého človeka, ktorý potrebuje našu pomoc, našu lásku. Len tak sa môžeme pričiniť, aby Cirkev, dielo Ducha Svätého, dotýkala sa neba tam, kde žijeme.

Rozprávka nám hovorí o huslistovi, ktorý tak prekrásne hral, že všetci, ktorí ho počuli hrať, začali tancovať. Raz tiež huslista hral, ľudia tancovali a okolo išiel hluchý človek. Keď ich videl, povedal, že to sú šialenci, ktorí skáču bez ladu a skladu. Svätodušné sviatky sa nazývajú aj sviatkami narodenia Cirkvi. V ten deň, keď na apoštolov zostúpil Duch Svätý, prijalo krst asi tri tisíc duší z Izraela a okolitých krajín, ktorí boli na púti v Jeruzaleme. Oni sa stali prvými členmi sv. Cirkvi, ktorú viedol prvý pápež, sv. Peter.  
Aj dnes existuje veľa ľudí, ktorí sa čudujú, že niekto patrí do Cirkvi. Pokladajú nás často za zaostalých a nemoderných. Ich postoj je preto taký, lebo sa podobajú na hluchého z rozprávky, ktorý nepočul krásnu hudbu, a preto sa čudoval prečo ľudia tancujú. Oni nepoznajú Cirkev, a preto nevedia pochopiť, prečo do nej patríme.

Nám dnešný sviatok chce znova ukázať krásu a hodnotu Cirkvi, ktorá sa začala rozrastať po zoslaní Ducha Svätého. Chce nám však aj povedať, čo pre nás Cirkev znamená a čo nám dáva. Teológ sv. Pavol nám predstavuje Cirkev ako telo, v ktorom je mnoho údov, ale tvoria jedno telo. Z tohto Pavlovho vysvetlenia plynie radostná pravda, že člen Cirkvi nie je zmanipulovaná osobnosť, ale suverénny jedinec, ktorý dostal od Boha jedinečné dary a jedinečné poslanie. To je to konštatovanie, že od jedného Ducha dostali ľudia rozličné dary, služby a sily.

Niekto dostal dar modlitby. Dokáže sa s láskou k Bohu a k blížnemu dlho modliť. Má radosť z každej chvíle, ktorú prežije v rozhovore s Bohom. Modlitba je bytostnou súčasťou jeho života. Iný má dar charity. Dokáže sa s láskou venovať svojim blížnym. Navštevuje chorých a opustených. Obdaruje ich peniazmi alebo nejakým darčekom. Je trpezlivý a obetavý. Zasa iný dostal dar múdrosti. Vie iných s láskou poučiť, vysvetliť, pomôcť. Rád sa stále vzdeláva pre svoje potešenie a pre dobro bratov a sestier. Iný dostal dar viesť. Má vzťah k deťom, mládeži, dokáže ich nadchnúť, vytvoriť spoločenstvo a pozitívne na nich vplývať. Niekto má dar organizovať. Dokáže pre druhých vytvoriť a realizovať veľa náboženských, kultúrnych či športových akcií. Niekto dostal dar uzdravovať. Boh mu dal také schopnosti, že vie napríklad napraviť chrbticu. Niekto dostal dar humoru. Dokáže medzi ľudí prinášať smiech, radosť, pohodu. Áno, každý z nás má nejakú charizmu. Cirkev túto charizmu nechce v človekovi potláčať. Práve naopak, chce, aby ju človek rozvinul do čo najplnšej miery.

Duch Svätý je v tom jedinečný, že dokáže v Cirkvi tieto dary spojiť v jedno krásne živé telo, kde je každý kresťan potrebný a nezastupiteľný. V iných organizáciách si ľudí vyberajú podľa rozličných nárokov a potrieb. V Cirkvi nie sú žiadne podmienky a zvláštne predpoklady, aby bol niekto jej členom. V Cirkvi neexistuje žiadny druh diskriminácie. V Cirkvi sa môžu realizovať ľudia všetkých typov, vzdelaní a spoločenských postavení. Cirkev chce pomôcť každému len v jednom: aby si uvedomil, že svoju charizmu nedostal len pre seba, ale predovšetkým pre dobro druhých. Aby človek uveril, že jeho život má len vtedy zmysel, keď ním oslavuje Boha a prináša radosť iným. My máme v tejto chvíli dôvod zamyslieť sa sami nad sebou a pýtať sa, či naše dary, charizmy a schopnosti rozdávame svojim blížnym. Či cíti naša farnosť, že v nej žijeme. Či nám robí radosť dávať druhým čosi zo seba. Ak sme náhodou do dnešného dňa mysleli len sami na seba, ak sme nikomu nič nedali zo svojich schopností nezištne a s láskou, tak sa to rozhodnime zmeniť. Budeme sa čudovať, o čo šťastnejší budeme, než doposiaľ.

Ďakujme našim rodičom, že nás priviedli do sv. Cirkvi krstom a birmovkou. Ďakujme Duchu Svätému, že môžeme veriť v Ježiša Krista. Ďakujme, že môžeme žiť v tejto našej farnosti a byť pre ňu užitoční. Ďakujme, že v Cirkvi máme všetci svoju hodnotu, svoj význam a svoje naplnenie života.