Vernosť

Pondelok, 2. mája 2005

Syn litovským prisťahovalcov **Edward Krauciunas** vyrastal vo štvrti neďaleko známych chicagských jatiek, ktorá bola známa svojou kriminalitou. Keď na svojej ceste na hodiny hry na husliach prechádzal cez tri národnostné oblasti, Íri, Taliani a Poliaci ho na striedačku **prepadávali**; či už na ceste tam alebo späť. Nikdy sa mu nepodarilo stať sa dobrým huslistom, no stal sa **dobrým boxerom**.

Jeho otec pracoval ako mäsiar a vlastnil ostrého Dobermana, aby znechutil potenciálnych zlodejov. Príjem rodiny nebol nikdy dostatočný, a tak Edward mohol sotva dúfať, že jedného dňa príde chvíľa, kedy sa bude môcť odsťahovať z tejto štvrte a **ísť za lepším životom**. Univerzitu si jednoducho nemohol dovoliť a preto nepripadala do úvahy.

No ako **futbalista na Inštitúte De La Salle** zaujal stredoškolského trénera Norman Barryho. A práve Barry – nakoľko mal problémy vysloviť jeho meno Krauciunas – mu skrátil meno na „Krause“ a výraznou mierou prispel k jeho prezývke „Moose“, pod ktorou bol potom neskôr známy. Barry hral v neporaziteľnom tíme univerzity Notre Dame aj na Národných majstrovstvách r. 1920 a bol spoluhráčom legendárneho George Gippa. Svojho mladého zverenca Krauciunasa si teda Barry obľúbil, lebo v ňom videl veľký potenciál, a raz sa rozhodol, že ho počas jedného víkendu vezme so sebou na Univerzitu Notre Dame v South Bend, Indiana a umožní mu, sa **ukázal svoju zručnosť** v americkom futbale pred kritickými očami svojho bývalého trénera Knute Rockneho.

Rocknemu sa páčilo, čo videl a Moose Krauseovi udelil na Univerzite Notre Dame **atletické štipendium**. Pri spätnom pohľade to bola snáď tá najlepšia investícia, akú univerzita kedy mohla urobiť. Krause postupoval rýchlo, až sa stal celonárodne uznávaným útočným krídelným hráčom v prednej línii. Získal mnoho uznaní a ocenení. Univerzitu skončil s vyznamenaním v odbore žurnalistika. Po promócii zostal osem rokov na univerzite, ako **basketbalový tréner**. Neskôr sa stal na univerzite **športovým direktorom**. Post zastával od r. 1949 do r. 1981. Ocenením za jeho legendaritu v športe mu bolo to, že sa dostal do **Futbalovej, ale i Basketbalovej haly slávy**, čo je dosť výnimočné.

R. 1967 krátko po tom, čo sa Krause vrátil z Ríma, kde jeho syn Edward Krause, Jr. bol vysvätený za kňaza ako člen Konkregácie Sv. Kríža, prišlo k **závažnej tragédii**. Mooseho žena Elisa utrpela **ťažké zranenie**, keď mladý vodič, riadiaci auto pod vplyvom alkoholu nedal prednosť na stopke a vrazil do zadnej časti taxíka, v ktorom sa viezla. Bola ťažko zranená **na dvoch miestach na mozgu**: jedno poškodilo jej pamäť a druhé ovládanie citov. Lekári jej tej noci nedávali žiadnu šancu na prežitie. No Moose opakovane vyjadril svoju istotu, že jeho žena prežije.

A naozaj, prežila a žila ešte ďalších 23 rokov. No v akom stave! Najprv strávila 4 mesiace v intenzívnej liečbe, potom sa niekoľko rokov zotavovala no posledných 8 rokov strávila v súkromnom sanatóriu v ťažkom stave. **Počas tejto záverečnej fázy jej choroby i jej života ju Moose navštevoval 2 krát denne, kŕmil ju, keď sama nebola schopná jesť a spieval jej, keď už nemohla sama rozprávať.** V sanatóriu oslávili aj 50. výročie svojej svadby. Bola to dojímavá slávnosť. Moose mal na sebe frak a obaja si spoločne **obnovili svoje dávne manželské sľuby**.

**Vernosť**, ktorú nielen v krásnych chvíľach ich manželstva, ale hlavne vo chvíľach utrpenia a skúšky prejavoval Moose svojej žene bola úžasná. Prezident Univerzity Notre Dame Theodor Hesburgh, C.S.C sa o nej vyjadril pred Mooseho synom Edwardom, Jr. takto: **„Tvoj otec mal v živote množstvo výnimočných úspechov, ktoré ho urobili slávnym, no v Božích očiach žiaden z nich nemá väčšiu hodnotu než to, ako sa počas celých tých rokov staral o svoju manželku a tvoju matku.“**

Moose Krase bol obor a legenda v **športe**, ktorý bol bežným miestom pre obrov, a v **škole**, kde legendy boli bežnou vecou (Notre Dame). No všetky znaky jeho výnimočnosti, nech boli akokoľvek obdivuhodné, sa dostali **až na druhé miesto** v porovnaní s vernosťou, ktorú preukazoval svojej žene Elise. Svet poznal jeho mediálny obraz, no tí, ktorí mu boli blízko videli ešte niečo viac; čosi, čo bolo omnoho dojímavejšieho a hodnotnejšieho, než mediálne prezentované športové úspechy. Jeden z ďalších športových velikánov Univerzity Notre Dame bývalý futbalový tréner Ara Parseghian to vyjadril takto: „Jeho **oddanosť viere a manželským sľubom** je obdivuhodná a nasledovaniahodná. Nepoznám nikoho, kto by bol svojej žene oddanejší, ako Ed počas tých dlhých rokov, keď bola nešťastne zranená pri automobilovej nehode, ktorá ju obrala o normálny život. Počas týchto rokov Moose bol schopný svojej žene slúžiť a napĺňať všetky jej potreby. Nejestvuje lepšie svedectvo o oddanosti rodine a viere.“

Moosemu nikdy nechýbali príležitosti ani **stimuly k užívaniu si príjemností širokého spoločenského života**. Bol známym a uznávaným človekom, mal veľa priateľov a všade ho pozývali. Nič podobného mu jeho chorá žena v ústave nebola schopná ponúknuť. Keď opakovane odmietal žiadosti cestovať so svojím tímom alebo vyjsť si na golfové prázdniny mnohí ľudia mu vyjadrovali nad jeho údelom svoju **hlbokú ľútosť**. No o­n svojmu synovi, kňazovi Edwardovi, raz povedal: „Je mojou zodpovednosťou starať sa o tvoju matku – nejestvuje na svete miesto, kde by som bol radšej, ako miestnosť, kde som spolu s ňou.“

**Vernosť je výraznejším a hodnotnejším prejavom lásky, ako túžba po nejakom osobnom šťastí.** Krause o tom píše: „Najťažším obdobím môjho života bola chvíľa, keď moja manželka ostala ochrnutá po automobilovej nehode. Štyri mesiace bola na pokraji smrti. Teraz, po jej čiastočnom uzdravení a po rokoch jej nemohúcnosti v ústave nesieme jej údel spoločne. No ak mám byť úprimný, pre oboch z nás je to skutočné ukrižovanie.“ Istý autor na to uvádza zaujímavý, aj keď veľmi rozpačitý príklad. Hovorí, že niečo podobné zažili prvotní rodičia v raji. Evin zhrešila pred Adamom. Medzi týmito dvoma hriechmi, Eviným a Adamovým, Adam naisto veľmi dobre cítil, že bude lepšie doprevádzať svoju ženu na východ od Edenu, ako zostať v raji sám bez nej. Určite, pekná myšlienka, hoci škoda, že to musel urobiť cez hriech. Určite by to bolo šlo aj bez účasti na jej hriechu. No myšlienka je tu dosť jasná: **túžba byť s tým, koho milujem je naliehavejšia a dôležitejšia, ako túžba po vlastnom šťastí.** Tí, ktorí skutočne poznali Mooseho, namiesto ľútosti nad jeho údelom ho skorej obdivovali a snáď mu i závideli.

***Komentár***

**Čo je vernosť? Je to čnosť, ktorá nám umožňuje pevne vytrvať v žití svojho záväzku.** Život bez záväzku je život nezrelý. Už sme si o tom hovorili pri iných čnostiach. No nateraz si povedzme aspoň to, že každý človek sa musí niečomu v živote naplno oddať a tomuto potom zasvätiť všetko ostatné. Na vernosť tomu, čomu sa oddal musí **nasmerovať všetky svoje energie**. Bez záväzku je život povrchným, bezcieľnym, prázdnym a egoistickým. Sľub vernosti sa môže odohrávať na troch rozličných rovinách. Môžeme hovoriť o záväzku nejakej **úlohe,** napríklad nejakému projektu, poslaniu, vízii; o záväzku **ideálu**, napríklad spravodlivosti, pravde či kráse; a o záväzku **inému človeku**, napríklad v manželstve, ako to vidno na príbehu Mooseho Krausea, keď verne žil svoj manželský sľub, ktorý dal svojej manželke Elise v deň svadby. Do tohto posledného patrí aj záväzok napríklad rehoľnému stavu, či kňazstvu, hoci tieto záväzky sú celistvejšie: určite zahŕňajú aj úlohu a ideál.

Dnešná spoločnosť, ako hovoria odborníci, je charakterizovaná mnohými problémami. Jedným z nich – ak nie najvýraznejším – je **kríza záväzku**. Ľudia sa na život pozerajú veľmi relatívne a z tohto pohľadu **nie je možné, podľa nich, urobiť žiaden permanentný záväzok**. Preto sa ľudia nevydávajú alebo neženia a odmietajú oddať sa na celý život permanentnému životnému stavu, ako napríklad kňazskému alebo rehoľnému životu. A tí, ktorí tak urobili, povzbudzovaní takýmto relatívnym videním myšlienky záväzku, svoje záväzky vyjadrené sľubmi dosť často **opúšťajú**. Je to však veľký problém, pretože **bez záväzku nie je možné uskutočniť nič trvalé**. A čo je najhoršie, bez záväzku **nie je možná dôvera**. Ako môžem veriť človeku, alebo sa spoliehať na človeka, o ktorom neviem či neutečie odomňa vo chvíli, keď ho najviac potrebujem? Spomeňme si na opustené deti v rozbitých manželstvách, na manželských partnerov pokorených odmietnutím zo strany toho, na ktorého vsadili všetko, na ľudí vo farnosti, ktorým sa ožení kňaz a pritom tak veľmi mu dôverovali, na spolupracovníkov človeka pri dôležitom projekte, ktorý sa nabalí a odíde k niečomu pohodlnejšiemu (por. Judáša v Jn 13, 30: „...a bola tma). Takéto správanie spôsobuje ľuďom skutočné rany a niekedy priam neskutočné utrpenie. No najhoršie je, že takíto ľudia sami sa nebudú ochotní nikdy ničomu zaviazať, lebo už neveria nikomu a v nič. Všetko sami začnú relativizovať. Kde potom ľudia nájdu istoty?

Vernosť je najčastejšou metaforou na popis **vzťahu Boha a človeka v Písme**. Boh uzatvára zmluvu so svojím ľudom a zo svojej strany sľubuje ľudom neochvejnú vernosť. **Toto spôsobuje v ľuďoch dôveru.** **A dôvera vedie k vnútornému pokoju a pohode.** No Boh žiada vernosť aj z druhej strany, voči sebe. Boh a my, to je vzťah, ako manželstvo. Vernosť musí byť zachovávaná z oboch strán. No zakiaľ Boh je neustále verný, človek svoju vernosť berie veľmi pragmaticky. Samozrejme na svoju škodu.

Je treba, však, povedať, že **nie každá vernosť je dobrá**. Vernosť treba aj testovať. Nie každý záväzok je hodný nasledovania. Preto je nutné pred uskutočnením záväzku jasne a vo svetle Božieho Slova a svojich schopností **skúmať**, či to, do čoho ideme je dobré alebo nie. Inými slovami, či to je Božie dielo alebo iba naša fikcia. Ak sa taký záväzok uskutočnil, treba ho zrušiť. No k veci sa musí pristupovať zodpovedne a nesebecky. **No platný záväzok sa musí zachovať, aj keď človek prechádza údoliami tmy, kríz a často osamelosti.** A vlastne práve vtedy, lebo zmysel vernosti leží presne v takýchto nepríjemných chvíľach. Vernosť je tu na to, aby sme dokázali pokračovať v putovaní, nezastavili sa a prišli k cieľu.

Dnešná spoločnosť má tri veľké **námietky proti čnosti vernosti**. Po prvé, na vernosť pozerá ako na niečo, čo **nie je zlučiteľné so slobodou**. Po druhé, tvrdí, že nikto nemá ani právo ani povinnosť postaviť **slepo voči neznámej budúcnosti**. A konečne, trvá na tom, že vernosť sa môže ukázať ako **jalová, bez ovocia** a preto v konečnom dôsledkom to môže byť odsúdeniahodné márnenie času.

Tieto námietky sú veľmi viditeľné hlavne postoji dnešnej spoločnosti voči **vernosti v manželstve**, kde sa zotázňuje jej hodnota. Ľudia si chcú v princípe udržať slobodu rozviesť sa (pozri sa na pokusy niektorých dnešných politikov schváliť zákon o predmanželskej zmluve) a to zvlášť v situáciách, kedy príde k neželateľným zmenám, alebo keď sa vynoria príťažlivejšie alternatívy (napríklad manžel sa zaľúbi do šarmantnejšej ženy). Chcú slobodu rozviesť sa v prípade, keď si už prestanú želať byť spolu v manželstve, alebo keď sa im začne znova páčiť slobodný stav alebo manželstvo s iným človekom.

Žiadna z týchto námietok však nie je skutočne namierená na jadro a podstatu vernosti. **Vernosť si totiž zachováva svoju oddanosť záväzku nezávisle od vonkajších okolností.** Lebo je nad slnko jasnejšie, že väčšina – ak nie všetky – veľkých úspechov v umení, vede a medziľudských vzťahoch **by nebolo možných bez vernosti**. Neodškriepiteľnou pravdou je, že **veľké veci a úspechy vždy predpokladajú vernosť**.

Niektorí hovoria že vernosť stojí proti slobode. Pravda je však presne opačná: **vernosť bez slobody nie je možná**. Ak nie je záväzok, sľub alebo prísaha urobená v slobode, celá vec bude nezmyslom. Zvyk žiadať nejakých služobníkov (napríklad vo významných úradoch), aby verejne urobili prísahu je známkou úcty voči ich ochote a schopnosti odovzdať sa slobodne spoločnému dobru. Manželský sľub, ktorý si snúbenci vyjadrujú verejne slovami „sľubujem...“ je darom seba; darom, ktorý sa dáva v slobode. Tento sľub však nie je jednorazový. Predpokladá časté, ba každodenné obnovovanie, zvlášť vo chvíľach, keď sa zmenili okolnosti. Sľub, ktorý sa robí v slobode musí sa v slobode aj neustále obnovovať. Urobiť sľub a tento sľub aj zachovávať v každodennom živote si vyžaduje **vysoký stupeň slobody**. Vernosť tiež predpokladá, že človek vie, že sloboda samotná nie je konečnou a najvyššou hodnotou. Sloboda je iba prostriedkom. Jej zmysel spočíva v tom, že nás vedie k vyššiemu dobru.

**Aj keď budúcnosť je neistá, bolo by fatálne neoddávať sa záväzkom.** Vlastne vernosť záväzku má presne preto hodnotu, lebo nám dáva istotu, že vytrváme, aj keď sa všetko okolo nás (ba i v nás) zmení. Ak vstupujme do vzťahu (alebo do projektu) bez odhodlanosti byť verní, potom si automaticky **nechávame zadné, únikové dvierka**. Keď potom nastanú ťažkosti, dvierka určite použijeme. **Namiesto toho, aby sme ťažkosti riešili, od nich ujdeme.** Predstavme si pilota, ktorý by pri najmenších ťažkostiach použil padák a vyskočil z dopravného lietadla. A pritom by mohlo ísť o poruchu, ktorá bola pri troche námahy riešiteľná. A aj keby nebola, pilot predsa nemôže nechať lietadlo s cestujúcimi napospas osudu a hľadieť len na „záchranu“ svojho vlastného života. Dánsky filozof Sřren Kierkegaard, sa vyjadril, že žijeme smerom dopredu, no učíme sa smerom dozadu. Budúcnosť nie je jednoduchým opakovaním minulosti. Budúcnosť, to je horizont, za ktorým leží čosi nové a kde na nás čaká spústa prekvapení. No cesta k nemu vedie aj cez neúspechy a sklamania. My však musíme kráčať.

Treba zdôrazniť, že **pred tým**, než urobíme trvalý záväzok musíme mať **veľké množstvo vedomostí** ohľadom toho, kto sme a čoho sme schopní. Vernosť si požaduje presne toľko **sebapoznania**, koľko si ho požaduje **sloboda**. K vernosti potrebujeme aj **odvahu** i **nádej**.

Sľub sa občas môže ukázať ako **neproduktívny**. Napríklad manželka môže zomrieť krátko po svadbe. Záväzok konkrétnemu povolaniu, štúdiám alebo zamestnaniu nebude možné kvôli nepredvídaným okolnostiam zachovať. Napriek tomu však potrebujeme pochopiť fakt, že podstatná krása vernosti nespočíva v jej schopnosti zaistiť alebo priniesť nám priaznivé ovocie. Jej krása a hodnota spočíva v **odvahe**, ktorú pri nej potrebujeme, v **nádeji**, ktorú dáva nám i tým, ktorí sa na nás spoliehajú, v našej **viere** v Božie riadenie a prozreteľnosť v našom živote, a našich **schopnostiach**, ktoré ako ľudia máme. Vernosť z nás často vytiahne priam neskutočné veci, v ktoré by sme nikdy nečakali, že ich máme. Slová **Matky Terezy** sú v tomto zmysle veľmi význačné: „Boh od nás nežiada, aby sme boli úspešní, ale aby sme boli verní.“ Pekne to vyjadruje aj epizóda z Homérovej Odyssey. Odeseus kráľ Itaky sa vracia domov po vyhranej vojne v Tróji. No domov nie a nie dostať. Blúdi takmer 20 rokov po mori a borí sa s nebezpečenstvami. Zaujímavý je výrok istého starca v jednej jaskyni, za ktorým prišiel po radu, aby mu ukázal cestu domov. Starec mu hovorí: „Domov nie je pre teba dôležitý. **Dôležitá je cesta domov**.“ Vernosť ceste je tá pravá vernosť.

Neschopnosť zachovať vernosť prináša nie slobodu ale rozklad, nie realizmus ale nestálosť a prelietavosť, nie praktickosť ale ochablosť.

Veľký kresťanský existencialista Gabriel Marcel prikladá vernosti zvlášť vysokú dôležitosť. Podľa neho svojím sľubom sme schopní byť verní nie preto, že by sme mali ohľadom svojej budúcnosti nejaké záruky, ale preto, že sme schopní prekročiť svoje strachy a obmedzenosť a spoľahnúť sa na vernosť Boha cez Boha aj na vernosť iných ľudí voči nám. Kde je každý verný, tam je vidina skvelej budúcnosti. No začať musíme od seba.

Duša neustále hľadá svoju vlastnú integritu (celistvosť), alebo ak by sme použili náboženský jazyk, svoju spásu. No nenájde ju, ak sa bude spoliehať len na to, v čom má záruku. neustále vyhýbanie sa vernosti nám v konečnom dôsledku prinesie iba **zúfalstvo**. Duša musí konať na viere, a a napredovať s prosbou adresovanou tomu, ktorý nás pozýva, aby sme šli za tým, čo nás prekračuje. Človek musí vo svojom človečenstve uznať, že o­n nie je bytím nezávislým, ale že je bytím stvoreným. Vernosť, ktorou sa zjednocuje s tým, čo ho presahuje, je skutočne pre neho skutočne „tvorivou silou“, ktorá mu umožní viac a viac si uvedomovať svoje bytie a svoj cieľ.

Tí, ktorí kritizujú vernosť robia tak preto, lebo **im chýbajú iné čnosti**, ako napríklad sebapoznanie, pokora, odvaha, nádej, lojalita Bohu a blížnemu a viera v konečný cieľ vecí. Ak sa odmietneme vernosť – či už vernosť úlohe, ideálu alebo inému človeku – skôr či neskôr sa nevyhneme tomu, aby sme neskončili v zúfalstve na dne priepasti.

Logo nášho pastoračného centra nesie v sebe cestu s Krížom, zemeguľou a horizontom. Vyjadruje spiritualitu nášho centra: **vernosť ceste**. A vernosť sa vypláca.

·*Ako vnímaš vernosť? Považuješ ju za hodnotu?*

·*Aký si bol doteraz v zachovávaní svojich záväzkov? Nemáš za sebou množstvo porušených sľubov a nezachovaných slov? Je ti hodnotou príslovie: „Slovo robí chlapa (alebo ženu)!“?*

·*Čo urobíš pre to, aby si dokázal byť vernejší: v darovaní seba, svojho času, síl, prostriedkov? Čo urobíš preto, aby si prekonal svoj strach pred budúcnosťou?*

Cyklus úvah o láske: sekcia Cesty k láske  
**28. Božia milosť**„Lebo bezo mňa nemôžete nič urobiť." (Jn 15,5)UPC, Bratislava; **Pondelok, 29. 5. 2006**

Téma Božej milosť je veľmi rozsiahla, no nie je ju možné pri našej snahe o žitie života lásky obísť. V skutočnosti je to téma úplne **najpodstatnejšia**, pretože vyplýva z faktu, že od Boha sme vyšli, k Bohu smerujeme, a že Boh nás na našej ceste životom neustále **doprevádza**. Nikto z nás nie je pre neho nedôležitý. Naopak, každý jeden z nás je pre neho tak dôležitý, ako keby tu bol na svete iba on sám. Táto myšlienka je veľmi utešujúca, lebo nám hovorí **o neustálej starostlivosti Boha** o nás a o tom, že Bohu nie sme ľahostajní.

No je tu jeden problém. Každý sme zažili možno v živote **prehnanú starostlivosť** láskavej mamy, tety, učiteľky, alebo niekoho iného. Aj keď na jednej strane je príjemné, že sa niekto o nás stará, nie je príjemné, keď sa stará príliš, alebo keď nás svojou starostlivosťou tak dusí, že strácame slobodu. Jednou zo základných právd kresťanstva je, že Boh nás pri stvorení obdaril **slobodnou vôľou**. A túto našu slobodnú vôľu naplno **rešpektuje** počas celého nášho života a to dokonca i vtedy, keby sme sa obrátili proti nemu. Boh nám nezabráni konať zlo, pretože tým by narušil jeden z najdôležitejších darov, ktorý nám dal. Ak si toto uvedomíme, je to **strašné**, no na druhej strane veľmi **veľkorysé**. Kto z nás by - ak by mal túto možnosť - urobil čosi podobné? Zniesli by sme vedľa seba výtvor, ktorý by sa obrátil proti nám? Zniesli by sme napríklad počítač so slobodnou vôľou, alebo psa so slobodnou vôľou...? Ľudí so slobodnou vôľou v našom okolí máme, no aké máme ťažkosti ich akceptovať! A ak môžeme, radšej sa s tými, ktorých vôľa nekorešponduje s našou rozídeme. A pritom ľudia nie sú naším stvorením. Keby sme mohli, určite by sme ľudí okolo seba stvorili podľa svojich predstáv a urobili sme si ich závislými na svojich vlastných predstavách. S Bohom je to inak. Boh stvoril nás ľudí slobodných, a to aj napriek tomu, že vedel že sa mnohí z nás obrátime proti nemu.

No predsa: Boh sa aj napriek tomu o každého jedného z nás **stará** a aktívne nám pri konaní dobra pomáha. Jeho pomoc je **nenápadná, veľkorysá, nenásilná, stále prítomná, istá, účinná**. Je taká, že vôbec neobmedzuje našu slobodu. Je nám neustále k dispozícii a my ju môžeme použiť alebo nemusíme. V tom je naša sloboda: prijať alebo odmietnuť Božiu pravicu. Môžeme to urobiť, no bez nej sa nezaobídeme.

Je veľmi zaujímavé, že o nevyhnutnosti Božej pomoci hovoria nielen pramene náboženské: židovské a kresťanské, ale **i nenáboženské**, napríklad grécke či rímske mýty alebo i ľudová tradícia mnohých národov. Známa je napríklad myšlienka „**cesty hrdinu**". Nachádza sa aj v slovenských ľudových rozprávkach. Má veľa podôb, ale pokúsim sa zhrnúť jej hlavné body. **Janko** sa vyberie na cestu. Vie, že je už dospelý a nie môže ostať s mamou doma po celý život. Je dôležité, aby sa odlúčil od prostredia, ktoré ho síce priviedlo k životu, no robí ho nesamostatným. Preto teda ide do sveta. Mama mu napečie buchiet a z ťažkým žiaľom ho vyprevadí. Na ceste do neznáma sa stretne s nejakou **záhadnou bytosťou**, ktorá je stelesnením múdrosti (starec, víla...). Táto bytosť mu dá nejakú **vec** (prsteň, sedemmíľové čižmy, palicu), ktorá mu má pomôcť pri neriešiteľných situáciách, keď on sám vlastnými silami si už nebude stačiť. Janko sa poďakuje a ide ďalej. Príde do mesta, kde je smútok. Celé je potiahnuté čiernym súknom. Drak uniesol princeznú! Rozhodne sa draka zabiť a princeznú vyslobodiť. Stane sa. Pri tom **mu pomôže zázračná vec**, ktorú dostal od tajomnej bytosti na svojej ceste, lebo vlastné sily mu k premoženiu draka nestačia. S princeznou sa ožení a s rodičmi, ktorých pred časom opustil sa tým či oným spôsobom zjednotí.

Nebudem analyzovať komponenty tejto rozprávky. No dve veci sú tu dôležité: **drak** a **pomoc** o tajomnej bytosti. Drak je zlo v nás i okolo nás, s ktorým bojujeme a potrebujeme ho premôcť. Sami, vlastnými silami však na to nestačíme. Potrebujeme pomoc zhora, zázračnú milosť.

Cesta hrdinu sa nachádza i v žido-kresťanskej tradícii: **Abrahám**, **Jakub**, **Jozef** Egyptský, **Mojžiš**, **JEŽIŠ**, **emauzskí učeníci**, **komorník** etiópskej kráľovnej, **apoštoli**: hlavne Peter a Pavol... Aj Ježiš, aj napriek tomu, že bol Boh, potreboval pomoc zhora. Svojho Božstva sa zriekol a ako človek potreboval byť neustále v kontakte so svojím Otcom. **Cesta viery a rastu v láske je cesta hrdinu.** No je to cesta, na ktorej si aj napriek mnohým schopnostiam, ktoré máme neporadíme sami.

Ako to **konkrétne** vyzerá, ako sa pomoc zhora **prijíma** a **kto** ju dáva? Peknou ilustráciou nám môže byť príbeh z Jánovho evanjelia o **svadbe v Káne Galilejskej** (Jn 4, 11-18). Už ste niektorí jeden z možných výkladov tohto príbehu z mojich úst možno počuli, no nezaškodí pozrieť sa naň znova a v trocha inom kontexte. Ako vieme, na svadbu v Káne Galilejskej bol pozvaný Ježiš, aj s matkou i so svojimi učeníkmi. Bolo to podľa evanjelistu Jána na začiatku jeho verejnej činnosti. Evanjelium spomína, že na svadbe boli **dve vína**: **prvé**, ktoré pripravili tí, čo pripravovali svadbu a **druhé**, ktoré vytvoril Ježiš. Podľa niektorých autorov tieto dve vína symbolizujú **dva typy lásky**, ktoré sú prítomné nielen vo vzťahu medzi dvoma zaľúbencami, ale ktoré sa nachádzajú v živote vôbec, vo vzťahu k ľuďom vo všeobecnosti, ba dokonca i istým projektom. Pozrime sa na tieto dve vína a na to, čo je na nich v evanjeliovom príbehu zvláštne. A cez vína sa pozrieme na dva typy lásky.

**Prvé** víno vzniklo úplne **prirodzene**: vinica, práca okolo nej, oberačka, spracovanie hrozna, kvasenie, predaj, konzumácia. **Druhé** však bolo výsledkom **zázraku**: pripravil ho Ježiš, ktorý bol prítomný na svadbe a - ako hovorí evanjelista - bolo lepšie než to prvé.

Prvé víno symbolizuje tzv. **romantickú lásku**. To je to vnútorné splanutie, ktoré zacíti muž, keď sa stretne so ženou svojho srdca (a naopak), ale napríklad i človek, ktorý zacíti príťažlivosť k nejakému typu práce, povolaniu, projektu. Romantická láska, alebo eros (ako ju popisuje pápež Benedikt vo svojej encyklike) je úplne **prirodzená vec** a - pozor podržme sa - **nie je to láska**. Je to dar, ktorý do nás vložil Boh, aby nás tento dar v podstate zaslepil, aby sme sa ľahšie rozhodovali pre veci, ktoré v skutočnosti nie sú ľahké. Manželstvo napríklad nie je ľahké. Ani rehoľný stav či kňazstvo nie je ľahké. Nie sú ľahké, pretože ich súčasťou je pravá láska a tá si vyžaduje kríž. Ale k tomu ešte prídeme.

Veľa som nad **fenoménom romantickej lásky** premýšľal. Kedysi som čerpal viac-menej z literatúry, dnes čerpám aj z mnohých pastoračných skúseností. Literatúra o tejto láske hovorí veľa. Pravdu povediac, **svetská literatúra keď hovorí o láske, myslí iba na túto lásku.** A to je tragika. Pretože romantická láska láskou nie je. Ale literárne dedičstvo sa priam hemží príbehmi ako sú Rómeo a Júlia, Tristan a Ižolda, Rienzo a Lucia (Snúbenci od Manzoniho), atď., ak mám menovať len tie klasické diela. Zoznam tých novších by bol nekonečný. Tieto príbehy majú spoločnú jednu vec: buď ich hrdinovia zomrú v mladom veku alebo príbeh sa **končí** tým, že sa zosobášili. Žiaden nepopisuje ich vzťah a lásku potom, **keď sa začal všedný deň**. Psychológovia Robert Johnson a John Stanford píšu o tejto láske, že to, čo sa v tejto láske v skutočnosti do seba zaľúbi, nie sú dvaja skutoční ľudia, ale **dva vysnené obrazy**. Mládenec si vysní svoju Šípkovú Ruženku a dievča svojho Princa na bielom koni. Vysnenie môže zahrňovať vzhľad, povahu, vlastnosti a množstvo iných vecí. A títo dvaja sa náhodou stretnú a buchnú sa do seba. A ich život sa stane nefunkčným.

Niektorí hovoria, že táto láska je **obyčajná chémia**. Nedávno som o tom počul v rádiu (niekedy v marci tohto roku). A hoci ma to na počiatku tak trocha pohoršilo, teraz s tým naplno súhlasím. Veď ako inak si vysvetlíte ošiaľ napríklad **ženatého muža**, ktorý sa zaľúbi do od seba o dvadsať rokov mladšej krásky a celý jeho život, manželka, rodina, deti, hodnoty idú hore komínom? Ako si vysvetlíte stratu súdnosti a zodpovednosti u tohto človeka, ktorý tvrdí, že nikto ho nechápe, všetci sa mýlia a iba on to vidí najlepšie? Ako vysvetlíte to isté **u kňaza alebo rehoľníka**, ktorý v jednom momente zabudne na všetky svoje záväzky a sľuby, a na ľudí, ktorí mu veria a on je **schopný týchto ľudí zradiť** a spolu s nimi i to, čomu sa pred rokmi tak veľkodušne oddal? Tí, ktorí tvrdia, že láska je chémia - a my dodajme, že chémiou je romantická láska, nie skutočná láska (k tomu ešte prídeme) - popisujú svoje tvrdenie porovnaním napríklad s **alkoholikom** alebo inak závislým človekom. Keď takémuto zaľúbencovi ukázali obrázok jeho milovanej, v ňom v jeho vnútri sa začalo pozdviženie, presne také, aké sa vyburcuje vo vnútri alkoholika, keď vidí fľašu. **Je to závislosť** a preto v prípade človeka, ktorý má záväzky nepomôže nič iné, iba radikálny rez. Tak ako alkoholik sa musí jasne odlúčiť od fľaše a urobiť všetko pre to, aby rozsekol všetky príležitosti k nej, podobne je to i s človekom, ktorý sa dostane do podobného ošiaľu s romantickou láskou alebo **tzv. láskou**.

Ak však ide o človeka, **ktorý nemá záväzky, čo je väčšina z vás**, tam je možné v tom napredovať, len si treba uvedomiť, že toto nie je láska. Táto forma lásky **sa raz pominie**, ako sa pominulo víno v Káne Galilejskej. Mnohí, ktorí s týmto faktom nepočítajú ostanú zaskočení a skladajú básne a piesne, ako napríklad Láska, Bože, láska, kde ťa ľudia berú... A vyberú sa o dom ďalej, aby sa vybudili znova v niečom podobnom. Je to ako keď motýľ prelietava z kvetu na kvet.

**Ako ku skutočnej láske ale prísť?** Tak, ako prišli k druhému vínu svadobčania v Káne Galilejskej. Víno, ktoré prišlo namiesto toho prvého, ktoré sa minulo bolo výsledkom **zázraku**. Bez vína by svadba v Palestíne tej doby bola škandálom. Nebolo by o čom. Tak ako je o ničom manželstvo bez lásky. Preto Ježiš nenavrhol, aby si šli víno kúpiť (možno ani nemali za čo), ale urobil ho z vody; bolo lepšie ako prvé; a bolo ho toľko, že sotva ho i vypili. Symbolicky povedané, malo im vystačiť na celý ich spoločný život. **Ježiš dal mladým a ich okoliu na vedomie, že on je ten, ktorý dáva pravú lásku, dáva ju v hojnosti a táto jeho láska je lepšia než prvá, láska ich, láska prirodzená.** Druhá láska je zázrak.

Samozrejme, tento príbeh nám nehovorí len o manželoch a manželstve. Hovorí nám **o láske vo všeobecnosti: o pravej láske.** Pravú lásku musí mať i **kňaz**, ktorý sa rozhodne pre službu zasväteného života, **rehoľník** alebo rehoľníčka, ktorá sa rozhodne ísť slúžiť hendikepovaným deťom, alebo chudobným ľuďom v treťom svete, **kresťan**, ktorý sa rozhodne žiť svoju lásku voči ľuďom na pracovisku, v škole, v rodine. Všade tam, kde sme sa na počiatku rozhodovali pod vplyvom romantiky, kedy nám svet bol gombička a my sme si mysleli, že nášmu nadšeniu nikdy nebude konca.

No nadšenie vyprchalo, **prišiel všedný deň**, my sme začali vidieť realitu a vnímať ťažkosti i svoje vlastné obmedzenia a limity. **A stratili sme nadšenie i silu.** Preto nám Ježiš pripomína: „Lebo bezo mňa nemôžete nič urobiť." Bez Ježiša a Boha vôbec, **môžeme** urobiť veľa vecí: môžeme byť **úspešnými** **manažérmi**, **podnikateľmi**, dobrými **študentmi**, **športovcami**, **umelcami**. Môžeme **mať peniaze**, **auto**, **dom**. Môžeme byť **vzhľadní** a **príťažliví**... Mnohé veci závisia od našich talentov, vrodených predispozícií, okolností i osobnej chytrosti. No ak Ježiš hovorí, že bez neho nemôžeme nič vykonať, **myslí na veci, ktoré by boli naozaj užitočné a ktoré by nám v konečnom dôsledku slúžili pre večnosť.** Kresťanstvo nás neustále burcuje k **múdrosti**, aby sme si ukladali poklady, ktoré nezhrdzavejú, a aby sme robili veci, ktoré majú hodnotu trvácu. A takéto veci iba za pomoci svojej chytrosti sami nedokážeme robiť. **Tam nutne potrebujeme Božiu pomoc a milosť.** Potrebujeme ju, aby sme jednak **vedeli**, čo je správne. Potom, aby sme to aj **robili**. Aby sme sa **vyrovnávali** z frustráciami neúspechov. Aby sme sa **nevzdávali**. Aby sme dokázali robiť **pokánie**, keď sme to prešvihli a začať nanovo. Aby sme mali istoty vo chvíľach **pochybností**, že to, pre čo sme sa rozhodli je dobré. A hlavne, aby sme mali vnútornú energiu **byť vernými** v kráčaní po ceste lásky.

Keď sa vrátime k príbehu v Káne Galilejskej Ježiš dal najavo jednu vec: že ak si niekto **pozve jeho** na svoju „svadbu", t.j. do svojho života, urobí tú najlepšiu možnú voľbu, pretože **má k dispozícii** toho, kto by mu poskytoval nielen inštrukcie a osobný príklad, ale aj výslovnú pomoc. Čo sa týka inštrukcií, jedná sa tu o učenie Ježišovo, ktoré neustále trvá na tom, že kto chce ísť za ním musí zobrať na seba svoj kríž, že ak má zrno priniesť úrodu musí sa zasiať a v zemi zhniť, ak niekto chce mať život musí ho najprv stratiť, ak niekto chce milovať musí vystrieť ruky a nechať opásavať sa iným, hlavne Bohom... V tomto všetkom nám on osobne dal svoj príklad.

Čo sa týka výslovnej pomoci, možno bude dobré ukázať na ten najlepší kanál, kadiaľ k nám prúdi Božia milosť: na **sviatosti**. Sviatosti sú podľa definície **viditeľné znaky neviditeľnej milosti**. Alebo ako hovorí iná definícia sviatosti sú **znaky, ktoré spôsobujú to, čo naznačujú**. Teda ako vidíme na oboch definíciách sviatosti sú kanály, ktorými k nám prúdi Božia milosť. Aj keď Božia milosť je komplexná vec, predsa možno ju v zmysle sviatostí deliť podľa toho, o čom tá jednotlivá sviatosť je: **sviatosť krstu** nám napríklad dáva milosť byť vernými v rozhodnutí nasledovať Krista v jeho umieraní a vstávaní z mŕtvych. Sviatosť **pokánia** nám zasa poskytuje milosť súvisiacu s našou snahou bojovať v sebe proti hriechu. Sviatosť **manželstva** zasa pomoc žiť manželské záväzky. A tak je to podobne i s inými sviatosťami. Jednou z najsilnejších sviatostí je **Eucharistia**. Je to pokrm, posila na cestu. Sme duchovnými pútnikmi a preto potrebujeme pokrm. Eucharistia je veľkolepým pokrmom a teda posilou na našej ceste rastu v láske. Nie nadarmo ju Ježiš ustanovil **v kontexte príkladu lásky**, keď umýval nohy svojím učeníkom.

Samozrejme načúvanie Ježišovi, tým že sme v kontakte s jeho Slovom, nasledovanie jeho príkladu a účasť na sviatostiach nie sú jediné zdroje Božej milosti. Sú aj iné: napríklad **modlitba**, **čítanie** dobrej literatúry, **rozhovory** s významnými ľuďmi a predovšetkým **životné skúsenosti a zážitky**, ktoré dodatočne analyzujeme. Táto analýza sa volá **teologická reflexia**. Základná otázka, ktorú si kladieme pri teologickej reflexii je: **Kde v tom, čo som zažil bol prítomný Boh?** Boh je prítomný v mojom živote stále. Len ja ho musím rozpoznať. Dosť často si ho nevšimneme. Preto sa sv. Augustín (mimochodom učiteľ milosti) vyslovil: „Timeo Deum transeuntur" (Bojím sa, že prehliadnem Boha, ktorý práve prechádza okolo).

No je aj milosť, ktorá **pôsobí priamo v nás, bez toho, že by sme si to uvedomovali**. Veď ako inak si vysvetlíte, že ste dokázali mnohoráz veci, ktoré boli - s odstupom času - priam **neuskutočniteľné**, alebo to, že **ste sa držali** a udržali v stave milosti v prostredí, ktoré bolo **náročné**, **defraudované**, **zhumpľované** ba i **nemravné**? Samozrejme, Boh nerobí nič bez nás. Vždy tam treba náš súhlas, ale tá iniciatíva Boha musela byť tak silná, že sme si ju - aj keď sme ju v tej chvíli nechápali ako Božiu iniciatívu - **nedovolili prehliadnuť**. Je to tak, ako keď vás spomienka na milujúcu rodinu, alebo priateľov, ktorí vám dôverujú, pomôže obstáť v ťažkých skúškach. Myšlienka Božia, jeho pomoc a ponuka je síce nenápadná, nevnucujúca sa, rešpektuje našu slobodu, no je **dosť silná** na to, aby nás - ak jej dáme súhlas - držala nad vodou a pomohla nám priniesť a prinášať ovocie.

1. Uvedomuješ si nutnosť Božej milosti na tvojej ceste lásky? Veríš, že bez Boha nie si schopný v pravej láske rásť?

2. Ako spolupracuješ s Božou milosťou? Spolupracuješ s ňou vôbec? Zamýšľať sa niekedy nad svojimi životnými zážitkami a skúsenosťami a nad tým, ako Boh cez nej v tvojom živote pôsobil?

3. Ak máš dojem, že tvoj život lásky nie je dostatočne plodný, ako by si ho mohol urobiť plodnejším? Ako by si sa mohol viac otvoriť pre Božiu milosť.