**Učebnice dejepisu v kontexte inovovaného Štátneho vzdelávacieho programu**

**pre druhý stupeň základnej školy**

Dejepis, občianska náuka a geografia (jej humánna zložka) tvoria v inovovanom Štátnom vzdelávacom programe (ďalej iŠVP) vzdelávaciu oblasť *Človek a spoločnosť*. Dejepis je v tejto vzdelávacej oblasti samostatným vyučovacím predmetom. Jeho hlavnou funkciou, ako je zakotvené v iŠVP, je kultivovanie historického vedomia žiakov ako celistvých osobností a uchovávanie kontinuity historickej pamäti v zmysle odovzdávania historických skúseností a to už z miestnej, regionálnej, celoslovenskej, európskej alebo svetovej perspektívy.[[1]](#footnote-1) Žiaci na hodinách dejepisu teda postupne poznávajú také historické udalosti, javy a procesy v čase a priestore, ktoré zásadným spôsobom ovplyvnili vývoj slovenskej i svetovej spoločnosti a premietli sa do stavu našej prítomnosti. Prostredníctvom dejepisného vyučovania si žiaci postupne osvojujú aj kultúru spoločenskej komunikácie a demokratické spôsoby svojho konania, *„lebo chápanie, vnímanie a porozumenie historických procesov predstavuje jeden zo základných predpokladov komplexného poznávania ľudskej spoločnosti.“*[[2]](#footnote-2)

V priebehu dejepisného vyučovania na základnej škole sa žiaci oboznamujú s vývojom ľudskej spoločnosti od praveku až po začiatok 21. storočia. Dôraz je pritom položený na dejiny 19. a 20. storočia[[3]](#footnote-3), čo je odôvodnené v iŠVP, vzdelávacom štandarde pre predmet dejepis, tým, že práve v týchto storočiach je možné *„nájsť z väčšej časti korene súčasných spoločenských javov i problémov“*.[[4]](#footnote-4) Práve táto skutočnosť je odzrkadlená aj v obsahových a výkonových štandardoch, najmä pre 8. a 9. ročník základnej školy, ako aj v učebniciach dejepisu.

Učebnice dejepisu sú jedným z najdôležitejších didaktických prostriedkov dejepisného vyučovania. Spôsob, ako sú v učebniciach dejepisu spracované jednotlivé historické témy či obdobia, je kľúčový, keďže žiaci získavajú prvý kontakt s dejinami práve prostredníctvom nich. Ako však uvádza slovenský historik Miroslav Kmeť, učebnice dejepisu sú určené pre žiakov a učiteľov ako pomôcky, a postup v nich nie je pre učiteľa záväzný.[[5]](#footnote-5)

V dejepisnom vyučovaní na druhom stupni základnej školy sa využíva sada piatich učebníc dejepisu, pričom každá učebnica je určená pre jeden ročník. Jednotlivé učebnice boli spracované rôznymi autorskými kolektívmi a boli vydané v rôznych vydavateľstvách a rokoch (Tabuľka 1), postupne však boli aktualizované, aby rešpektovali požiadavky iŠVP.[[6]](#footnote-6) Všetky súčasne využívané učebnice boli schválené ministerstvom školstva a sú zaradené do Národného registra didaktických prostriedkov, pričom každá učebnica má v súčasnosti platnú schvaľovaciu doložku do 31. augusta 2023.[[7]](#footnote-7)

|  |  |  |  |
| --- | --- | --- | --- |
| **Názov učebnice** | **Autorský kolektív / odborný garant** | **Vydavateľstvo** | **Prvé vydanie** |
| ***Dejepis pre 5. ročník základných škôl*** | Margita Tonková,  Mária Miháliková  Róbert Letz (odborný garant) | Slovenské pedagogické nakladateľstvo – Mladé letá, s. r. o. | 2009 |
| ***Dejepis pre 6. ročník základnej školy a 1. ročník gymnázia s osemročným štúdiom*** | Branislav Krasnovský, Margita Miháliková, Mária Tonková  Róbert Letz (odborný garant) | Slovenské pedagogické nakladateľstvo – Mladé letá, s. r. o. | 2011 |
| ***Dejepis*** ***pre 7. ročník základnej školy a 2. ročník gymnázia s osemročným štúdiom*** | Ján Lukačka,  Mária Tonková,  Ľuboš Kačírek,  Soňa Hanová  Róbert Letz (odborný garant) | Slovenské pedagogické nakladateľstvo – Mladé letá, s. r. o. | 2011 |
| ***Dejepis pre 8. ročník základnej školy a 3. ročník gymnázia s osemročným štúdiom*** | Branislav Krasnovský, Marcela Bednárová, Barbora Ulrichová,  Róbert Letz (odborný garant) | Vydavateľstvo Matice slovenskej | 2011 |
| ***Dejepis pre 9. ročník základnej školy a 4. ročník gymnázia s osemročným štúdiom*** | Dušan Kováč,  Viliam Kratochvíl,  Ivan Kamenec,  Herta Tkadlečková | Orbis Pictus Istropolitana, spol. s r.o. | 2012 |

***Tabuľka 1***: Učebnice dejepisu pre jednotlivé ročníky druhého stupňa základnej školy.

Učebnice dejepisu sa členia na tematické celky, a tie na jednotlivé témy, prezentujúc pritom žiakom rôzne časové obdobia národných i svetových dejín. Výnimku predstavuje len prvá zo sady učebníc a to **učebnica dejepisu pre 5. ročník základnej školy** (ďalej D5). Jej cieľom je oboznámiť žiakov s novým vyučovacím predmetom – dejepisom, s ktorým sa budú stretávať na celom druhom stupni základnej školy. Žiakom má učebnica pomôcť uviesť ich do spleti historických udalostí tak, aby sa vedeli orientovať v historickom čase a priestore, čo je nevyhnutné pre ďalšie štúdium dejín vo vyšších ročníkoch základnej školy. Z obsahové hľadiska sa učebnica D5 člení do troch tematických celkov a to: *Od blízkeho k vzdialenému*, *Človek v premenách priestoru a času* a *Človek a komunikácia*. V kontexte iŠVP sú prvé dva tematické celky v učebnici D5 obsiahnuté vo výkonovom a obsahovom štandarde tematického celku *Človek v premenách času a priestoru*.

Za negatívum tejto učebnice je možné považovať to, že sa v nej nenachádzajú odkazy

na iné zdroje informácií, napr. na literatúru, webové stránky či filmy, a absentujú aj historické pramene, na prácu s ktorými priamo odkazujú výkonové štandardy. V nich je konkrétne uvedené: *„pracovať so školskými historickými prameňmi, ktoré približujú danú tematiku“*.[[8]](#footnote-8) Ostatný obsah učebnice D5 korešponduje s výkonovými i obsahovými štandardmi pre 5. ročník základnej školy. Nutné je ale podotknúť, že nielen učebnica D5, ale tiež samotný iŠVP, vzdelávací štandard pre predmet dejepis, prezentuje aj učivo, ktoré už žiaci 5. ročníka ovládajú, nakoľko sa s ním oboznámili už na iných predmetov prvého stupňa základnej školy, napr. vlastivede, prvouke. Otázne je tiež, či je vhodné a postačujúce žiakom v 5. ročníku prezentovať len dejiny vo všeobecnej rovine.

Na učebnicu D5, v ktorej prevažujú obrazové komponenty nad verbálnymi, čo je vzhľadom na vek žiaka primerané, nadväzuje **učebnica** **dejepisu pre 6. ročník základnej školy a 1. ročník gymnázia s osemročným štúdiom** (ďalej D6). Jej obsah je rozdelený do štyroch tematických celkov – *Najstaršia história*, *Obrazy pravekej spoločnosti*, *Obrazy starovekej spoločnosti* a *Obrazy stredovekého sveta*. Prvý menovaný tematický celok predstavuje akýsi úvod do periodizácie dejín, teda žiakom je stručne predstavené chronologické členenie dejín, ktoré je už však konkretizované v nasledujúcich troch tematických celkoch. Tie za sebou nasledujú už v logickom a chronologickom poradí, čím vytvárajú v žiakovi ucelenú predstavu o historickom obraze sveta. Učivo z obdobia praveku, staroveku i európskeho stredoveku obsiahnuté v učebnici D6 vo väčšej miere zodpovedá obsahovým i výkonovým štandardom iŠVP.

Nesúlad medzi učebnicou D6 a iŠVP vidíme pri európskom stredoveku. *„Byzantská ríša“* a *„Franská ríša“* sú kľúčové slová obsahového štandardu tematického celku *Predkovia Slovákov v Karpatskej kotline*, zaradeného do 7. ročníka základnej školy.[[9]](#footnote-9) Avšak z pohľadu začlenenia tohto učiva do učebníc dejepisu, je vývoj týchto prvých stredovekých štátov obsahom učebnice D6.

V kontexte iŠVP je potrebné poukázať aj na ďalšiu skutočnosť. Obsahový štandard tematického celku *Obrazy starovekého sveta* obsahuje 14 kľúčových slov, pričom až päť z nich (judaizmus, kresťanstvo, Biblia, islam, Korán) je venovaných problematike náboženstva.[[10]](#footnote-10) V učebnici D6 pri období staroveku je však otázke náboženstva venovaná len jedna téma – *Kresťanstvo v Rímskej ríši*, a preto by si toto učivo, vzhľadom na iŠVP, zaslúžilo v učebnici väčší priestor. Ten by si zaslúžili aj kultúra a umenie, najmä pri témach súvisiacich s antickými štátmi, nakoľko v celej učebnici D6 prevládajú politické a hospodárske dejiny.

Učebnica D6, okrem toho, že obsahuje slovník, kľúčové slová, otázky a úlohy na fixáciu novonadobudnutých vedomostí, zaujímavosti, mapy, časové priamky, tak prináša aj historické pramene (časť *Reč prameňov* – oboznámenie sa s historickým prameňom, časť *Dešifrujeme pramene* – návod pre prácu s historickým prameňom, úlohy k nim), čím je rešpektovaný iŠVP.

V súvislosti s učebnicou D6 a obsahovými i výkonovými štandardmi pre 6. ročník sa však vynára iná otázka. Vzhľadom na časovú dotáciu dejepisu v 6. ročníku, nie je pre žiakov náročné zvládnuť, a pre učiteľov vysvetliť, tak rozsiahle obdobie, od praveku až po európsky stredovek? Ostáva učiteľom vôbec priestor na rozvíjanie všetkých kompetencií zakotvených v iŠVP? Nebolo by v budúcnosti vhodnejšie, vo vzťahu k iŠVP, presunúť obdobie praveku do 5. ročníka alebo európsky stredovek do vyššieho ročníka?

Ďalšou učebnicou, s ktorou prichádzajú žiaci základnej školy na druhom stupni do kontaktu, je **učebnica** **dejepisu pre 7. ročník základnej školy a 2. ročník gymnázia s osemročným štúdiom** (ďalej D7). Z obsahové hľadiska je učebnica D7 koncipovaná do štyroch tematických celkov – *Predkovia Slovákov v Karpatskej kotline*, *Slováci v Uhorskom kráľovstve*, *Rodí sa európska novoveká spoločnosť* a *Habsburská monarchia v novoveku*. V učebnici sa striedajú témy z národných i svetových dejín, prezentované je obdobie stredoveku a novoveku. Ako je možné vidieť už len z názvov tematických celkov, dôraz je položený na dejiny, predkov a kultúru Slovákov, a to aj napriek tomu, že hovoriť v tomto období o Slovákoch je ešte veľmi problematické, avšak korešponduje to s iŠVP. Za negatívum učebnice je možné považovať to, že dejiny Uhorska sú žiakom predstavené najmä z majoritného „slovenského“ pohľadu, čo môže vyvolávať najmä u žiakov s maďarskou národnosťou veľa nezodpovedných otázok.[[11]](#footnote-11) Učebnica D7 tiež neposkytuje dostatok informácií o národnostných menšinách obývajúcich Uhorsko, a to aj napriek tomu, že jednou z požiadaviek vo výkonovom štandarde pri tematickom celku *Slováci v Uhorskom kráľovstve* je *„rozpoznať mnohonárodnostný charakter Uhorska“*.[[12]](#footnote-12)

Ďalej vidíme nesúlad medzi učebnicou D7 a iŠVP pri téme osvietenstvo. Časť tejto témy je žiakom základnej školy prezentovaná v učebnici D7, ale v súlade s iŠVP (tematický celok *Zrod modernej doby*: výkonový štandard – *„zhrnúť základné myšlienky osvietenstva“*, obsahový štandard – *„osvietenstvo“*; tematický celok *Moderný slovenský národ*: výkonový štandard – *„zhodnotiť význam osvietenských reforiem“*, obsahový štandard – *„tereziánske a jozefínske reformy“*[[13]](#footnote-13)) by sa s ňou mali žiaci oboznámiť až v 8. ročníku základnej školy.

Aj napriek vyššie uvedenému je potrebné pri učebnici D7 vyzdvihnúť niekoľko skutočností. V porovnaní s učebnicami D5 a D6, pribudli v tejto učebnici nové časti, ktoré priamo odkazujú na rozvíjanie medzipredmetových vzťahov, a na rozširujúcu literatúru či odkazy na webové stránky k danej téme.[[14]](#footnote-14). V dnešnej dobe moderných technológií by bolo vhodné v budúcnosti doplniť tieto odkazy, a to nielen v tejto učebnici dejepisu, aj o prípadné QR kódy, ktoré sú už neoddeliteľnou súčasťou viacerých učebníc dejepisu v zahraničí.

**Dejepis pre 8. ročník základnej školy a 3. ročník gymnázia s osemročným štúdiom** (ďalej D8) je názov učebnice, s ktorou prichádzajú žiaci do kontaktu po učebnici D7. Učebnica D8 sa člení na štyri tematické celky – *Na ceste k moderným národom*, *Moderný slovenský národ*, *Rakúsko-Uhorsko* a *Prvá svetová vojna*. Obsahom jednotlivých tematických celkov, sú národné i svetové dejiny 18. až 20. storočia, dôraz je však položený na dejinný vývoj v 19. storočí. Učebnica D8 približuje v prvých troch tematických celkoch témy, ktoré sú v iŠVP obsahom dvoch tematických celkov – *Zrod modernej doby* (svetové dejiny) a *Moderný slovenský národ* (národné dejiny). V učebnici D8 sú však žiakom predstavené aj témy, ktoré nie sú zakotvené v iŠVP. Ide o témy – *Cárske Rusko* a *Zasľúbená zem – Amerika*, ktoré sú v učebnici D8 súčasťou tematického celku *Na ceste k moderným národom*. Na tento presah upozorňujú aj samotní autori učebnice v predhovore adresovanom žiakom i učiteľom. Súčasťou tohto tematického celku je však aj téma *Kultúra a umenie*, ktorá tiež nie je zakotvená v obsahovom i výkonovom štandarde.

Výrazný rozpor s iŠVP v tejto učebnici, ktorej obsahom sú prvýkrát pojmové mapy podporujúce tvorivosť a kritické myslenie žiakov, predstavuje tematický celok týkajúci sa prvého celosvetového vojenského konfliktu. S ním by sa mali žiaci, rešpektujúc iŠVP, oboznámiť až v 9. ročníku základnej školy.

Poslednou učebnicou, s ktorou sa žiaci stretávajú na druhom stupni základnej školy na hodinách dejepisu, je **učebnica** **dejepisu pre 9. ročník základnej školy a 4. ročník gymnázia s osemročným štúdiom** (ďalej D9). Z obsahového hľadiska je učebnica rozdelená do piatich tematických celkov – *Prvá svetová vojna*, *Medzivojnová Európa*, *Druhá svetová vojna*, *Svet po druhej svetovej vojne* a *Dejiny súčasnosti*. Žiakom je charakterizovaný vývoj v 20. storočí, a stručne aj začiatok 21. storočia, ktorý súvisí najmä so vstupom Slovenskej republiky do euroatlantických štruktúr. V celkovom ponímaní obsah učebnice korešponduje s iŠVP, jeho výkonovými i obsahovými štandardmi. Nutné je však podotknúť, že kým v iŠVP sú tematické celky v 9. ročníku členené z hľadiska národných a svetových dejín, výnimku predstavuje jedine prvý tematický celok *Obrazy prvej svetovej vojny*, tak učebnica D9 takéto rozdelenie neprináša, a teda obsahom jednotlivých tematických celkov je ako vývoj v Československu, resp. Slovensku, tak i v Európe či vo svete (Tabuľka 2).

Pri učebnici D9 pozitívne hodnotíme to, že prináša nad rámec iŠVP viaceré témy (*Míľniky vedy a techniky*, *Zlaté dvadsiate roky?*, *Nové cesty umenia a architektúry*, *Svetlá a tiene civilizácie*, *Umenie „salónov a ulíc“*), ktoré oboznamujú žiakov základnej školy aj s poznatkami z oblasti vedy, techniky, architektúry či svetového umenia. Toto učivo síce nie je explicitne vymedzené vo výkonových či obsahových štandardoch, avšak žiakom pomáha dotvoriť si historický obraz danej doby.

V súvislosti s iŠVP je tiež vhodné na tomto mieste poukázať aj na to, že učebnica dejepisu pre žiakov 9. ročníka by mohla byť v budúcnosti doplnená o viac osobných svedectiev či spomienok priamych účastníkov kľúčových udalostí slovenských dejín, čo by bolo v plnom súlade aj so súčasnými obsahovými a výkonovými štandardmi pri poslednom ročníku základnej školy.

Učebnicu D9 hodnotíme pozitívne nielen v kontexte iŠVP, ale aj na základe ďalších skutočností. V prvom rade ide o úvodný vstup do učebnice – *Čo vám ponúka učebnica*, v ktorom autorský kolektív vysvetľuje žiakom, ako je potrebné s učebnicou pracovať, teda význam jednotlivých verbálnych i obrazových komponentov. Tento „návod“ však ocenia nielen žiaci, ale aj začínajúci učitelia dejepisu. Autori v učebnici D9 tiež približujú metodický postup ako analyzovať fotografie a karikatúry, čo je možné vnímať ako ďalšie pozitívum tejto učebnice. Nutné je však uviesť, že s karikatúrou sa žiaci základnej školy stretávajú už v učebnici D8, aj keď v menšej miere ako v učebnici D9.

Kladne je tiež potrebné hodnotiť aj to, že každá téma je v učebnici D9 prezentovaná na samostatnej dvojstrane, pričom pri učebniciach D5, D6 a D7 to nie je pravidlom[[15]](#footnote-15), čím sa práca s učebnicou stáva pre žiakov oveľa jednoduchšia i prehľadnejšia. Každá téma v učebnici D9 je pritom rozdelená na dve časti a to na výkladovú časť – ľavá strana a pracovnú časť – pravá strana. Pri ostatných učebniciach takéto rozdelenie nenachádzame.

|  |  |  |
| --- | --- | --- |
|  | **Inovovaný Štátny vzdelávací program / tematické celky** | **Učebnice dejepisu / tematické celky** |
| **5. ročník** | - Človek v premenách času a priestoru  - Človek a komunikácia | - Od blízkeho k vzdialenému  - Človek v premenách priestoru a času  - Človek a komunikácia |
| **6. ročník** | - Obrazy pravekého sveta  - Obrazy starovekého sveta  - Obrazy stredovekého sveta | - Najstaršia história  - Obrazy pravekej spoločnosti  - Obrazy starovekej spoločnosti  - Obrazy stredovekého sveta |
| **7. ročník** | - Predkovia Slovákov v Karpatskej kotline  - Slováci v Uhorskom kráľovstve  - Obrazy novovekého sveta  - Habsburská monarchia na prahu novoveku | - Predkovia Slovákov v Karpatskej kotline  - Slováci v Uhorskom kráľovstve  - Rodí sa európska novoveká spoločnosť  - Habsburská monarchia v novoveku |
| **8. ročník** | - Zrod modernej doby  - Moderný slovenský národ | - Na ceste k moderným národom  - Moderný slovenský národ  - Rakúsko-Uhorsko  - Prvá svetová vojna |
| **9. ročník** | - Obrazy prvej svetovej vojny  - Európa v medzivojnovom období  - Československo v medzivojnovom období ( 1918 – 1939)  - Obrazy druhej svetovej vojny  - Slovenský štát (1939 – 1945)  - Rozdelený svet  - Československo za železnou oponou  - Slovensko po roku 1989 | - Prvá svetová vojna  - Medzivojnová Európa  - Druhá svetová vojna  - Svet po druhej svetovej vojne  - Dejiny súčasnosti |

***Tabuľka 2***: Porovnanie tematických celkov v iŠVP a učebniciach dejepisu.

Na základe vyššie uvedeného môžeme konštatovať, že učebnice dejepisu D5 – D9 vo veľkej miere korešpondujú s obsahovými i výkonovými štandardmi iŠVP. Našli sme však niekoľko nezrovnalostí, na ktoré sme v texte poukázali. Najväčší nesúlad v kontexte iŠVP vidíme pri učebnici D8, ktorá obsahuje problematiku prvej svetovej vojny. Tá má byť v súlade s iŠVP predmetom výučby až v 9. ročníku základnej školy. Pri analýze učebníc D5 – D9 sa však vynorilo niekoľko ďalších otázok, ktoré smerujú k samotnému iŠVP, jeho obsahovým a výkonným štandardom, a v budúcnosti by sa mali stať predmetom diskusií odbornej verejnosti, so zastúpením učiteľov dejepisu základných škôl.

1. ŠTÁTNY PEDAGOGICKÝ ÚSTAV. *Dejepis – nižšie stredné vzdelávanie. Vzdelávací štandard*. Dostupné na internete: <https://www.statpedu.sk/files/articles/dokumenty/inovovany-statny-vzdelavaci-program/dejepis\_nsv\_2014.pdf>. [↑](#footnote-ref-1)
2. ŠTÁTNY PEDAGOGICKÝ ÚSTAV. *Dejepis – nižšie stredné vzdelávanie. Vzdelávací štandard*. Dostupné na internete: <https://www.statpedu.sk/files/articles/dokumenty/inovovany-statny-vzdelavaci-program/dejepis\_nsv\_2014.pdf>. [↑](#footnote-ref-2)
3. Dôraz na 19. a 20. storočie je položený aj v iŠVP, vzdelávacom štandarde predmetu dejepis, pre gymnáziá so štvorročným a päťročným vzdelávacím programom. [↑](#footnote-ref-3)
4. ŠTÁTNY PEDAGOGICKÝ ÚSTAV. *Dejepis – nižšie stredné vzdelávanie. Vzdelávací štandard*. Dostupné na internete: <https://www.statpedu.sk/files/articles/dokumenty/inovovany-statny-vzdelavaci-program/dejepis\_nsv\_2014.pdf>. [↑](#footnote-ref-4)
5. KMEŤ, Miroslav. *História a dejepis. (Vybrané kapitoly z didaktiky dejepisu)*. Banská Bystrica : Belianum, 2017, s. 100. [↑](#footnote-ref-5)
6. Učebnice dejepisu však nie sú jediným prostriedkom, ktorý využívajú učitelia v dejepisnom vyučovaní. K dispozícií je pre žiakov základných škôl viacero dejepisných pracovných zošitov od rôznych autorov a rôznych vydavateľstiev, ktoré boli publikované najmä v posledných rokoch v kontexte iŠVP, ako aj dejepisné atlasy či dejepisné čítanky. Voľba využiť, resp. nevyužiť, didaktické prostriedky na hodinách dejepisu je však už na rozhodnutí samotných učiteľov. [↑](#footnote-ref-6)
7. Údaje o schvaľovacích doložkách boli získané z webovej stránky Edičný portál. Dostupné na internete: <https://edicnyportal.iedu.sk/>. [↑](#footnote-ref-7)
8. ŠTÁTNY PEDAGOGICKÝ ÚSTAV. *Dejepis – nižšie stredné vzdelávanie. Vzdelávací štandard*. Dostupné na internete: <https://www.statpedu.sk/files/articles/dokumenty/inovovany-statny-vzdelavaci-program/dejepis\_nsv\_2014.pdf>. [↑](#footnote-ref-8)
9. ŠTÁTNY PEDAGOGICKÝ ÚSTAV. *Dejepis – nižšie stredné vzdelávanie. Vzdelávací štandard*. Dostupné na internete: <https://www.statpedu.sk/files/articles/dokumenty/inovovany-statny-vzdelavaci-program/dejepis\_nsv\_2014.pdf>. [↑](#footnote-ref-9)
10. ŠTÁTNY PEDAGOGICKÝ ÚSTAV. *Dejepis – nižšie stredné vzdelávanie. Vzdelávací štandard*. Dostupné na internete: <https://www.statpedu.sk/files/articles/dokumenty/inovovany-statny-vzdelavaci-program/dejepis\_nsv\_2014.pdf>. [↑](#footnote-ref-10)
11. Žiaci základných škôl s vyučovacím jazykom maďarským majú k dispozícii učebnice dejepisu D5 – D9, ktoré sú prekladom slovenských učebníc dejepisu. [↑](#footnote-ref-11)
12. ŠTÁTNY PEDAGOGICKÝ ÚSTAV. *Dejepis – nižšie stredné vzdelávanie. Vzdelávací štandard*. Dostupné na internete: <https://www.statpedu.sk/files/articles/dokumenty/inovovany-statny-vzdelavaci-program/dejepis\_nsv\_2014.pdf>. [↑](#footnote-ref-12)
13. ŠTÁTNY PEDAGOGICKÝ ÚSTAV. *Dejepis – nižšie stredné vzdelávanie. Vzdelávací štandard*. Dostupné na internete: <https://www.statpedu.sk/files/articles/dokumenty/inovovany-statny-vzdelavaci-program/dejepis\_nsv\_2014.pdf>. [↑](#footnote-ref-13)
14. Ide o časti s názvami *Precvičujeme si* (napr. informatiku, biológiu, geografiu, výtvarnú výchovu, a pod.) a *Chcete vedieť viac?*. [↑](#footnote-ref-14)
15. Niektoré témy začínajú v učebniciach D5 – D7 aj v polovici strany, čo môže byť pre žiakov hlavne nižších ročníkov dosť mätúce. [↑](#footnote-ref-15)