# Učebné osnovy

|  |  |
| --- | --- |
| **Názov predmetu** | Vlastiveda |
| **Časový rozsah výučby** | 1h. týž./33 hodín ročne |
| **Ročník** | tretí |
| **Škola** (názov, adresa) | ZŠ Nám. L. Novomeského 2, 040 01 Košice |
| **Stupeň vzdelania** | primárne vzdelávanie |
| **Názov Školského vzdelávacieho programu** | ŠKOLA S TRADÍCIOU – ŠKOLA  S BUDÚCNOSŤOU |
| **Dĺžka štúdia** | 2 roky |
| **Forma štúdia** | denná |
| **Vyučovací jazyk** | slovenský |
| **Prehľad tematických celkov** | Zatiaľ nie je učebnica |

## Charakteristika predmetu

Vlastiveda v 3. ročníku (Moja obec) je obsahovo naplnená emotívnym (dobrodružným) poznávaním, pozorovaním a hodnotením javov a celkovo dojmami z vlastnej obce (okolie školy) v časových premenách jednotlivých ročných období (aj s aspektom starostlivosti o bezpečnosť a zdravie). Nezastupiteľná je vlastivedná vychádzka, ktorá má motivačno-heuristický charakter. Vybrané témy, napr. orientácia v okolí školy, sa odporúča realizovať formou pozorovania mimo triedy, ak sú na to možnosti. Delí sa na spoznávanie miestnej krajiny (jednoduchá práca s nákresmi) a orientáciu v čase (plynutie kalendárneho a školského roka, významné sviatky počas roka, tradície a i.). Na ne nadväzuje rozprávanie o doprave, o pamätihodnostiach. Osobitá pozornosť sa venuje pozorovaniu, skúmaniu prírody, jej zložiek, ale rovnako aj pamiatok v okolitej krajine.

## Ciele predmetu

Žiaci:

* + skúmajú, pozorujú a bádajú v kraji, v ktorom žijú,
  + porozprávajú o svojej obci (mesto, dedina – o krajine svojho okolia) a určia jednotlivé prvky – časti svojej obce,
  + orientujú sa v rodnom kraji pomocou svetových strán a významných objektov,
  + rozlišujú primerane vzťahy a väzby prírodného a spoločenského charakteru vo svojej obci, doma i v škole,
  + použijú poznatky zo svojich pozorovaní a skúseností,
  + identifikujú a odlíšia, čo vytvorila príroda a čo človek,
  + rozprávajú o premenách prírody počas roka (vyhľadajú v kalendári významné dni),
  + ukážu na mape (prispôsobenej vlastivede v 4. ročníku) vybrané pohoria, jaskyne, rieky, mestá a iné,
  + opíšu (pomocou obrázkov) pojmy, krajinu, pamiatky, ktoré už nie sú z ich bezprostredného okolia,
  + prerozprávajú obsah povesti podľa výberu,
  + porozprávajú o významných historických udalostiach,
  + vedia čítať mapu a rozprávať podľa ilustrácií a fotografií
  + vypátrajú pútavé skutočnosti o rôznych častiach Slovenska,
  + porovnávajú jednotlivé oblasti so svojou obcou.

## Vzdelávací štandard

**Moja obec**

|  |  |
| --- | --- |
| **Výkonový štandard** | **Obsahový štandard** |
| **Žiak na konci 3. ročníka základnej školy vie/dokáže:** |  |
| -napísať presný názov svojej obce (presnú adresu školy a bydliska),  -zaradiť obec, kde býva, medzi mestá alebo dediny, | moja obec, miestna krajina, okolie školy, bydliska |
| -určiť smer na sever podľa poludňajšieho tieňa a identifikovať svetové strany v krajine,  -orientovať sa v okolí školy a bydliska pomocou svetových strán a významných objektov v miestnej krajine, | smer na sever (podľa poludňajšieho tieňa), svetové strany |
| -porozprávať vlastnými slovami cestu do školy alebo zo školy domov, | cesta do školy a bezpečnostné pravidlá pri ceste do školy |
| -opísať svoju obec (napr. aké domy, ulice – pozná, možno aj vymenovať, blízka rieka, park a iné),  -zhotoviť jednoduchý nákres okolia školy a bydliska,  -ukázať na mape Slovenska svoju obec,  -identifikovať na mape Slovenska pohoria, nížiny, rieky a cesty (podľa farieb),  -opísať spôsob života obyvateľov obce – iné v meste, iné na dedine, ako sa starať o svoje okolie, ako tráviť voľný čas, |  |
| -charakterizovať zmeny vo svojej obci (v prírode) na jeseň a použiť pri tom vlastné pozorovania i skúsenosti (dĺžka dňa a iné),  -porozprávať, ako si ľudia pripomínajú svojich predkov a priateľov (Pamiatka zosnulých) na jeseň, | znaky jesene, zmeny v prírode a dĺžky dňa a noci, zber úrody, príprava živočíchov na zimu  predkovia, dedina alebo mesto (aj s opisom) a jej obyvatelia |
| -charakterizovať zmeny vo svojej obci v zime (vlastné pozorovania),  -vlastnými slovami porozprávať o sviatočných dňoch v obci na rozhraní kalendárnych rokov (Vianoce, Silvester, Nový rok, Traja králi), | znaky zimy, starostlivosť o zver v prírode  zimné sviatky, pamätihodnosti |
| -charakterizovať zmeny v prírode na jar a použiť pri tom vlastné pozorovania a skúsenosti (zmeny v prírode, dĺžka dňa),  -opísať činnosti ľudí na jar,  -porozprávať o veľkonočných tradíciách v obci, | znaky jari, zmeny v prírode a dĺžky dňa a noci, jarné práce, veľkonočné sviatky a tradície, |
| -identifikovať zmeny v prírode počas leta a rozprávať o oddychu a rekreácii počas letných prázdnin, | znaky leta, zmeny v prírode a dĺžky dňa a noci, dozrievanie novej úrody, starostlivosť živočíchov o mláďatá, oddych a rekreácia počas letných prázdnin, starostlivosť o zdravie a bezpečnostné pravidlá počas letných aktivít |
| -zostrojiť časovú priamku vlastnej rodiny a rodinných príslušníkov, | časová priamka (vizualizácia času) |
| -opísať druhy dopravy v obci (zopakovať si bezpečnosť na cestách),  -opísať podľa náčrtu cestu do stredu obce (mesta, dediny),  -určiť dve historické pamiatky vo svojej obci,  -prerozprávať jednu povesť, pieseň, či báseň, ktorá sa viaže k obci alebo jej okoliu,  -určiť, aké významné kultúrne a športové podujatie sa v obci konajú,  - vyhľadať informácie o svojej obci na internete a iných médiách,  -interpretovať obrazový materiál o obci a jej obyvateľoch. | plán, mapa danej krajiny,  významní rodáci, zmienky o obci a jej okolí v povestiach, piesňach, známe udalosti v obci, historické pamiatky v obci |

1. ***Hodnotenie a klasifikácia***

Hodnotenie a klasifikácia prospechu a správania žiakov a opatrenia vo výchove v ZŠ bude realizovaná v súlade so zákonom č.245/2008 Z.z. o výchove a vzdelávaní ( školský zákon) a o zmene a doplnení niektorých zákonov, v súlade s metodickým pokynom č.22/2011.

Žiak je z predmetu skúšaný ústne, písomne po každom tematickom celku. Hodnotenie v predmete Vlastiveda sa vykonáva klasifikáciou.

1.Písomná práca: po každom tematickom celku, vstupné a výstupné previerky

2.Ústna odpoveď: 1- krát za klasifikačné obdobie

3.Projektové úlohy: 1 – krát za klasifikačné obdobie voliteľná časť:

4.Príprava na hodiny: informácie z rôznych encyklopédií, internetu, rôzne obrázky

Hodnotenie písomných prác

100% - 90% = 1

89% - 75% = 2

74% - 50% = 3

49% - 30% = 4

29% - 0% = 5

**Hodnotenie a klasifikácia v predmete vlastiveda**

**1 – výborný**

Žiak ovláda požadované základné učivo ucelene, presne, úplne a chápe vzťahy medzi nimi. Samostatne a tvorivo uplatňuje osvojené poznatky. Dokáže pracovať s informáciami a spolupracovať s ostatnými . Prejavuje záujem o získavanie nových informácií. Je schopný samostatne prečítať, naučiť sa potrebné informácie. Jeho ústny a písomný prejav je správny, presný a výstižný. Grafický prejav je presný a estetický. Myslí logicky správne, zreteľne sa u neho prejavuje samostatnosť, originalita, tvorivosť.

**2 - chválitebný**

Žiak ovláda základné učivo takmer presne, je schopný samostatnej práce a má logické myslenie. Pohotovo vykonáva požadované intelektuálne a motorické činnosti. Prejavuje sa s menšími nepresnosťami v ústnom i grafickom prejave, praktickýc h činnostiach. Prejavuje záujem o získavanie nových informácií, pri práci s nimi má drobné problémy najmä pri spracovaní a uplatnení. Grafický prejav je estetický, bez väčších nepresností.

**3 – dobrý**

Žiak má v ucelenosti, presnosti a úplnosti osvojenia požadovaných poznatkov, faktov, pojmov, definícií a zákonitostí medzery. Pri vykonávaní požadovaných intelektuálnych a motorických činnostiach prejavuje nedostatky. Má problémy s organizáciou vlastnej práce. V uplatňovaní osvojených poznatkov a zručností pri riešení teoretických a praktických úloh sa dopúšťa chýb. Jeho myslenie je celkovo správne, ale málo tvorivé, neoriginálne, v jeho logike s a vyskytujú chyby. V ústnom aj písomnom prejave má nedostatky v správnosti, presnosti a výstižnosti.

**4 – dostatočný**

Žiak má v ucelenosti, presnosti a úplnosti osvojenia požadovaných poznatkov závažné medzery. Pri intelektuálnych a motorických činnostiach je málo pohotový a má väčšie nedostatky. V uplatňovaní osvojených poznatkov a zručností, pri riešení teoretických a praktických úloh sa vyskytujú závažné chyby. Nedokáže si samostatne zorganizovať vlastnú prácu, vyžaduje výraznú pomoc učiteľa. Pri využívaní poznatkov je nesamostatný. V logike myslenia sa vyskytujú závažné chyby. Jeho ústny aj písomný prejav má vážne nedostatky v správnosti, presnosti a výstižnosti. Grafický prejav je málo estetický. Pri samoštúdiu má veľké ťažkosti.

**5 – nedostatočný**

Žiak si požadované poznatky neosvojil ucelene, presne, úplne a má v nich závažné medzery. Jeho zručnosť vykonávať požadované intelektuálne a motorické činnosti má podstatné nedostatky. Odpovedá nesprávne i na nápovedné otázky, vyjadruje s a nesprávne, nedokáže splniť úlohu ani pomocou učiteľa. Nedokáže samostatne študovať ani pracovať s informáciami. Kvalita výsledkov jeho činností a grafický prejav má vážne nedostatky.

1. **Učebné zdroje**

Zatiaľ nie je učebnica -

**Hodnotenie predmetu bolo prerokované na zasadnutí PK dňa**:

**ŠkVP je otvorený dokument, ktorý je možné meniť v priebehu školského roka podľa potreby.**