# Atraktívnosť filozofie vo verejnom priestore

## Dominik Valeš

**Stupeň, forma, ročník štúdia:** Bc. denná,2.

**Študijný program:** učiteľstvo dejepisu a filozofie

**Konzultant:** Mgr. Lukáš ŠVIHURA, PhD.

**Kľúčové slová:** jazyková bariéra, propagácia filozofie, definícia filozofie

**Úvod**

V tejto práci sa chcem zamerať na aktuálnu verejnú mienku o filozofii a filozofickej literatúre. Cieľom tejto práce je chrakterizovať základné problémy, prečo je verejná mienka o filozofii taká, aká je. Taktiež sa pokúsim nájsť odpoveď na to, prečo by vlastne mala byť filozofia populárnejšia. Táto práca je zameraná na vytvorenie odporúčaní, ktoré môžu viesť k zlepšeniu povedomia o fiozofii v očiach laickej verejnosti. Navrhované riešenie a postupy sú praktického rázu, a teda ide o reálne uskutočniteľné kroky.

**1 Prečo je FILOZOFIA málo populárna?**

Filozofia je v dnešnej spoločnosti vnímaná rôznymi spôsobmi. Niektorí považujú filozofiu ako nepodstatnú časť teoretickéj roviny vedeckého sveta, a iní ju naopak vyzdvihujú. Pravda je však taká, že samotné povedomie o filozofii klesá a pozitívny názor na filozofiu je čoraz menej vidiťeľný. Tento názor vyplýva zo všeobecného koncenzu, a rovnako ho načrtávam vo svojom výskume, ktorému sa budeme venovať neskôr. Problémov, ktoré nastávajú v oblasti filozofie je viacero. Avšak podstatné problémy neatraktívnosti tejto disciplíny by sa dali zhrnúť do troch slov a to: jazyk, propagácia a verejná mienka. Tieto tri aspekty, ovplyvňujúce povedomie o filozofii, sú dlhodobým problémom. Ten, bohužiaľ, ani samotná filozofická komunita nereflektuje.

**1.1 Prezentovanie filozofie filozofickou komunitou**

Prvým z problémov je to, akým spôsobom je filozofia prezentovaná spoločnosti, teda laickej veejnosti. Bohužiaľ, vo veľkej miere sa na negatívnej mienke podieľajú aj samotní filozofi. Definície filozofie a rozbory filozofického myslenia sú často príliš vedecké a terminologické na to, aby ich mohla verejnosť správne interpretovať, a tá časť verejnosti, schopná správnej interpretácie stráca motiváciu. Problem chápania filozofie sa vytvára už v samotnej filozofickej komunite. V priebehu histórie sa vytvorili dva smery v rámci filozofickej spoločnosti. Prvý prezentuje filozofiu ako vednú disciplínu zaoberajúcu sa problémami a otázkami existencie. V druhom prípade ide o odporcov názoru nazývať filozofiu vedou. Slovník definuje filozofiu takto:

1. pôvodne láska k múdrosti alebo hľadanie múdrosti,

2. teória alebo logická analýza princípov, o ktoré sa opiera konanie, myslenie, poznanie a na ktorých spočíva povaha sveta: filozofia zahrnuje etiku, estetiku, logiku, epistemológiu, metafyziku, ontológiu a ďalšie filozofické disciplíny.

3. všeobecné princípy alebo zákony takých oblastí, ako poznanie, činnosť atď. (filozofia ekonómie).

Hoci sa filozof necháva viesť poznatkom, že nemožno vedieť nič definitívne zaručené, predsa len sa oduševňuje želaním priblížiť sa k pravde alebo múdrosti. Lenže filozofia nikdy neopúšťa pochybovanie, či dosiahne tento cieľ.

Filozofia je myšlienkové úsilie, ktoré sa zameriava na najvšeobecnejšie princípy bytia a usiluje sa určiť tieto princípy v ich všeobecnosti.[[1]](#footnote-1)

Ako môžeme vidieť, definície filozofie sú v slovníku vysvetlené síce terminologicky presne, avšak použitý jazyk je príliš zložitý. Mezdi ľuďmi panuje všeobecne rozšírený názor, že filozofia je záležitosťou výhradne brilantných, no tak trochu výstredných mysliteľov.[[2]](#footnote-2)

Pri vedeckej definícii teda môže panovať mienka, že filozofia je určená len úzkej skupine ľudí, ktorá sa filozofii venuje na akademickej pôde.

Verejnú mienku teda tvoria názory, ktoré sú buď vedené smerom k tomu, že filozofia je nepotrebná či nezmyselná alebo je pre spoločnosť príliš zložitá. Práve s týmito dvoma názormi som sa stretol v mojom mikroprieskume. Pre lepší prehľad v tom, ako je to s názorom na filozofiu na akademickej pôde, som vytvoril krátky dotazník (30 respondentov, 18 – 25 rokov), v ktorom som sa zameral na študentov vysokých škôl z rôznych odborov. V dotazníku respondentom boli položené 4 otázky zamerané na všeobecný názor na filozofiu. V prvej otázke som sa pýtal na to, ako by vlastnými slovami definovali filozofiu. Ako som už uviedol vyžšie, odpovede respondentov smerovali buď k vedeckosti alebo nezmyselnosti filozofie.

Uvedomujem si ze nazory 30 respondentov sa nedaju zovšeobecniť na celú spoločnosť a výskum nemusi uplne správne reflektovať názor verejnosti, avšak dá sa pri tom zamyslieť nad jednou zásadnou otázkou.

Ak majú takto skreslenú a určitým spôsobom negatívnu mienku študenti na akademickej pôde, ako môže mať verejnosť lepšie povedomie? Ak nemajú dostatočne vysvetlenú podstatu filozofie na vysokých školách, ako jej majú rozumieť bežní ľudia, ktorí s filozofiou neprichádzajú často do styku? Jedným z dôvodov vzniku tohto problému je to, akým spôsobom je filozofia prezentovaná. Čo som laicky pomenoval “filozofická arogancia”. Ide o to, že niektoré texty sa snažia silou pretlačiť filozofiu nad všetky vedecké (a často aj nevedecké) disciplíny, a aj samotní filozofi sa ju snažia posadiť na pomyselný “Aristotelovský trón” kráľovnej vied. Filozofia je to, čo robí každý z nás, keď sa práve nezaoberá svojimi zvyčajnými starosťami a naskytne sa mu príležitosť premýšľať o živote a vesmíre. Hoci si to možno neuvedomujeme, ale kedykoľvek sa oddávame rozumovým úvahám, myslíme filozoficky. Filozofia neznamená iba predkladanie hotových odpovedí na základné otázky, je to skôr proces ich hľadania cestou vlastných úvah namiesto bezvýhradného prijímania konvenčných názorov či tradičných autorít.[[3]](#footnote-3)

Ja osobne sa skôr prikláňam k názoru, že filozofia by mala byť zbavená statusu “vedy”. Ako nevedecká disciplína by mohla osloviť väčšiu skupinu ľudí a ukázať svoje pozitíva a svoju jedinečnú univerzálnosť pre spoločnosť ako aj pre jednotlivcov a ich každodenný život.

**1.2 Zložitosť jazyka**

Ďalším zásadným problémom sú samotné filozofické publikácie. Jeden z problémov v tejto oblasti, ktorý je dosť ťažko riešiteľný je ten, že dosť značná časť literatúry je písaná resp. prekladaná len do cudzích jazykov. V mojom dotazníku sa druhá otázka zameriavala na to, akú váhu má pri výbere knihy jazyk, ktorým je dana literatúra písaná. Pri tejto otázke odpovedalo 27 respondentov, že jazyk je dôležitý a čítajú prevažne slovenskú, prípadne českú literatúru. Samozrejme, že tento mikroprieskum neodzrkadľuje všeobecnú verejnú mienku, ani z ďaleka, ale je to dobrý príklad náhodnej vzorky ľudí z rôznych odborov, z ktorej vyplýva potreba prekladateľov filozofickej literatúry. Dnešný knižný trh je, bohužiaľ, zameraný viac na komerciu a konzum, než na kvalitu. Prekladá sa prevažne literatúra, odzrkadľujúca aktuálny dopyt.

Takéto knihy sú nie len prekladané do mnohých jazykov, ale sú aj propagované, a ich reclama prispieva k čítanosti týchto publikácií, zatiaľ čo filozofia a jej publikácie sú propagované nedostatočne. Čitateľom sú teda viac dostupné moderné literárne diela dovolím si povedať, často bez umeleckého zážitku. Druhým problémom, s ktorým som sa stretol pri mojom štúdiu je štýl, akým sú písané filozofické texty. Netvrdím, že filozofia sa nemá vyjadrovať terminologicky, avšak v mnohých interpretáciách chýbajú vysvetlivky pojmov použitých v texte. Neraz som zažil situáciu, že interpretačná literatúra bola napísaná zložitejšie ako samotný primárny text. Dá sa pochopiť, že autori sa snažia ukázať svoju odbornosť a kvalifikovanosť pre danú tému, a tým aj právo vyjadrovať sa k danej problematike, avšak nemalo by sa to diať na úkor zrozumiteľnosti textu. Cieľom autorov dnešnej doby, ktorí disponujú myšlienkami hodných zamyslenia, by malo byť myšlienkami osloviť čo najviac ľudí. To, že text nebude preplnený odbornými pojmami neznamená, že nemá odbornú či ideovú hodnotu. Tak ako hovorí Rousseau (1949, s. 64): ,,Každý umělec chce sklidit úspěch. Chvála současníků je největší částí jeho odměny”.

Uznanie verejnosťou a následné diskusie či otázky, ktoré autorovo dielo vyvolá, je tým pravým úspechom autora. Na to aby percipienta text zaujal, musí byť koncipovaný tak, aby mu perciepient aj rozumel. Myslím si, že to čo by mohlo zlepšiť pochopiteľnosť textov, sú vysvetlivky odborných pojmov používaných v samotnej literature, ako aj vysvetlivky zložitých myšlienok laickým spôsobom. Obetovať jednu či dve strany na to, aby bol text pochopiteľný nie je podľa mňa pre autorov až taká záťaž.

**1.3 Propagácia**

Za najzávažnejší problém filozofie považujem jej „utajenie“. Filozofia je propagovaná spoločnosti naozaj veľmi málo. Mohli by sme argumentovať, že ten kto má záujem, tak si filozofickú literatúru vyhľadá. Áno, to je samozrejme pravda, no nie je to vôbec ľahké. Pri štúdiu som mal viackrát problém nájsť potrebnú literatúru k mojim prácam. Okrem problému s nedostatkom výtlačkov som sa stretol aj s problémom kníh, ktoré nemajú potrebnú interpretačnú literatúru. Na to, aby som zistil, ako je propagovaná filozofia a ako vyzerá vizuálna a estetická stránka literatúry, urobil som malý prieskum. Navštívil som päť predajní najznámejších kníhkupectiev Martinus a Panta Rhei a urobil som prezrelsom aj internetové portály na predaj kníh. Z mojho prieskumu vyplynulo, že filozofia nemá vlastné oddelenie a vo väčšine prípadov je zaradená pod oddelenie humanitných vied. Príde mi dosť nefér, že pohľadnice majú v kníhkupectvách vlastnú sekciu a filozofická literatúra je bezmyšlienkovite hodená do regála k psychológii alebo iným humanitným vedám.

Riešenie vo zviditeľnenín filozofie vidím práve v sociálnych sieťach. V dnešnej dobe sociálnych sietí a internetu by sme mali viac využívať propagáciu aj týmto spôsobom. Filozofia by si mohla zlepšiť reputáciu, ak ju ukážeme v tom pravom svetle, a hlavne ak ju vysvetlíme takým spôsobom, aby jej dokázala prísť na chuť široká verejnosť. Zujímavým oživením by mohli byť inštruktážne videá a prednášky o popredných filozofických otázkach, tie by mohli zaujať aj mladých ľudí, ktorí by šírili toto nové povedomie o filozofii ďalej, napríklad aj formou už spomínaných sociálnych sietí.

**2 Zatraktívnenie publikácií**

V mojom krátkom dotazníku som taktiež dal respondentom na výber z deviatich kníh. Zoznam obsahoval tieto knihy : a) J. K. Rowling - Harry Potter a väzeň z Azakabanu, b) Rozprávky P. Dobšinského, c) Antoine de Saint- Exupéry Malý princ, d) Dan Brown - Da Vinciho kód, e) Tomáš Jahelka - Masarykova filozofia na Slovensku, f) Jozef Michalov - Filozofia osvietenstva, romantimu a idealizmu, g) Kolektív autorov - Filozofia - Veľké filozofické myšlienky, h) G. W. F. Hegel - the Phenomenology of Spirit, i) Jane Austenová - Pýcha a predsudok. Respondenti si mali vybrať z tohto zoznamu tri knihy. Iba v jednom z tridsiatich prípadov sa v tomto výbere troch kníh vyskytla jedna z poskytnutých filozofických diel. V poslednej otázke som sa respondentov pýtal, či čítajú resp. či čítali akúkoľvek filozofickú publikáciu. Aj v tomto prípade to dopadlo rovnako a len jeden mal skúsenosti s filozofickou literatúrou. Kde je teda problém a ako docieliť, aby bola filozofická literatúra atraktívnejšia? Musíme si uvedomiť, že žijeme v dobe, kde je prvý dojem veľmi dôležitý a často zásadný. Ľudia jednoducho súdia knihu podľa obalu. Ako som už spomínal, filozofické publikácie nemajú vo väčšine prípadov vlastné oddelenie v kníhkupectvách, a tak by mali nejako zaujať medzi tou kopou humanitnej literatúry. V prvom rade by sme sa mali pozrieť na samotné názvy kníh. Takmer v každom druhom názve sa nachádza slovo ,,filozofia”. To súvisí s už spomínanou “aroganciou filozofie”. Je naozaj nutné hneď v názve privlastňovať publikáciu filozofii? Ak je mienka o filozofii taká aká je, tak predsa nemôžeme čakať, že človeka zaujme kniha, ktorá má už v názve pojem, ktorému nerozumie, vyhýba sa mu alebo má o ňom negatívnu mienku. Pokúsme sa zamyslieť nad tým, čo je podstatnou myšlienkou knihy. Vezmime túto myšlienku a skúsme z nej vytvoriť pútavý názov, ktorý donúti čitateľa vziať knihu do ruky. Napríklad namiesto názvu Kantova filozofia prirodzenosti človeka sa poskúsme položiť si v názve rečnícku otázku: Čo je prirodzenosť človeka? Otázka z psychologického hľadiska vyvoláva v čitateľovi potrebu nájsť odpoveď. A keďže je človek od prirodzenosti zvedavá bytosť túžiaca po odpovediach donúti ho to otvoriť knihu. Druhým aspektom je samotná obálka knihy. Filozofická literatúra je často obalená v nevýrazných farbách a s absolútne neatraktívne ilustrovaná . Vytvorme niečo jedinečné. Poskytnime myšlienku publikácie niekomu, kto ju dokáže pretvoriť na obrazové umenie a vložme výsledok na obálku. Verím, že pútavý názov, pestrá či nezvyčajná farba spolu so zaujímavou titulnou stranou môžu pomôcť zlepšiť predaj a následný dopyt po filozofickej literatúre.: „Ako sa môžu pravdy filozofie stať univerzálnejšími a užitočnejšími pre ľudí?”[[4]](#footnote-4) Podľa mňa práve implementáciou niektorých so spomínaných návrhov by sa filozofia stala ľudskejšou, menej elitárskou tým pádom aj atraktívnejšou, čo by mohlo viesť k zmene postoja laickej verejnosti k filozofickej literature.

**3 Prečo by mala byť filozofia viac popularizovaná?**

Otázka, ktorá sa nám otvára je, prečo by vlastne mala byť filozofia viac sprostredkovaná verejnosti? Čím sa poznatky filozofie odlišujú od ostatných poznatkov, napríklad z fyziky? Čo nám vlastne filozofia môže dať? Odpoveď je jednoduchá a nájdeme ju v tejto definícii filozofie: ,,Filozofia je spôsob myslenia (kritického myslenia)“. Myslím si, že kritické myslenie je podstatnou aspektom utvárania človeka ako osobnosti. Nepopieram, že základné poznatky z fyziky sú potrebné pre každého jedinca, ale väčšina fyzikálnych poznatkov je podstatná najmä či výlučne pre tú úzku skupinu ľudí, ktorá prichádza do styku s fyzikálnym skúmaním. Na druhej strane to, čo ponúka filozofia, môžeme využiť v každodennom živote všetci. Fyzikálny vzorec môžeme uplatniť len vo fyzike a s ňou súvisiacich vedách. Kritické myslenie nadobudnuté štúdiom filozofie môžeme použiť takmer na všetko. Od bežného každodenného rozhodovania až po vážne rozhodnutia ako sú napríklad voľby prezidenta. Filozofické myslenie nás učí novej perspektíve, novému pohľadu na otázky a problémy, ktoré nás obklopujú.

**3.1 Negatíva vplyvu filozofie**

Tak ako všetko, aj pri filozofii môžeme nájsť nie len svetlú, ale aj tienistú stránku. Z histórie vieme, že nesprávne pochopenie istej vyslovenej idey môže viesť ku katastrofe. Nepochopené, často zle interpretované, alebo oportunisticky prekrútené slová myslitelov viedli napríklad k nacizmu, komunizmu až holokaustu. Práve preto je dôležité, ba až esenciálne, aby interpretácie boli dostatočne zrozumiteľné. Otázka, ktorú si musíme bezpodmienečne položiť je, či je dobrý nápad propagovať všetky filozofické myšlienky a idey? Osobne si myslím, že nemali. Niektoré filozofické smery či dokonca filozofické spôsoby života[[5]](#footnote-5) by mohli vyvolať v spoločnosti negatívne dôsledky. Práve preto je dôležité vytýčiť tie aspekty filozofie, ktoré budú pre spoločnosť prospešné. Zle pochopené filozofické myšlienky môžu viesť ku konaniu proti spoločenským normám, viesť k deviantnému správaniu, podporovať nonkomformitu či kontrakultúru, čo by negatívnu mienku o filozofii rozhodne nezlepšilo. Čo je teda pre societu správne a čo nie? Je to naozaj ťažká otázka, všetkým sa vyhovieť nedá. Možno práve dnes nastal čas, aby sme sa vrátili k učeniu Sokrata a ukázali dôležitosť analýzy samotnej otázky pred tým, než na ňu budeme odpovedať.

**3.2 Aristokratickosť filozofie**

Niektoré názory tvrdia, že by filozofia mala ostať len akousi „aristokratickou“ disciplínou, pretože ako som už spomínal nie každý je schopný filozofiu pochopiť. S týmto názorom z časti súhlasím. Niektoré otázky a niektoré filozofické teórie by nemali opustiť akademickú pôdu. Z jednoduchého dôvodu, pretože nie sú atraktívne alebo sú príliš odborné. Problém však vidím v tom, že aj témy a otázky, pri ktorých by názor filozofov mohol mať pozitívny dopad na verejnosť, ostávajú uveznené len v kruhu „ filozofickej aristokracie“. Netvrdím, že by filozofia nemala mať hranice, avšak jej názor by mohol v početných prípadoch problém vyriešiť alebo aspoň posunúť ho k riešeniu. Napríklad v politike by sme ocenili trocha kritického nadhľadu na problematiku či už ekonomiky, hospodárstva alebo sociálnych problémov. Avšak tak, ako to tvrdia mnohí autori, úlohou filozofie nie je vládnuť ale vláde či aristokracii radiť. Predstavme si na chvíľu filozofiu ako všeobecne rozhľadeného človeka. Za onú všeobecnú rozhľadenosť považujme práve kritické myslenie, ktoré sa dá aplikovať na akúkoľvek otázku. Tak ako si človek občas necháva svoj názor pre seba, tak by to mala robiť aj filozofia. Pretože panujú len dva extrémy v rámci filozofickej komunity. Ten prvý je ten, keď majú filozofi pocit, že sa môžu vyjadrovať ku všetkému, pretože je to práve filozofia, ktorá sa venuje otázkam a problémom. A tým druhým extrémom je to, keď sa filozofi od všetkého naopak dištancujú, hoci by ich pohľad na vec priniesol pozitívne výsledky. V dnešnej dobe môžeme vidieť, že oproti minulosti sa nikto nejde poradiť za filozofom, ale obracia sa buď na vedu alebo na náboženských predstaviteľov. Podstatnou úlohou je teda rozlišovať situácie, v ktorých je dobré sa oficiálne vyjadriť, a v ktorých radšej mlčať.

**4 Výsledky a odporúčania**

Na základe mojich zistení by som zhrnul problém atraktívnosti filozofie vo verejnom priestore do troch bodov. Problém terminológie a jazyka, ktorý by čiastočne mohlo vyriešiť zaradenie terminologického slovníka do každej filozofickej publikácie. Neestetickosť filozofickej literatúry, ktorá nie je lahodiaca oku, by mohlo vyriešiť nazeranie pod povrch myšlienok, o ktorých chceme hovoriť a pretvoriť ich na vizuálny objekt záujmu. A v neposlednom rade zmena prístupu k samotnému propagovaniu filozofie verejnosti. Myslím si, že povedomie o filozofii by sa mohlo zlepšiť aj prostredníctvom tlačeného či internetového média. Podľa mojích zistení neexistuje žiadne periodikum alebo iné elektronické médium voľne prístupné verejnosti, ktoré by sa venovalo primárne filozofii. Zatiaľ čo periodiká venujúce sa histórii, psychológii a vede sú bežne dostupné v novinových stánkoch. Tieto magazíny plnia jednoduchú úlohu. Zložité pojmy z odbornej literatúry a rovnako nové štúdie a zistenia transformujú do podoby atraktívnej pre verejnosť. Práve preto by som chcel vo svojich odporúčaniach iniciovať vytvorenie časopisu venujúcemu sa filozofii, ktorý som zatiaľ pracovne nazval VERITAS. Tento časopis by mohol propagovať a odporúčať filozofickú literatúru širokej verejnosti. Periodikum by prezentovalo filozofiu atraktívnejším spôsobom, ale aj nazeralo na filozofické idey z rôznych pohľadov. Myslím si, že prostredníctvom tohto časopisu by sa mohlo rozšíriť povedomie o filozofii a tým by sa mohla zvýšiť miera kritického myslenia v spoločnsti, to je zvlášť v tejto dobe tak potrebné, a pritom tak často absentuje.

**Záver**

Filozofia má jednoznačne spoločnosti čo povedať a má ju čo naučiť. Ak dokážeme ukázať tú prospešnú stránku filozofie, môžeme docieliť pozitívnu zmenu. Filozofia sa môže stať populárnou aj vďaka spomínanej univerzálnosti jej použitia. Práve preto by sme mali túto stránku univerzálnosti ukázať ako metódu nového postoja k mysleniu. Je jasné, že všetkým sa vyhovieť nedá. Asi sa nepodarí osloviť celú spoločnosť, avšak môžeme sa pokúsiť aspoň o čo najväčšiu časť. Kritické myslenie, ktoré filozofia poskytuje, by mohlo zmeniť mnohé veci. Od každodenného rozhodovania až po veľké zmeny v prípade politiky či ekonomiky. Podporiť by sme mali taktiež vyučovanie filozofie na školách a tak priviesť k filozofickému skúmaniu novú generáciu. Generáciu, ktorá možno zmení svet.

**Zoznam bibliografických odkazov**

Anonym, 2017. *Johann Gottfried Herder* [online]. [cit. 2021-06-08]. Dostupné z: https://plato.stanford.edu/entries/herder/

ROUSSEAU, J. J., 1949. *O původu nerovnosti mezi lidmi*. Praha: Svoboda.

1. http://dai.fmph.uniba.sk/~filit/fvf/filozofia.html [↑](#footnote-ref-1)
2. Myšlienky ... [↑](#footnote-ref-2)
3. Myslienky... [↑](#footnote-ref-3)
4. Cenová otázka položená spoločnosťou vo švajčiarskom Berne. Na túto otázku reagovala aj esej J. G. Herdera. Táto otázka bola koncipovaná v duchu *Popularphilosophie*, ktorá v tom čase konkurovala školskej filozofii v nemecky hovoriacom svete. (<https://plato.stanford.edu/entries/herder/>) [↑](#footnote-ref-4)
5. Ako je napríklad kynizmus, ktorý by v modernej spoločnosti bol označený v určitých aspektoch ako antispoločenský smer porušujúci sociálne normy. [↑](#footnote-ref-5)