1. veľkonočná nedeľa – Sk 10,34 – 43 Česká katolícka cirkev nedávno udelila vysoké vyznamenanie francúzskemu kňazovi menom Noël Choux. Tento kňaz je členom združenia Mission de France, ktoré sa snaží priniesť evanjelium najmä do prostredia celkom odcudzenému kresťanstvu. Preto kňazi tohto združenia pracujú v bežných zamestnaniach. Noël Choux tiež pracoval napr. na rôznych postoch v sieti hypermarketov Carrefour, a ako sám hovorí, naučil sa tam rozmýšľať marketingovo. Skúsenosti zo zamestnania mu pomáhajú, aby sa pri zvestovaní evanjelia zaujímal o to, čo potrebujú a hľadajú ľudia. Česká cirkev tohto francúzskeho kňaza vyznačila za jeho pôsobenie v médiách. Keď prišiel r. 1990 do Čiech, všimol si, že väčšina českých detí nemá žiadne povedomie o náboženstve – hodnoty ako bratstvo, pomoc blížnemu, solidarita či odpustenie si väčšina z nich vôbec nespájala s kresťanstvom. Kresťanstvo sa vnímalo ako vec minulosti, histórie. Preto Noël začal v médiách pracovať tak, že založil produkčnú spoločnosť a robil úspešné televízne večerníčky pre deti, teda nevyrábal žiadne „náboženské okienko“.   
  
Dnes slávime najväčší kresťanský príbeh – udalosť Ježišovho zmŕtvychvstania. Na tento príbeh, aj keď je najväčší, vzťahuje sa to isté, čo na celé kresťanstvo v dnešnom svete. Ľudia tento príbeh vnímajú ako vec histórie a nerozumejú, čo by mohol mať spoločné s ich životom. O tom, čo by spoločné mohol mať, sa dozvedáme pri dnešnej bohoslužbe aj zo svedectva apoštola Petra. Peter spomína, že Ježiš Nazaretský sa stal známym v celej verejnosti ako ten, čo „kade chodil, dobre robil a uzdravoval všetkých posadnutých diablom“. Potom Peter spomína Ježišovu násilnú smrť a dosvedčuje, že Boh ho zo smrti vzkriesil. Ako vzkriesený dal sa spoznať len užšiemu okruhu ľudí. Peter sa hlási k týmto ľuďom a vyznáva, že pokladá za svoju povinnosť o Ježišovi svedčiť. Toto svedectvo spočíva v tom, že Ježiša predstavuje ako sudcu živých a mŕtvych, ako meradlo pre život a naše rozhodnutia, a ako toho, cez ktorého získavame odpustenie a oslobodenie.  
  
Petrovo svedectvo nám môže znieť ako ďalšie náboženské rozprávanie – navyše z dávnej minulosti. Pozadie príbehu by nám však mohlo byť blízke. Vari netúžime aj my po tom, aby sme niekoho stretli, kto „kade chodí, dobre robí“? Vari aj v súčasnosti netúžime po tom, aby nás niekto uzdravil z posadnutosti zlým? Ak sme úprimní, aj dnes nič tak druhým nevyčítame, ako práve možnosť, že niekto je diablom posadnutý. Čo iné ako posadnutosť zlými úmyslami vyčítajú napr. médiá politikom a politici na oplátku médiám? Len uzdravovania je medzi nami málo. Až keď je veľmi zle, hľadáme nejakú orientáciu, nejaké meradlá toho, čo je správne. A vždy znova aspoň niektorí túžime po novom nadýchnutí, odpustení, oslobodení...   
  
Osobne si myslím, že len vtedy, keď pozorne vnímame svoj život (a to verejný i súkromný), a keď si priznávame, čo nás hnevá a trápi, a súčasne sa pýtame na to, čo by nás mohlo z úpadku vytiahnuť, môžeme porozumieť jedinečnosti Ježišovho príbehu. Na rozdiel od iných (aj náboženských príbehov) sila Ježišovho príbehu nespočíva v prvom rade na dobrom poučení, na schopnosti obnovovať poriadok alebo výstižne analyzovať problémy. Ako píše teológ Hans Küng, na Ježišovi je neprehliadnuteľné, ako konal a hovoril na základe neobvyklej skúsenosti s Bohom, svojho spojenia s ním a bezprostrednosti pred ním. Ježiš v porovnaní s inými duchovnými osobnosťami žil v duchu neobvyklej slobody, pravdivosti a dobra. Na rozdiel od biblických prorokov sa ani neodvolával na Boha (že Boh niečo chce), ale stotožňoval sa s Božou vecou. Z tejto skúsenosti sa dá porozumieť na jednej strane nadšenie pre neho a na druhej strane odpor voči nemu (čo si to nárokuje!), a následne napriek krížu nový život v Bohu – zmŕtvychvstanie. Keď ako kresťania dnes oslavujeme toto zmŕtvychvstanie, menej sa potrebujeme starať o to, či ľudia uznávajú kresťanstvo, a viac o to, o čo sa staral Peter a prví apoštoli, keď dosvedčovali Ježiša ako toho, ktorý „kade chodil, dobre robil“ a ktorý cez kríž prešiel do nového života. Peter, Ján, Mária Magdaléna a ďalší Ježišovi učeníci pritom nemali iný dôkaz pre svoje svedectvo ako vlastnú ochotu pre tohto Ježiša riskovať. (Zaiste, riskuje aj blázon, ale blázon neponúka nič užitočné.)   
  
Takže, má pravdu francúzsky kňaz Noël Choux: Kresťania sa majú správať marketingovo, nie však preto, aby sme niekoho obchodnícky dobehli, ale aby sme sa iným ľuďom priblížili a mohli im zvestovať oslobodenie v Ježišovi. Svedectvo o Ježišovi sa aj ku nám dostalo len vďaka takýmto riskujúcim svedkom. Pritom nezabúdame, že Ježiša nenosíme, ako sa nosia politickí vodcovia na plagátoch. Nie je to skúsenosť „plagátová“, ale osobná: V ňom máme život, vďaka nemu sme slobodní!

Veľkonočný pondelok – Mt 28,8-15

Tento deň môžeme nazvať slávnosťou zvestovania viery vo zmŕtvychvstanie. Aj naše ľudové zvyky naznačujú práve toto: ženy a apoštoli, ktorí zvestovali Vzkrieseného, boli rozháňaní vodou a korbáčmi. Nebudem sa však venovať zvykom, ale samotnému zvestovaniu viery vo vzkriesenie.

Možno si to ani neuvedomujeme, ale slovo „viera“ prešlo posunom významu. Toto slovo, ktorého pôvod je v náboženskom slovníku, často prešlo do civilných sfér. Čítal som článok o Nemecku, kde najdôveryhodnejšou inštitúciou je Spolková banka (predpokladám, že ani hospodárska kríza s touto dôveryhodnosťou veľmi neotriasla). V článku sa hovorilo, že slovo „viera“ prešlo hlavne do finančného systému. Málokto u nás vie, že napríklad „kreditná karta“ je slovné spojenie spojené s vierou. Slovo „kredit“ totiž pochádza z latinského „credere“, ktoré znamená veriť. A skutočne platba takouto kartou je založená na preverovanej dôvere, že na účte máme peniaze. Nemyslím však, že prepožičanie týchto slov by bolo len vo finančníctve, ale že si ich prepožičiavajú viaceré oblasti života.

Niekto povie, že „on verí v rozum“. Má to byť vyjadrenie akoby proti nám, našej  viere. Ale v rozum veríme aj my! A chceli by sme, aby ho na svete bolo čo najviac! Iný povie: „Verím vo vedu“. A opäť – aj my chceme, aby veda rástla. A ďalší povie: „Verím v seba samého“. Po istú hranicu to tiež nie je zlé. Kiež by sme dokázali sami za seba ručiť, sami si pomôcť, sami sa zabezpečiť. Ani jedna z týchto vecí nie je zlá. Veriť tak, ako sme to doposiaľ hovorili, vlastne znamená niečo na spôsob matematickej pravdepodobnosti – máme skúsenosť, že sme niečo dokázali (že veda, rozum niečo dokázali), a preto je pre nás pravdepodobné, že to dokážeme znova. Ba že možno dokážeme i viac ako doposiaľ. Je to teda posun slova „veriť“ až do akejsi materiálnej, pravdepodobnostnej úrovne. Ale predsa ak používame slovo „veriť“ v našom náboženskom slovníku, je to trochu iné ako v spomenutých výrokoch. I tu sa však neraz ukazuje to „materiálne“ – neraz by sme chceli presne vedieť, ako to bude, ako to bolo... Chceme jasné odpovede. Čakáme čím viac argumentov pre rozum, aby sme uniesli to, čo sa zodpovedať nedá. A opäť – nič proti tomu. Aj viera musí byť aspoň čiastočne korigovaná rozumom. Ale súčasne platí, že to nie je všetko – nie je všetko len to vypočítateľné, pravdepodobné.

Ak by sme chceli vysvetliť, že to „nie je všetko“, mohli by sme si to priblížiť na slove „život“. Ak sa na náhrobnom kameni napíše dátum narodenia a smrti, vieme, že to nie je všetko o živote toho človeka. Ak by sme si ale viedli poctivý denník, kam si zapisujeme udalosti, stretnutia, ale aj myšlienky a pocity, ani po zrátaní tohto všetkého by sme nedospeli k tomu, že by sme mohli povedať: „Súčet tohto všetkého je život“. On je totiž ešte viac ako takýto súčet. Je to podobné, ako keď pozeráme na strom – nepovieme, že vidíme konáre, listy a kmeň, ale povieme, že vidíme strom. Náš spôsob myslenia i prežívania spája veci. Vidí hlbšie, ako iba samotný súčet. A podobne je to aj s vierou. Tou vierou, ktorú ohlasujeme v našich chrámoch. Áno, veríme aj v rozum, aj vo vedu, aj v sily človeka, ale všetko zrátané by bolo ešte málo. Veríme aj v niečo hlbšie. Veríme v prazáklad života, máme základnú dôveru v Boha. Veríme, že nás na túto zem povolal Boh, že on je ten, ktorý nám pomôže aj prejsť smrťou, on je ten, na ktorého sa môžeme spoľahnúť, že je za naším životom. Toto už sú veci, ktoré nevieme celkom presne vysvetliť, sú to veci, ktoré nevieme jednoducho rozložiť na zrátateľné položky..., ale je to niečo silnejšie, ako keby sme len povedali, že veríme, že tu Ježiš bol a všetko by týmto vyjadrením skončilo.

Z dnešných biblických slov, ktoré sme počuli, by som chcel zdôrazniť dve veci. Prvá je sloboda – Peter je schopný po niekoľkých dňoch od Ježišovej smrti predstúpiť pred ľudí a pokojne a jasne hovorí: „Vy ste ho zabili“, ale aj pokojne im dáva odpustenie.  Neslobodní sa zrazu stali tí, ktorí si mysleli, že správne veria – tí musia podplácať vojakov, zatvárať apoštolov, rozháňať dav, nakoniec umlčať apoštolov. Apoštoli ani nevedeli všetko vysvetliť, ale sú slobodní zo svojej dôvery. Takáto sloboda je známkou zdravej viery. Mnohí hovoria o tom, že viera zväzuje, že je ťažká. A po istú hranicu to tak je. Aj naše telo nás zväzuje, dokonca aj šaty nás môžu zvierať..., ale ak by sme to cítili len ako ťarchu, bolo by to zlé. Podobne je to aj vo viere. Aj zväzuje, ale znakom jej zdravia je vnútorná sloboda. Druhá vec, ktorú chcem zdôrazniť je radosť. Ženy odchádzajú od hrobu aj so strachom, ale aj s veľkou radosťou. Tiež nevedia všetko vysvetliť, ale cítia radosť. Taká radosť by mala patriť aj k našej viere ako známka toho, že sme našli ten správny prúd, správny koreň, z ktorého žijeme. Ideál je, keby sme aj v chrámoch vedeli tak načerpať, že by sme cítili radosť.

Takáto sloboda i takáto radosť sú znakmi toho, že sme našli vieru, ktorá nie je len súčtom myšlienok, slov, ale že je to „strom“, ktorý rastie medzi nami. Veľmi vám želám takúto slobodu i takúto radosť pochádzajúcu z viery.

Veľkonočná nedeľa - Jn 20, 1-9

To, čo nám podávajú evanjeliá o vzkriesení, nie je žiadne vedecká rozprava. O tom, ako sa to stalo, ani o tom, ako to vysvetliť, ani o tom, ako je to presne s Ježišom po vzkriesení.

Ale tak odovzdávame nejednu informáciu v živote. Keby cestovateľ namiesto cestopisu vydal vedeckú rozpravu – v číslach, chemických prvkoch, analýzach... pre väčšinu čitateľov by to bolo nudné. Keby sme chceli o svojej láske podať vedecké pojenanie, tiež by to málo koho zaujalo. Sú veci, ktoré si odovzdávame len ako osobné zážitky. Tak sa to deje aj s apoštolmi, s ich skúsenosťou prázdneho hrobu i zvláštnych stretnutí po smrti. A možno o to má ísť! Nie o to, aby sme to presne popísali a vysvetlili. To sa nám i tak nikdy nepodarí. Skôr ide o to, ako ich tieto stretnutia menili, ako ich táto viera premenila.

Ja by som podčiarkol jeden malý aspekt tejto zmeny – stali sa deťmi. Nie v tom, že by sa stali naivnými! Stali sa deťmi v dvoch veciach: títo dospelí muži, schopní postarať sa o život a o svoje rodiny, zrazu narazili na niečo nepochopiteľné, nové a nepoznané. Sú ako deti, ktoré musia nanovo poznávať najzákladnejšie veci o živote. Aj dnešné evanjelium priznáva, že doteraz nerozumeli Písmu. Druhá vec – napriek všetkému zdeseniu, ktoré dosvedčuje evanjelium, postupne v nich rástla radosť. Radosť napriek prenasledovaniu, nechápaniu od ostatných. Radosť podobná tej detskej.

A to by asi mala byť jedna z vecí, ktorá sa v nás tiež zrodí. Všetci vieme, že keď sme prežívali čas, že sme mali čisté srdce, keď sme prežívali obdobie krásnej radosti, bez bolesti, bez zranených ľudí okolo nás... vtedy inak vidíme svet i ľudí okolo. Niekedy by sme sa mohli k tomu vrátiť vo svojom myslení, že čo sme vtedy videli. A aby tieto veci povstali nanovo v nás, to je tiež zázrak zmŕtvychvstania. Návrat k radosti čistého srdca, či čistej duše.

Chcel by som sa dotknúť a podčiarknuť ešte jednu maličkosť. V tieto dni veľa hovoríme o živote. Hovoríme tak, ako nijaké iné náboženstvo. Náboženstvá majú v sebe aj tušenie niečoho po smrti, ale takto nehovoria, nehovoria o takom vzkriesení ako my. Môžete si ale všimnúť, že kresťanstvo nevie hovoriť o živote bez toho, aby nehovorilo aj o smrti. Nevie hovoriť o vzkriesení bez kríža. Nevieme hovoriť o šťastí bez bolesti. Keď si posielame veľkonočné pohľadnice, najčastejšie je to Vzkriesený, ktorý ide von z hrobu s víťaznou zástavou a strážcovia ustráchaní padajú a o odskakujú. To je predstava zo stredoveku, trochu poznačená mocenským víťazstvom. Na juhu Európy sa viac používa obraz Ježiša, na ktorom je vidieť jeho rany. Máme to aj my, zväčša v podobe prebodnutého srdca. Nedá sa totiž obísť tieto rany, utrpenie a smrť. Prenesené do života: niekedy sa trochu bojíme, ak ľudia nechcú vidieť a prijať nič ťažké vo svojom živote, že sa nebudú vedieť ani poctivo tešiť. Tešiť takou radosťou, ktorá bude skutočná a hlboká, ktorá bude vyvierať z čistej duše. Kresťanstvo neodstránilo utrpenie, ale prinieslo do neho to, že jedným dychom premýšľame aj o nádeji. Hovoríme o víťazstve aj cez takúto cestu bolesti. Hovoríme o tom, že nás to môže urobiť ľuďmi citlivejšími, skromnejšími i čistejšími. V tejto súvislosti by som vám chcel zacitovať nemeckého teológa Dietricha Bonhoeffera. Bol to muž, ktorý nevyrástol v kresťanskom prostredí. Ako dospelý konvertoval a stal sa evanjelickým duchovným. Za vojny bol v odboji proti Hitlerovi, za čo ho zatkli a odsúdili na smrť. Vo vezení napísal tieto slová:

„Vzkriesený Kristus nesie v sebe nové ľudstvo – posledné nádherné Božie áno človeku.

Ľudstvo žije síce ešte v starom, ale je už nad tým starým,   
Žije síce ešte vo svete smrti,   
ale je už nad smrťou,   
žije síce ešte vo svete hriechu,   
ale je už nad hriechom.   
Noc sa ešte nepominula,   
ale už sa brieždi.“

**Veľkonočná nedeľa C – Jn 20, 1 – 9** – hul 2012 sobota vecer

Bratia a sestry //ľudia majú radi príbehy. A nielen to – oni ich priam - potrebujú. Každá kultúra potrebuje príbehy,/ ktoré majú dej,/ kde vystupuje kladný hrdina a predovšetkým, ktoré nám ukazujú, ako máme **žiť** a aký je vlastne **zmysel** nášho života. Potrebujeme príbehy, ktoré nám povedia, **kto sme** a **kam ideme**. Jeden z hlavných dôvodov, prečo sa spoločnosť ocitá v kríze je ten,/ že Veľkonočný príbeh, ktorý bol po mnoho storočí prítomný v európskej kultúre, - už mnoho ľudí neprijíma,/ nie je pre nich nosný a nedáva im zmysel. Veľkonočný príbeh tak pre mnohých stratil na význame a na sile.

Pretože ale ľudia potrebujú príbehy a tie staré príbehy im moc nesedia, tak si dnešný ľudia vytvárajú svoje **vlastné príbehy**. Ako vyzerá príbeh súčasnosti? Akým príbehom môžeme charakterizovať súčasný svet a človeka, ktorý v ňom žije? Príbeh súčasnosti mi pripomína jeden bilbord, ktorý som kdesi videl. Je na ňom obrovský rozzúrený medveď, ktorý má okolo seba nápis: **sila a prosperita**. Áno – to je príbeh dnešného sveta a súčasného človeka. Je to príbeh o dravej sile, o ekonomike a prosperite. To je príbeh, ktorý hýbe svetom a zaujíma dnešného človeka. Medveď sa nás snaží presvedčiť, že ekonomika a prosperita je to najdôležitejšie a že je potreba všetko podriadiť ekonomickému rastu. Dravý medveď tak ukazuje, že tí slabší majú skrátka smolu – je tu voľný trh a silnejší pohltia bez väčšieho problému slabšieho. Dravý medveď je nekompromisný a tí slabí ho nezaujímajú. Tento silný medveď má v sebe však veľmi veľa rozporov. Tento dravec má za sebou i mnoho bojov, má na svedomí obrovskú nezamestnanosť, i to, že zväčšuje rozdiely bohatých a chudobných. Bohužiaľ toto je príbeh súčasného sveta – byť silný, poraziť slabých a byť čo najlepšie ekonomicky zaistený.

Je tu ale ešte iný príbeh... ten Veľkonočný. V jednom kláštore na vigíliu Zmŕtvychvstalého Pána, práve keď priniesol kňaz do chrámu veľkonočnú sviecu (ktorá symbolizuje zmŕtvychvstalého Krista), tak k tejto svieci si zrazu prisadla jedna rehoľná sestra s gitarou a tejto svieci začala spievať milostnú pieseň. Ak to bola milostná pieseň veľkonočnej svieci, tak my vieme, že to bola milostná pieseň Ježišovi. Jeho príbeh je iný, než príbeh súčasného medveďa. Je to príbeh o mužovi, ktorého rozdrtia silný a mocní tohto sveta, ale **On** žije naveky. Veľký medvedi Ríma a Jeruzalema zožerú tohto slabého muža z Galilei. V tomto príbehu sa neoslavuje prevaha Božej sily, Boha ako ešte väčšieho medveďa, ale oslavuje sa tu Božia láska, tvoriaca sila, ktorá Ježiša dvíha zmŕtvych. Nejde tu o boj prežitia, ako v prípade medveďa,/ ale ide tu o celkom **nový život**. Ide o príbeh muža, ktorý je **slabý**, ktorému nejde o **moc**, ale o to, že tvorí všetko úplne nové.

Bratia a sestry vidíme dva úplne rozdielne príbehy. **Príbeh súčasného sveta a príbeh Veľkonočný**. Svet ide z veľkej časti stopami ako medveď, ktorý vyzíza k sile a prosperite. Pochopiteľne /však za to už platí svoju daň v podobe vojen, nezamestnanosti, boja o prežitie, kedy silnejší sa snažia pohltiť slabšieho a zbaviť sa tak nepríjemnej konkurencie. --- A potom/ je tu Veľkonočný príbeh. Príbeh o slabom mužovi, ktorý v Božej sile lásky vstáva z mŕtvych. Príbeh, ktorý nám ukazuje, aký je zmyslel nášho života, **kto sme** a **kam kráčame**. To je životný príbeh všetkých kresťanov. Nejde o silu, nejde o moc, nejde o boj, ale ide o život, za ktorým sa skrýva vzkriesenie a večný život . Preto musíme príbeh o medveďovi odmietnuť, pretože ide o príbeh deštruktívny. Istotne, v každom z nás je asi niečo z tohto medveďa, ale Veľkonočný príbeh nám pomáha v tom, aby sme sa čím ďalej tým, viac prikláňali k príbehu galilejského tesára a raz sa tak ako on zrodili k novému životu.

Jn 20,1-9

Lidé mají rádi příběhy. Nejenom to – oni je také potřebují! Každá kultura potřebuje příběhy, které mají děj, kde vystupuje kladný hrdina a především, které nám ukazují, jak máme žít a jaký je vlastně smysl našeho života. Potřebujeme příběhy, které nám řeknou, kdo jsme a kam jdeme. Jeden z hlavních důvodů, proč se společnost ocitá v krizi je ten, že příběh Velikonoc, který byl po dlouhá staletí přítomen v evropské kultuře, už mnozí lidé nepřijímají, není pro ně nosný a nedává jim smysl. Příběh Velikonoc tak pro mnohé ztratil na významu a na síle.   
Protože ale lidé potřebují příběhy a ty staré příběhy jim moc nesedí, tak si dnešní lidé vytváří své vlastní příběhy. Jak vypadá příběh současnosti? Jakým příběhem můžeme charakterizovat současný svět a člověka, který v něm žije? Příběh současnosti mi připomíná jeden plakát, který jsem kdysi viděl. Je na něm obrovský rozzuřený medvěd, který má kolem sebe nápis: síla a prosperita. Ano – to je příběh dnešního světa a současného člověka. Je to příběh o dravé síle, o ekonomice a prosperitě. To je příběh, který hýbe světem a zajímá dnešního člověka. Medvěd se nás snaží přesvědčit, že ekonomika a prosperita je to nejdůležitější a že je potřeba všechno podřídit ekonomickému růstu. Dravý medvěd také ukazuje, že ti slabší mají prostě smůlu – je zde volný trh a silnější pohltí bez větších problémů slabšího. Dravý medvěd je nekompromisní a ti slabí ho nezajímají. Tento silný medvěd má v sobě ovšem i mnoho rozporů. Tento dravec má za sebou i mnoho válek, má na svědomí obrovskou nezaměstnanost, i to, že se zvětšují rozdíly mezi bohatými i chudými. Bohužel toto je příběh současného světa – být silný, porazit slabé a být co nejlépe ekonomicky zajištěn.   
Je tu ale ještě jiný příběh a to je příběh Velikonoc. V jednom klášteře o vigilii Zmrtvýchvstání Páně, právě když přinesl kněz do chrámu velikonoční svíci, tak k této svíci přisedla jedna řeholní sestřička s kytarou a této svíci začala zpívat milostnou píseň. Jestli to byla milostná píseň velikonoční svíci, tak my víme, že to byla milostná píseň Ježíši. Jeho příběh je jiný než příběh současného medvěda. Je to příběh o muži, kterého rozdrtí silní a mocní tohoto světa, on ale žije navěky. Velcí medvědi Říma a Jeruzaléma sežerou tohoto slabého muže z Galileje. V tomto příběhu se neoslavuje převaha Boží síly, Boha jako ještě většího medvěda, ale oslavuje se zde Boží láska, tvůrčí síla, která Ježíše pozvedá z mrtvých. Nejde zde o boj o přežití, jako v případě medvěda, ale jde zde o zcela nový život. Jde o příběh muže, který je slabý, kterému nejde o moc, který ale všechno tvoří nové.

Vidíme dva rozdílné příběhy. Příběh současného světa a příběh Velikonoc. Svět jde z velké části stopami příběhu o medvědovi, který vyzývá k síle a prosperitě. Pochopitelně za to už platí svoji daň v podobě válek, nezaměstnanosti, boje o přežití, kdy silnější se snaží pohltit slabšího a zbavit se tak nepříjemné konkurence. A potom je zde příběh Velikonoc. Příběh o slabém muži, který v síle Boží lásky vstává z mrtvých. Příběh, který nám ukazuje, jaký je smysl našeho života, kdo jsme a kam kráčíme. To je životní příběh všech křesťanů. Nejde o sílu, nejde o moc, nejde o boj, ale jde o život, za kterým se skrývá vzkříšení a život věčný. Proto musíme příběh o medvědovi odmítnout, protože se jedná o příběh destruktivní. Jistě, v každém z nás je asi něco z tohoto medvěda, ale příběh Velikonoc nám pomáhá v tom, abychom se čím dál tím víc přikláněli k příběhu galilejského tesaře a jednou se tak jako on zrodili k novému životu.