**Veľkonočná nedeľa -** Hul 2013

**AI** Každý sviatok, či už menší alebo väčší, či rodinný alebo cirkevný, slávime v určitom čase,  za určitých okolností, v určitom konkrétnom stave. Žiaden sviatok nemôže byť izolovaný od života, ktorý práve v tej chvíli prežívame. Aj prvé veľkonočné sviatky nového tisícročia slávime každý z nás v určitom osobnom rozpoložení, o ktorom vieme my a Boh. Hodnota sviatkov je však aj v tom, že nám dokážu do nášho života vliať trocha radosti, šťastia, zabudnutia na starosti, dať nádej. Túto schopnosť má aj dnešný sviatok, dokonca najväčšia cirkevná slávnosť v roku – Veľká noc – Zmŕtvychvstanie Pána. A keďže je to najväčšia udalosť, má samozrejme aj najväčšiu vnútornú silu pomôcť každému, kto ho prežije s vierou.

**KE** Historické zmŕtvychstanie Ježiša sa odohralo tak isto v konkrétnom čase a v konkrétnej situácii, ktorú prežívali tí, čo mali Ježiša radi.

**DI** Zrejme pochopíme smútok, ktorí prežívali apoštoli a zbožné ženy, keď Ježiša pochovali. Môžeme hovoriť o sklamaných nádejach. O pochybnostiach, či naozaj malo význam uveriť Ježišovi. O uvažovaní, ako ďalej v živote už bez Ježiša.

Do tohto rozpoloženia prichádza správa, že hrob je prázdny. Najprv pochybnosti o krádeži. Potom veľká radosť, keď sa Ježiš začal zjavovať a potvrdzovať, že vstal zmŕtvych. Po Ježišovom zmŕtvychvstaním nastalo ich „zmŕtvychstanie“ zo smútku, úzkosti, pesimizmu, beznádeje. Opäť majú chuť žiť. Túžbu pracovať pre Ježiša. Sú rozhodnutí za Ježiša aj trpieť a zomrieť.

Táto udalosť sa stala základom ohlasovania apoštolov a po nich všetkých úradných a laických hlásateľov evanjelia. Zároveň v celých dejinách Cirkvi prinášala do sveta zmysel ľudských námah, zmysel dejín sveta a vesmíru a predovšetkým nádej.

**PAR** Je potrebné aj v dnešnom svete ohlasovať posolstvo o Ježišovom zmŕtvychvstaní? Potrebuje dnešný svet posilu Ježišovho víťazstva nad smrťou a tým aj nad všetkými úzkosťami jeho priateľov?

Nikto dnes nepovie, že ľudstvo prežíva nejaké univerzálne šťastie. Zaiste, že je na svete aj u nás a medzi nami dosť ľudí, ktorí sú so svojim životom spokojní. Väčšina je však nespokojná. Tak z prítomnosti, ako aj obavami z budúcnosti.

Švajčiarsky spisovateľ **Friedrich Durrenmat situáciu dnešného človeka vyrozprával v podobenstve s názvom Tunel. Dvadsaťštyriročný študent si sadol do vlaku, ktorý ho mal ako obvykle doviesť do neďalekého univerzitného mesta. Ale teraz sa mu zdá akoby tunel, ktorým vlak vždy prechádza, nemal konca. Ostatní cestujúci sú spokojní a správajú sa, akoby nič zvláštne nespozorovali. Študentovi to však nedá a ide dopredu k vlakvedúcemu. Ten ho upokojuje: „Ideme po koľajach, tunel musí nikde viesť. Nič nenasvedčuje tomu, že by nebolo niečo v poriadku... Samozrejme až na to, že tunel nemá stále konca“. Situácia sa však okamžite zmení, keď obaja, študent aj vlakvedúci spozorujú, že vlak uháňa stále väčšou rýchlosťou dolu, do vnútra zeme. Strojvodca už predtým vyskočil, lebo bol presvedčený, že vlak sa už nedá zachrániť. Vlakvedúci sa nakoniec bezradne a zúfalo obrátil na študenta: „Čo máme robiť“? Študent chladne odpovie: „Nič“. Veď vlak už vlastne ani nejde, ale priamo sa rúti do hlbín a už sa premeškala akákoľvek možnosť na jeho záchranu.**

Spisovateľ týmto podobenstvom chcel vyjadriť, že akoby aj dnešný človek strácal pôdu pod nohami, akoby sme sa niekde rútili a nedokážeme to zastaviť alebo zmeniť. Akoby sme, podobne ako ten študent, na otázku: čo sa dá robiť, odpovedali: nič. Preto sa aj naša doba nazýva dobou úzkosti alebo strachu. Úzkosti a strachu z prítomnosti a z budúcnosti.

Úzkosť má samozrejme u jednotlivých ľudí veľké množstvo „tvárí“. Niektorí prežívajú úzkosť **zo straty zmyslu života.** Nemajú žiaden oporný bod, ktorý by zabezpečoval zmysel ich existencie. Iní sa boja, že sa môže **rozpadnúť ich priateľstvo alebo manželstvo alebo že stratia prácu.** Ľudia majú strach pred neočakávanými vecami vo **vlastnom živote alebo v spoločnosti.** Majú strach **prijať seba a svoj život taký, aký je.** A úzkosť prinášajú aj predstavy o **postihnutí nečakanou chorobou alebo náhlou smrťou.**  K osobným úzkostiam sa pridávajú aj obavy pred ďalším vývojom o svete. Ľudia sa obávajú **ďalších takzvaných pokrokov vo vede a technike, ktoré sa dotýkajú genetického výskumu alebo jadrovej technológie.**  Uvedomujú si, že strácajú vládu nad vlastnou mocou. Máme strach, že raz budú náš život **úplne ovládať počítače a roboty a že od počatia až po smrť všetko bude ovládať chladná technika.** Obava je aj pred **stratou súkromia.** Vo vesmíre sú špionážne družice, ktoré kontrolujú, koho chcú a kedy chcú. Náš život riadia pomaly rozličné magnetické karty a mobilné telefóny, ktoré okrem výhod prinášajú stratu súkromia.

# MY Ako to všetko má hodnotiť kresťan? Kresťan to má hodnotiť realisticky. Tak to hodnotil aj Ježiš. Raz povedal: „Vo svete máte súženie“, hneď však k tomu dodal: „ale dúfajte, ja som premohol svet“ (Jn 16, 33). K súženiam patrí spomínaný strach a úzkosti. Ale Ježiš svojou smrťou a zmŕtvychstaním premohol aj úzkosti a strach. On ich nevytlačil z nášho života, ale dáva nám takú vieru a taký zmysel života a takú nádej do budúcnosti, že sme schopní premôcť rozličné úzkosti a strachy.

# Preto je aj dnes potrebné ohlasovať Ježišovo zmŕtvychvstanie, ako základ viery a nádeje pre dnešné ľudstvo. Nestačí však o tom len hovoriť. My svedkovia veľkonočných udalostí to musíme dokazovať aj svedectvom života. Tak ako to dokazovali po zmŕtvychvstaní mužovia a ženy v rodiacej sa Cirkvi. My máme dnes pomôcť svetu „zabrzdiť vlak“, ktorý poháňa ľudská pýcha a ktorý sa rúti do ničoty. Máme ľuďom prinášať nádej, že Boh miluje tento svet, že Ježiš vykúpil aj dnešnú a budúce generácie a že len na nás záleží, či budeme s Bohom spolupracovať alebo nie. Či budeme veriť Ježišovi alebo dnešným „inžinierom sveta“, ktorí chcú zachraňovať alebo „vykupovať“ rozumom a peniazmi terajší a budúci svet. Nezabúdajme, že sa už raz Babylonská veža stavala...

# ADE Každý z nás sa nachádza v určitom rozpoložení a možno aj v ťažkom rozpoložení. Veľkonočné sviatky nechcú nasilu potláčať náš stav. Nechcú, aby sme na pár hodín na niečo zabudli. Práve naopak. Zmŕtvychvstalý Ježiš chce každému z nás vliať do života nové sily a novú chuť.