Narodenie pána - v noci - Lk 2, 10 – 11

Milí priatelia

Vianoce, aj napriek tomu, že sú našim kresťanským sviatkom, majú viacero pomenovaní a zdá sa aj viacero rôznych obsahov. Niekto im hovorí sviatky rodiny, iný sviatky pokoja, alebo sviatky mieru. A pre iného sú len oslavou zimného slnovratu. Pre nás kresťanov sú Vianoce - ako už názov napovedá –sviatkami posvätnej noci - tej noci, ktorá nám pripomína zrodenie Ježiša i zrodenie viery v našom srdci.

Túto noc oslavujeme teraz, v tejto chvíli, no napriek tomu, že sme prišli do chrámu, vo svojom vnútri môžeme mať rozpačité pocity. Sviatočná nálada sa nám už po celé týždne vtieravo nanucuje v obchodných domoch, čo podčiarkuje konzumný charakter Vianoc. No možno je aj prirodzené, že Vianoce sú pre nás – okrem iného -spojené aj s vôňami, jedlami a hudbou. Veď pamäť, ktorá pripomína dávnu chuť, vôňu alebo melódiu býva silnejšia ako rozumová pamäť. Už z detstva si tak nesieme vôňu, chuť a melódiu Vianoc. No zároveň cítime, že Vianoce nemôžu ostať len pri tejto vôni, pri chuti vianočných jedál, ani pri sentimente darčekov. Že to by bolo až príliš detské. Kladieme si otázku – ako teda oslavovať Vianoce dospelo, ak nemajú byt len detskou spomienkou, konzumom, či vonkajšou konvenciou, pred ktorou mnohí radšej utekajú.

Niečo z toho podstatného nám napovedá dnešná noc i pieseň, ktorou tento sviatok už po desaťročia oslavujeme – Tichá noc, svätá noc. Vianoce sú naozaj oslavou noci, tej noci, v ktorej sa narodil Kristus a v ktorej sa nám zrodilo svetlo. To svetlo síce nebolo nijako oslňujúce, skôr tajomné - v skrytosti zapaľuje v našom srdci jas nového života, lásky, náklonnosti k druhým ľuďom, zodpovednosti za život. Počas adventu sme sa modlili v omšovej prefácii, aby nás Pán - keď príde - našiel i bedliť v modlitbách i jasať na jeho slávu. Bedliť v modlitbách znamená prežívať na jednej strane ohrozenie tmou, zánikom, ale zároveň tej tme nepodľahnúť, nezaspať, nerezignovať. Bedliť v modlitbách neznamená slovné recitovanie modlitieb, je to skôr duchovný postoj človeka. Vianoce nám hovoria, že práve do tej najväčšej tmy začína prenikať svetlo. Toto svetlo si razí cestu postupne, krok za krokom. Toto svetlo k nám prichádza cez ľudí. Nielen cez Krista prišlo v krehkej ľudskej podobe, ale prichádza tak aj k nám - cez druhých ľudí, našich rodičov, blízkych, kňazov. Cez spleť medziľudských vzťahov k nám prichádza svetlo božej lásky.

Keďže Vianoce sú sviatkom svätej noci, teológ Karol Rahner hovorí: „Musíme mať odvahu vpustiť to nočné ticho do svojho ľudského vnútra. To detské čaro Vianoc by nás malo pripravovať na nevysloviteľné tajomstvo. Iba ten, kto aspoň na chvíľočku necháva zhasnúť pozemské svetlá, ktorá mu prekážajú vo výhľade na hviezdy na nebi, len ten, kto sa dá osloviť nevysloviteľnou blízkosťou Boha – len ten slávi Vianoce tak ako sa ich patrí sláviť, ak sa nemajú zvrhnúť na čisto svetský sviatok.“

Milí priatelia, ak sme sa naučili Krista očakávať bdelosťou, ak dávame vieru dávať do súvisu s našim praktickým životom, potom môžeme oslavovať Ježišovo narodenie. Táto oslava bude skôr v našom srdci, v našom vnútri, ale o to bude presvedčivejšia. A to si môžeme priať aj pri príležitosti tohoročných Vianoc. Amen.

**Narodenie Pána – cez deň** - Jn 1, 1 – 5, 9 –14 – NZ 2015 – 6:45h  
Bratia a sestry asi pred troma rokmi v jednom malom mestečku vo Východnom Nemecku, na Vianoce katechéta pracoval s deťmi na niečom takom, ako bývajú u nás jasličkové pobožnosti. Deti, po náležitej príprave, mali hovoriť, že - kde je **dnes** Betlehem.

Je to jedna z veľmi cenných otázok, ak chceme, aby biblický text nebol len textom z pred dvoch tisícročí, ale aby bol živým slovom, Božím slovom **pre nás** v našej dobe. Vždy je k tomu dobré postaviť si otázku: *Kde sa to deje dnes?* Deti na podobnú otázku, teda **kde** je dnes Betlehem, odpovedali: **tam**, kde je dieťa, **tam**, kde sú vyhnanci, **tam**, kde sú chudobní, **tam**, kde je rodina... Všetko veľmi dobré odpovede. Ale, keď sa to povie takto, trochu mi to prehnalo mráz po chrbte. Všetky tieto pekné výpovede sú totiž veľmi ťažké.

Povedať, že tam je Betlehem, kde je dieťa, povedať to v dobe, kedy sme aj my pred niekoľkými rokmi sa pridali k mnohým národom Európy, ktoré vymierajú.... to je aj ťažká téma. Povedať, že betlehem je tam, kde sú vyhnanci, je tiež veľmi komplikované. Pretože (a to v spomenutom Nemecku ešte viac ako u nás) naháňa strach. /A právom./ Pretože téma utečencov nie je len v tom, že dať im nejaký priestor, nejaký tábor na bývanie. Je s tým spojený strach z premiešavania kultúr, zo zneužívania... Povedať,/ že je to tam,/ kde sú chudobní...? Chudoby sa opäť právom bojíme – tej **svojej** i tej **cudzej**. A tak by sme mohli pokračovať. Bratia a sestry biblické texty hovoria o vystriedaní tmy nocou. A Vianoce sú plné symboliky svetla – od toho, že od polnočnej, ponorenej v tme, **teraz** prežívame víťazstvo svetla. A Vianoce často pripomínajú toto víťazstvo svetla. Ak by sme pokračovali spomenutou metódou, tak by sme sa moli pýtať, /že/ cez čo dnes prichádza svetlo,/ kde svetlo víťazí. Napriek tomu, že spomínam veci, ktoré nás vedia aj ťažiť, som hlboko presvedčený, že sú veci, cez ktoré k nám prúdi aj svetlo. Dokonca už zo spomenutej odpovede nemeckých detí prúdi svetlo. Hovoria totiž o tom, že skutočné Vianoce sa dejú tam, kde víťazí **ľudskosť**. Nie len snaha po vlastnom pokoji, vlastnom zabezpečení, ale tam, kde človek prekročí vlastný kruh, vlastný strach, kde sa veci i nevracajú, ale predsa sa človek rozhodne pre ľudskosť. Kde stavia mosty od svojho srdca k srdcu druhého. Áno, je dobré a potrebné vytvárať v našom svete istoty – sociálne, je dobré túžiť po zdravý, je dobré vedieť sa aj zabaviť a tešiť, ale to najcennejšie je, keď vieme vytvárať skutočne ľudský solidárny svet. A Boh ho s nami vytvoril a vytvára. Tým, že sa stal Boh človekom v tom je význam našej ľudskosti....

Pre nás je moc vždy skrytá v bezmocnosti, práve tak ako sa Boh skrýval v chudobnom dieťati. Malý chlapec raz navštívil na Vianoce svojho dedka. Pozerá sa na neho ako dedko vyrezáva figúrku k jasličkám. Niekoľko iných betlehemských figúrok je už hotových a stoja na stole. Chlapec je unavený, položí si lakte na stôl a zaspáva. Začína sa mu snívať a v tom sne mu figúrky začnú ožívať a on sa zrazu ocitá medzi nimi. Ide s nimi k betlehemskej jaskynke a pozerá sa na Jezuliatko. ***„Rád by som mal od teba tri veci“***, hovorí Jezuliatko. A chlapec horlivo odpovedá*: „Dobre, dám ti nový kabát, môj elektrický vláčik a moju krásnu obrázkovú knihu.“* NIE, odpovedá Ježiško*.* ***„To nepotrebujem. Chcel by som mať niečo iného. Daj mi svoju poslednú slohovú prácu zo slovenčiny“***, hovorí potichu. Chlapec sa zľakol a povedal: *„Ale pod tú prácu môj učiteľ napísal, že je nedostatočná. Za poslednú slohovú prácu som dostal päťku.“* ***„Práve preto tú prácu chcem. Prinesieš mi vždycky všetko, pod čím je napísané, že je to nedostatočné?“***  *„Rád“,* hovorí malý chlapec. ***„A za druhé by som chcel od teba tvoj hrnček na mlieko!“*** *„Ale ten som práve včera rozbil!“* ***„Prinesieš mi všetko, čo sa v tvojom živote rozbilo?“*** pýta sa Jezuliatko. ***„A teraz ešte to tretie prianie: Prinesieš mi ešte odpoveď, ktorú si dal maminke, keď sa ťa na ten hrnček pýtala.“***Tu sa dal chlapec do veľkého plaču a začal vzlykať: *„Ja som predsa klamal, že mi spadol. V skutočnosti som ten hrnček zhodil na zem schválne.“* ***„Áno, prines mi zakaždým svoje klamstvo, svoj vzdor, všetko zlé, čo si urobil, aby som ti mohol pomôcť a odpustiť ti, aby som ťa mohol uzdraviť a zmeniť!“*** V tom sa chlapec prebudí a zrazu pochopí prečo sa Boh stal človekom a prečo sa Ježiš narodil ako Vykupiteľ: aby všetko nedostatočné, rozbité a zlé mohol uzdraviť a premeniť. BS - prajem vám veľa svetla, veľa vecí, ktoré vás potešia, ale ešte viacej, aby sme sa stali nositeľmi svetla v tých najpodstatnejších veciach, v našej skutočnej ľudskosti, v nemyslení len na seba.

**Vianoce v noci**

V týchto dňoch sme mohli počuť, ako mnohé cestovné kancelárie ponúkajú občanom atraktívne prežitie Vianoc niekde v horskom prostredí na Slovensku alebo v zahraničí. Ponúkajú im príjemné prostredie a nezabudnuteľné zážitky. Určite je mnoho ľudí, ktorí sa v tejto chvíli nachádzajú niekde na chate alebo v hoteli. Vy prežívate Vianoce vo svojich domovoch a teraz ste prišli na sv. omšu, ktorá sa volá aj Polnočná. Sú možno medzi nami takí, ktorí od svojho detstva nevynechali ani jednu Polnočnú. Možno sú medzi nami aj takí, ktorí v priebehu roka nechodia do kostola, ale na Polnočnú prídu. Predstavme si, že by pri kostole čakal na nás nejaký novinár a položil by nám takúto otázku: *„Prečo ste boli na Polnočnej omši?“* ***Čo by sme mu odpovedali?*** Niekto by možno odpovedal: *„Bez Polnočnej by neboli Vianoce.“* Iný by mohol povedať: *„Páči sa mi vianočná atmosféra v kostole.“* Alebo by niekto povedal: *„Som veriaci a vianoce sú sviatkami mojej viery.“* Prečo sa teda stretávame v tejto nočnej chvíli v kostole? Odpoveď je jednoduchá: pripomíname si historické narodenie Ježiša Krista, Syna Božieho. Vieme však z vlastnej skúsenosti, že oslava historických udalostí, alebo významných osobností histórie sú síce pekné veci, ale v živote by sme sa zaobišli aj bez nich. Náš život pramálo zmenia. Môžeme toto konštatovať aj v súvislosti s dnešnou slávnosťou? Môžeme. Ale hneď aj môžeme dodať: Vianoce sa skončia a život pôjde ďalej. Nepomohli sme si. Nie, dnešný sviatok nie je historickou spomienkou. Je **on** v tejto chvíli čosi viac, čosi vznešenejšie a zmysluplnejšie. Dnes sa nám totiž Kristus nežne prihovára: *Dovolíš, aby som sa narodil aj v tebe? Dovolíš konečne svojmu Bohu, aby v tvojom živote hral rolu, ktorá mu právom patrí? Prestaneš mi klásť prekážky, aby som u teba prebýval a pôsobil v tebe ako otec a radca, prameň svetla a dobroty, zdroj sily a múdrosti?* Aká bude naša odpoveď? Zatreskneme dvere ako voľakedy Betlehemčania so slovami: **V tomto dome niet miesto pre teba!?** Alebo budeme ľudskejší a povieme: **Ja mám iné záujmy!?** *Ty nepasuješ do môjho života. Tvoje požiadavky by znamenali mnoho nepríjemných zmien v mojom živote, skrátka bol by si mi na obtiaž. Chcem si trocha užiť, chápeš? Teraz to naozaj nejde. Išli by sme si jeden druhému na nervy.* Ale Ježiš sa nevzdáva. Príde znova a zaklope. Ako keby zabudol, že sme ho už vlani a predvlani, ba celý rad dlhých rokov odbíjali od dverí svojho srdca. Zaklope a opýta sa: *Prijmeš ma v tomto roku?* **Čo odpovieme tentoraz?** Azda znova: **Daj nám pokoj!?** Alebo prehodíme: Pane*, obišli sme sa bez teba v minulosti a obídeme sa bez teba aj v budúcnosti. Choď tam, kde potrebujú tvoju pomoc. Azda dajaká babka alebo chorí v nemocnici a starobinci sa potešia tvojej ponuke. Ale my nevieme, čo by sme si tebou počali.* Boh by však nebol Otcom, Ježiš by nebol Spasiteľom, keby sa dal len tak jednoducho odbiť. Veľmi dobre vie, ako končievajú ľudia, ktorí sa dopustili chyby - spoliehať sa len na seba, ktorí sa stali obeťou svojho sebectva. Preto Ježiš neprestane klopať a prosiť: *Chcem sa narodiť aj vo vašich srdciach.* Možno niekto spomedzi nás sa práve v tieto Vianoce otvorí Ježišovi a dovolí mu vstúpiť do svojho života. Čoskoro pozná, že Ten, ktorého pokladal za obťažovateľa, mravokárcu, za nebezpečenstvo pre život, je skutočne tým, za ktorého sa vydáva. Nositeľom spásy, prameňom pokoja a svetla, sily, múdrosti a hlbokej radosti. Želám vám zo srdca, aby ste všetci mohli po dnešnej Polnočnej sv. omši povedať: *Dnes sa narodil Spasiteľ sveta aj v mojom živote.* Lebo len potom bude mať táto naša nočná účasť v kostole zmysel. Alebo budeme čakať ďalší rok?

**Vianoce – v noci Tit 2,11-14**

Na Vianoce si vždy uvedomujem zvláštny nepomer medzi naším každodenným životom a tým, čo očakávame na tieto sviatky. Naše očakávania môžeme odčítať z toho, čo si vinšujeme. Sused nechodiaci do kostola na mňa zakričí: Šťastné a veselé! Pred kostolom mi niekto zavinšuje: Radostné a pokojné, a niekto ďalší rovno Božie či požehnané... Nepomer medzi tým, čo bežne žijeme, a čo si dnes vinšujeme, spočíva v tom, že náš bežný život sa zdá byť skôr problémový a problematický, nie až taký šťastný, radostný či dokonca Bohom požehnaný. Ak je to takto, netreba si však myslieť, že naše vianočné želania sú falošné. Ony len vyjadrujú naše normálne túžby a potreby a na Vianoce ich vyslovujeme častejšie preto, lebo Vianoce vznikli práve z viery, že naše najlepšie túžby sú uskutočniteľné. Každý sviatok je napokon sviatkom viery v niečo veľké – a je jedno či ide o Prvý január, Prvý máj, 50. narodeniny alebo Vianoce. Rozdiel je len v téme. Na Vianoce ide o tému života v celku, o to, čo nás zásadne nesie a objíma. Taká téma je doménou filozofie, čiastočne aj umenia a určite náboženstva. Pravda, aj náboženské prejavy sú rozličné. Niektoré kresťanské slávenia sú také honosné a tvária sa tak vznešene, až sú nedôveryhodné. Osobne nepotrebujem svoju vieru prežívať cez veľkú parádu, viac mi ide o skúsenosť istoty a domova. Tak je to napísané na jednom obrázku ktorý som kedysi mal – bolo tam napísané: *„Kde Boh vytvára priestor istoty a domova v temnote tohto sveta, tam sú Vianoce.“* Istota a domov na jednej strane a temnota sveta na druhej – presne je tu vystihnutý ten nepomer medzi našou bežnou skúsenosťou a našimi vianočnými túžbami. Ale je tu vyjadrená aj viera, že Boh ten domov v nás tvorí, vytvára. Pred chvíľou sme pri našej bohoslužbe čítali slová z Listu apoštola Pavla Títovi: *„Zjavila sa milosť Božia, ktorá prináša spásu všetkým ľuďom“.* Všetkým, nielen katolíkom, nielen kresťanom... Autor listu myslel zjavením Božej milosti skúsenosť s Ježišom Kristom. V ňom sa nám podľa kresťanskej viery zjavil život v celku, zmysel života, cez neho sa v nás zrodila nádej, že nie sme vydaní komusi (bohom, prírode, iným ľuďom, osudu?) napospas. V ňom sme uverili, že život je dar a že naše vinše sa oplatí vyslovovať, aby sme sa aspoň niečo z nich pokúsili realizovať. My kresťania veríme, že sa to dá, lebo Boh sám vytvára priestor istoty a domova.

Na záver polnočnej sv. omše budeme aj dnes spievať tradičnú pieseň *„Tichá noc“.* Táto pieseň sa stala veľmi známou, a niekedy môže znieť temer ako nepoctivá, vypočítaná na city. Nielen pieseň, ale aj celé Vianoce falošné môžu byť, ak ich vytrhneme z kontextu. Týmto kontextom však nemôže byť nejaká sentimentalita či dočasné hranie sa na to, že budeme chvíľu dobrí. Text piesne *„Tichá noc“* zložil mladý kňaz Josef Mohr a hudbu organista Franz Xaver Gruber. Obaja pochádzali zo salzburského kraja, z veľmi chudobných pomerov. Jeden vyštudoval za kňaza, druhý za učiteľa len vďaka tomu, že ich podporili ľudia, ktorí si všimli, že chlapci sú usilovní a nadaní. Josef Mohr bol dokonca nemanželské dieťa. V tej dobe úrady zakazovali chudobným ľuďom sobášiť sa, vraj, aby sa nešírila chudoba. Josefa ako kňaza celý život podceňovali, nikdy nebol farárom. S Gruberom sa stretli r. 1818 v obci Oberndorf, a tam pre vianočnú bohoslužbu spolu vytvorili pieseň *„Tichá noc“.*

Dôležité je vedieť, že to bolo tesne po napoleonských vojnách, ktoré úplne ožobráčili viaceré kraje Európy, medziiným aj kedysi bohaté Salzbursko. Ľudia nachádzali útechu a domov jedine v Bohu a cirkvi, zvlášť u takých kňazov, ako bol Josef Mohr. Sám zomrel taký chudobný, že po jeho smrti predali aj jeho gitaru a ďalšie osobné veci, aby ho mohli pochovať. Pieseň ho však nečakane prežila. Keď ju budeme dnes spievať, oplatí sa nám myslieť na súvislosti, v ktorých vznikla. Bolo to bez akejkoľvek falošnej sentimentality, naopak, z čistej lásky k hudbe, z priateľstva k trpiacim ľuďom a z hlbokej viery. Prajem nám všetkým, aby sme aj dnes spievali túto pieseň a slávili celé Vianoce z rovnakej motivácie – z čírej radosti zo sviatkov, z priateľstva k trpiacim a z viery, že naše najlepšie túžby a priania nám Boh sám pomáha uskutočniť.