**Vianočná noc**

**Poviedka upravená podľa Max Lucado: Christmas night**

Je vianočná noc. Dom stíchol. Dokonca i praskanie v kozube ustalo a len dohasínajúce uhlíky slabo žiaria v tme. Stromček stojí opustený v kúte. Rozhádzané pohľadnice, pozlátka a spomienky nám pripomínajú, aký je dnes deň.   
Je vianočná noc. Čo to bolo dnes za deň! Oplátky s cesnakom. Tichá noc. Kapustnica. „Oh, ďakujem, ale to nemuselo byť.“ „Stará mama volá!“ „Pozor na kosti z ryby.“ Roztrhané zvyšky baliaceho papiera. „Sadne mi to akurát.“ Blesky fotoaparátov.   
Je vianočná noc. Deti sú v posteli. Maťko stále stíska v ruke nové autíčko. Pri Petríkovej posteli je kniha o futbale a Lenka spí v novom pyžame.   
Je vianočná noc. Stromček, ešte nie tak dávno zasadený medzi balíčky s prekvapeniami, už opäť vyrastá zo stojana. Darčeky sa stali vlastníctvom. Baliaci papier je natlačený v odpadkovom koši. Zvyšky kapra poslúžia v zajtrajšom šaláte.   
Je vianočná noc. V televíznom programe už nepočuť koledy. Dojedáme posledné oriešky. Posledný album s fotografiami vykonal svoju službu keď nám pripomenul nedávne roky, biele Vianoce a rozžiarené oči detí.   
Je vianočná noc.   
Na neďalekom kostole odbili zvony polnoc. Mal by som už spať, ale stále bdiem. Pri živote ma drží ohromujúca myšlienka. Tento týždeň bol svet iný. Dočasne sa zmenil.   
Čarovná myšlienka Vianoc sa jasne a zreteľne odráža na tvári ľudstva a pripomína nám pravé hodnoty a akí by sme mali byť. Pozabudli sme na naše nutkanie neustále nad niekým víťaziť, predbiehať a bojovať. Odložili sme na bok svoju kariéru a účtovné knihy. Na chvíľu nás netlačí čas a nepoužívame svoje tajné zbrane, ktoré nám zabezpečujú prevahu. Vystúpili sme z každodenného kolotoča a pozeráme sa na hviezdu v Betleheme.   
Teraz je tu obdobie, kedy máme byť veselí, pretože myslíme na Neho viac, ako kedykoľvek inokedy. Častejšie ako v iné týždne vyslovujeme Jeho meno.   
A výsledok? Na niekoľko nádherných hodín sa naše individuálne túžby po nebesiach premiešajú a spoja sa do chorálu. Je to neusporiadaný zbor stavebných robotníkov, akademikov, imigrantov, túžiacich po lepšom živote, žien v domácnosti a tisícok ďalších, ktorí sa spoliehajú na to, že čaro Betlehema je v skutočnosti skutočnosťou. „Poďte a uvidíte dieťatko,“ spievame z plného hrdla, až by sme vedeli rozkývať i najospalejšieho zo všetkých pastierov, aby sa už šiel pozrieť na malého Krista.   
Na niekoľko nádherných hodín je viditeľný. Kristus Pán. Tí, ktorí sa celý rok ponáhľajú a nevenujú mu žiadnu pozornosť, ho náhle zbadajú. Tí, ktorí si zvykli používať jeho meno zbytočne, sa zastavili, aby toto meno oslavovali. Oči, inokedy zaslepené sebectvom, odrážajú Jeho slávu.   
A zrazu je všade.   
Vidno Ho v úsmeve služobného šoféra, ktorý v aute vezie balíčky pre deti z detského domova.   
Vidno Ho v unavenom obličaji pokladníčky zo supermarketu, ktorá ráta hodiny do záverečnej.   
Vidno Ho v emóciách otca, ktorý neočakávane ochotne pomáha s prípravami slávnostného stolovania.   
Vidno Ho v slzách matky, ktorá víta syna, prichádzajúceho domov zo štúdia v zahraničí.   
Je i v srdci muža, ktorého ráno čaká pohotovosť pri odstraňovaní poľadovice.   
Je v tichu davu, ktorý sa o malú chvíľu chystá spievať „Tichá noc.“   
Immanuel. Je tu s nami. Boh prišiel blízko ku nám.   
Je vianočná noc. O niekoľko hodín a dní sa začne čistiť – slávnostné osvetlenie sa dá dolu, stromčeky pôjdu na hromadu. Veľkosť 36 budeme vymieňať za veľkosť 40, v obchodoch sa začne masívny výpredaj. Život sa opäť dostane do normálnych koľají. Decembrový súcit ustúpi januárovým šekom a prežité čaro sa začne rozplývať.   
Ale teraz, v túto chvíľu, je stále tu. Možno, že toto je dôvod, pre ktorý som stále hore. Jednoducho si chcem vychutnať túto chvíľu dlhšie. Chcem prosiť o to, aby sa tí, ktorí ho videli dnes, pozreli na Neho i v auguste. A nemôžem si pomôcť, keď sa mi vtieravo do mysle tisne nejasná predstava: Ak On vie toľko vykonať pri našich nepresvedčivých modlitbách z decembra, o čo viac by spravil, ak by sme na Neho mysleli stále.