**Technika pásov** rozdeľuje priestory operácie na pásy po celej šírke operačného priestoru a štáb postupuje od jedného pásu k druhému. Pás by mal obsahovať *prvotný dotyk* pozdĺž predného okraja vlastných vojsk alebo čiary seče (dotyku), *prvotný kontakt* pozdĺž predného okraja alebo prielom a *prísun záloh* alebo ich zasadenie do protiútoku. Táto technika je založená na postupnej analýze udalostí naprieč šírkou jednotky. Je preferovanou, pretože umožňuje súčasné posúdenie všetkých jednotiek. Veliteľ určí presný tvar pásu v závislosti na analýze priestoru vedenia vojenskej operácie. V útoku sú zvažované tri fázy: *útok alebo fázu prieniku*, *fáza postupu* a *prenasledovania*. V obrane sa hodnotí bojisko po častiach: *v priestore rozmiestnenia krycích síl*, *v hlavnom priestore obrany* a *v tylovom priestore*. Táto technika je najefektívnejšia vtedy, keď je terén rozdelený na priečne úseky, tiež je efektívna, ak je operácia rozdelená do fáz, ako napríklad obojživelného výsadku, prechodu cez vodné prekážky, vzdušného útoku a výsadku, prípadne výsadkových operácií.

**Technika jednej prístupovej cesty** (smerová).Táto technika sa zameriava vždy na jeden smer útoku v jednom čase, počínajúc smerom hlavného úsilia. Je vhodná pre útočný variant činnosti, v obrane je vhodná v teréne, kde smerovo ohraničený terén neumožňuje vzájomnú súčinnosť a poskytovanie bojovej podpory (tzv. kanalizačný terén).

**Technika štvorcov** je analýza najdôležitejších kritických oblastí (priestor operácie v dotyku, štruktúra prechodov cez vodné prekážky, prístupová cesta do pásma vojenskej operácie a pod.). Pri použití tejto techniky sa priestory izolujú a pozornosť sa sústredí na činnosť v nich. Predpokladá sa, že vlastné jednotky sú schopné zvládnuť väčšinu situácií v priestore vedenia vojenskej operácie a dovoľuje sa sústrediť na podstatnejšie úlohy. Táto technika je najvhodnejšia vtedy, keď je úloha jednoznačná pri útoku alebo protiútoku jednotiek nepriateľa, ako aj pri kritickom nedostatku času.