**FILIÁLNY DOM BECKOV - (Centrum Novej Evanjelizácie sv. Jána Pavla II.)**

VÝROČNÁ SPRÁVA ZA MAREC 2017 – APRÍL 2018

**Personálny stav**

K 1. marcu 2017 žili vo filiálnom dome v Beckove 3 bratia kňazi: brat Egid Branislav Golha, zástupca gvardinána pre filiálny dom v Beckove, brat Leopold Jaroslav Jablonský - správca kostola sv. Jozefa Pestúna a tiež duchovný správca Centra novej evanjelizácie sv. Jána Pavla II. v Beckove, brat Masseo Patrik Golha bývalý misionár v Južnom Sudáne a duchovný výpomocný v Centre novej evanjelizácie sv. Jána Pavla II. v Beckove. Všetci žijúci vo filiálnom dome – zároveň patriaci do hlohoveckej františkánskej komunity.

**Personálne zmeny v roku 2017**

V letných mesiacoch roku 2017 obdržali dvaja bratia nové dekréty - brat Leopold Jaroslav Jablonský bol uvoľnený do Vojenského ordinariátu ozbrojených síl a ozbrojených zborov SR za vojenského kaplána do Nitry a brat Masseo Patrik Golha za duchovného výpomocného do kláštora v Prešove.

Od 1. augusta bol pridelený do filiálneho domu Beckov brat Felix Mária Zdenko Žiška. Bol menovaný za správcu kostola sv. Jozefa, pestúna a duchovného správcu v Centre novej evanjelizácie sv. Jána Pavla II. v Beckove, zároveň je člen misijného tímu, animátor SPOS, duchovný asistent o.z. Katarínka, duchovný nepočujúcich osôb - komunikujúcich Posunkovým jazykom. Brat Egid bol po dohode s provinciálnym ministrom a definitoriom, otcom arcibiskupom Mons. Jánom Oroschom vymenovaný od 1.decembra 2017 za farského administrátora v Beckove.

**Duchovný život**

Snažíme sa podľa denného programu modliť spoločnú liturgiu hodín spojenú s  modlitbami sv. Františka. Aj keď niekedy pre zložitosť programu v CNE JP II. a farnosti je to náročné zachovať pravidelnosť účasti na spoločnej modlitbe snažíme sa držať si každý osobne modlitbový život. Lectio Divina si spolu odkedy sme dvaja nerobíme, ale skôr osobne. V komunite mávame adoráciu individuálne v kaplnke. V kostole máme adoráciu v pondelok s ľuďmi a po sv. omši vždy nasleduje agapé v refektári. Vo štvrtok je v kostole celodenná adorácia. Raz mesačne býva duchovná obnova z bratmi z hlohoveckej komunity. Od leta 2017 sa uskutočnili dve spoločné duchovné obnovy. Ďakujem im za to. Zúčastňujeme sa raz za rok na exercíciách a využívame možnosť pobytu v pustovni a na tichých miestach viac krát za rok. Vnútornú osobnú modlitbu, máme možnosť rozvíjať v CNE JP II. bohato, ona je koreňom nášho každodenného osobného zasvätenia a služby, ktorej sa dennodenne venujeme.

**Bratský život**

Je pokojný a snažíme sa žiť v harmónii a vzájomnej úcte, občas máme výmenu názorov, čo je normálne medzi ľuďmi, ale ide nám vždy o hľadanie spoločného dobra. Prispievajú k tomu aj občasné rekreácie, bratské návštevy, rozhovory a iné podujatia. Stravovanie je trochu komplikované nakoľko sme dvaja a máme rozdielnu stravu. Atmosféra medzi nami je väčšinou pokojná a otvorená. Po obdržaní dekrétu za farského administrátora a povinnosti vyplývajúceho z neho dbať o majetok cirkvi som v zimných mesiacoch občas prenocoval kvôli kúreniu na farskom úrade.

**Pastorácia**

Naša pastoračná služba sa odohráva väčšinou CNE JP II. a v Kostole sv. Jozefa Pestúna, ktorého správcom je brat Felix Mária. Každodenná služba v CNE JP II. je charakterizovaná denným stretávaním sa s ľuďmi, ktorí sem prichádzajú z rôznych miest a okolia za účelom poskytnutia im priestoru času na osobné rozhovory, spovedanie, (dosť často generálne spovede), vysluhovanie sviatostí Eucharistie, pomazania chorých, osobná modlitba príhovoru a iné. Mimoriadnej priazni zo strany veriacich sa dostáva sláveným sv. omše raz do mesiaca za vnútorné uzdravenie a oslobodenie. Pravidelne sa na tejto evanjelizácii zúčastňuje cca 800 až 1000 ľudí. Je vždy spojená táto sv. omša s tematickým kázaním na danú tému. V roku 2018 sú to tematické kázne v ktorých sa rozoberá Desať Božích prikázaní. Ďalej je to spojené s chválami, adoráciou, svedectvami ľudí ako Boh zasiahol do ich osobného života, a na záver býva individuálne kňazské žehnanie. Počas celej akcie spovedajú kňazi, ktorý prichádzajú dobrovoľne poslúžiť, niektorí sú diecézni. Ovocím práve tejto evanjelizačnej akcie je prebudenie ľudí k novému životu s Bohom, čo sa následne prejavuje u mnohých k pristúpeniu ku generálne spovedi, a mnohí využívajú službu duchovného sprevádzania. Chcem poďakovať všetkým bratom z našej provincie, ktorí boli pomoc poslúžiť v CNE JP II. za uplynulý rok.

Ďakujem tiež za obetavú službu p. Masseovi ktorý mal okrem iných povinností v CNE JP II. pravidelné mesačné duchovné obnovy pre sestry Františkánky Premenenia Pána v Melčiciach, zároveň bol ich spovedníkom. Taktiež reagoval na pozvania prednášať o misiách v Južnom Sudáne do masmédií a po základných a stredných školách, i v rehoľných komunitách doma a v zahraničí. Páter Leopold duchovný správca tiež slúžil spovedaním a sv. omšami a prednáškami v CNE JP II. a po Slovensku v rámci evanjelizácie.

Ja sa snažím okrem iného podľa dekrétu, ktorý som obdržal konať aj službu farského administrátora a zabezpečovať službu vo farnosti Beckov. Každý vie čo farská pastorácia v sebe skrýva je toho dosť (krsty, 1.sv prijímanie, birmovka, príprava na manželstvo, sv. manželstva, spovedanie, prvé piatky, chodenie po chorých, každodenné sv. omše, rekolekcie, farská administratíva, ekonomika a iné.) Farnosť má tri zmiešané filiálky (katolíci, evanjelici) Kálnica, Rakoľuby a Krivosud – Bodovka. Sv. omše bývajú každý deň vo farskom kostole v Beckove okrem pondelka. V pondelok býva sv. omša v kostole sv. Jozefa v CNE JP II. V nedeľu bývajú sv. omše v Beckove v kostole sv. Štefana Uhorského, kráľa a na filiálke v Kálnici v kaplnke sv. Terezky. V Rakoľuboch býva raz do roka na odpusť Najsvätejšieho Srdca Ježišovho. Ľudia z filiálky Krivosud – Bodovka chodia do Beckova na sv. omše - tam nie je kostol. Na prvé piatky sa chodí spovedať aj na filiálky a po chorých. Je veľkou výhodou, že môžeme takto ako bratia františkáni spoločne slúžiť aj Centru novej evanjelizácie Jána Pavla II. aj farnosti. Ľudia to vnímajú veľmi pozitívne a prináša to veľa požehnania. Okrem toho chodievam spovedať sestry Františkánky od Premenenia Pána do Melčíc.

Brat Felix sa venuje duchovnej správe CNE JP II. Rovnako je duchovným otcom pre laické spoločenstvo Lachai Roi v Hlohovci (1x v mesiaci stretnutie v Hlohovci). V septembri sa zúčastnil ľudových misií vo farnosti Beluša. Taktiež viedol dvoje duchovné cvičenia (september - bratia františkáni v Melčiciach, marec - sestry františkánky v Okoličnom). Zúčastnil sa na troch medzináboženských stretnutiach, ktoré navštevuje z pozície animátora SPOS. Jedno stretnutie spoluorganizoval s Komunitou St.Egídio a dve pripravovalo Fórum náboženstiev sveta (mimovládna organizácia). Pravidelne navštevuje komunitu nepočujúcich v Bratislave (1. nedeľa v mesiaci) a komunitu v Trenčíne (3. nedeľa v mesiaci).

Medzi ďalšie aktivity, ktoré sa konajú v CNE JP II., okrem bežnej pastoračnej služby by som chcel spomenúť:

august 2017 – tábor eRko, duchovná obnova pre MŠ sv. Alžbety,

september 2017 – jesenná brigáda, kurz Dedičia,

október 2017 – duchovná obnova Lachai Roi, kurz Dedičia, Kongres Anonymní Sexholici,

november 2017 - deň „s“ slúžiaci na MZU, deň priateľov CNE JP II., duchovná obnova pre rozVedených p. Matej Trizuliak, kurz Dedičia,

december 2017 – duchovná obnova Katarínka, duchovná obnova spoločenstvo od františkánov, Silvester Lachai Roi,

február 2018 - 10. výročie organizovania MZU., duchovná obnova spoločenstva Angelus, Duchovná obnova rodín z Trnavy,

marec 2018 - 24 hodín pre Pána a MZU, mládežnícke stretko z Bratislavy, teambuilding Cesta+,

V neposlednom rade spomeniem aj výpomocnú duchovnú službu v Pruskom a v okolitých dedinách a u sestier Notre Dame v Beckove.

**Život v solidarite**

Podľa potreby a situácie podporujeme sociálne slabšie rodiny. Keďže solidarita má aj svoj duchovný rozmer, navštevujeme skúšané a trpiace rodiny s cieľom spoločnej modlitby a modlitby príhovoru za nich.

**Udalosti**

Spomeniem len niektoré. Január 2017: Trojkráľová posviacka CNE JP II. Február 2017: Stretnutie rehoľníkov s otcom arcibiskupom Oroschom v Trnave. Marec 2107: Spoločné slávenie Popolcovej stredy vo farskom kostole. August 2017: Účasť na provinčnom dni v Pustovni. Október 2017: Spoločné slávenie sv. Františka v Hlohovci. - účasť na Rohožkovej kapitule (Belušské Slatiny) - Slávenie patrocínia sv. Jána Pavla II. v Beckove. December 2017: Štedrý deň - Vianoce v Hlohovci. Február 2018: Spoločná duchovná obnova na Velehrade.

**Komunitné veci**

Projekt prerobenia komunitného bývania sa nám podaril z Božou pomocou uskutočniť za našetrené finančné prostriedky bez pomoci materského domu a pomoci z provincialátu. Veľmi ďakujem bratom Massovi a Felixovi, ktorí prispeli nemalým podielom pri tejto rekonštrucii. Podľa dohody boli tiež namontované podružné merače na vodu a elektriku.

Od marca 2018 máme k dispozícii auto Škoda Rapid, ktorá bola zakúpená z našich tiež našetrených finančných prostriedkov a za finančnej pomoci hlohoveckej komunity. Ďakujeme bratom z Hlohovca za ich solidárnu pomoc. Nech ich Pán za to požehná.

**Spolupráca komunity a o.z. JP II.**

Na jeseň 2017 prišlo k schváleniu "Štatútov" medzi našou komunitou a o.z. JPII., ktoré je nájomcom a spravovateľom kláštora v Beckove. Na Dni priateľov bolo zdôraznené, že možnosti spolupráce majú ešte veľa možností, ktoré by mohli obohatiť evanjelizáciu. V tejto veci sa snaží br. Felix rozvinúť možnosti, aby sa aktivity domu rozšírili o evanjelizáciu, predovšetkým o Novú evanjelizáciu, ktorá je predmetom spolupráce. Nová evanjelizácia si vyžaduje väčšiu pozornosť. V tejto veci je veľmi nápomocná prítomnosť Koordinátorky centra, ktorá od apríla žije v CNE. Zámerom a snahou je vytvoriť aj laickú trvale bývajúcu komunitu.

**Financie.**

Ekonomická správa za rok 2017 bola odovzdaná gvardiánovi hlohoveckého kláštora br. Jeremiášovi a elektronicky poslaná na ekonomické oddelenie provincie.

Pax et Bonum!

V Beckove 13. apríla 2018

br. Egid Branislav Golha OFM

zástupca gvardiána