UPC Prešov

Téma

**Pomazal som ho svojím svätým olejom**

**Žalm 89, 2-30**   
Božia milosť nad domom Dávida

*Z Dávidovho potomstva dal Boh podľa prisľúbenia Izraelu Spasiteľa Ježiša.* (Sk 13, 22. 23)

**2 Pánovo milosrdenstvo chcem ospevovať naveky; \*  
    po všetky pokolenia hlásať svojimi ústami tvoju vernosť.  
3 Veď ty si povedal: †  
    „Moje milosrdenstvo je ustanovené naveky.“ \*  
    Tvoja vernosť je upevnená v nebesiach.**

**4 Zmluvu som uzavrel so svojím vyvoleným, \*  
    svojmu služobníkovi Dávidovi som prisahal:  
5 Naveky zaistím tvoj rod \*  
    a postavím tvoj trón, čo pretrvá všetky pokolenia.“**

**6 Tvoje zázraky, Pane, oslavujú nebesia \*  
    a tvoju vernosť spoločenstvo svätých.  
7 Lebo kto nad oblakmi je roveň Pánovi? \*  
    Kto sa z Božích synov podobá Pánovi?  
8 Boh, ktorý v zhromaždení svätých budí strach, \*  
    je veľký a hrozný voči všetkým, čo ho obklopujú.**

**9 Pane, Bože zástupov, kto je ako ty? \*  
    Mocný si, Pane, a pravda je u teba.  
10 Ty vládneš nad neskrotným morom \*  
    a zmierňuješ jeho vlnobitie.  
11 Rahaba si pošliapal ako raneného, \*  
    svojich nepriateľov si rozprášil silou ramena.**

**12 Tvoje je nebo a tvoja je zem, \*  
    svet i jeho bohatstvo si ty založil.  
13 Sever i juh si ty utvoril, \*  
    Tábor a Hermon sa z tvojho mena radujú.  
14 Mocné je tvoje rameno, \*  
    pevná je tvoja ruka a tvoja pravica vztýčená.  
15 Spravodlivosť a právo sú základom tvojho trónu, \*  
    milosť a pravda kráčajú pred tvojou tvárou.**

**16 Blažený ľud, ktorý vie jasať! \*  
    Kráča vo svetle tvojej tváre, Pane;  
17 deň čo deň sa raduje z tvojho mena \*  
    a honosí sa tvojou spravodlivosťou.  
18 Lebo ty si jeho sila a nádhera \*  
    a tvojou priazňou sa dvíha naša moc.  
19 Veď náš vladár patrí Pánovi \*  
    a náš kráľ Izraelovmu Svätému.**

**20 Raz si vo videní prehovoril k svojim svätým a povedal si: †  
    „Bohatierovi som pomoc poskytol \*  
    a vyvoleného z ľudu som povýšil.  
21 Našiel som svojho služobníka Dávida, \*  
    pomazal som ho svojím svätým olejom.  
22 Pevne ho bude držať moja ruka \*  
    a posilňovať moje rameno.**

**23 Nezaskočí ho nepriateľ, \*  
    ani zlosyn ho nepokorí.  
24 Nepriateľov pred jeho zrakom rozmliaždim \*  
    a rozdrvím tých, čo cítia voči nemu nenávisť.  
25 S ním bude moja vernosť a milosť \*  
    a v mojom mene povznesie sa jeho moc.  
26 Položím jeho ruku na more \*  
    a na rieky jeho pravicu.**

**27 On bude volať ku mne: ‚Ty si môj otec, \*  
    môj Boh a útočište mojej spásy.‘  
28 A ja ho ustanovím za prvorodeného, \*  
    za najvyššieho medzi kráľmi zeme.  
29 Naveky mu svoju milosť zachovám \*  
    a pevná bude moja zmluva s ním.  
30 Jeho rod udržím naveky \*  
    a jeho trón bude ako dni nebies.“**

**Autorom** tohto žalmu (poučná pieseň) je Etán Ezrachita vedúci levita, pravdepodobne jeden z popredných hudobníkov v chráme alebo niektorý z jeho potomkov.

Exegéza žalmu 89

Žalm z gréc. psalmós - pieseň sprevádzaná brnkaním na strunovom nástroji, ako je harfa, citara a pod. Žalmy sú hebrejské básne. Sú v nich vyjadrené najzákladnejšie postoje človeka voči Bohu: chvála, vďaka, prosba, dôvera, vyznanie hriechov a pod.

My sa pozrime na žalm 89. Tento Žalm je svojou podstatou kráľovský a je v ňom majstrovsky spojených niekoľko tém. Pripomína nám Božiu *milosť a vernosť*, a uvádza súčasnú katastrofálnu situáciu a končí prosbou k Bohu o pomoc. Skladá sa s troch častí. Práv časť (1-9) hlása neotrasiteľné Božie *milosrdenstvo* a *vernosť,* prísľub kráľovstva, ktoré sa nikdy nepominie, stvorenia, vyjdenie z Egypta a prisľúbenia, ktoré patria vyvolenému Božiemu ľudu. Druhá časť (20-38) oslavuje prísahu, ktorú Boh prisľúbil Dávidovi večné kráľovstvo tým, že mu „naveky zachová svoju milosť“. Tretia časť (39-52) vykresľuje bolestnú situáciu, ktorá tieto prísľuby Božieho *milosrdenstva* a *vernosti* zdanlivo popiera. Práve z nej sa vynára úzkostlivá otázka. Je stručná ale pádna a opiera sa o istotu, že Boh vidí a nemôže nezasiahnuť. V Kristovi sa splnilo každé s týchto kráľovských prisľúbení. Sme ľud, ktorí „cíti vôňu“ ich naplnenia. Božia prítomnosť síce nam zaisťuje cirkvi pokojnú púť, ale cirkev vie, že sa môže spoľahnúť na nepomínajúcu *vernosť* svojho Pána. Žalm 89 patrí medzi kráľovské žalmy a teda ho chápeme tak, že – židovský kráľ, i keď je to slabé prirovnanie, predznamenával príchod budúceho kráľa – Mesiáša. Preto aj keď sa modlíme tento žalm je nutné vzťahovať modlitbu kráľovského žalmu na Krista či už priamo alebo nepriamo.

Možno takú najväčšiu pozornosť by som chcel venovať práve veršom 20 - 30

**(v. 20-30)** kde žalmista venuje časť práve prísľubu Božiemu, ktorým sa Dávidovi a jeho potomstvu prisľubuje večný trón. Keď Boh, *Svätý Izraela* (19), je ochrancom a pánom izraelského kráľa, Božou vecou bude, aby sa Pán postaral o splnenie prísľubu, ktorý dal kráľovi Dávidovi skrze proroka Nátana (2 Sam 7,4). Žalmista toto proroctvo uvádza voľne. Pán vo videní dal poznať prorokovi Dávidovi budúcnosť a mnoho mu prezradil aj o veľkosti jeho potomstva. *Svojím svätým*, to je Nátan a Dávid so svojím ľudom. Je dosť možné, že pôvodne sa čítalo v osnove *svojmu svätému* - *hásideka*, svojmu svätému, teda Nátanovi. *Mocný* hrdina, udatný muž, akým sa Dávid ukázal od mladosti, keď ešte silnou rukou zabíjal levy a medvede; žalmista myslí aj na Dávidov a jeho boj s Goliášom (1 Sam 17,34n). Tomuto mocnému dal Pán kráľovskú korunu, kráľovskú hodnosť, povýšil ho z jednoduchého stavu na najvyšší stupeň hodnosti, aby riadil a viedol Boží ľud a reprezentoval Boha pred Izraelom, ktorému aj po

**(v. 21)** ustanovení kráľovstva ostával pravým kráľom Pán – Dávid bol ešte mladíkom, keď ho Samuel pomazal za kráľa (najmladší syn Izaiho 1 Sam 16,12). Pán si ho našiel, povolal ho od pastierskeho života, aby pásol vyvolený národ (Ž 77,70; 2 Sam 7,8), prv než ho vyvolil, hľadal ho, hľadal takého muža, ktorý bude podľa jeho vôle, v ktorom bude môcť mať svoje zaľúbenie.

**(v. 22)** Pán prisľúbil Dávidovi svoju pomoc a ochranu – *ruka a rameno* Pánovo označuje tu Božiu opateru, pomoc a ochranu, Boh nikdy neopustí Dávida. Dávid zvíťazil nad všetkými nepriateľmi, ani tí najmocnejší a najprefíkanejší nemohli mu uškodiť (Saul, Absolón).

**(v. 24)** Pán mu bude na pomoci, on zbije a zničí všetkých Dávidových nepriateľov a tých, čo budú Dávidovi prekážať a proti nemu brojiť, porazí. Dávidovi prisľúbil Pán svoju dobroprajnosť a láskavosť, Pán ho vyzdvihne a urobí ho slávnym a mocným.

**(v. 26)** Zväčší jeho kráľovstvo, jeho územie bude sa rozprestierať od *mora*, od Stredozemného mora, až po rieku Eufrat. Západnou hranicou jeho kráľovstva bude Stredozemné more, východnou však Eufrat a jeho kanále (Ž 79,12). Takéto hranice malo skutočne Dávidovo kráľovstvo a podržalo si ich ešte aj za jeho syna Šalamúna.

**(v. 27)** Týmto veršom predpoveď o Dávidovi a jeho potomstve začína mať charakter mesiášsky. Božia milosť bude s Dávidom navždy. Pán sa bude o neho starať otcovskou láskou, takže Dávid ho bude môcť volať Otcom a *skalou spásy*, pevným a mocným ochrancom, na ktorého sa bude môcť spoliehať jeho kráľovský rod.

**(v. 28)** Najposlednejší, lebo najmladší, syn Izaiho stane sa prvorodeným medzi všetkými kráľmi sveta, bude najväčším kráľom, aký žil na svete, lebo Pán prenesie na neho práva prvorodeného, ktorému patrilo dedičstvo a prvé miesto v rodine. Takýmto bude kráľ Dávid v rodine národov a kráľovstiev. Tento verš sa už nevzťahuje len na Dávida – ako aj nasledujúce – ale na všetkých jeho potomkov, predovšetkým však na Mesiáša, ktorý jediný bude môcť povedať v pravom slova zmysle, že Pán je jeho Otcom.

**(v. 29)** Dávid si v svojom potomstve zachová svoj trón naveky. Pán mu nikdy neodníme svoju milosť, za nijakých okolností. Túto skutočnosť žalmista tri razy opakuje (v.29. 34. A 36.) Boh nezruší nikdy zmluvu, ktorú uzavrel s Dávidom, svoje prísľuby neodvolá, lebo ich slávnostne prisľúbil, ako by sa prísahou zaviazal, že ich dodrží a splní (2 Sam 7,13; Iz 55, 3; Sk 13,34). Dávidovo potomstvo bude veľké a večné. Toto sa uskutoční len v časoch mesiášských, vykúpení veriaci budú žiť večne. Aj Dávidov tón bude trvať naveky, bude trvať ako *dni nebies*, čo je to isté ako večne, dokiaľ budú existovať nebesia (Dt 11,2; 2Sam 7,16; Ž 71,5). Dávidov trón je večný len v Cirkvi, len Mesiáš je večným kráľom.

**Témou** teda tohto žalmu je, že Boh sľubuje zachovanie Dávidových potomkov. Tento Boží prísľub bol splnený predovšetkým v Ježišovi Kristovi, ktorý vládne a bude vládnuť na veky. Božia láska a priazeň, sľúbená Dávidovi, patrí i nám v Kristovi.

**Pomazanie kráľa** – malo jedinečné miesto medzi obradmi konsekrácie. Vykonával ho Boží muž, prorok alebo kňaz. Šaula a Dávida pomazal Samuel. Zmyslom tohto obradu bolo, aby sa vonkajším znakom naznačilo, že týchto ľudí si Boh vyvolil, aby sa stali jeho nástrojmi v spravovaní ľudu. Pomazaním sa kráľ stal účastným Ducha Božieho, ako to vidieť v Dávidovom prípade: Samuel vzal roh s olejom a pomazal ho uprostred jeho bratov. A od toho dňa počnúc vstúpil na Dávida Pánov Duch (1 Sam 16,13). Pomazanie uspôsobovalo kráľa na jeho funkciu a navonok sa prejavovalo, že si ho Boh vyvolil aby bol jeho služobníkom. **Olej**, ktorým bol kráľ pomazaný bol voňavý a symbolizoval **radosť**. Hebreji sa domnievali, že olej preniká hlboko do tela (Ž 109,8), že mu dáva silu, zdravie, radosť a krásu. Vyliatie oleja na hosťa bolo známkou **pocty** – Božej priazne.

**Dávid kráľov pomazaný**

*Od zabudnutého syna ku kráľovi, na ktorého sa spomína*

1 Sam 16, 11 - 12

**11** Samuel sa spýtal Izaiho: "Sú to všetci mladíci?" Odpovedal: "Ešte chýba najmenší, ten pasie ovce." Samuel povedal Izaimu: "Pošli poň a daj ho doviesť sem, lebo si nezasadneme, kým nepríde sem." **12** Poslal poň a dal ho priviesť. Bol ryšavý, mal krásne oči a peknú postavu. A Pán povedal: "Vstaň, pomaž ho, lebo to je on!"

V tomto texte sa odráža celá biblická tradícia slobodného vyvolenia, vyvolenia „posledného“. Je to charizma, ktorá je nadradené úradu, žiadne predbežné požiadavky pre udelenie hodnosti, žiadna teofánia alebo bohoslužba, táto príprava na novu úlohu prichádza evidentne až po samotnom pomazaní. Ako môžem brať takého Boha vážne. A vziať vážne i toho mladého muža (mladíka), to sa nám podarí len postupne. Pozrime sa na neho ako dospieva v muža a kráľa. Starý dobrý Jesse z Betlehema práve postavil všetkých sedem synov pre proroka Samuela, asi ako keď Popoluškine sestry skúšali pre krásnym princom malý střevíček. Rozprávka o Popoluške zrejem vznikla v kultúre, ktorá bola utvorená takýmito obrazmi, ako je tento veľmi starý príbeh. Dávid sa v ňom stáva Popoluškou a môže ísť na ples. Tak naša sága (staroseverský prozaický žáner z 12. – 13.stor. o živote historických kráľov a legendárnych postáv z mýtických čias) začína a jej výsledkom je úplne zrelý muž zo židovského národa, Dávid.

Takýto muž, že dokonca i Ježiš, plne zrelý muž – kresťan, je najprv charakterizovaný ako ten, kto pochádza z *„domu Dávidovho“* (Lk 2,27,32). Dávid ako dokonalý ideál, začínal zdola a vyšiel až na vrchol.

Dávida môžeme vidieť a vnímať ako poctivého a pokorného chlapca na začiatku jeho cesty. Nie je to Michelangelov idealizovaný hrdina, jeho noha nestojí triumfálne na Goliášovi, je to jednoduchý pastier, ktorému nedávno narástli fúzy a brada, je nežní a stará sa poctivo o ovečky. Nie je to muž, ktorý sa narodil, aby bol kráľom, ale muž, ktorý je postupne iniciovaný do kráľovskej hodnosti. Pokúsme sa na tomto obmedzenom priestore vyhradenom pre našu prednášku na ktorú som čerpal inšpiráciu z dvoch kníh (Duchovní bratia – mužovia biblie hovoria k mužom dneška od R. Rohra a Louisa Glanzmana; Stát se moudrym mužem – R.Rohra a Joseph Matros) (meditáciu) ísť krok za krokom po stopách jeho mužskej a kráľovskej iniciácii.

Rád by som spomenul Róberta Moora je to istý autor, ktorý píše o myšlienkach archetypov,( **Archetyp** (z gr. ARCHÉ = počiatok, TYPOS = forma, vzor) je v neskoroantickej filozofii: predobraz ), ktoré sa stále opakujú v každej dobe a každej literatúre. On načrtáva určité obrazy-role, ktoré sa znova a znova objavujú takmer vo všetkých mužských príbehoch a legendách, a tomuto autorovi veľmi napomohli v bádaní v oblasti mytológie i Písma svätého. A tieto archetypy sú v Biblii najzreteľnejšie prezentované práve na postave kráľa Dávida.

Najskôr by som niečo povedal o archetypoch. Švajčiarsky psychológ C.G. Jung tvrdil, že skutočná premena osobnosti prebieha z veľkej časti, pokiaľ nie úplne, skrze stretnutie z obrazmi. Niektoré z týchto obrazov majú pre nás takmer charakter osvietenia. A môžu nás tak ako sa to deje pri stretnutí s Bohom - ako vystrašiť, tak i očariť. A to do tej miery, že nás v podstate môžu viesť a určovať, čomu máme venovať pozornosť, ale taktiež nás môžu zaslepiť voči ich temnej stránke. Napr. mladý muž, ktorý koná len podľa archetypov bojovníka, vidí všetko len očami víťazstva, svalov, veľkosti, moci a nadvlády. Nemá to nič spoločného s logikou či tréningom a varovanie pred násilím príliš nepomáha; je celkom ovládaný svojím bohom (alebo démonom, záleží na tom, ako sa na to dívame). Títo vnútorný „bohovia“ alebo ovládajúce obrazy /určujú takmer úplne, či sa bude chlapec venovať súťaživým športom alebo z neho bude čitateľ kníh, začne maľovať pastelovými farbami alebo sa bude snažiť toto všetko harmonizovať.

Fascinácia týmito archetypmi by nám mohla pripadať skôr ako psychologický blábol, keby sme sa sami nepresvedčovali o vplyve, aký majú príbehy, ikony, životopisy, obrazy, filmy, slávne osobnosti a hrdinovia na ľudské životy. Môžeme kázať, prednášať a písať, ako chceme, ale je viac než jasné, že ľudí *menia zase len ľudia*. Napr: Pre väčšinu Američanov bola choroba AIDS niečím vzdialeným a abstraktným. Ako náhle oznámil basketbalový hráč Magic Johnson, že je nakazený touto chorobou, bola zrazu celá krajina zachvátená strachom. To je priamo kráľovská moc archetypov bojovníka a milovníka v jednej postave. Môžem povedať, že poznám len veľmi málo ľudí, pokiaľ vôbec nejakých, ktorých na vieru obrátila len samotná teológia. Naproti tomu životy svätých, stretnutie sa zo správnym človekom, veľké životopisy a hrdinstvá nás môžu obrátiť v jednej minúte – a to navždy.

Archetypy sú plné tvoriacej energie. Vedú nás do *„posvätného priestoru“* kde sa po prví kráť *„vidíme“*. Tu zrazu pochopíme svoje najvnútornejšie priania, vidíme čo musíme urobiť, a ešte v tom očarení nachádzame energiu, aby sme to urobili. Keď vás osloví nejaký archretyp, máte víziu a nachádzate skutočný zmysel svojho života,/ i keby to mal byť len možno najlepší tanečník v ľudovom tanci v Pulse alebo Dúbrave! Hovoríme o stave, kedy sme *„posadnutý“* nejakým archetypom prakticky v rovnakom zmysle, ako keď naši predkovia hovorili o stave, keď ich *„opantával“* diabol. Pokiaľ ho nepoznáte a určitým spôsobom ho buď rešpektujete, alebo sa ho snažíte vyhnať, je pravdepodobné, že sa s ním prehnane stotožníte. Dostane vás a zničí vás! Preženiete to. Archetyp musíme mať v úcte pre to, čím je, teda obrazom, ktorý nie je totožný s naším *„ja“,* ktorý nás pobáda k rastu, zmene a k uvedomeniu. Vo svojej negatívnej podobe más môže rovnako tak nabádať ku zlu, arogancii a deštrukcii. Pamätajme si, že ďiablovia boli najprv popisovaný len ako padlí anjeli a i Lucifer znamená *„svetlonos“.* Dosť svetla na to aby vás zmietlo.

Zdá sa, že základné mužské archetypy majú vždy nejakú súvislosť s *mocou:* do akej miery je dobrá, ako sa dá skrotiť, ako môže byť zdieľaná, ako sa používa pre dobro druhých, čo je duchovná moc a čo už je sebecká moc. To, čo charakterizuje *puera* alebo neiniciovaného chlapca, je práve to, že je obvykle, pokiaľ ide o moc - naivný. Buď ju nenávidí, alebo ju zbožňuje. Pokiaľ nemal žiadny mužský vzor, nenávidí ju a využije každú príležitosť, aby ukázal svoje pohŕdanie mocou a autoritou. Iróniou zostáva, že on sám po moci túži a vyhľadáva ju, ale v odlišných a maskovacích podobách. Muž sa musí naučiť nájsť pre moc dobré meno. Musí si ju ctiť, inak ho vždy zničí. Hovorí o tom väčšina gréckych aj Shakesperovských tragédií.

V západnej spoločnosti sa moc z veľkej časti ocitla mimo kontrolu a všeobecne nebudí dôveru, pretože sme nebudovali svoj vnútorný život, nenačúvali sem svojím príbehom a neiniciovali sme svojich mladých mužov. Naše sestry sú často presvedčené, že patriarchát („vláda otcov“) je totožná s mužskosťou a mužskosť vždy znamená nadvládu, vojnu, chamtivosť a ovládanie. Musíme im dokázať i sebe, že mužskosť skutočne znamená mať moc, ale moc pre dobro, moc pre druhých, pre život a tvorenie. Moc nemôže byť vo svojej podstate zlá. Jedno z pomenovaní Ducha Svätého v Novom Zákone je *dynamis* – moc. Všetky legendy a mýty našej histórie nemôžu byť zlé. Bojovníci neprestanú okúzľovať mladých chlapcov preto, že sa to neľúbi ich feministickým matkám alebo, že proti tomu soptia pacifisti (vojnu považuje za amorálnu). Ako väčšina veľkých svetových náboženstiev musíme i my objaviť, kto to je duchovný bojovník. Po tomto úvode sa pozrime na štyri mužské duchovné obrazy – ktoré súvisia aj z Dávidom, ktorý je Pánov pomazaný. Zámerne hovorím duchovné obrazy, pretože keď sa s nimi zoznámime tým správnym spôsobom, je v nich niečo, čo nás otvorí všetkému svätému, transcendentnému alebo prinajmenšom nášmu najhlbšiemu „ja“.

**Kráľ / *Temný kráľ***

Tento obraz v sebe zahrňuje predstavu Otca a všetky konotácie (pragmatické - ) autority, poriadku, zákona, vedenia a ukotvenia. Pokojný kráľ sediaci na tróne je archetypom vyrovnanosti a bezpečia vo vnútri vlastného „ja“. Je preto symbolom plodnosti a tvoriaca energia pre všetkých, ktorý sa nachádzajú v jeho ríši. Tešiť sa kráľovej priazni znamená byť vo vnútri v pohode. Kráľ je muž dostatočne sebaistý, aby rozpoznal dobro, ktoré vidí v druhých, aby ho potvrdil a požehnal mu. Necíti sa ohrozený rastom a dospelosťou druhých, pretože pozná a miluje toho, kým je on sám. Nemôže ohroziť kráľa, pretože nepotrebuje ani vás a dokonca ani váš obdiv. Je hlavným princípom zdravej nezávislosti a jasne vymedzených hraníc. Čím väčší je kráľ, tým väčšie kráľovstvo môže držať pohromade. Niektorí ľudia dokážu byť kráľmi len vo svojich vlastných vymedzených rasách, niektorý držia pohromade *„dúhovú koalíciu“,* iný zase predsedajú celej oblasti nejakej ľudskej činnosti a udržujú ju v jednote. Preto kresťania právom hovoria o Ježišovi ako o *„kráľovi kráľov“,* pretože jeho dážď *„padá na dobrých i zlých, na spravodlivých i nespravodlivých“.* O Dávidovi vieme, že kraľoval 40 rokov. Róbert Moore tvrdí, že muž nemôže dôjsť ku archetypu kráľa skôr než v 50 rokoch svojho života, čo potom vysvetľuje chyby, ktoré Dávid urobil v mladosti. Možno preto mu chvíľu trvalo, než dal všetko dohromady. ( Je to poctivá hagiografia, na rozdiel od vyčistených životopisov svätých, ktoré sa obvykle predkladajú nám veriacim). *„Kráľ“* vo vás je čestný, súdržný, riadi všetky ostatné časti tak, aby spoločne vytvárali vyváženú plnosť: milovníka, bojovníka, čarodejníka idú dopredu ako jeden, preto to tak dlho trvá, než sa muž stane dobrým kráľom. K tomu, aby sme mohli pochopiť tajomstvo života, je treba aby sme mnohokrát milovali, neuspeli, hrešili a upadli do zabudnutia. Je treba, aby sme pochopili veľmi jemným spôsobom, čo je to moc, aby sme pochopili rôzne formy, ktoré táto moc prijíma v jednotlivých častiach našej duše. *„Moc nie je špatná,“* hovorí kráľ. Potrebuje len, aby bola zvládnutá a integrovaná pre spoločné dobro. Práve takejto moci by sme potrebovali čo najviac.

Psychologicky a duchovne sa Dávid stal kráľom Izraela vo chvíli, keď prejavil úctu k Saulovej kráľovskej hodnosti, cez to všetko, že sa Saula snažil zabiť. Kráľ je tá časť nášho ja, ktorá tak bezpečne drží svoju moc, že sa táto moc ani nemusí prejavovať. Môže milovať a odpúšťať nepriateľom, ako to vidíme u Ježiša *„Kráľa kráľov“.* Dávidov nesporný vzťah s Bohom z neho robí tiež *„posvätného kráľa“,* ktorého držia pohromade nebesia i zem. Druhá kniha Samuelová (8,15) to zhrňuje týmito slovami: *„Dávid kraľoval nad celým Izraelom a Dávid vysluhoval právo a spravodlivosť všetkému svojmu ľudu.“* Kráľ drží všetky sféry pohromade v jednom šťastnom Camelone (pozn. hrad, v ktorom sa nachádzal svätý Grál), pretože ich dokázal najprv držať pohromade sám v sebe. Ak je hlava zdravá, celé kráľovstvo sa rozrastá. A ryba smrdí od hlavy.

**Bojovník / *Temný bojovník***

Ako som už spomenul, je veľmi dôležité, aby sme pochopili pravú podstatu a moc tohto archetypu, pretože tu bude stále prítomný. O bojovníkovi sa sníva vo všetkých kultúrach, ktoré poznáme, ako o stelesnený odvahy, vytrvalosti, oddanosti a oddanosti veci. Tento vzor je bezpochyby veľmi potrebný veľmi dobrý. Udržuje správne hranice i keď ho to veľmi veľa stojí. Pre bojovníka je podstatná zacielenosť, jasnosť, absolútna vernosť. Tieto charakteristiky odporujú všetkému, čo platí o paradoxe, dvojznačnosti, zdvorilosti, trpezlivosti a kompromise. Nemá čas na jemné rozlišovanie. Bez dobrého kráľa je bojovník úprimne naivný, nebezpečný a pravdepodobne i zodpovedný za väčšinu násilia na tejto planéte, ktoré je nezmyselné a ktoré niekedy vyzerá, akože k nemu prichádza len v rámci pobavenia. Dobrý bojovník vo chvíli, keď je vyčerpaný zdvojnásobí svoje úsilie. Jeho cieľ vždy presahuje jeho osobné záujmy; má zmysel pre neobyčajné a primerané prostriedky k dosiahnutiu svojho cieľa – nič viac, nič menej. Nepotrebuje nepriateľov, ale zároveň voči nim nie je naivný. Je verný, kto alebo čo si vernosť zaslúži, a sústredí sa na svoju úlohu, než by sa mal zaoberať svojím vlastným pohodlím či bezpečím. V akejkoľvek kultúre je toto považované za čnosť.

Vzhľadom k tomu, že naša liberálna spoločnosť odhodila typickú temnú stránku tejto postavy, často nám uniká jej podstatný dar. Muži teraz chodia na karate (bojové umenia), do profesionálnej armády a do vojen s touto energiou, pretože sme sa nenaučili, aký je dobrý jej zmysel. S výnimkou stredovekého ideálu rytiera viery tento archetyp v západnej spoločnosti celkom chýba. Východná kultúra ho chápe lepšie so všetkými svojimi bojovnými umeniami, ako je karate, judo alebo aikido, s tradíciou ušľachtilého samuraja alebo afrického bojovníka. To možno vysvetľuje, prečo nie sme schopní prijať evidentne nenásilné učenie Ježišovo. Nie je to skrátka zakotvené v našom chápaní, i keď máme toľko svätých, napr. Františka alebo Ignáca, ktorý boli najskôr bojovníci (vojaci) a potom sa premenili a sublimovali svoju energiu bojovníka.

Dávid je tiež nepochybne „archetypom bojovníka“. Začína ako Saulov nosič zbroje, ale skoro ho predstihne v bitke, takže ženy spievajú: „Saul zabil svojich tisíc, ale Dávid svojich desaťtisíc“ (1 Sam 18,7). Dávid dokáže uniknúť mnohým Saulovým pokusom ho zabiť a na Saulov neúspešný pokus prebodnúť ho oštepom (1 Sam 18,10-11) odpovedá tým, že odnesie Saulov oštep od jeho lôžka, keď Saul spí – odmieta ho zabiť *„Božieho pomazaného“* kvôli úcte k jeho postaveniu (1 Sam 17), tento príbeh súčasne ukazuje obdiv židovského národa k malému víťaziacemu chlapcovi. Celkovo môžeme povedať, že Dávidove dni pôstu, jeho precízne pripravené výpravy na púšť, jeho sebaovládanie, jeho schopnosť podriadiť sa kráľovi a uznať svoju chybu, to všetko ukazuje čnosť veľkého bojovníka. Pozná hranice a tieto hranice bráni, i keď ho to veľa stojí. Je to klasický bojovník, a čo má na vrch je to, že je nenásilný: i keď by mohol použiť silu, neurobí to. Počiatky dobrého bojovníka sú v Dávidovi.

**Mudrc**

Táto podmanivá postava je archetypom bdelosti, vedomia, rastu a premeny. S jeho pomocou poznáme hĺbku, zmysel, a hlavne tiene svojho *„ja“* a všetkého ostatného. Ukazuje nám, že veci nie sú také, aké sa na prví pohľad zdajú byť, keď sa na ne pozeráme akoby *„tretím okom“,* ktoré si s jeho pomocou vytvárame. Ako taký je mudrc alebo dvorní šašek vždy hrozbou pre tých čo vládnu. Kedysi bolo jeho úlohou udržovať kráľa v dobrej nálade. V nižšej forme je mudrc klaun, zabávač či indiánsky šaman. Vo vyššom význame je to prorok alebo taktiež *„ten, ktorý vždy hovorí pravdu“*. Ale táto postava zahrňuje široké spektrum charakterov: otcovský spovedník, rituálny staršina, šaman, učiteľ múdrosti, štátnik, duchovný vodca, čarodejník, lekár, vychovávateľ, exercitátor, liturgik a vo väčšine kultúr samozrejme kňaz.

Je pre mňa sklamaním, že kňazstvo v katolíckej cirkvi prešlo skôr do kategórie kráľa než mudrca. Môže to byť príčinou mnohých našich strát, nášho nedostatku hĺbky a šírky. Dokonca sme premenovali troch mudrcov z Matúšovho evanjelia na troch kráľov, hoci pre to nie je v texte na to nijaký dôvod. Západná cirkev bola sústavne viac zameraná na kráľa než na múdreho muža. Múdri muži vždy hovoria kráľovi, ako Nátan Dávidovi: *„Ten muž si ty“!* (2 Sam 12,7). Domnievam sa, že náboženstvo znova získa svoju pravú autoritu, až vtedy keď objaví svoju základnú rolu mudrca, kráľa a milovníka, namiesto toho, čím je teraz, totiž predovšetkým bojovníkom a ešte k tomu nezrelým.

**Čarodejov učeň**

Keď začne duchovný, terapeut, guru alebo liečiteľ veriť v svoju vlastnú moc, je na tom veľmi zle. Keď prijme za svoju tú veľkolepú predstavu, ktorú si do neho ľudia premietajú, začne to s ním ísť dole z kopca. Pokiaľ duchovný vodca alebo vysokoškolský pedagóg nevníma sám seba ako obyčajný pokorný nástroj niečoho, teda ak sa on sám nepodrobuje múdremu duchovnému vedeniu alebo poctivému štúdiu, tak je to možno najnebezpečnejšie zo všetkých archetypov. Stáva sa šarlatánom, televíznym evanjelizátorom, pseudo-učencom, krotiteľom hadov, miláčikom davu, prezidentom, ktorý cituje z Biblie, aby dosiahol znovuzvolenia.

Ako sa vôbec zachádza s pláštikom duchovnej a intelektuálnej moci? Úprimne povedané, moc ľudí to nevie. Robí to z nich domýšľavých nadutcov, ktorí sa cítia polobohmi. *„Obchodníci so svätými vecami“* sa kedysi nazývali svätokupci, čo vždy bolo a je veľké pokušenie pre náboženského profesionála. Mám úprimne súcit s tými, ktorí v posledných rokoch takémuto pokušeniu podľahli. Pokiaľ nás nevedie silná tradícia duchovného vedenia, tak musíme nevyhnutne podľahnúť klamlivým predstavám a detskej túžbe po veľkoleposti. Keď sa obliekame do zvláštnych rúch, koledujeme si presne o takúto predstavu. Môžeme túto silu využiť k uzdravovaniu, k odpúšťaniu, ku chvále, ku sláveniu svätých tajomstiev. Ale taktiež ju môžeme veľmi ľahko využiť k vytvoreniu obyčajných predstáv a vyhnúť sa tak tomu čo je podstatné. Intelektuáli často robia toto pod pláštikom vzdelanosti, intelektuálnej prevahy a rôznych akademických titulov. Univerzitné fakulty môžu byť plné ľudí s prebujneným egom, nevýraznými osobnosťami, pre ktorých sú informácie dôležitejšie než transformácia.

**Milovník**

Pokiaľ nás ovláda archetyp milovníka, vieme sa radovať, vychutnávať, oceniť a užiť to, čo je dobré, pravé a krásne. Vnímame farby, tvary, štruktúru i to, že všetky veci dostávame ako nezaslúžený dar. Milovník je v tej najčistejšej podobe mužom kontemplácie a je schopný vidieť hodnotu veci takú aká je, a vidieť skrytú krásu *„pod povrchom“.* Milovník je básnikom, umelcom, hudobníkom, romantikom, tým, kto vie piť božský nektár plnými dúškami - prostredníctvom každej situácie a každého vzťahu.

Bez archetypu milovníka by bol život nudný a nakoniec i mrzutý. Milovník sa neospravedlňuje za svoje potešenie a radosť. Je to boh plodnosti v každom mužovi, vždy pripravený tancovať a prejaviť sa. V mytologii je to Dionýsius, v literatúre možno Grék Zorba a v kresťanstve ohnivý Duch svätý, ktorý vanie kam chce. Archetyp milovníka bol pre racionálnu západnú cirkev bohužiaľ vždy trochu príliš nespútaný a naháňal jej strach. Prepadol sa do nevedomia, ale opakovane sa objavuje v obdobiach, ako bola renesancia, v mariánskych pobožnostiach (plodnosť bola skôr obsiahnutá a cenená v ženskosti), v kráse liturgie, vo svätých ako bol aj sv. František z Assisi, Filip Neri alebo Ján XXIII; rovnako aj vzbure mladej generácie hippies. Archetyp milovníka nie je možné trvale vytesniť. Ak **kráľ** udržuje realitu po hromade, **bojovník** ochraňuje hranice, **mudrc** nám ukazuje, ako sa vyrovnať s paradoxom reality, a s jej hlbokou a temnou stránkou, tak vďaka **milovníkovi** a jeho sladkému lepidlu vychutnávajúcemu život a príležitostnej extáze/ toto všetko drží pohromade.

Pri tomto uvažovaní všetci poznávame archetyp milovníka v Dávidovi, to je totiž ten šťavnatý príbeh, ktorý by mohol byť námetom na dobrý film. Nepochybne hrá dobre na harfu; je mu pripísaných až 82 z celkových 150 žalmov, tancuje ako posadnutý extázou pre archou zmluvy, čím šokuje alebo poteší dievčatá (2 Sam 6,14-23), spieva za sprievodu lýry, harfy, bubnou, zvončekov a cymbalov“(2 Sam 6,5); skladá dojímavú elegiu a smútočnú pieseň ako pre Saula, tak aj pre Jonatána, pre Saula ktorého mohol pre všetky dôvody nenávidieť, a pre jeho syn ktorého nesmierne miloval (2 Sam 1,17-27); plače zúfale nad smrťou svojho syna Absolóna a nad smrťou chlapca (2 Sam 19,1-4; 12,16-23), mal veľký súcit s telesne postihnutým synom Jonatána, ktorého nechával jesť po všetky časy pri svojom stole (2 Sam 9,1-13); všetci dobré poznáme jeho vášnivé stretnutie s Betsabe, ktoré sa stane takmer jeho skazou – nie kvôli cudzložstvu, ale kvôli jeho zlému pokusu toto cudzoložstvo zakryť tým, že nechá Betsabe manžela Urijáša zabiť (2 Sam 11-12). Má mnoho žien a veľa detí. Každý s týchto príbehov o ňom je tak podmanivý a dodnes živý, že by sme povedali, že milovník je Dávidov primárny archetyp. Chce všetko na plno *„ochutnať“.* Žije svoj život na 120%, čo je jeho obdarovanie ale takmer aj jeho záhuba. Práve boj s bujnou sexualitou ho nepochybne privádza ku konečnému dozretiu, pokore, a odovzdanosti. Jeho obdarovanie ako sa tomu obvykle hovorí, stáva jeho hriechom a jeho hriech sa stáva jeho obdarovaním.

**Závislý človek**

Keď sa už milovník nemôže radovať zo života, začne si vytvárať chvíľkové a umelé pôžitky. Keď je milovník potlačený, schová sa pod povrch a začne mať záľubu v tajomných a často zničujúcich potešeniach. Keď je odmietnutý, stiahne sa do negativiti, cynizmu a sebadeštrukcie. Bez sviežosti a ľúbeznosti milovníka nestojí život skutočne za nič. Obyčajne potom príde k tomu, že sa uchýli k závislostiam: poriadkumilovnosti, chladnej povinnosti, zdanlivej kontrole, premýšlavosti (obsedantnosť), prehnanej citlivosti (hystéria), hromadeniu a chráneniu si nahromadeného (paranoia), a k potrebám okamžitého uspokojenia, ako sú alkohol, drogy, nakupovanie alebo prejedanie sa. Týmto spôsobom sa milovník posúva k narcizmu a stará sa len o seba, pretože nemá pocit, že má o neho niekto záujem.

Je zrejmé, že naša spoločnosť spadá veľkou mierou práve do tejto kategórie. Sme radi milovníkmi a k tomu ešte zranení. Bolo nám sľúbené niečo, čo sa nestalo, a my stále hľadáme zábrany danej kultúry, ktoré by nás uchránili od zošmykovania sa stále nižšie. Program na liečenie závislosti bude narastať čo do počtu i čo do potreby. Pomenovali podobu hriechu lepšie než súčasné cirkvi, ktoré stále ešte nepochopili súvislosť medzi tým, ako potláčajú pozitívny archetyp milovníka, a tým aké množstvo závislých ľudí pribúda. Keby sme zastávali pozitívnejší a celistvejší postoj k radostnému životu, k sexualite a telesnosti, pravdepodobne by sem sa vyhli prehnanej deštrukčnej reakcii, ktorú zažívame v dnešnej dobe. Odmietnutý boh sa obyčajne vracia ako démon. Tieto odlišné podoby mužskosti nás oslovujú v rôznych fázach nášho života. Autor hovorí, že neexistuje žiadny správny vzorec ani nadradený archetyp. Dôležité je, že ich cítime všetky dohromady a každý zároveň zvlášť, keď sa objavia v našich priateľských vzťahoch. Obvykle je tu jeden archetyp, s ktorým sa silno stotožňujeme, a jeden, ktorému nedôverujeme alebo ho odmietame. Často tak drží kľúč k našej celistvosti. Napr. Dávid bol celkom určite kráľ, bojovník a milovník. Avšak dokiaľ neprijal slová proroka/mudrca Nátana, nebol celistvý, a bol dokonca nebezpečný k sebe i druhým. Až po Nátanovej tvrdej kritike sa Dávid stáva celistvým archetypálným židovským mužom.

Dôležité je, aby sme zostali na ceste a nechali štyri časti našej duše, aby sa vzájomne regulovali a vyrovnávali. Pokiaľ sa budeme stotožňovať príliš dlho len z jednou časťou, pravdepodobne sa posunieme smerom k jej temnejšej stránke. Inými slovami, pokiaľ ste len kráľ a nevyrovnáva vás bojovník, milovník a mudrc, veľmi skoro z vás bude zlý kráľ. Ak ste len milovník a nepoznáte kráľa a hranice vymedzené bojovníkovi, skoro sa stanete závislým. A ak ste len bojovník, bez rozlišovacích schopností mudrca, pravdepodobne skončite ako terorista alebo fanatik.

Pokiaľ sa obávate, že vám tu predvádzam len nejaké „báchorky“ ako mi to raz povedal jeden „super-kresťan“, tak vám odporúčam aby ste sa pozreli na tradíciu starobylého krstného obradu. Čo to znamená: Hneď po ponorení vás kňaz pomaže olejom *(milovník)* a vyzve vás, aby ste nasledovali Ježiša ako kňaza *(mudrc)*, proroka *(bojovníka)* a kráľa. Vždy sme to vedeli, ale neuvedomovali sme si to, že to vieme.