**ZADANIE 27**

1. Typy literárnych postáv a ich uplatnenie v jednotlivých literárnych obdobiach. Identifikujte typy

postáv v ukážkach 1 až 3, odôvodnite svoje rozhodnutie. Ktorý literárny druh poskytuje

spisovateľovi väčšie možnosti pri zobrazovaní vnútorného sveta literárnych postáv?

Argumentujte.

2. Ortografia a pravopisné princípy v slovenčine. Základná pravopisná príručka. Odôvodnite

pravopis výrazov: *podaj mi to – my už ideme, futbalový tím – nevyrušuj ho tým, má veľa bitov –*

*má veľa bytov, Červená čiapočka – červená čiapočka, Biely potok – Biely Potok, bojovní kohúti –*

*bojovné kohúty, dobiť – dobyť.*

**Ukážka č. 1 *Život Metodov* (úryvok)**

*Milosrdný Boh, ktorý chce, aby každý človek bol spasený a dospel k poznaniu pravdy, za našich čias pre náš národ, o ktorý sa nikto nikdy nestaral, povzniesol k vznešenej hodnosti nášho učiteľa, blaženého Metoda. Ak prirovnáme všetky jeho cnosti a veľké činy k týmto svätcom jednému po druhom, nebudeme zahanbení. Lebo jedným sa vyrovnal, od jedných bol o málo menší, od druhých však väčší, výrečných prekonal pracovitosťou a činných výrečnosťou. Všetkým sa pripodobnil a obraz všetkých na sebe javil, bázeň božiu, zachovávanie prikázaní, ustavičné modlitby a posvätné úkony s telesnou čistotou, reč mocnú a ľúbeznú, mocnú na protivníkov a ľúbeznú na tých, ktorí prijímali napomenutie, hnev, tichosť, milosrdenstvo, lásku, strádanie a trpezlivosť, stávajúc sa pre všetkých všetkým, aby všetkých získal.*

*Bol z rodu po oboch rodičoch vôbec nie nízkeho, lež veľmi dobrého a vznešeného, známeho predovšetkým Bohu a cisárovi a celému solúnskemu kraju, ako to bolo badať i z jeho telesnej podoby. Preto si ho obľúbili sudcovia hneď od detstva a vyslovovali sa o ňom s pochvalou, až i cisár, dozvediac sa o jeho bystrosti, zveril mu správu nad slovanským kniežactvom – ja by som povedal – akoby bol predvídal, že ho bude chcieť poslať Slovanom za učiteľa a prvého arcibiskupa.*

**Ukážka č. 2 Samo Chalupka – *Mor ho!* (úryvok)**

*Duní Dunaj a luna za lunou sa valí: nad ním svieti pevný hrad na vysokom bralí. Pod tým hradom Riman-cár zastal si táborom: belia sa rady šiatrov ďalekým priestorom. Pokraj táboru sedí cár na zlatom stolci, okol neho cárska stráž, tuhí to paholci, a pred cárom družina neveliká stojí: sú to cudzí víťazi, každý v jasnej zbroji. Pobelavé kaderie šije im obtáča, modré ich oči bystro v okolo si páča. Rastom sú ako jedle, pevní ako skala, zdalo by sa ti, že ich jedna mater mala. Krásna zem – jej končiny valný Dunaj vlaží, a Tatra skalnou hradbou okol nej sa väží: Tá zem, tie pyšné hory, tie žírne moravy: to vlasť ich, to kolíska dávna synov slávy. Slovenský rod ich poslal, zo slávneho snemu, aby išli s pozdravom k cárovi rímskemu.*

**Ukážka č. 3 Jozef Gregor Tajovský – Mamka Pôstková (úryvok)**

*Predo mnou sedí okolo šesťdesiatpäťročná, neobyčajne zoschnutá maličká žena. Sedí na stoličke,* *visia jej nohy, obuté vo veľkých, na jednu nohu neprikrojených starých čižmách. Spod plachtičky vykúka čierna zmraštená, chudá tvár, zapadnuté, bezzubé ústa a trčia detsky malé ruky. Nie je toľká ako stredne urastené desať-jedenásťročné dieťa.*

*(...)*

*Chudera, keby bola. Sama by si žiadala. Ale tu je aj dnes medzi nami. Keby bola umrela, bol by ručiteľ vďačne za ňu zaplatil, ja by tohto nepísal. Ale takto iba keď vám príde tamtej jari, že jej hádam už vypršali dva roky, a ona peňazí nenosí.*

*A pustila sa do plaču, že už mala korunu, raz aj dve opatrovala, tajila ich, ale syn pýtal, druhý raz nevesta vydrankala a čo raz stisla a nám odložila, vydriapali jej ju, silou vzali, „že vy dočkáte...“ „Tak som sa prišla ohlásiť a doniesla som aspoň zase úroky...“ a kládla šesták.*