**ZADANIE 30**

1. Téma lásky v slovenskej poézii 19. až 21. storočia. Do akej miery sa líši jej spracovanie

v jednotlivých literárnych obdobiach. Pracujte s ukážkami. Zaraďte ukážky k literárnemu druhu,

charakterizujte lyriku, vymenujte a bližšie špecifikujte najmenej tri lyrické žánre. Uveďte obrazné

umelecké prostriedky, ktorými autori v ukážkach dosiahli umeleckú výpoveď.

2. Charakterizujte základné znaky a funkciu výkladového slohového postupu. Porovnajte výklad

a úvahu. Uveďte najmenej dve komunikačné situácie, v ktorých sa uplatňuje výkladový slohový

postup. Pripravte a predneste úvahu na tému *Škola* (minimálne 8 viet).

**Ukážka č. 1 Andrej Sládkovič − *Marína* (úryvok)**

*Možno mi tvojich úst sa odrieknuť, možno mi ruky nedostať, možno mi v diaľky žiaľne utieknuť, možno mi nemilým ostať, možno mi ústam smädom umierať, možno mi žialiť v samote, možno mi život v púšťach zavierať, možno mi nežiť v živote, možno mi seba samého zahubiť! – nemožno mi ťa neľúbiť –*

**Ukážka č. 2 Pavol Országh Hviezdoslav – *Mňa kedys̕ zvádzal svet* (úryvok)**

*Mňa kedys̕ zvádzal svet, mi hovoriac: Reč, ktorú z domu vieš, ó, jak je lichá! jak biedny nástroj ona pre snem prác, čo žitím srdca sú a duchu pýcha... Tak pohoď totú handru, odev vetchú, do ktorej hriech je haliť pomysly, máš krídla, známe – no máš ich var̕ k letku? jak však, keď strapy tebou ovisly!?*

*Ó, mojej matky reč je krásota,  
je milota, je rozkoš, láska svätá;  
je, vidím, cítim, celok života,  
môj pokrm dobrý, moja čaša zlatá  
a moja odev, ktorej neviem ceny…  
Buď požehnaný, kto sa pohodil  
v tom so mnou, trvá pritom nepremenný;  
buď kliaty, kto sa zaprel, odrodil…*

**Ukážka č. 3 Ján Smrek – *Básnik a žena* (úryvok)**

***Letná noc na vode***

*Vy, moja krásna, vy ste mojou Toscou, vás obsypať chcem lupeňami bozkov tam na tom brehu. Tam váš pôvab božský oviniem stuhou zamatovej trávy a uložím ho nežne vedľa seba pri jagote hviezd vysokého neba. Začieram veslom, drahá. Breh nás zdraví...*

**Ukážka č. 4 Miroslav Válek – *Jesenná láska* (úryvok)**

*Láska je strašne bohatá, láska tá všetko sľúbi, no ten, čo ľúbil, sklamal sa a ten, čo sklamal, ľúbi. Prach dlhých, smutných letných dní na staré lístie padá, poznala príliš neskoro, ako ho mala rada.*

**Ukážka č. 5 IMT Smile - *Opri sa o mňa* text: Ivan Tásler**

*Opri sa o mňa, bude ti dobre, svet bude krásny a nebo modré. Opri sa o mňa, zabudneš na to, že občas býva na cestách blato.*

*ref.: Človeku je vtedy dobre, keď sa má o koho oprieť.*

*Opri sa o mňa, to ozaj lieči, hodíš za seba všetky zlé veci. Počúvaj dobre, vravím ti vopred, stále sa budeš môcť o mňa oprieť.*

*ref.: Človeku je vtedy dobre, keď sa má o koho oprieť.*