**ZADANIE 16**

1. Charakterizujte realizmus ako literárnu periódu, taktiež ako umeleckú metódu zobrazovania

skutočnosti. Uveďte niekoľkých najvýznamnejších predstaviteľov svetového realizmu a ich

diela. Vysvetlite pojem naturalizmus.

Objasnite podstatu konfliktu v románe Honoré de Balzaca Otec Goriot. Poukážte na vzťah

rodič – dieťa, ktorý sa formuje – deformuje na pozadí morálky a spôsobu života vtedajšej

spoločnosti. Aktualizujte pre dnešok.

2. Charakterizujte opisný slohový postup, uveďte druhy opisu. Zdôvodnite využitie

jednotlivých druhov opisu v umeleckom diele, v odbornej literatúre a v bežnom živote.

Nájdite v ukážke opis, svoje tvrdenia zdôvodnite.

**Ukážka č. 1 H. de Balzac − Otec Goriot** **(úryvky)**

*Prízemie budovy je prirodzene určené pre potreby meštianskeho penziónu; jeho prvá izba je osvetlená dvoma oblokmi z ulice a vstupuje sa do nej sklenými dvermi. Tento salón susedí s jedálňou a tá je oddelená od kuchyne priestorom pre schodisko, ktorého schodíky sú zo zafarbených a vyleštených drevených kociek. Nič nie je na pohľad smutnejšie ako tento salón naprataný fotelmi a stoličkami, potiahnutými látkou so striedavými matnými a lesklými prúžikmi. Naprostriedku je umiestnený okrúhly stôl s čierno žilkovanou mramorovou platňou, okrášlený bielym porcelánovým servisom, zdobeným napoly ošúchanými zlatými pásikmi, s akým sa dnes stretávame všade. Táto miestnosť s pomerne zlou dlážkou je obložená drevom asi do výšky pliec.*

.....................................

*O človeka, ktorý dáva osemstotisíc frankov svojim dcéram, o takého človeka sa hodno starať. A zahŕňali ma pozornosťami, ale bolo to iba pre moje peniaze. Svet nie je dobrý. Ja som to videl! Vozievali ma na koči do divadla a ostával som na večierkoch, ako dlho som chcel. Slovom, hlásili sa ku mne, uznávali ma za svojho otca. Mám ešte bystrý zrak, verte, nič mi neušlo. Všetko bolo len z vypočítavosti a to zlomilo mi srdce. Videl som, že to bola samá pretvárka; ale nebolo lieku. Necítil som sa u nich tak voľne ako tuná pri stole. Nevedel som, ako mám hovoriť. A tak, keď sa niektorí ľudia z vysokej spoločnosti spytovali pošepky mojich zaťov: „Kto je tamten pán? “ - „To je otec, čo má toliare, je bohatý.“ - „Ach, to už je hej! “ vravievali a pozerali na mňa s úctou pre tie toliare. A ak som im bol kedy-tedy na ťarchu, draho som platieval za svoje chyby! Napokon, kto je dokonalý? (Ako tá hlava bolí!) Trpím v tejto chvíli, ako človek musí trpieť, kým neumrie, môj drahý pán Eugene, no to však nie je nič v porovnaní s bolesťou, akú mi zapríčinil pohľad Anastasie, keď mi po prvý raz dala znať, že som povedal nejakú hlúposť, ktorá ju ponižovala: jej pohľad ma zasiahol ako nôž. Bol by som rád všetko vedel, no dozvedel som sa iba to, že som už nepotrebný na svete.*

**Ukážka č. 2 E. Zola – Germinal (úryvok)**

*Sám zobliekal dieťa, odvíjajúc čepiec, sťahoval kabát, nohavice a košeľu zručne ako ošerovateľka. A objavilo sa telíčko chudé ako trieska, zašpinené od čierneho prachu a žltej zeme, pokryté krvavými škvrnami. Nedalo sa nič rozoznať, museli umyť aj jeho. Zdalo sa, že pod špongiou chudne ešte väčšmi, mäso mal mľangravé, také priezračné, že mu bolo vidno kosti. Tento vrcholný výplod degenerácie triedy bedárov, toto trpiace nič, napoly rozmliaždené ťarchou skália, vzbudzovalo nesmierny súcit…*