**ZADANIE 20**

1. Charakterizujte vývin slovenskej literatúry po roku 1945. Aké tendencie sa v nej

prejavovali? Pracujte s vybranými ukážkami a aplikujte na nich poznatky o uvedenej

problematike.

2. Charakterizujte publicistický štýl, jeho znaky, žánre publicistického štýlu. Pracujte

s konkrétnym výtlačkom periodika, vyjadrite sa k jeho štruktúre, k úlohe titulku.

Prezentujte výsledky svojej žurnalistickej práce v rámci rozširujúcich hodín mediálnej

výchovy.

**Ukážka č. 1 A. Bednár – Kolíska (úryvok)**

*,,Nehnevajte sa,” prosila Zita trasúcimi sa perami, ,,ale nerada by som kolísala. Aj tak málo spí, chorý je, každú chvíľu sa zobudí - “*

*,, Kolépat!“*

*Zita sa kolísala, chvela sa od strachu o chlapca, seba o Majerského, ležiaceho v izbe v jej zastlanej posteli. Kútikom ľavého oka sa dívala na dve mláčky vody pred kuchynskými a izebnými dverami a na schnúce a zmenšujúce sa stopy medzi nimi. Zbadajú to? A či to už zbadali? Bože...! Všetko vykoná, čo budú chcieť, len aby nenašli Majerského. Biela košeľa sa jej chvela na prsiach.*

# *Majerský sa triasol horúčavou, chladom, strachom o seba, Zitu a jej chlapca, strachom, že sa na ňom trasú periny. Vzbúrená krv mu hnala do hlavy neznesiteľnú bolesť o jedinú myšlienku: nemal to vykonať! Ostať mal, kde bol...!*

**Ukážka č. 2 D. Tatarka – Démon súhlasu (úryvok)**

*Stroskotal som.*

*Proti svojmu povedomiu, ale v mene svätého presvedčenia najprv som verejne uznal, orgánom sa priznal, že som zradca ľudu, potom aj svojich obžalobcov som prekonal a presvedčil ich, že som nebezpečný nepriateľ. Môj prvorodený syn a moja žena ustrnuli nado mnou. Keď som sa vrátil domov z tej verejnej popravy, na ktorej som sa i sám odpravil, moji najbližší ma prosili, aby som aspoň doma nevystupoval v pridelenej úlohe zradcu. Ale chcel som byť zásadovým človekom za každú cenu. Kľakol som pred svojím synom, kľakol som pred svojou ženou a prosil som ich, aby mi v mene toho, čo im je najsvätejšie, odpustili moju zradu. Moji blízki ma čičíkali, tíšili ma ako chorého, no ja som trval na tom, čo som tvrdil verejne. Bránil som sa, aby som sa rozštiepil na človeka súkromného a verejného, lebo som vedel, že rozštiepenosťou sa začína šialenstvo…*

**Ukážka č. 3 F. Hečko – Drevená dedina (úryvok)**

*V prvých marcových dňoch príde do Stodolišťa hruštínsky geometer s akýmsi agronómom zo Žiliny. A po celé dva týždne chodia títo dvaja s Pavom od Múčiny a s Jožkom od Grajciara po poli – prelezú a premeriavajú chotár krížom-krážom. Merajú, zapisujú, strkajú hlavy do hŕby. A večermi sú schôdzky a na nich podpisovanie a okrem toho prudké škriepky, dakedy i ženský plač a chlapské preklínanie. Menuje sa to „hospodársko-technická úprava pozemkov“, ale je to – druhý typ JRD! Až teraz sa ukáže, koľko energie bolo skryté v Pavovi od Múčiny! A koľko trpezlivosti a húževnatosti má v sebe mladý ešte Jožko Grajciar! A koľko nocí vydrží nespať študent od Šechnára!...*

**Pomôcky: výtlačok konkrétneho periodika**

**výtlačok triedneho periodika**