**ZADANIE 22**

1. Charakterizujte tragédiu ako žáner, uveďte jej znaky, uveďte najznámejších

predstaviteľov tragédie vo svetovej a slovenskej literatúre, zaraďte ich do literárneho

kontextu. Poznatky aplikujte na ukážkach.

2. Charakterizujte rozprávací slohový postup, rozprávanie ako žáner, umelecké

rozprávanie, jeho znaky, dramatizujúce prvky rozprávania, pásmo rozprávača, pásmo

postáv. Pretransformujte repliku Antigony na prozaický text (5 viet).

**Ukážka č. 1 Sofokles – Antigona (úryvok)**

*Hľa, Polyneikos! Za to, že som pochovala*

*tvoje telo – táto odmena! Môj drahý*

*braček, Kreontovi sa to zdá byť*

*zločinom a bezočivosťou! A tak ma*

*dáva odvliecť násilím! Ja, panna, ktorá*

*ešte nevie, čo je svadobný spev, čo je*

*manželstvo, čo deti, musím odísť, opustená*

*priateľmi – a za živa! – do ríše mŕtvych!*

*Aký boží zákon som to porušila?*

*oplatí sa ešte pozdvihnúť, mne*

*nešťastnej, tvár k bohom? Kde mám hľadať pomoc?*

*Zbožný čin mi vyčitujú ako bezbožnosť!*

*Ak sa aj bohom vidí správnym moje*

*potrestanie, možno v Háde prídem na to, v čom*

*som chybila! Ak ale urobili*

*chybu pozemšťania, nežičím im väčšie zlo,*

*než akého sa dopúšťajú voči mne!*

## Ukážka č. 2 W. Shakespeare - Hamlet (úryvok)

*Hamlet: Byť, či nebyť – kto mi odpovie,*

*čo šľachtí ducha viac: či trpne znášať*

*strely a šípy zlostnej Šťasteny,*

*či pozdvihnúť zbraň proti moru bied*

*a násilne ho zdolať? Umrieť, spať –*

*nič viac, a namýšľať si, že tým spánkom*

*sa končí srdca bôľ a stovky hrôz,*

*čo sú nám súdené, tak umrieť, spať –*

*či v tom je méta našich túžení ?*

*Spať – azda snívať – to nás zaráža,*

*čo prisniť sa nám môže v spánku smrti,*

*keď unikli sme svetským krútňavám.*

*A človek zaváha – tie obavy*

*nám predlžujú strasti života.*

*Veď kto by znášal bič a posmech čias,*

*bezprávie tyranov a spupnosť pyšných,*

*žihadlá ohrdnutej lásky, krivdu,*

*svojvôľu úradov a ústrky,*

*čo schopný od neschopných utŕži,*

*keď poľahky je možné pokoj nájsť*

*jedným bodnutím, kto by sa vláčil*

*v pote tváre s bremenom života?*

*Len hrôza z toho, čo je po smrti,*

*z neznámych končín, odkiaľ nijaký*

*pútnik sa nevracia, nám marí vôľu*

*a káže radšej znášať známe zlá,*

*než uniknúť k tým, ktoré nepoznáme.*

*Tak svedomie z nás robí zbabelcov*

*a prirodzená ľudská rozhodnosť*

*chorobne bledne v tieni dohadov,*

*aj smelé veľkolepé predsavzatia*

*vzápätí spľasnú ako bublina*

*a nemožno ich činmi nazývať.*