# ZADANIE 23

1. Uveďte znaky charakteristiky, vysvetlite rozdiel medzi priamou a nepriamou

charakteristikou. Definujte autocharakteristiku. Vysvetlite využitie charakteristiky

v hovorovom, náučnom a umeleckom jazykovom štýle.

Pracujte s ukážkou č. 1 a vytvorte charakteristiku postavy, ktorá v nej vystupuje.

2. V slovenskej literatúre 19. a 20. storočia nájdite diela, v ktorých vystupuje ženská postava,

stručne tieto diela charakterizujte. Ako sa podarilo jednotlivým autorom v ich umeleckom

stvárnení vytvoriť obraz ženy, porovnajte. Je vám životná filozofia týchto postáv blízka

alebo vzdialená?

**Ukážka č. 1 B. Slančíková-Timrava − Ťapákovci (úryvok )**

*Najstaršia nevesta Iľa, od Jablonckov braná, myslí, že jej náleží veslo, i drží ho v ruke, no z ostatných ani jedna nie je spokojná s tým, a najnespokojnejšia mrzáčka Anča peknej tvári. Ona k nenávisti ešte popudzuje i ostatné. Ona chce rozkazovať a vždy to chce, čo nechce Iľa. Nechce Iľu nik, lebo sa vyvyšuje nad všetky. Je i v obecnej službe: je babicou. Bola na kurze v Sobote zo dva mesiace a odvtedy drží sa nad ostatné povýšene, akoby bola nie zo sedliackeho, ale z panského rodu. Nič sa jej odvtedy nepáči v dome, s ničím nie je spokojná. Naúča, majstruje a chce zrútiť staré obyčaje, odjakživa u Ťapákov zakorenené. I dnes, sotvaže otvorila oči a doniesla vody, že uvarí jedla na fruštik, už si našla, za čo by im kázeň držala:*

*„Či by poriadni ľudia trpeli tú studňu v tom sklade bez zruba? Iba o kúštik, že som sa do nej nestrepala. Pre váš fruštik ja si ešte aj o život prídem. Keď nechcete studňu napraviť, choďte vy sami po vodu. Lebo už viem, že sa ja prvá do nej zmočím!“*

*Chlapi poobzerali sa jeden po druhom, koľko je v izbe z nich – ženy nevšimli si jej slov – a jej muž, Paľo, vysokej, trochu nahnutej postavy, okrúhlych, pokojných očí, ktorý veľmi rád žartúval, začo ho i žartovníkom volávajú, podotkol rozmarne:*

*„Nezamoč sa, kráľovná!“*

**Ukážka č. 2 J. Gregor-Tajovský − Mamka Pôstková (úryvok)**

*Do banky pomaly otvárali sa ťažké dvere; ako keby sa dieťa bolo borilo pod s nimi. Podobne ťažko, dva razy sa v nich otočiac, vošla plachtičkou prihodená žena. V ruke šatôčka, okrútená okolo čohosi, na spôsob, ako okrúcajú naše ženičky modlitebné knižky.*

*Predo mnou sedí okolo šesťdesiatpäťročná, neobyčajne zoschnutá, maličká žena. Sedí na stoličke, visia jej nohy obuté vo veľkých, na jej nohu neprikrojených starých čižmách. Spod plachtičky vykúka čierna, zmraštená, chudá tvár, zapadnuté, bezzubé ústa a trčia detsky malé ruky. Nie je toľká ako stredne urastené desať - jedenásťročné dieťa.*

*Kým mi toto popred oči prebehlo, ustálil som sa, že zmenky nevypíšem, viac ako zmenku neúčtujem. Čo však s ňou robiť? Vrátiť jej ju?*

**Ukážka č. 3 M. Figuli – Tri gaštanové kone (úryvok)**

*Kôň sa metal a hľadal záchranu. Hodil sa vše napravo a zas naľavo. Magdaléna ho už nevládala udržať a pustila remence. Kôň sa hodil ponad ňu a vyvrátil z brázdy pluh. Magdaléna ostala ležať pod jeho bruchom, a stačil zásah kopytom, aby dokonala.*

*A vtedy som už vedel, čo mám robiť.*

*Aký som bol dlhý, spustil som sa dolu medzami. Kým som doletel, koňovi syčala na všetky strany z pysku krv. Ale Zápotočný ho ďalej mlátil a nedbal ani na to, v akom nebezpečenstve je jeho žena.*

*Kedykoľvek si na to spomeniem, zdá sa mi, že na tej oráčine vtedy, ako sa hovorí, stál sám Kristus, lebo bez jeho prítomnosti bolo by sa stalo niečo strašného.*