**ZADANIE 25**

1. Definujte pojmy informatika a informácia. Charakterizujte informačné pramene (primárne,

sekundárne, terciárne). Vysvetlite rozdiel medzi správou a oznámením. Sformulujte

ľubovoľnú správu a oznámenie tak, že dodržíte ich základné znaky.

2. Charakterizujte klasicizmus a osvietenstvo, zaraďte do kontextu literárneho vývoja.

Na základe práce s uvedenými ukážkami načrtnite typické znaky klasicistického diela,

typ literárneho hrdinu a rozdelenie žánrov.

**Ukážka č. 1 J. B. P. Molière – Lakomec (úryvok)**

*Jakub: Keď si teda želáte, pán Harpagon, poviem vám otvorene, že ste svetu iba na posmech. Na všetkých stranách si ma ľudia kvôli vám doberajú. Sú v siedmom nebi, keď si vás môžu vziať na mušku a do omrzenia sypať všakové historky o vašom skupánstve... Štvrtý zase, že vás raz v noci prichytili, ako kradnete vlastným koňom ovos a že vám kočiš, ktorý tu slúžil predo mnou, potme vyťal palicou zopár nečítaných, o čom ste radšej ani nemukli. Kdekoľvek sa človek pohne, všade počuje, ako vás omieľajú. Každému ste na žart a na posmech. Nikto vás nepomenuje inakšie iba lakomec, skupáň, žgrloš a úžerník.*

*Harpagon: (bije ho): A ty si chmuľo, talhaj, odroň a bezočivec!*

**Ukážka č.2 P. Corneille – Cid (úryvok)**

*DON RODRIGO: Otec môj, milá, láska, česť!*

*Povinnosť vznešená, tyranstvo premilé mne!*

*Pomrie, čo teší ma, a či česť moja zvädne?*

*Tu strácam blaženosť, tu slávy ratolesť.*

*Meč, krutá nádej ty duše, vždy pre česť mrúcej,*

*no dnes i milujúcej,*

*ty nástroj pomsty, no i šťastia kat,*

*pre ktoré sa dnes trýznim,*

*nač si mi daný? Pomstu vykonať,*

*o srdcom rozlúčiť sa Ximeniným?*

*Lepšie je skonať, a čím skôr!*

*Milej i otcovi, obom som zaviazaný.*

*Ak pomstu vykonám, budem ňou preklínaný,*

*ak nie, mnou pohrdne, že zbabelý som bol.*

**Ukážka č. 3 J. de La Fontaine – Bájky (úryvok)**

**Bájka o sliepke, čo znášala zlaté vajíčka**  
 *Nesmierne skúpy gazda choval na dvore sliepku, ktorá jedného dňa začala znášať zlaté vajíčka. Každý deň v kúte maštale pribudlo vajce z číreho zlata. Lakomému gazdovi to vŕtalo v hlave: ,,Ako to, že obyčajná sliepka znáša zlaté vajíčka? To nemôže byť len tak?!ˮ*

*Každé ráno vybral z hniezda zlaté vajce, rukávom ho preleštil, aby sa pekne ligotalo, a doma v komôrke ho ukryl. Zlatých vajec mal už za košík, ale nikomu z nich nedal. Ani sliepke zrna neprisypal, aby sa jej odvďačil za nevšedný dar. Dokonca sa mu po čase vajíčok málilo.  
 „Tá sliepka v sebe skrýva isto poklad väčšej hodnoty,ˮ hútal skupáň, a tak si zmyslel, že skutočný poklad sa ukrýva v sliepkinom tele. Nevyčkal, kým mu sliepka naznáša ďalšie vajíčka, ale chytil ju a zabil.  
 Nech si však jej vnútro akokoľvek pozorne obzeral, nič zvláštne v nej nevidel. A tak sa sám o poklad pripravil, lebo zdroj zlata stratil.*  
***Poučenie: Lepší vrabec v hrsti ako holub na streche.***