**ZADANIE 26**

1. Zaraďte autora ukážky do literárneho obdobia a národnej literatúry. Stručne ich charakterizujte. Definujte spasiteľský prúd. Charakterizujte dejovú líniu a hlavnú postavu Holdena Caufielda. Objasnite hlavnú myšlienku a jazyk diela. Analyzujte a zhodnoťte príčiny nedorozumení medzi dospievajúcim a dospelým v ukážke. Vymenujte najčastejšie príčiny nedorozumení medzi mládežou a dospelými, vychádzajte z vlastnej životnej skúsenosti.
2. Charakterizujte vety podľa zloženia, určte typy jednoduchých viet a súvetí. Urobte syntaktický rozbor podčiarknutých viet v ukážke, vypíšte z ukážky po 2 príklady na prisudzovací a určovací sklad.

**Ukážka č. 1 Jerome David Salinger – *Kto chytá v žite* (úryvok)**

*Starý Spencer sa ma čosi pýtal, ale ja som ho nevnímal. Myslel som na starého Haasa.*

*„Prosím?“ povedal som.*

*„Nemáš žiadne výčitky svedomia, že odchádzaš z Pencey?“*

*„No také menšie výčitky mám, jasné…ale ani veľmi nie. Aspoň zatiaľ nie. Myslím, že mi to ešte poriadne nedošlo. Mne vždy chvíľu trvá, kým mi niečo dôjde. Teraz myslím iba na to, ako pôjdem v stredu domov. Asi nie som celkom normálny.“*

*„A na svoju budúcnosť vôbec nemyslíš, chlapče?“*

*„Ale áno, myslím na svoju budúcnosť, čoby nie. Jasné. Jasné, že myslím.“*

*„Rád by som ti nalial do hlavy trocha rozumu, chlapče. Chcem ti pomôcť. Chcem ti naozaj pomôcť, ak je to možné.“*

*Fakt chcel. To bolo vidieť. Ale to celé malo jeden háčik: názorovo sme stáli na úplne opačných póloch, a tým to haslo.*

*(…)*

*„Mám pocit, že sa rútiš do nejakej strašnej, strašnej propasti. Len namôjdušu neviem do akej… Počúvaš ma?“*

*„Áno.“*

*„Mohlo by to byť také, že budeš tridsaťročný vysedávať po baroch a nenávidieť každého, kto vojde dnu a bude vyzerať na to, že kedysi možno hrával na univerzite rugby. Alebo získaš len toľko vzdelania, že budeš nenávidieť ľudí, čo hovoria: Neni sú doma. Alebo skončíš v nejakej kancelárii a budeš hádzať do najbližšej stenotypistky spínadlá na papier. Neviem. Ale rozumieš, o čo mi ide?“*

*„Áno. Samozrejme,“ povedal som. A naozaj som mu rozumel.*

*„Ale čo sa týka tej nenávisti, v tom sa mýlite. Totiž, že budem nenávidieť každého, čo hrá rugby, a tak. To nie je pravda. Ja málokoho nenávidím.“*

*„Ak ti niečo napíšem, prečítaš si to pozorne? A odložíš si to?“*

*„Áno. Samozrejme,“ povedal som. A to som aj urobil Podnes mám ten papier, čo mi vtedy dal.*

*„Zvláštne je, že to nenapísal nejaký básnik z povolania. Napísal to psychoanalytik, ktorý sa volá Wilhem Stekel.“ Známkou nezrelého človeka je, že chce za niečo vznešene zomrieť, kým známkou zrelého človeka je, že chce pre niečo pokorne žiť.*

*(...)*

*Položil som mu ruku na plece. Bohatstvo, ten Luce ma bavil.*

*„Si ohromný kamoš, ty macher,“ povedal som mu. „Vieš o tom?“ Pozrel na svoje náramkové hodinky.*

*„Musím letieť,“ povedal a vstal. „Fajn, že som ťa videl.“ Zavolal barmana a pýtal si účet.*

*„Ty,“ povedal som, keď sa chystal vypadnúť. „Robil už tvoj otec psychoanalýzu tebe?“*

*„Mne? Prečo sa pýtaš?“*

*„Len tak. Robil? Hej?“*

*„Ani nie. Dopomohol mi k istej duševnej vyrovnanosti, ale rozsiahla analýza nebola potrebná. Prečo sa pýtaš?“*

*„Len tak. Zo zvedavosti.“*