Janka Hennelová

ZAČAROVANÁ KRÁĽOVNÁ

Kde bolo, tam bolo, žil v dedinke na okraji lesa otec s dcérou. Dievča sa volalo Anka. Nemala mamičku, pretože tá jej zomrela, keď bola Anička ešte veľmi malá.

Bola to chudobná rodina, ledva mali čo do úst vložiť. Otec bol drevorubač. Musel veľmi ťažko pracovať každý deň. Už skoro ráno za svitania musel ísť do práce a vracal sa až za tmy. No zarobil veľmi málo.

Keď sa raz ráno zberal do práce, Anka mu hovorí: „Otec, blíži sa zima, ako vyžijeme z takého nízkeho platu?“ „Len sa neboj, dcéra moja, keď sme už prežili toľko zím, prečo by sme nemali prežiť aj túto?! Len choď do lesa a nazberaj maliny, čučoriedky a huby. Ale daj si pozor, lebo v strede lesa žije stará striga a keď sa niekto priblíži k jej chatrči, kričí a odháňa ho veľkou drevenou metlou. Hovorí sa, že nemá všetko v hlave v poriadku. Veru, nikto sa k tej chatrči neodváži priblížiť. Daj si pozor, dcéra moja, „hovorí otec. „Dobre, dám si pozor, „ odpovie Anka. Zoberie si košík na huby a poberie sa do lesa. Zamyslená si vykračuje po lesnom chodníčku. Ide a ide, až zastane pred chatrčou. Pred ňou na stoličke sedí striga s metlou v ruke. Anka sa zľakla, nohy jej zdreveneli. No vtom ju zazrie striga, vstane zo stoličky a začne na Anku kričať a oháňať sa po nej metlou. Anka sa rýchlo otočí a uteká domov. Na druhý deň ide zas zberať lesné plody, ale stále rozmýšľa o tej starej strige. „Prečo každého odháňa?! Možno je nešťastná a smutná,“ hovorí si sama pre seba. „Pôjdem za ňou a spýtam sa jej ,čo ju trápi. Veď mama mi vravela, že mám byť odvážna.“ A tak sa pobrala ku chatrči. Striga zase sedela pred chatrčou s metlou v ruke. Postavila sa a vykrikovala: „Choď preč, už aj sa prac.“ No Anku to neodradilo a milo sa jej prihovorila: „Starká, ako sa máte?“ No ani to nedopovedala a stará striga sa premenila na krásnu kráľovnú a chatrč na zámok. Kráľovná sa prihovorila Anke: „Milá Anka, mrzí ma, že som sa tak správala. No pred sto rokmi ma černokňažník zaklial na strigu, ktorá sa ku každému zle správa. Povedal, že keď sa mi niekto milo prihovorí, napriek tomu, aká som, kliatba sa zlomí a ja budem zase kráľovná. Ďakujem ti, že si ma zachránila. Za to, čo si urobila, teba aj tvoju rodinu zoberiem ku mne do zámku. Anka sa celá šťastná rozbehla domov a všetko povedala otcovi. Otec sa tiež veľmi potešil, zobral Anku za ruku a spolu prišli ku krásnemu veľkému zámku.

Kráľovná privítala otca aj Anku a spolu potom žili šťastne na zámku, až kým nepomreli. Nikdy si už nemuseli robiť starosti, či prežijú nasledujúcu zimu.