*Najničivejšie zemetrasenie v histórii ľudstva bolo v roku 1556 v čínskej provincii Šen-si. Podľa záznamov z tých čias zahynulo pri ňom približne 830.000 ľudí.*

**31. januára 1906** - Ekvádor - Zemetrasenie s magnitúdou 8,8 malo epicentrum v blízkosti pobrežia Ekvádoru a Kolumbie. Vyvolalo silné cunami, pri ktorých zahynulo do 1000 ľudí. Otrasy cítili pozdĺž celého pobrežia Strednej Ameriky, na sever až k San Franciscu a na západ až v Japonsku.

**18. apríla 1906** - USA - zemetrasenie v sile 7,9 stupňa Richterovej škály zasiahlo San Francisco. Najhoršie zemetrasenie v dejinách USA si vyžiadalo 3000 obetí na životoch a mesto zmenilo na popol a ruiny.

**3. februára 1923** - Rusko - Polostrov Kamčatka zasiahlo zemetrasenie s magnitúdou 8,5.

**1. februára 1938** - Indonézia - Zemetrasenie s magnitúdou 8,5 v Bandskom mori vyvolalo cunami, ktoré spôsobilo veľké škody na vulkanických ostrovoch Banda a Kai vo východnej Indonézii.

**15. augusta 1950** - Tibet/India - 2000 obydlí, kláštorov a mešít zničilo zemetrasenie s magnitúdou 8,6. Najsilnejšie zasiahlo severovýchod Indie. Zahynulo najmenej 1500 ľudí.

**9. marca 1957** - Aljaška - Zemetrasenie s magnitúdou 9,1 zasiahlo Andreanovove ostrovy. Na ostrove Umnak došlo po 200 rokoch k erupcii sopky Mount Vsevidof, čo vyvolalo 15 metrov vysoké cunami, ktoré pokračovali až na Havaj.

**22. mája 1960** - Čile - zemetrasenie s magnitúdou 9,5 zasiahlo stredné Čile a vyvolalo následné prílivové vlny a sopečné erupcie. Zahynulo približne 5000 ľudí a dva milióny prišli o strechu nad hlavou.

**13. októbra 1963** - Kurilské ostrovy - Zemetrasenie s magnitúdou 8,5 zaznamenali na ostrovoch, o ktoré sa sporia Rusko s Japonskom.

**28. marca 1964** - Aljaška - Zemetrasenie s magnitúdou 9,2 a následné cunami si vyžiadali 125 obetí na životoch a spôsobili škody na majetku v hodnote asi 311 miliónov dolárov. Otrasy zaznamenali okrem Aljašky aj v častiach západného Teritória Yukon a v kanadskej Britskej Kolumbii.

**4. februára 1965** - Aljaška - Zemetrasenie s magnitúdou 8,7 vyvolalo cunami, ktoré na ostrove Shemya dosiahli údajne výšky 10,7 metra.

**1976** - Čína - Zemetrasenie, ktoré postihlo provinciu Che-pej si vyžiadalo približne 250.000 obetí.

**10. mája 1997** - Vyše 4000 osôb zahynulo a asi 40.000 ďalších bolo zranených pri zemetrasení (7,1 stupňa Richterovej stupnice), ktoré postihlo severovýchodnú časť Iránu hraničiacu s Afganistanom.

**26. decembra 2004** - Indonézia - Pri katastrofálnom ničivom zemetrasení a následných prívalových vlnách cunami prišlo o život alebo je nezvestných najmenej 283.543 ľudí. Otrasy pôdy, ktorých epicentrum bolo v blízkosti indonézskej Sumatry, mali intenzitu až 9,15 stupňa Richterovej stupnice. Postihnuté boli Thajsko, Indonézia, India, Srí Lanka, Maldivy a Bangladéš. Otrasy boli značne citeľné aj v Malajzii a Singapure.

**28. marca 2005** - Indonézia - V blízkosti severného pobrežia ostrova Sumatra pripravilo zemetrasenie s magnitúdou 8,7 o život 1000 ľudí. Epicentrum bolo pri ostrove Nias a zničilo jeho hlavné mesto. Ostrov leží asi 1400 kilometrov na severozápad od hlavného mesta Jakarty.

**8. októbra 2005** - Pakistan - Silné zemetrasenie o sile medzi 7,6 až 7,8 stupňa Richterovej škály, ktoré postihlo severné časti Pakistanu, Indie a Afganistanu. Epicentrum zemetrasenia sa nachádzalo desať kilometrov pod zemou vo vzdialenosti 95 kilometrov severovýchodne od pakistanskej metropoly Islamabad v nepokojnom regióne Kašmíru. Počet obetí silného zemetrasenia sa podľa oficiálnej bilancie zvýšil na 73.276 v Pakistane. Približne rovnaký počet osôb utrpel pri prírodnej katastrofe vážne zranenia v indickej časti Kašmíru, kde zahynulo 1350 ľudí.

**12. septembra 2007** - Indonézia - Silné zemetrasenie s magnitúdou 8,0 zasiahlo indonézsku Sumatru. Upozornenie pred cunami následne vyhlásili úrady v Indonézii, Malajzii a na Srí Lanke, pre vybrané ostrovy aj v Indii a Austrálii. V celom regióne evakuovali niektoré úrady a budovy.

**12. mája 2008** - Čína - Otrasy s magnitúdou 7,8 zdevastovali zasiahnutú oblasť, v ktorej ostali mnohí ľudia, vrátane stoviek detí, uväznení pod zrútenými školami, závodmi a domami. Dovedna zahynulo takmer 80.000 ľudí.

**15. januára 2009** - Kurilské ostrovy - Silné zemetrasenie s magnitúdou 7,3 zaznamenali pri pobreží Kurilských ostrovov na ruskom Ďalekom východe. Epicentrum otrasov sa nachádzalo v hĺbke 35 kilometrov a vo vzdialenosti 428 kilometrov južne od ostrova Severokurilsk. Ten sa nachádza severozápadne od japonského ostrova Hokkaido.

**7. apríla 2009** - Kurilské ostrovy - Zemetrasenie s magnitúdou 7,0 zasiahlo oblasť pri ruskom tichomorskom pobreží, zhruba 290 kilometrov východne od Kurilska na Kurilských ostrovoch. Epicentrum zemetrasenia sa nachádzalo v hĺbke 38 kilometrov.

**28. mája 2009** - Honduras - Silné zemetrasenie s magnitúdou 7,1 zaznamenali pri ostrove Roatán, ktorý je súčasťou honduraského súostrovia Islas de la Bahia v Karibskom mori. Epicentrum otrasov bolo v hĺbke desať kilometrov a nachádzalo sa približne 64 kilometrov severovýchodne od najväčšieho ostrova Roatán. Pri zemetrasení zahynuli štyri deti, zranilo približne 40 ľudí a poškodené boli desiatky domov v Hondurase a Belize.

**10. augusta 2009** - Indický oceán - Silné zemetrasenie zaznamenali v Indickom oceáne v blízkosti skupiny ostrovov Andamany a Nikobary. Otrasy zeme s magnitúdou 7,6 vyvolali obavy z ničivých vĺn cunami, preto bolo vyhlásené pre túto oblasť varovanie. Americký seizmografický inštitút potvrdil otrasy vo vzdialenosti 250 km severne od Port Blair na Andamanských ostrovoch.

**2. septembra 2009** - Japonsko - Počet obetí zemetrasenia na ostrove Jáva dosiahol 70 osôb. Záchranári pokračujú v hľadaní vyše 30 nezvestných ľudí, ktorých strhli zosuvy zeme vyvolané zemetrasením s magnitúdou 7,3. Viac ako 70.000 ľudí muselo opustiť svoje bydliská, vyše 140.000 domov bolo zničených. Zemetrasenie postihlo najmä západnú a centrálnu časť indonézskeho ostrova.

**6. septembra 2009** - Albánsko - Iba materiálne škody spôsobilo zemetrasenie v sile 7 stupňov Richterovej stupnice, ktoré krátko pred polnocou miestneho času zasiahlo hornatú oblasť na severovýchode Albánska. Epicentrum zemetrasenia, pri ktorom došlo k poškodeniu viacerých objektov v niekoľkých dedinách, sa nachádzalo v katastri obce Peshkopi neďaleko albánsko-macedónskej štátnej hranice.

**30. septembra 2009** - Samoa - Japonská meteorologická agentúra varovala pred cunami pozdĺž jej východného pobrežia, keď silné zemetrasenie zasiahlo ostrov Samoa v Tichom oceáne. Varovanie prišlo po tom, ako zemetrasenie s magnitúdou 8,3 spôsobilo cunami na ostrovoch Samoa a Americká Samoa. Epicentrum zemetrasenia bolo približne 190 kilometrov juhozápadne od Americkej Samoy v hĺbke 33 kilometrov.

**30. septembra 2009** - Indonézia - Silné podmorské zemetrasenie zasiahlo západné pobrežie Indonézie. Zemetrasenie malo magnitúdu 7,9, pričom indonézsky meteorologický ústav jeho silu stanovil na 7,6 stupňa Richterovej stupnice. Epicentrum bolo približne 50 kilometrov od prístavného mesta Padang v provincii Južná Sumatra. Podľa odhadov OSN prišlo v regióne o život asi 1100 osôb.

**8. októbra 2009** - Vanuatu - Tri silné podmorské zemetrasenia zasiahli oblasť južného Tichomoria v okolí ostrovného štátu Vanuatu. Otrasy vyvolali malé prívalové vlny cunami, ich sila však bola príliš slabá na to, aby spôsobili škody. Prvé zemetrasenie s magnitúdou 7,8 malo epicentrum 294 kilometrov severozápadne od vanuatského ostrovu Santo v hĺbke 35 kilometrov. V rovnakej oblasti nasledovali ďalšie dve zemetrasenia s magnitúdou 7,7 a 7,3.

**12. októbra 2009** - Indonézia - Silné zemetrasenie s magnitúdou 7,4 zasiahlo oblasť pri severnom cípe indonézskeho ostrova Sulawesi, pričom zranenia utrpeli desiatky ľudí a poškodené boli stovky budov.

**12. januára 2010** - Haiti - Silné zemetrasenie s magnitúdou 7,3 zasiahlo v noci z 12. na 13.1. SEČ najchudobnejšiu krajinu západnej pologule Haiti. Bezprostredne po prvom zemetrasení nasledovali dva menšie otrasy s magnitúdou 5,9 a 5,5. Epicentrum bolo len 16 km od hlavného mesta Port-au-Prince. Počet obetí sa vyšplhal na 222.517.

**14. apríla 2010** - Čína - Oficiálny počet obetí zemetrasenia v severozápadnej čínskej provincii Čching-chaj sa vyšplhal na 2039. Ďalších 195 osôb je nezvestných. Zemetrasenie s magnitúdou 6,9 zasiahlo provinciu, kde žijú prevažne etnickí Tibeťania. Územie je súčasťou Tibetskej náhornej plošiny.

**10. augusta 2010** - Vanuatu - Silné zemetrasenie s magnitúdou 7,5 zasiahlo oblasť pri tichomorskom ostrove Vanuatu a vyvolalo menšie 23-centimetrové prívalové vlny. Epicentrum zemetrasenia sa nachádzalo zhruba 46 kilometrov severozápadne od Port Vily.

**4. septembra 2010** - Nový Zéland - Zemetrasenie s magnitúdou 7,1 postihlo novozélandské mesto Christchurch na juhu krajiny. Zemetrasenie poškodilo alebo zničilo tisíce domov a úseky ciest, nevyžiadalo si však ľudské obete.

**25. októbra 2010** - Indonézia - Silné zemetrasenie s magnitúdou 7,7 zasiahlo pobrežie indonézskej západnej Sumatry. Epicentrum zemetrasenia bolo zhruba 80 kilometrov juhozápadne od ostrovov Mentawai v hĺbke 10 kilometrov. Silné otrasy bolo cítiť v Padangu, hlavnom meste Západnej Sumatry. Následne po zemetrasení dedinu zasiahla lokálna vlna cunami. O život prišlo 408 osôb a ďalších 300 dedinčanov je nezvestných.

**2. januára 2011** - Čile - Silné zemetrasenie s magnitúdou 7,1 zasiahlo oblasť stredného Čile. Epicentrum otrasov sa nachádzalo 70 kilometrov severozápadne od mesta Temuco, resp. 595 kilometrov juhozápadne od hlavného mesta Santiago v hĺbke 16,9 kilometra. Zakrátko sa zem v regióne triasla opäť. Dotras mal magnitúdu 5,0 a jeho epicentrum tentoraz ležalo nachádzalo 110 kilometrov severozápadne Temuca a 570 kilometrov juhozápadne od Santiaga.

**18. januára 2011** - Pakistan - Zemetrasenie s magnitúdou 7,2 zasiahlo juhozápadný Pakistan. Epicentrum otrasov sa nachádzalo v hĺbke 83 kilometrov. Zasiahli oblasť západne od mesta Dálbandín v provincii Balúčistán - v stredu o 01.23 h miestneho času (dnes o 21.23 h SEČ). Zemetrasenie trvalo približne 20 sekúnd. Z málo zaľudnenej oblasti, ktorá leží blízko pakistanskej nebezpečnej hranice s Afganistanom, neboli hlásené zranenia ani škody.

**22. februára 2011** - Nový Zéland - Ničivé zemetrasenie na Novom Zélande, ktoré zasiahlo druhé najväčšie mesto Christchurch, vyžiadalo si približne 200 obetí. Na viacerých miestach v Christchurchi vypukol požiar, mnohé ulice zaplavilo, pretože potrhalo potrubia, zrútili sa mnohé budovy, medzi nimi aj kostol. Prerušilo sa aj elektrické a telefonické vedenie.