***Zjavenie Pána 2012 NZ***

V našej reči, keď niekedy niečo porovnávame, použijeme aj slovo *kontrast*. Chceme nim vyjadriť niečo úplne odlišné, opačné alebo protikladné. Vidíme napr: bohaté veľkomesto a na jeho okraji chudobné štvrte. Povieme: To je kontrast. Alebo pozeráme futbalový zápas, v ktorom mužstva hrajú na rozličnej úrovni. Tak isto povieme: To je kontrast. A často takýmto spôsobom porovnávame aj ľudí.

S kontrastom sa stretávame aj v Matúšovom rozprávaní, ktoré sme si vypočuli v dnešný sviatok. Vo vzťahu k Ježišovi postavil proti sebe na jednej strane Mudrcov z východu a na strane druhej Herodesa a občanov Jeruzalema. Správanie obidvoch strán je naozaj kontrastné.

Mudrci z východu ako reprezentanti pohanských národov, boli Bohom vyzvaní, aby išli hľadať miesto narodenia židovského kráľa. Aby im Boh pomohol v tomto poslaní, použil spôsob, ktorý bol blízky ich mentalite a záujmom - znak hviezdy. Keď ale ani tento znak nestačil, prichádzajú do Jeruzalema, ktorý pozná odpoveď na ich otázku a ukazuje im cestu do cieľa. Oni prichádzajú do Betlehema a v krajnej chudobe nachádzajú kráľa Židov. Kľaknú pred nim na kolená a dávajú mu, ako svojmu Kráľovi a Spasiteľovi, seba a svoje dary.

Úplne ináč sa správajú Židia, reprezentovaní občanmi Jeruzalema. Očakávaný Mesiáš, po ktorom túžili celé židovské dejiny je na svete, ale na miesto radosti budí v národe nenávisť a ľahostajnosť. Herodes hľadá spôsob, ako ho zabiť. Odmieta ho mesto Jeruzalem a zvlášť predstavitelia vtedajšej teológie a hierarchie, zákonníci a veľkňazi. Je to až nepochopiteľné, že poznajú odpoveď a na miesto narodenia Mesiáša, ukazujú pohanom cestu, ale oni sami z toho nevyvodia žiadne dôsledky. Ostávajú buď ľahostajní, alebo nepriateľský voči Božiemu prísľubu, ktorý sa v Betleheme uskutočnil.

A čo chcú povedať tieto kontrasty nám a dnešnému svetu? To isté, čo za čias Ježiša, Mudrcov, Herodesa a Židov. Mohli by sme to v duchu Evanjelia povedať, že jedni vedia, čo by mali robiť a nerobia a druhí hľadajú a nachádzajú.

Pozrime sa napríklad na našu Európu. Hovorí sa o nej, že je kresťanská. Lepšie povedané, bola kresťanská. Ktorí ste boli niekde v zahraničí, videli ste množstvo prekrásnych kostolov. Ak ste sa zúčastnili na sv. omši, zaregistrovali ste, že domorodcov tam bolo málo. Rozličné štatistiky zo Západnej Európy dokazujú, že je málo percent praktizujúcich kresťanov. Pre Krista a jeho Cirkev sa dnes viac otvára Afrika, Južná Amerika, alebo Ázia. Afričania sa dnes zbavujú rozličných primitívnych náboženských prejavov a Európa tento odpad prijíma. Dnes sa európska mládež necháva napríklad tetovať rozličnými nezmyselnými symbolmi a obrazmi. Alebo nosia na nose a na perách oceľové krúžky, podobné tým, ktoré nosia primitívne africké kmene. Ak to malo alebo má pre Afričanov nejaký tradičný zmysel, u nás je to nezmysel.

Z Európy môžeme prejsť aj na Slovensko. O ňom sa tiež hovorí, že je kresťanské... Keď dávali v jednej televízii diskusiu o tom, či by mala alebo nemala byť povolená eutanázia, teda zabitie nevyliečiteľne chorého človeka, mohli sme sa potešiť, že asi 4OO odpovedí bolo záporných a odmietali eutanáziu. Ale asi dvesto bolo kladných, teda polovica, a tu už je vážny signál, že keď príde masívna kampaň za eutanáziu, tak neviem neviem. A určite by sa o takýchto a podobných kontrastov dalo u nás rozprávať celé hodiny a dni.

A pozrieme sa aj sami na seba, na náš osobný vzťah ku Kristovi. Netvrdím, že všetci sme natoľko vzdelaní a dobrí, že vieme dokonale, čo naša viera od nás vyžaduje. Ani netvrdím, že náboženské vzdelanie určuje kvalitu nášho duchovného prejavu. Ale je zarážajúce, že niekto má solídne náboženské vedomosti, ale nepremení ich v praktický postoj. Stretneme ľudí, ktorí poznajú biblické alebo cirkevné dejiny; ktorí si pamätajú na hodiny náboženstva a často presne citujú, čo ich kňaz pred rokmi naučil; dokonca sa vedia ja po latinsky pomodliť a pozdraviť, ale nemá to pre nich žiadnu inú cenu, ako akákoľvek informácia, ktorú si prečítame napr. v Kronike sveta. **Chýba im vzťah, láska, nadšenie za veci Božie.** Ako keby odmietli milosť obrátenia, ktorú často prinášajú náboženské vedomosti. Neraz počuť, že nevzdelanosť je veľkým nepriateľom náboženstva, a je to zaiste pravda, ale ešte väčším nepriateľom je vzdelanosť, ktorá neprenikne srdce a život. Opýtajme sa, aj my tu prítomní, čo z náboženstva vieme a čo aj zachovávame. Možno máme 60 % informácií a 5 % ich prenesieme do praktického náboženského života.///

*BS - aj keď sa kriticky vyjadrujeme k náboženským postojom a prejavom v Európe, na Slovensku, alebo aj v našich osobných prejavoch, predsa vidíme, že tu vyrastá aj čosi nové. Množstvo ľudí u nás a vo svete sa podobá na Mudrcov, ktorí s vypätím všetkých síl hľadajú Ježiša. Boh im určite ukáže "hviezdy", ktoré im pomôžu nájsť Krista. Čo ale, ak bude Boh chcieť, aby sme im my ukázali cestu? Nebude to tragikomické, keď im aj poradíme, keď budeme prekvapení ich nadšením, keď ich pošleme niekde na faru za kňazom, keď pritom sami ostaneme ľahostajní a spokojní?*

*Vždy sa budeme stretávať s kontrastmi. Nedopusťme, aby sme my svetu ponúkli kontrast medzi našou vierou, našimi vedomosťami a našim životom.*