Zlatý Amos 2017 – anketa o najobľúbenejšieho učiteľa

*...tento rok aj s našou účasťou*

Na začiatku bola iniciatíva študentov sexty, ktorí nominovali svoju učiteľku matematiky, našu pani zástupyňu RNDr. Annu Slovenkaiovú, do súťaže Zlatý Amos 2017. Nasledovala radosť z toho, že nás vybrali do semifinále a potom náročná príprava – oslovovanie potenciálnych sponzorov, realizácia videovizitky, nácvik scénky do semifinálového kola, nahrávanie, skúšky...

Po niekoľkomesačnej práci prišlo semifinále. V nedeľu 8. 5. 2017 sme sa v zložení Ľ. Krompaský, P. Jedinák, M. Medvedz, M. Kováč, L. Piliarová, K. Schmidtová, S. Kandrová, M. Boršodiová, D. Nalevanková, A. Kaľavská a  pedagógovia A. Slovenkaiová a K. Blahovská vydali na cestu do Popradu. Ubytovali sme sa a popoludní nasledovala skúška na Mestskom úrade v Poprade. Po jej absolvovaní sme šli všetci spoločne do cukrárne, no a potom už sa začali prípravy na semifinálový večer. Do finále z 15 účastníkov postúpilo 8, pre nás, žiaľ, tento večer skončil sklamaním.

Na druhý deň ráno sme sa vybrali na výlet do Vysokých Tatier. Počasie bolo typické tatranské, chvíľu slniečko, chvíľu vietor a dážď. Večer sme sa zúčastnili na finále Zlatého Amosa 2017. Uvádzala ho Adela Banášová, o hudobný program sa postarali Adam Ďurica,  folklórny súbor Venček z Popradu a Veronika Rabada. Nálada v sále bola výborná, všetci sa dobre bavili, no napätie rástlo. Víťazom ankety o najobľúbenejšieho učiteľa na Slovensku, Zlatým Amosom 2017, sa stal mladý učiteľ z Bratislavy P. Uhrin. V kategórii pedagóg, na ktorého sa oplatí spomínať, získala ocenenie bývalá učiteľka našej školy Emília Zoričáková. Večer sme sa vyšantili na diskotéke a na druhý deň dopoludnia sme sa vydali na cestu domov, poriadne unavení, ale plní účasných zážitkov a nadobudnutých skúseností.

Ďakujeme sponzorom Ing. D. Tomaškovi, MBA, primátorovi mesta Gelnica, Radoslavovi Dlugošovi, starostovi obce Smolník, Mariánovi Pohlymu, starostovi obce Smolnícka Huta, p. Valentovi Kropkovi, p. Pavlovi Kollárovi, rodine P. Jedináka za finančnú podporu tohto podujatia.

Text: Mgr. K. Blahovská

Foto: študenti sexty