**Zlatý Amos 2018**

***... tento rok opäť s našou účasťou***

V dňoch 12. – 14. 5. 2018 sa v Bratislave uskutočnil už 12. ročník súťaže o najobľúbenejšieho učiteľa na Slovensku ZLATÝ AMOS 2018. Vyhlasovateľom tejto ankety je občianske združenie ADEVYK so sídlom v Košiciach. Tvárou ankety je Igor Timko, spevák kapely No name. Za 11 rokov fungovania tejto zábavnej formy ankety bolo ocenených 83 učiteľov zo Slovenska. Okrem hlavnej ceny sa udeľujú aj ďalšie ocenenia, napríklad Amos sympaťák, Zlatá škola, Naj učiteľ národnostných menšín, Najlepší príbeh o učiteľovi...

Iniciatíva vzišla z triedy septima, študenti Ľ. Krompaský, M. Medvedz a M. Boršodiová prihlásili do súťaže RNDr. Annu Slovenkaiovú, zástupkyňu našej školy, učiteľku matematiky a informatiky.

Dňa 12. 5. 2018 sa začala naša dobrodružná cesta do Bratislavy. Výpravu tvorili: RNDr. A. Slovenkaiová, Mgr. K. Blahovská, Ľ. Krompaský, M. Medvedz, P. Jedinák, D. Valeš, M. Kováč, D. Blahovský, G. Kolesárová, V. Body a N. Konečná. Cestovali sme nočným rýchlikom, ráno bolo únavné, ale všetci sme boli plní očakávania. Ubytovali sme sa a celú sobotu sme strávili v kultúrnom dome Zrkadlový háj v bratislavskej Petržalke. Tam sa konali nácviky a generálka na večerné semifinále. Tento deň sa pre nás zavŕšil úspešne, keďže sme spomedzi 12 semifinalistov boli medzi postupujúcimi do finále. Radosť bola veľká, boli aj slzičky šťastia a radosti. Nedeľu 13. 5. 2018 sme trávili rovnako, nácviky a generálka pred večerným finále... Očakávania sa miešali so strachom a tiež únavou. Veľké finále sa začalo vo večerných hodinách za účasti pani ministerky školstva, vedy, výskumu a športu p. M. Lubyovej, ďalších pozvaných hostí a poroty. Program moderovala Adela Vinczeová. Učitelia sa predstavili v troch disciplínach: videovizitka, ktorú navrhli žiaci,  krátka scénka nominovaného učiteľa a žiakov na vopred zadanú tému, odpovede na otázky žiakov, ktoré boli náhodne pridelené súťažiacemu učiteľovi. Naša scénka s názvom detektívka na hodine chémie mala veľký úspech. Víťazom však mohol byť len jeden, stal sa ním pán učiteľ J. Gáll z Košíc, naša Anka skončila v prvej trojke finalistov... a to bol pre nás veľký úspech. Všetci učitelia a žiaci si zo súťaže odniesli vecné ceny.

Bol to večer plný emócií, radosti, šťastia, pre niekoho sklamania, ale aj večer nových kamarátstiev a nezabudnuteľných zážitkov... Plní dojmov sme všetci spolu ešte šantili na diskotéke. Pondelkový deň sme strávili v bratislavskej ZOO a potulkami po historickom centre Bratislavy. Poobede sme nastúpili do rýchlika a vydali sa na cestu domov.

Prežili sme spolu tri úžasné dni, viac sme sa spoznali, navštívili sme nové miesta a utužili priateľstvá. Spomienky budú ešte dlho rezonovať v našich mysliach.

Ďakujeme všetkým sponzorom, ktorí nás finančne podporili.

Text: Mgr. K. Blahovská

Foto: študenti gymnázia

OÚ Prakovce – Ing. P. Lukáš

ASKONY export - import, s. r. o., Krompachy – Ing. J. Adler

Morning Smile CAFÉ – Ing. J. Vargová

OZ Elán Vital

RZ pri Gymnáziu v Gelnici

MsÚ Gelnica – Ing. D. Tomaško

Lemakor s. r. o., Prakovce