**Záverečná práca**

Meno a priezvisko: Mgr. Erika Repaská Kód skupiny: KE\_28

Dátum: 13. 12. 2021

**Popis realizácie individuálnej práce so žiakom v oblasti KV a KP s 1 dievčaťom**

|  |
| --- |
| 1. **Vlastnými slovami popíšte cieľ, priebeh a výsledky individuálnej práce so žiačkou** |
| Pre individuálnu prácu som si vybrala žiačku končiaceho ročníka, tohtoročnú maturantku. Dôvodom výberu bola dlhodobá spolupráca s touto žiačkou ako aj s jej poručníkmi počas celého štúdia v rámci výchovného poradenstva. Ide o osvojenú žiačku pochádzajúcu z marginalizovanej skupiny, dosahujúcu veľmi dobré študijné výsledky, empatickú, priateľskú, cieľavedomú, ochotnú pomáhať, no na strane druhej s nízkym sebavedomím. Je si vedomá toho, odkiaľ pochádza, čo všetko získala, ale aj toho aké jednoduché je všetko stratiť. So žiačkou dlhodobo pracujeme na jej nízkom sebavedomí a vlastnom úsudku, ktoré sú dôležité pre prax. Udržiava si úzky okruh dobrých priateľov a má potrebu utvrdzovať sa v správnosti svojho konania. Pri každom dôležitom rozhodnutí si vytvára názory z viacerých strán (rodičia, priatelia, učiteľ), až po vyhodnotení týchto názorov sa rozhodne pre alebo proti v danej veci.  Cieľom tejto práce je pomôcť žiačke s výberom ďalších možností štúdia alebo vhodného pracovného miesta, nakoľko jej prvotný výber je bohužiaľ zo zdravotných dôvodov už nereálny. Výsledkom by mala byť podaná prihláška na konkrétne vysoké školy, alebo napísanie motivačného listu pre budúceho zamestnávateľa.  Pripravila som rozpis sedení pre žiačku. Na prvom sedení si žiačka urobila vlastnú swot-analýzu, aby odhalila všetky svoje silné a slabé stránky, o ktorých sme potom ústne diskutovali. Na konci stretnutia sme si dohodli ďalšie stretnutia a naplánovali sme stretnutie s rodičmi na január.  Druhé stretnutie sa nieslo v duchu aktivity hrania rolí, kde žiačka bola uchádzačkou o zamestnanie a ja som bola v pozícii zamestnávateľa. Toto stretnutie nadväzovalo na žiačkinu swot-analýzu, kde mohla žiačka ťažiť zo svojho vnímania sa a predať sa na trhu práce. Bola som prekvapená, koľko ďalších vlastností o sebe prezradila, dokonca aktívne zapájala slová „flexibilná, práca v kolektíve, prínos“, čo je v týchto skupinách žiakov veľký pokrok. Vždy sa snažia vyjadrovať krátko, jednoduchými vetami, tu som videla posun, kedy žiačka používa rozvité vety alebo súvetia.  Bez toho, aby si to žiačka uvedomila, dokázala zodpovedať všetky položené otázky z modelu „GROW“, a síce:   * Aký je jej cieľ? – štúdium na vysokej škole; * Kde sa momentálne nachádza na ceste k dosiahnutiu tohto cieľa? - zhodnotila svoj reálny stav, ktorým je úspešné ukončenie ročníka a následne úspešná maturita; * Aké sa jej ponúkajú možnosti? – zamerala sa na dva študijné odbory; * Akú cestu si chce zvoliť? – pri tomto bode sme sa rozlúčili, pretože jej úlohou bolo podrobne si pozrieť možnosti, ktoré jej dané odbory ponúkajú a konzultovať to doma s rodičmi. Po tomto samoštúdiu a domácej konzultácii, bude nasledovať spoločné stretnutie aj s rodičmi. |
| 1. **Reflexia individuálnej práce so žiačkou v oblasti KV a KP**  * Cieľ bol naplnený čiastočne. * Počas prípravy a realizácie individuálnej práce so žiačkou boli využité swot-analýza, hranie rolí, riadený rozhovor, model GROW.   **V čom vnímate prínos tejto aktivity pre žiačku v nadväznosti na spoločne definovaný cieľ:**  Žiačka bola sama prekvapená, čo všetko vie o sebe povedať a ako vie jednotlivé body rozvíjať a diskutovať o nich. Jej spätná väzba bola veľmi pozitívna, pretože okrem športu v sebe objavila aj ďalšie záujmy, ktoré je možné rozvíjať a pracovať na nich. Najviac sa posunula v oblasti rozvoja osobných a sociálnych zručností a v oblasti komunikácie.  Momentálne naša komunikácia pokračuje v elektronickej podobe, takže ďalšie uzávery ešte nie sú vyhodnotené.  **Prínos pre iných zúčastnených (napr. rodičov, kolegov) alebo školu:**  Bohužiaľ, prínos týchto aktivít pre iných zúčastnených nemôžem posúdiť, pretože sme sa momentálne ocitli opäť v dištančnej forme vzdelávania. Zmeny, ktoré som u žiačky spozorovala od kedy s ňou pracujem mimo kariérového vzdelávania, sú pre ňu prínosom. Necíti sa menejcenná za svoje znalosti, práve naopak považuje to za svoje prednosti. V trojročnom odbore bola za svoj prospech terčom výsmechu spolužiakov, no teraz v nadstavbovom štúdiu, kde je obklopená seberovnou konkurenciou ju to posúva vpred. Ja tieto zmeny hodnotím pozitívne, pretože naozaj zapracovala na svojom sebavedomí a necíti nutkavú potrebu, svoje rozhodnutie zakaždým s niekým konzultovať. Práve naopak, svoje rozhodnutie si vie obhájiť.  **Prínos pre vás:**  Moje pocity sú zakaždým veľmi povzbudivé a dobíjajú ma novou energiou, ak viem pomôcť a poradiť aj jednému jednotlivcovi. Práca s jednotlivcom z marginalizovanej skupiny je pre mňa každopádne výzvou. Je to beh na dlhé trate. A keďže každý učiteľ alebo majster odbornej výchovy vníma žiaka inak, rozvíja v ňom iné kompetencie, každopádne by som ich rada do tohto procesu zapojila, aby sme dosiahli spoločný cieľ rozvoj dieťaťa. |

**Popis realizácie individuálnej práce so žiakom v oblasti KV a KP s 1 chlapcom**

|  |
| --- |
| 1. **Vlastnými slovami popíšte cieľ, priebeh a výsledky individuálnej práce so žiakom** |
| Pre individuálnu prácu som si vybrala žiaka druhého ročníka učebného odboru. Dôvodom výberu bola moja spolupráca s ním v žiackej školskej rade a zmena v jeho správaní po dištančnom vzdelávaní, ktorú zaznamenali všetci vyučujúci. Je to žiak, ktorý vyrastá v stabilnom rodinnom prostredí a nepodlieha komunitnému spôsobu života. Tento žiak dosahuje dobré študijné výsledky, aj napriek tomu, že má väčší potenciál. Je veľmi spoločenský, komunikatívny, ale na druhej strane málo rozhodný a ľahko ovplyvniteľný. Udržiava si veľký okruh priateľov, no tieto priateľstvá sú dosť povrchné, čo je vidieť aj na zmenách jeho názoru. Mne osobne to príde: „S kým sa bavím, toho názor zdieľam.“.  Cieľom tejto práce je pomôcť u žiaka zdokonaliť sa v zručnostiach ako je zvedavosť, sebadôvera a sebauvedomenie. Vyvolať u neho túžbu učiť sa nové veci, schopnosť rozhodnúť sa, poznať sám seba.  Tak ako aj u predchádzajúcej žiačky, aj pre tohto žiaka som pripravila rozpis sedení. Na prvom sedení som žiakovi položila otázku: „Ako by sa opísal?“. Keďže som videla ako ho táto otázka zmiatla, rozdelila som mu papier na 4 časti a urobila swot-analýzu, aby sme odhalili všetky jeho silné a slabé stránky. Na základe tejto analýzy so sa usvedčila v tom, že moje pozorovania žiaka boli správne. Jeho správanie je ovplyvňované prostredím, v ktorom sa práve nachádza. Položila som mu aj otázku na správanie jeho spolužiakov: „Čo si myslíte o správaní svojich spolužiakov?, Je správne čo robia alebo nie?“. Odpoveď bola jednoznačná: „Ich správanie sa mi nepáči, ale rozumiem im, pretože žijú inak ako ja.“ Jeho rozlišovacie schopnosti medzi dobrom a zlom, alebo správnym a nesprávnym sú naplno vyvinuté. Aj napriek tomu podlieha správaniu väčšiny, len aby zapadol a nebol outsiderom. Na konci stretnutia som mu zadala úlohu popremýšľať o tom, ako by dokázal on zmeniť správanie svojich spolužiakov. Potom sme si dohodli ďalšie stretnutie, ktoré sa zatiaľ nekonalo, pretože sme nastúpili na dištančnú formu vzdelávania. Počas tejto formy vzdelávania nie je u žiaka možnosť aktívnej spolupráce z dôvodov internetového pripojenia, ale aj z dôvodu, že sa v online-priestore necíti isto. Má obavy zo zneužitia informácií. |
| **2.** **Reflexia individuálnej práce so žiakom v oblasti KV a KP** |
| * Cieľ bol splnený len čiastočne, v percentuálnom vyjadrení cca 30% v oblasti sebauvedomenia - poznania seba samého. * Najviac využitou je swot-analýza a komunikácia, riadený dialóg.   **V čom vnímate prínos tejto aktivity pre žiaka v nadväznosti na spoločne definovaný cieľ:**  Žiaka prekvapilo, čo všetko vie o sebe napísať, ale povedať to je ťažšie. Bol to pre neho vlastný pohľad do zrkadla. Spätná väzba bola pozitívna, pretože ho samého prekvapila Najviac sa posunula v oblasti sebauvedomenia – rozpoznávania svojich silných a slabých stránok. V tejto chvíli je pre mňa ťažké hovoriť o zmene postoja u žiaka, pretože to bude závisieť na ďalších stretnutiach.  **Prínos pre iných zúčastnených (napr. rodičov, kolegov) alebo školu:**  Bohužiaľ, prínos týchto aktivít nemôžem posúdiť, pretože sme sa momentálne ocitli opäť v dištančnej forme vzdelávania. Jediný pozitívny prínos vnímam zo strany majsterky odbornej výchovy, ktorá žiaka pripravovala na gastronomickú súťaž „Jeseň na tanieri“, kde sa žiak umiestnil na treťom mieste. Pochválila jeho komunikačné zručnosti, no zároveň konštatovala, že dištančná výučba mala negatívny vplyv na odbornú terminológiu, ktorá mu skôr nabehla v rómskom jazyku, ako v spisovnom jazyku.  **Prínos pre Vás:**  V tomto prípade sú moje pocity neucelené, pretože mi chýbajú ďalšie informácie v rámci spätnej väzby, aby som to mohla v sebe spracovať. Pre mňa je dôležitá spolupráca s týmto žiakom, keďže zastupuje našu školu ako predseda ŽŠR. Mal by byť vzorom pre našich žiakov, jeho správanie by nemalo podliehať väčšine. V tomto prípade je to pre mňa výzva, spoznať žiaka v jeho celej podstate a dokončiť začaté. |